
        
            
                
            
        

    




Op	die	spoor	van

 ’n	Versameling	speurverhale	deur	topskrywers

TAFELBERG

Voorwoord

Hierdie	bundel	bring	’n	uiteenlopende	aantal	byderwetse	speurverhale	bymekaar

met	 bydraes	 deur	 talle	 skrywers	 wat	 gevestig	 is	 in	 die	 misdaadgenre,	 maar sommige	ook	in	ander	genres	en	’n	paar	jong	stemme	wat	nog	nie	in	selfstandige

fiksie	gepubliseer	het	nie. 

Die	fokus	van	die	verhale	lê	by	die	uitpluis	van	’n	misdaad,	die	hoofkarakter

se	 analitiese	 benadering	 en	 die	 spoor	 wat	 hy	 of	 sy	 volg	 om	 die	 skuldige	 vas	 te trek	 (of	 nie).	 In	 die	 meeste	 verhale	 word	 die	 leser	 gekonfronteer	 met	 die kompleksiteit	van	die	misdaad. 

Dis	 inderdaad	 verhale	 met	 verskillende	 perspektiewe	 waar	 intriges,	 raaisels, leidrade,	 verrassende	 kinkels	 en	 soms	 vergelding	 en	 wrang	 ironie	 aan	 die	 leser die	 volle	 spektrum	 van	 hierdie	 genre	 in	 kortverhaalformaat	 bied.	 Verhale	 volg ook	 nie	 almal	 die	 roete	 van	 die	  police	 procedural	 of	 ander	 konvensionele speurpaaie	nie,	wat	lekker	afwisseling	verskaf. 

 Op	 die	 spoor	 van	 is	 hopelik	 ’n	 wiewassit-feesmaal	 vir	 alle	 leesvrate	 van speurfiksie. 

My	 dank	 gaan	 aan	 elkeen	 van	 die	 skrywers	 wat	 met	 soveel	 geesdrif

deelgeneem	het.	In	die	besonder	ook	groot	dank	aan	Tertius	Kapp,	uitgewer	by

Tafelberg,	wat	buiten	sy	eie	verhaalbydrae	tot	die	bundel	die	bekwame	stuurman

van	hierdie	projek	was. 

Rudie	van	Rensburg

Junie	2017



Norooz

BETTINA	WYNGAARD

“Is	jy	seker,	Aynaz?”	vra	Marina	bekommerd. 

Aynaz	rol	net	haar	oë. 

“Wie	 anders	 gaan	 dit	 doen?	 Hulle	 weet	 wie	 jy	 is,	 dit	 gaan	 nie	 werk	 as	 jy probeer	ingaan	nie.” 

“Maar	dit	beteken	nie	jy	moet	jouself	in	die	spervuur	…”	Marina	sug. 

“Ons	het	nie	’n	keuse	nie.	Jy	weet	ek	is	reg.	Plus	ek	is	nie	juis	’n	hulpelose, 

onskuldige	bystander	nie.” 

“Ek	moes	jou	gearresteer	het	toe	ek	die	kans	gehad	het.” 

Aynaz	lag.	“Ons	vennootskap	werk	juis	omdat	ons	so	verskillend	is.	Koerd	en

Colombiaan.	Irannese	vryheidsvegter	en	Interpol-polisiebeampte.	Yin	en	yang.” 

Marina	 plaas	 albei	 hande	 op	 haar	 skouers.	 “Jy’s	 meer	 as	 ’n	 vennoot.	 Jy’t familie	 geword.	 Wees	 versigtig,	 asseblief?	 Hy’s	 gevaarlik.	 Moet	 hom	 nie

onderskat	nie.” 

“Hoe	lank	is	jy	al	op	sy	spoor?”	Sy	hou	asem	op.	Marina	praat	nooit	oor	die

redes	hoekom	sy	op	hul	teenstander	se	spoor	is,	of	hoe	lank	nie. 

Die	 ondersoek	 begin	 sy	 tol	 eis.	 Daar’s	 sakkies	 onder	 haar	 oë.	 Silwer	 drade glinster	in	haar	swart	hare.	Sy	eet	nie	meer	nie. 

“Jy	bedoel	voor	New	York,	toe	ons	agtergekom	het	ons	albei	volg	hom?	Voor

New	York	was	daar	Rome,	Istanboel,	Havana	en	Genève.”	Sy	trek	haar	skouers

moeg	op. 

“En	nou	Kaapstad.	Op	’n	manier	moet	dit	nou	eindig,	Marina.	Dis	hoekom	ek

in	hierdie	simpel	aandrok	is.	Sonder	risiko’s	kan	daar	geen	beloning	wees	nie.” 

Die	meisie	se	stem	is	ferm. 

“Jy’s	 Peshmerga,	 Aynaz,”	 probeer	 Marina	 weer	 keer.	 “Jy	 is	 ’n	 soldaat.	 Jou geveg	is	ideologies.	Hierdie	is	polisiewerk.” 

“Ek	weet.	Maar	net	omdat	ek	nie	kamoefleerdrag	dra	nie,	beteken	nie	hierdie

is	 nie	 oorlog	 nie.	 Een	 van	 my	 Peshmerga-kamerade	 het	 ook	 onder	 daai	 dier deurgeloop.”	Aynaz	draai	voor	die	spieël	om	haarself	vir	oulaas	van	alle	kante	te bekyk.	“Ek	moet	net	sy	aandag	trek	en	na	die	private	partytjie	genooi	word.” 

Sy	 is	 treffend	 mooi,	 met	 intelligente,	 intense	 donker	 oë.	 Haar	 soel	 vel,	 die slanke	nek,	die	elegante	lyn	van	haar	lyf	in	die	wit	aandrok.	Sy	dra	feitlik	geen grimering	 nie.	 Sy	 het	 dit	 nie	 nodig	 nie.	 Lang,	 digte	 wimpers	 omvou	 haar	 oë. 

Haar	donker	hare	is	welig	en	kartel	in	natuurlike	krulle	om	haar	gesig.	Om	haar

nek,	’n	dun	goue	ketting	met	’n	enkele	diamant.	Tussen	ander	vroue	met	swaar

grimering	 en	 oordonderende	 parfuum	 sal	 haar	 ongekunstelde	 skoonheid	 des	 te meer	treffend	wees. 

“Moenie	bekommerd	wees	nie,	selfs	gemasker	sal	jy	opgemerk	word.” 

Aynaz	haal	diep	asem.	“Hoop	jy’s	reg.” 

“Onthou	 net,	 daar	 is	 oral	 kameras	 in	 die	 kompleks,	 behalwe	 in	 sy	 private kwartiere.	 Dis	 waar	 die	 gevaar	 waarskynlik	 lê.	 Moenie	 Fayid	 Al-Basha	 se deeglikheid	onderskat	nie.	Jy	sal	deursoek	word	vir	mikrofone	en	wapens.” 

“Wat	 ek	 waar	 in	 hierdie	 tweede	 vel	 wegsteek,	 h’m?”	 vra	 sy	 met	 opgetrekte wenkbroue. 

Daar’s	 ’n	 effens	 histeriese	 klank	 in	 die	 laggie	 wat	 albei	 gee.	 Dan	 klem	 die meisie	haar	ontwerpersakkie	vas	en	stap	woordeloos	by	die	deur	uit. 

Dis	tyd. 

Marina	 beweeg	 rusteloos	 in	 die	 skaduwee	 van	 die	 lowerryke	 eikebome	 in

Bishopscourt.	Die	Irannese	ambassade	is	oorkant	die	straat.	Dit	kan	netsowel	aan

die	ander	kant	van	die	wêreld	wees,	so	onbereikbaar	is	dit	vir	haar.	Dis	21	Maart en	 feesvieringe	 om	 die	 Persiese	 Nuwejaar,	 Norooz,	 in	 te	 lui,	 is	 in	 volle	 swang. 

Musiek	kom	sag	op	die	briesie	aangesweef.	Gekleurde	lanterns	verlig	die	gebou

en	gronde.	Die	geur	van	tradisionele	gekruide	disse	laat	haar	maag	grom. 

Die	gewone	wagte	by	die	ingang	van	die	ambassade	is	vervang	met	Fayid	Al-

Basha	 se	 eie	 span,	 ’n	 wantrouige	 paramilitêre	 groep	 sekerheidspesialiste	 wat haar	gesig	goed	ken.	Verby	hulle	kan	sy	nie	haar	pad	oop	bluf	nie,	selfs	nie	op

die	 aand	 van	 ’n	 maskerbal	 nie.	 Dus	 sit	 sy	 met	 haar	 verkyker	 en	 haar	 Glock	 op haar	 skoot,	 en	 sy	 wag.	 Iewers	 gaan	 iemand	 ’n	 fout	 maak,	 en	 sy	 is	 gereed daarvoor. 

Haar	kollegas	ondersoek	die	ajatolla	vir	oorlogsmisdade	en	volksmoord.	Haar

eie	ondersoek	is	op	heelwat	kleiner	skaal,	maar	ewe	ambisieus.	As	sy	reg	is,	kan

sy	 ’n	 staatshoof	 as	 die	 medepligtige	 van	 ’n	 koelbloedige	 reeksmoordenaar ontmasker.	Daar	is	geen	presedent	by	die	internasionale	kriminele	hof	hiervoor

nie. 

“Het	jy	enige	bewyse	vir	jou	vermoede,	Marina?	Kan	jy	bewys	die	neef	van

die	Irannese	ajatolla	is	’n	reeksmoordenaar?	En	dat	die	ajatolla	weet	daarvan?” 

het	Fernando	Delgado,	haar	hoof,	ongeduldig	gevra	toe	sy	weer	by	hom	aankom

met	’n	versoek	om	’n	lasbrief. 

“Nog	nie,	maar	ek	is	naby,	ek	weet.	Ek	kan	dit	voel.” 

Haar	antwoord	het	hom	nie	oortuig	nie. 

Om	 te	 weet	 is	 nie	 genoeg	 nie.	 Om	 te	 weet	 lei	 nie	 tot	 skuldigbevindings	 nie. 

Nie	van	’n	sittende	staatshoof	nie.	Nie	van	die	hoof	van	’n	staat	wat	toenemend

meer	aggressief	optree,	en	wat	kernkapasiteit	ontwikkel	het	nie. 

“Wees	versigtig,	Marina.	Hierdie	is	nie	Colombiaanse	dwelmkartelle	nie.	Die ajatolla	van	Iran	gaan	nie	sy	magsposisie	laat	bedreig	deur	’n	Interpol-speurder

met	’n	sak	vol	vermoedens	en	niks	bewyse	nie.	Hy	is	meedoënloos.” 

“Ek	ook.” 

“Nie	soos	hy	nie,	Marina.	Hy	het	’n	weermag,	en	’n	haat	vir	alles	wat	Westers

is.	Hy	sal	nie	huiwer	om	sy	militêre	spiere	te	bult	nie.” 

Fernando	 het	 haar	 nie	 belet	 om	 op	 eie	 tyd	 voort	 te	 gaan	 nie.	 Dis	 ten	 minste iets.	 Maar	 hy	 het	 nie	 meer	 agente	 aan	 haar	 toegeken	 nie.	 Sy	 eerste	 lojaliteit	 is Interpol. 

“Ek	kan	nie	my	oë	sluit	en	maak	of	ek	nie	weet	wat	aangaan	nie,	Fernando. 

Die	lewens	van	daai	meisies	is	nie	minder	werd	as	dié	van	oorlogslagoffers	nie. 

Hulle	 is	 ook	 slagoffers	 van	 ’n	 oorlog,	 een	 deur	 mans	 op	 hulpelose

vroueliggame.” 

Hy	kon	wel	sy	oë	sluit.	Vir	haar	betrokkenheid.	Vir	die	verlof	wat	sy	al	meer

gereeld	begin	versoek	het.	Vir	die	vele	kere	wat	sy	van	land	na	land	gereis	het,	al agter	die	ajatolla	en	sy	gevolg	aan. 

“In	elke	land	verdwyn	daar	drie	jong	meisies.	Altyd	jonger	as	dertig,	studente, 

op	die	een	of	ander	manier	verbind	met	daardie	land	se	Irannese	ambassade,”	het

sy	verduidelik. 

“Verbonde	hoe?	Werk	hulle	by	die	ambassade?” 

“Nee,”	het	sy	gesug.	“Ek	het	nog	nie	een	Irannese	slagoffer	gevind	nie.	Altyd

boorlinge	 van	 die	 land	 waar	 hulle	 sterf.	 En	 dis	 beleid	 dat	 die

ambassadepersoneel	uitsluitlik	Irannese	burgers	is.	Selfs	die	tiksters,	die	tuiniers en	die	mense	wat	tee	maak.	Hulle	voer	hulle	eie	burgers	ten	duurste	in,	eerder	as om	gebruik	te	maak	van	arbeiders	in	die	land	waar	hulle	ambassade	is.” 

“Vreemd.” 

“En	frustrerend,	Fernando.	G’n	manier	om	as	’n	tydelike	werker	in	te	glip	en

inligting	te	kry	nie.	Effektiewe	sekerheid,	selfs	al	het	hulle	dit	nie	so	bedoel	nie.” 

“Nou	hoe	is	hulle	verbind	met	die	ambassade?” 

“Al	 die	 slagoffers	 wat	 ek	 sover	 kon	 vind,	 was	 op	 ’n	 manier	 uitsonderlik. 

Atlete.	 Musikante.	 Kunstenaars.	 Wetenskaplikes.	 Noem	 maar	 op.	 Altyd	 genooi na	’n	funksie	by	die	ambassade	in	die	weke	voor	hulle	dood.” 

Fernando	 het	 voor	 haar	 moordbord	 met	 die	 foto’s	 van	 al	 die	 slagoffers	 gaan staan.	Blondines,	brunette,	rooikoppe,	met	velkleure	wat	wissel	van	die	melkwit

van	Nordiese	volke	tot	die	donker	van	Afrika.	Kort,	lank,	tussenin. 

“Hoe	weet	jy	hulle	is	verbind	met	mekaar,	en	met	die	ajatolla	en	sy	personeel? 

Reeksmoordenaars	het	gewoonlik	’n	spesifieke	tipe	wat	hulle	aantrek,	en	ek	sien

dit	nie	hier	nie.” 

“Ja,	ja,”	het	sy	ongeduldig	haar	kop	geknik. 

“En?” 

“Ek	het	ook	eers	gedink	daar	is	nie	ooreenkomste	nie,	maar	hy	het	tog	sy	tipe. 

Dis	net	nie	’n	fisieke	tipe	nie.” 

Die	 frons	 wat	 hy	 haar	 gegee	 het,	 was	 nou	 minder	 krities	 en	 met	 meer

belangstelling. 

“Hoe	bedoel	jy?” 

“Hulle	talent,	hulle	selfvertroue,	dis	die	gemene	deler,	nie	hulle	voorkoms	nie. 

Ek	dink	hy	geniet	dit	om	hulle	te	vernietig	juis	omdat	hulle	uitsonderlik	is.” 

“Hoe	 verbind	 jy	 hulle	 met	 die	 ajatolla	 en	 sy	 gevolg?	 Is	 hulle	 elke	 keer	 daar wanneer	die	meisies	die	ambassade	besoek?” 

“Nee,	dis	wat	ek	nog	probeer	uitwerk.	Ek	weet	nie	hoe	hulle	gekies	word	nie. 

Dit	moet	die	funksie	by	die	ambassade	wees.	Ek	glo	dis	daar	dat	hulle	iemand	se

aandag	trek.	Ek	weet	nog	net	nie	hoe	nie.” 

“En	metode?” 

“In	elke	land	is	daar	drie.	Hulle	verdwyn	die	dag	wanneer	die	ajatolla	’n	nuwe

land	binnegaan.	Twee	lyke	word	binne	dae	gevind,	in	dieselfde	stad	waar	hulle

verdwyn	 het,	 maar	 in	 die	 armste	 woonbuurte.	 By	 skrootwerwe,	 of	 in

parkeerareas,	of	op	leë	erwe.	Weggooigoed	in	’n	weggooisamelewing.	Jy	weet, 

buurte	 waar	 almal	 doof,	 blind	 en	 stom	 is	 wanneer	 die	 polisie	 begin	 vrae	 vra. 

Verkrag,	aangerand,	vermoor.	Een	skoot	deur	die	agterkop,	nege-millimeter.” 

“En	die	derde?” 

Marina	het	haar	neusbrug	tussen	duim	en	voorvinger	vasgeknyp. 

“Dit	wissel.	Die	meeste	word	binne	ongeveer	twee	weke	gevind.	Dan	is	hy	en

sy	gevolg	natuurlik	lankal	weg.” 

“Die	meeste?” 

Hy	het	die	effense	aarseling	gehoor	en	sy	was	opnuut	daaroor	verstom	dat	dié

man	met	die	swaar	ooglede,	hy	wat	altyd	half	aan	die	slaap	lyk,	so	sekuur	kan

druk	op	die	een	ding	wat	haar	pla. 

“In	 een	 geval	 het	 ons	 die	 student	 se	 liggaam	 eers	 twee	 maande	 later	 in	 ’n ander	land	gevind,	met	geen	rekord	van	hoe	sy	oor	die	grens	gekom	het	nie.” 

“En	is	dit	’n	land	waar	die	ajatolla	vantevore	was?” 

“Sy	vliegtuig	het	daar	geland	om	brandstof	in	te	neem.” 

“Maar?”	Weer	het	hy	niks	gemis	nie. 

“Daar	is	geen	rekord	dat	enige	passasier	die	vliegtuig	verlaat	het	nie.	Ek	glo

die	moordenaar	het	haar	oor	landsgrense	geneem,	en	in	Burkina	Faso	uiteindelik

moeg	geraak	vir	haar.” 

“Enige	forensiese	getuienis?” 

“Nee.	 Hy	 is	 forensies	 gesofistikeerd.	 Geen	 DNS,	 daar	 is	 nooit	 enige	 bewyse wat	 teen	 iemand	 gebruik	 kan	 word,	 of	 wat	 na	 ’n	 spesifieke	 plek	 terugwys	 nie. 

Net	 die	 feit	 dat	 hy	 elke	 keer	 daar	 is	 wanneer	 hulle	 verdwyn.”	 Vir	 haar	 was	 dit genoeg. 

“Hy	is	altyd	omring	van	sekerheidspersoneel,	Marina.” 

“Ek	weet,	hy	kan	dit	nie	doen	sonder	dat	hulle	bewus	is	van	wat	aangaan,	of

dalk	selfs	aktief	help	nie.”	Die	frustrasie	was	vlak	in	haar	stem. 

“Of	dis	nie	die	ajatolla	se	neef	nie,	maar	een	van	die	mans	wat	saam	met	hulle

reis.	Of	iemand	heeltemal	anders,	en	dis	blote	toeval	dat	die	datums	saamval	met

hulle	 teenwoordigheid.	 Het	 jy	 al	 daaraan	 gedink?”	 het	 hy	 sag	 gevra,	 soos	 een wat	’n	lewendige	landmyn	probeer	neersit	sonder	om	dit	te	skud. 

“Dan	is	die	ajatolla	nog	steeds	bewus	van	wat	aangaan.	Die	personeel	roteer. 

Daar’s	 slegs	 vier	 persone	 wat	 saam	 was	 op	 elke	 reis	 waar	 meisies	 vermoor	 is. 

Die	ajatolla,	sy	neef,	sy	sekerheidshoof,	en	dan	sy	persoonlike	kok.” 

“Hoe	oud	is	die	neef?” 

“Twee-en-dertig.	 Kaveh	 Hama.”	 Sy	 het	 getik	 op	 die	 foto	 van	 ’n	 aantreklike, gespierde	jongman	in	’n	modieuse	Westerse	pak	klere. 

“Die	kok?” 

“Hy	 is	 op	 pad	 tagtig	 toe.	 Bietjie	 oud	 om	 hom	 nog	 met	 moord	 en	 doodslag besig	te	hou.” 

“En	hoekom	kan	dit	nie	die	sekerheidshoof	wees	nie?	Wat	is	sy	naam?” 

“Fayid	Al-Basha.	Ek	…	vind	dit	moeilik	om	te	glo	dat	hy	betrokke	kan	wees, 

Fernando.	 Die	 soort	 monster	 wat	 daai	 vroue	 vermoor,	 is	 nie	 in	 staat	 tot	 ’n greintjie	empatie	nie.	Fayid	gee	om.” 

“Of	hy	is	so	goed	gekamoefleer	dat	hy	jou	heeltemal	kon	flous,”	het	Fernando

voorgestel. 

“Daar’s	goed	wat	mens	nie	kan	naboots	nie.	Ek	het	gesien	hoedat	hy	in	Rome

’n	 klein	 hondjie	 uit	 die	 pad	 haal	 sodat	 die	 bromponies	 nie	 die	 dingetjie	 moet stamp	nie.	Hy’t	nie	geweet	hy	word	dopgehou	nie.” 

“Maar	hy	moet	weet	wat	die	neef	doen.	Daar’s	net	g’n	manier	dat	dit	sonder

sy	medewete	kan	gebeur	nie.	Selfs	al	argumenteer	ons	dat	hy	nie	van	die	ander

weet	 nie,	 hoe	 verduidelik	 jy	 daai	 student	 wat	 op	 die	 vliegtuig	 geneem	 is?	 Hy moet	weet	daarvan.	Hoeveel	empatie	kan	hy	hê	as	hy	hulle	nie	help	nie?” 

Dis	 die	 vraag	 wat	 sy	 nie	 kon	 antwoord	 nie.	 Dis	 hoekom	 sy	 op	 ’n	 soel somersaand	in	Maart	hier	buite	die	Irannese	ambassade	in	Kaapstad	wag. 

Daar’s	niks	wat	sy	kan	doen	nie.	Sy	het	nie	’n	lasbrief	om	die	ajatolla	se	neef

te	 arresteer	 nie.	 Sy	 is	 in	 werklikheid	 nie	 eens	 in	 ’n	 amptelike	 hoedanigheid	 in Suid-Afrika	nie.	En	Kaveh	het	diplomatieke	immuniteit.	Daar	is	niks	wat	sy	kan

doen	 nie,	 en	 daar’s	 alles	 wat	 sy	 kan	 doen.	 Die	 normale	 reëls	 geld	 nie.	 Haar veiligheidsnet	by	Interpol	is	afwesig,	maar	so	ook	die	kettings	wat	haar	bind. 

Sy	loer	deur	die	verkyker	en	wag	haar	kans	af,	bekommerd	dat	daar	met	elke oomblik	 wat	 sy	 sloer	 ’n	 doodsvonnis	 oor	 drie	 jong	 studente	 uitgespreek	 kan word.	Bekommerd	dat	Aynaz	in	gevaar	kan	wees. 

Die	 perseel	 is	 uitstekend	 beveilig.	 Daar’s	 ’n	 muur	 reg	 rondom.	 Dis	 nie geëlektrifiseer	nie.	Kennelik	vertrou	hulle	nie	Eskom	se	kragtoevoer	nie.	Honde

en	wagte	patrolleer	elke	15	minute. 

Kameras	is	ewe	ver	uitmekaar	op	die	muur	gemonteer.	Die	stukkie	inrit	waar

sy	 staan,	 is	 die	 enigste	 blinde	 kol	 in	 die	 kameras	 se	 baan.	 Die	 huiseienaar,	 ’n omstrede	 sanger	 met	 verregse	 bande,	 het	 gekla	 dat	 die	 infidelle	 sy	 privaatheid skend.	Die	Irannese	het	verkies	om	buite	die	hof	te	skik. 

Dit	pas	Marina	perfek. 

Glas	 wat	 breek,	 en	 ’n	 bloedstollende	 gil	 wat	 kortgeknip	 word.	 Dis	 al	 wat	 sy hoor	 voordat	 sy	 haarself	 oor	 die	 muur	 slinger.	 Haar	 Glock	 is	 in	 haar	 hand. 

Instink.	 Sy	 kom	 in	 struike	 naby	 die	 swembad	 te	 lande.	 Daar	 hurk	 sy	 terwyl	 sy die	omgewing	bespied.	Vir	die	oomblik	is	die	wagte	en	die	enkele	gaste	wat	sy

buite	 sien	 se	 aandag	 by	 iets	 op	 die	 grond	 aan	 die	 punt	 van	 die	 gebou.	 Dis	 die ideale	geleentheid	vir	haar	om	in	te	kom.	Sy	moet	egter	weet	wat	aan	die	gang	is. 

Of	dit	Aynaz	is. 

Wagte	 begin	 die	 gaste	 wegkeer,	 en	 dan	 sien	 sy	 uiteindelik.	 ’n	 Jong	 swart meisie	 in	 ’n	 wynrooi	 aandrok.	 Die	 menslike	 nek	 was	 nooit	 bedoel	 om	 te	 buig teen	die	hoek	waarteen	hare	rus	nie.	Die	oop,	starende	oë.	Die	donker	bloed	wat

by	haar	neus	en	mond	uitsypel.	Die	groter	poel	wat	van	onder	haar	liggaam	op

die	plaveisel	begin	uitsprei. 

Marina	 kyk	 versigtig	 rond.	 Daar	 is	 geen	 teken	 van	 Fayid	 of	 Kaveh	 nie.	 ’n Beweging	op	die	tweede	verdieping	trek	haar	aandag.	’n	Gesig	wat	vinnig	by	die

stukkende	venster	uitloer,	en	dan	verdwyn. 

Sy	glip	om	die	hoek	van	die	gebou	en	klouter	versigtig	teen	’n	pilaar	op,	bo-

oor	 die	 balkon	 se	 reling.	 Toe	 niemand	 kom	 ondersoek	 instel	 nie,	 hardloop	 sy gebukkend	tot	by	’n	dubbeldeur	wat	toegang	gee	tot	die	tweede	verdieping. 

Tot	haar	verligting	is	dit	ongesluit.	Die	donker	vertrek	ruik	vaagweg	na	sigare. 

Die	ambassade	se	biblioteek.	In	die	gang	af	is	die	ajatolla	se	private	kwartiere. 

Marina	 beweeg	 geruisloos	 na	 die	 deur	 aan	 die	 oorkant	 van	 die	 vertrek	 en	 is feitlik	 daar	 toe	 die	 knop	 skielik	 gedraai	 word	 en	 dit	 begin	 oopgaan.	 Sy	 gooi haarself	geskok	langs	dit	plat	teen	die	muur.	’n	Wag	steek	sy	kop	om	die	deur, 

skuins	 bokant	 haar.	 Haar	 hand	 is	 reeds	 op	 haar	 enkel	 en	 die	 skede	 met	 die jagmes.	 Die	 geringste	 teken	 dat	 hy	 haar	 sien,	 en	 sy’s	 gereed	 om	 die	 mes	 te gebruik. 

Hy	skakel	nie	die	lig	aan	nie.	Met	’n	flits	lig	hy	in	die	vertrek	rond	en	maak

die	 deur	 toe	 terwyl	 hy	 oor	 sy	 skouer	 met	 ’n	 ander	 wag	 praat.	 Hy	 rapporteer

waarskynlik	dat	die	biblioteek	leeg	is. 

Die	 stemme	 het	 lankal	 in	 die	 gang	 af	 verdwyn	 voordat	 Marina	 haar	 bene genoeg	vertrou	om	te	beweeg,	nou	ekstra	versigtig. 

In	die	derde	vertrek	wat	sy	binnegaan,	’n	slaapkamer,	vind	sy	’n	tweede	dooie

meisie.	 Hierdie	 een	 het	 ’n	 koeël	 deur	 die	 kop,	 en	 sy’s	 nog	 warm.	 Nou	 beweeg Marina	 vinniger,	 paniekbevange.	 Iets	 het	 verkeerd	 geloop.	 Die	 meisies	 word nooit	so	vinnig	vermoor	nie. 

“Aynaz!	Aynaz!”	fluister-roep	sy,	maar	daar	is	geen	antwoord	nie. 

Aan	 die	 einde	 van	 die	 gang	 is	 weer	 ’n	 dubbeldeur,	 wat	 oopgaan	 net	 voor Marina	dit	bereik.	Daar	is	geen	wegkruipplek	nie. 

Fayid	staan	in	die	deur.	Hy	huiwer,	maar	staan	dan	eenkant	toe	met	’n	formele

buiging,	’n	duidelike	uitnodiging.	Van	die	warmte	wat	sy	nog	elke	keer	by	hom

bespeur	 het,	 is	 daar	 nou	 geen	 teken	 nie.	 Die	 pistool	 in	 sy	 linkerhand	 hang ongeërg	langs	sy	been. 

Marina	hou	haar	eie	pistool	stywer	vas. 

Hy	skud	sy	kop	stadig. 

“Die	polisie	sal	nie	kom	ondersoek	instel	nie,	selfs	al	hoor	hulle	skote	op	die

perseel,	 inspekteur	 Da	 Silva.	 Ek	 moet	 nou	 vra	 dat	 jy	 jou	 wapen	 neerlê, asseblief.” 

Enige	 argumente	 wat	 sy	 dalk	 nog	 wou	 opper,	 word	 beëindig	 toe	 sy	 iets	 teen die	kant	van	haar	kop	voel	druk.	Dis	Kaveh,	ook	met	’n	pistool	en	’n	selftevrede

laggie.	Hy	pluk	Marina	se	pistool	rof	uit	haar	hande,	en	stamp	haar	met	die	loop

van	sy	vuurwapen	die	vertrek	binne. 

Aynaz	lê	op	die	mat.	Die	een	kant	van	haar	gesig	is	opgeswel	en	bloed	loop

teen	haar	mondhoek	af.	Die	vlekkelose	wit	rok	waarmee	sy	die	aand	begin	het,	is

geskeur	 en	 rooi	 gevlek.	 ’n	 Kol	 by	 haar	 maag	 spuit	 nog	 bloed.	 Mes,	 nie vuurwapen	nie,	dink	Marina. 

Haar	hart	trek	saam. 

“Julle	ken	mekaar,	lei	ek	af?”	vra	Fayid	met	die	ryk,	rustige	baritonstem	wat

sy	nog	altyd	bewonder	het. 

“Laat	haar	gaan,	sy	is	onskuldig	hierin,”	begin	Marina	pleit. 

Fayid	lag	net.	“Onskuldig?	Dis	bietjie	laat	om	nou	onskuld	te	pleit,	my	liewe

inspekteur.	Hoe	ken	jy	haar?” 

Hy	skop	Aynaz	in	haar	ribbes,	byna	terloops,	soos	’n	hond	wat	in	die	pad	is. 

“Gedink	julle	kan	ons	uitvang,	h’m?”	Hy	lig	’n	wenkbrou.	So,	dit	was	’n	set-

up. 

Kaveh	sit	eenkant,	gereed	om	Fayid	se	geringste	wens	uit	te	voer.	Marina	het

heeltyd	aanvaar	dat	Kaveh	die	bevele	gee,	en	dat	Fayid	en	die	ander	wagte	slegs

optree	om	hom	te	beskerm. 

Nou	besef	sy	haar	fout.	Hy	beduie	met	die	pistool	dat	sy	langs	die	meisie	moet gaan	 sit.	 Dié	 wil	 iets	 met	 haar	 oë	 beduie,	 maar	 ’n	 tweede	 skop	 van	 Fayid, heelwat	harder	as	die	vorige,	laat	haar	kreunend	inmekaarkrimp. 

“Hou	op!	Sy’s	nie	’n	bedreiging	vir	jou	nie,”	probeer	Marina	vergeefs	keer. 

Fayid	trek	sy	voet	smalend	terug	om	weer	te	skop.	Sy	werp	haarself	vorentoe

en	gryp	hom	om	albei	bene	vas. 

Hy	verloor	sy	balans	en	val	met	’n	slag	teen	die	muur,	maar	Kaveh	is	dadelik

by	om	haar	terug	te	pluk. 

“Ek	was	van	plan	om	jou	te	skiet	en	van	jou	ontslae	te	raak,	inspekteur,	maar

hiervoor	 gaan	 jy	 betaal.	 Jy	 sal	 smeek	 vir	 jou	 dood	 lank	 voor	 ek	 jou	 wens beantwoord,”	sis	Fayid	woedend. 

Hy	skop	haar,	teen	die	kop,	teen	haar	lyf,	waar	hy	ook	al	kan	tref.	Dan,	asof	hy

nie	bevrediging	kry	nie,	pluk	hy	haar	aan	die	been	nader	en	begin	haar	met	die

vuis	slaan.	Marina	wend	’n	poging	aan	om	te	keer	vir	haar	kop	en	haar	ribbes, 

maar	dis	verniet.	Dis	kompleet	of	sy	woede	hom	bomenslike	krag	en	spoed	gee. 

“Dis	genoeg.” 

Die	stem	is	kalm.	Fayid	los	haar	asof	hy	met	’n	toutjie	beheer	word. 

Die	ajatolla. 

Hy	gaan	sit	op	’n	leunstoel	langs	Aynaz.	Sy	is	vasgepen	tussen	sy	stoel	en	die

bed,	maar	steeds	probeer	sy	paniekbevange	wegbeweeg. 

“Waar	was	ons?”	Hy	lag	en	trek	die	meisie	aan	haar	hare	nader.	“O	ja,	jy	wou

my	vertel	hoe	seksisties	ons	in	Iran	is.” 

Hy	klap	haar,	hard,	sodat	haar	neus	en	mond	opnuut	begin	bloei.	Hy	verslap

nie	sy	greep	op	haar	hare	nie	en	draai	na	Marina. 

“Interpol.	 Regtig?	 Sonder	 ’n	 lasbrief,	 sonder	 ’n	 hele	 span	 om	 jou	 te

ondersteun?	Laat	ek	raai.	Jou	kollegas	het	jou	nie	ernstig	opgeneem	nie,	toe	kom

jy	maar.	Alleen.”	Hy	klik	sy	tong	twee	keer. 

“Sy’s	 nie	 alleen	 nie,	 ek	 is	 hier,”	 laat	 Aynaz	 hees	 van	 haar	 hoor.	 Sy	 ruk onwillekeurig	toe	hy	sy	kop	draai	om	na	haar	te	kyk. 

“Inderdaad,	jong	Aynaz.	Inderdaad.	H’m.	Gewoonlik	hou	ek	net	een,	maar	ek

dink	dit	sal	soveel	meer	pret	wees	met	julle	albei.	Wat	dink	jy,	Fayid?” 

Fayid	buig	effens,	maar	antwoord	nie. 

“Te	 versigtig	 soos	 altyd,	 my	 jong	 vriend.”	 Die	 ajatolla	 lyk	 asof	 sy	 beste leerling	hom	teleurgestel	het. 

“Ek	dink	dis	’n	fout	om	met	’n	polisiebeampte	kanse	te	waag,	my	heer.	Kom

ons	skiet	haar.	Laat	dit	lyk	soos	’n	rooftog.	Dis	Kaapstad,	niemand	sal	dit	verdag vind	 nie.	 Maar	 as	 sy	 verdwyn,	 of	 sy	 word	 gemartel	 en	 haar	 liggaam	 word gevind,	dan	gaan	ons	probleme	optel.” 

Fayid	se	ysere	selfbeheersing	is	terug. 

“As	julle	ons	laat	gaan,	sal	ek	…”	Marina	se	woorde	word	deur	die	ajatolla	se laggie	onderbreek. 

“Ek	 is	 die	 oppergesag	 in	 my	 land,	 en	 jy,	 polisievroutjie,	 wil	 met	 my	 kom onderhandel?	Jy’s	’n	wurm.” 

Hy	het	skynbaar	vergeet	dat	hy	Aynaz	aan	die	hare	vashou,	en	met	elke	woord

skud	hy	sy	vuis,	en	haar	kop. 

Kaveh	het	haar	pistool	agter	by	sy	broek	se	gordel	ingedruk,	merk	Marina	op. 

Die	ajatolla	het	nie	’n	wapen	nie,	maar	van	die	drie	is	hy	beslis	die	gevaarlikste. 

Ontwapen	 Kaveh,	 skiet	 Fayid	 en	 maak	 dat	 sy	 en	 Aynaz	 wegkom,	 dis	 wat	 sy moet	doen. 

“Maar	 voor	 ek	 jou	 vergruis	 soos	 die	 wurm	 wat	 jy	 is,	 antwoord	 my.	 Hoe	 ken julle	mekaar?”	vra	hy	met	nog	’n	pluk	aan	Aynaz	se	hare. 

Sy	probeer	losruk	en	struikel	vorentoe.	Kaveh	steek	instinktief	sy	arms	uit	om

haar	te	vang. 

Vir	’n	oomblik,	’n	enkele	oomblik,	is	hy	van	balans	af	en	die	Glock	staan	soos

’n	uitnodiging	teen	sy	hemp,	’n	uitnodiging	wat	Marina	letterlik	aangryp. 

Fayid	besef	eerste	wat	gebeur	en	wil	keer,	maar	hy’s	te	laat.	Die	eerste	skoot

tref	hom	in	sy	keel.	Die	tweede	ruk	sy	voortande	uit.	’n	Derde	is	onnodig. 

Kaveh	probeer	nie	eens	terugveg	nie.	Toe	Marina	die	pistool	op	hom	rig,	gooi

hy	 dadelik	 sy	 vuurwapen	 eenkant	 toe	 en	 kniel	 op	 die	 bloedbevlekte	 mat	 langs Fayid	se	liggaam. 

“Laat	gaan	haar,”	beveel	Marina	die	ajatolla. 

“Hoekom?	My	wagte	sal	nou	enige	tyd	by	die	deur	inkom.” 

“Ek	 dink	 nie	 so	 nie.	 Hulle	 glo	 dat	 daar	 drie	 van	 julle	 is,	 met	 een	 beseerde vrou.	 Hulle	 gaan	 niks	 kom	 onderbreek	 nie.	 Hulle	 het	 mos	 al	 vanaand	 genoeg skote	gehoor	om	te	weet	hulle	moenie	kom	inmeng	nie.” 

Die	koue	kyk	in	sy	oë	wys	dat	sy	reg	geraai	het. 

Dan	 laat	 los	 hy	 Aynaz	 se	 hare	 met	 ’n	 oordrewe	 gebaar.	 Die	 meisie	 kruip sukkel-sukkel	na	haar	handsak,	en	kom	orent	met	’n	waterbottel	in	haar	hand. 

“So,	wat’s	volgende?	Dink	julle	regtig	my	wagte	en	personeel	sal	julle	toelaat

om	my	te	arresteer	en	met	my	hier	uit	te	stap?	H’m?” 

Hy	dink	nog	altyd	hy’s	in	beheer. 

“Wie’t	 gepraat	 van	 arresteer?”	 vra	 Marina	 en	 leun	 moeg	 teen	 die	 muur.	 Te veel	het	te	vinnig	gebeur. 

“Jy’t	gedink	dis	my	idioot	van	’n	neef,	of	my	idioot	van	’n	sekerheidswag,	nie

waar	nie?	Jy’t	niks	getuienis	teen	my	nie.” 

Erger	as	sy	meerderwaardige	laggie,	is	die	wete	dat	hy	reg	is.	Sy	het	nie	kon

dink	dat	die	hoof	van	’n	land	’n	psigopatiese	reeksmoordenaar	sal	wees	nie. 

“So,	wat	gaan	jy	doen,	inspekteur?	Al	gehoor	van	diplomatieke	immuniteit?” 

Marina	sien	iets	is	fout	met	Aynaz	se	been.	Sy	sleeptrek	haarself	met	moeite tot	voor	die	ajatolla. 

“Jy	 wou	 weet	 wie	 ek	 is?”	 Die	 meisie	 wil	 glimlag,	 maar	 dit	 lyk	 of	 haar gesigspiere	nie	wil	saamwerk	nie. 

Hy	knik	sy	kop,	nog	steeds	effens	geamuseerd. 

“Ek	is	Peshmerga,”	en	sy	spuit	die	inhoud	van	die	waterbottel	oor	sy	gesig,	sy

baard	en	sy	klere. 

Petrol,	nie	water	nie. 

“Geseënde	Norooz.” 

Die	geluid	van	’n	vuurhoutjie	oor	’n	swaelstrook	knars	deur	die	skielike	stilte. 



Sprokie	vir	’n	Plain-kind

Dis	die	ogies	wat	ek	eerste	sien,	blink	in	die	donker	onder	die	bed,	in	die	verste hoek.	Hy	maak	nie	’n	geluid	nie. 

“Dis	oukei,”	sê	ek.	“Kom.	Niemand	gaan	vir	jou	seermaak	nie.”	Ek	steek	my

hand	uit. 

Hy	reageer	nie.	Die	blink	kolletjies	verdwyn	’n	oomblik	en	verskyn	weer. 

“Ek	is	van	die	polisie.	Jy	hoef	nie	bang	te	wees	nie.	Jy	is	nou	veilig.” 

Dit	 moet	 die	 seuntjie	 op	 die	 foto’s	 in	 die	 leefkamer	 wees.	 Foto’s	 wat	 nou bloedspatsels	op	het.	Hoeveel	het	hy	gesien	van	wat	die	bloed	in	daardie	vertrek

veroorsaak	het?	Of	het	hy	slegs	die	geluide	gehoor? 

Die	kolletjies	verdwyn	en	verskyn. 

“Oukei.	 Ek	 sal	 wag	 tot	 jy	 reg	 is	 om	 uit	 te	 kom.	 Maar	 ek	 gaan	 vir	 my	 net gemakliker	maak	hierso.”	Ek	skuif	terug	en	gaan	lê	op	my	sy	sodat	ek	hom	nog

kan	sien.	“My	naam	is	Asim.	Wat	is	jou	naam?” 

Net	die	klam	oë	wat	knip. 

Ek	draai	op	my	rug,	want	ek	wil	nie	heeltyd	na	hom	staar	soos	’n	roofdier	nie, 

en	trek	my	knieë	op.	“My	vriende	het	vir	my	Skate	genoem.	Oor	ek	altyd	op	’n

skateboard	was.	Ek	sal	liewer	nie	vir	jou	vertel	waar	ek	die	skateboard	gekry	het nie.	Dit	was	voor	ek	my	ways	gemend	het	en	’n	poliesman	geword	het.” 

Losper	 se	 stem	 dryf	 by	 die	 deur	 in,	 natuurlik	 weer	 die	 een	 of	 ander	 simpel ding	 kwytgeraak,	 want	 daar	 is	 ’n	 gelag.	 Gewoonlik	 sal	 ek	 saamlag,	 daar	 waar ons	 langs	 ’n	 liggaam	 staan	 en	 hy	 die	 gruwelike	 realiteit	 vir	 ’n	 oomblik	 laat kraak,	maar	nou	wil	ek	hê	hy	moet	sy	mond	toehou. 

Ek	 kyk	 onder	 die	 bed	 in.	 “Funny	 ding	 is	 hoeveel	 mense	 vir	 my	 gesê	 het	 ek gaan	 nog	 ’n	 arm	 of	 ’n	 ding	 met	 daai	 skateboard	 breek.	 Maar	 toe	 breek	 ek	 my arm	met	sokker.	Natuurlik	oor	ek	voor	die	girls	afgeshow	het.” 

Hy	sit	nog	net	so	stil	in	die	hoek.	Hoe	lank	voor	Losper	kom	kyk	wat	van	my

geword	het	en	die	fyn	draadjies	uitmekaar	trek	wat	ek	hier	probeer	weef? 

Ek	tik	teen	my	maag.	“Ek	raak	darem	nou	vir	jou	honger.”	Drie	eiers	lê	in	die

potjie	op	die	stoof,	die	water	weggekook.	Twee	snye	brood	staan	in	die	rooster, 

reg	 om	 af	 te	 druk,	 ’n	 bottel	 mayonnaise	 langsaan.	 Hy	 het	 nog	 nie	 geëet	 nie. 

“Weet	jy	waarvoor	is	ek	lus?	’n	Kentucky	Rounder.	Hou	jy	van	KFC?”	Ek	loer

na	hom	en	kyk	weer	na	die	plafon. 

“Pops.” 

Dis	so	sag	dat	ek	nie	weet	wat	ek	gehoor	het	nie,	maar	ek	voel	dis	’n	kritieke

oomblik.	En	dan	 kliek	dit.	“Die	 nuggets.”	Ek	probeer	 my	opgewondenheid	oor die	deurbraak	uit	my	stem	hou.	“Dis	’n	goeie	keuse.	Ek	sê	jou	wat,	laat	ek	gou

kyk	of	ek	iets	kan	organise.	Ek	is	nou	terug.” 

Ek	staan	op	en	loop	tot	by	die	deur,	fluit	saggies	deur	my	tande.	Losper	kyk

om	en	maak	sy	mond	oop,	maar	ek	beduie	vir	hom	om	stil	te	bly.	Helfte	van	my

bly	in	die	kamer;	ek	wil	hê	die	seuntjie	moet	my	kan	sien. 

“Die	kind	is	onder	die	bed,”	fluister	ek. 

“Wat?	Hoe	het	die	uniforms	dan	…” 

“Hy	is	honger,”	sny	ek	hom	af,	“en	ek	dink	ek	kan	hom	uitlok	met	KFC.	Kan

jy	organise?	Dit	moet	die	Pops	wees,	die	nuggets.” 

Losper	hou	sy	hand	uit. 

Ek	haal	my	beursie	uit	en	gee	vir	hom	’n	R50-noot.	“Kry	iets	om	te	drink	ook. 

Milkshake.” 

“En	vir	my	troubles?” 

Ek	gee	hom	’n	kyk	en	hy	loop.	Om	die	taak	aan	’n	uniform	te	gaan	delegeer, 

soos	ek	hom	ken. 

Ek	gaan	lê	weer	langs	die	bed.	Praat	is	nie	eintlik	my	ding	nie,	maar	ek	doen

wat	ek	kan.	Die	donker	syfer	soos	ink	by	die	kamer	in	en	ek	gaan	skakel	die	lig

aan.	 Vir	 die	 eerste	 keer	 kan	 ek	 ook	 die	 gesiggie	 in	 die	 skemer	 uitmaak.	 Die donker	 oë	 is	 groot	 en	 ek	 kan	 nog	 sien	 waar	 die	 traanspore	 op	 sy	 wange	 droog geword	het.	Hy	is	opgevou,	so	klein	as	wat	hy	hom	kan	maak. 

Uiteindelik	 hoor	 ek	 Losper	 saggies	 van	 die	 deur	 af	 roep	 en	 ek	 gaan	 na	 hom toe. 

“Was	meer	as	vyftig.” 

Ek	ignoreer	hom	en	vat	die	sak.	Die	geur	gaan	reguit	na	my	maag	toe.	Ek	vis

die	houer	uit	en	haal	die	deksel	af.	Kniel	voor	die	bed	en	kantel	die	houer	in	die seuntjie	se	rigting. 

“Ek	sit	dit	hier	neer.	Hierso	is	ook	’n	milkshake	vir	jou.” 

Ek	skuif	agteruit	en	gaan	sit	teen	die	muur. 

Wag. 

Uiteindelik	sien	ek	’n	handjie	onder	die	bed	uitsteek.	Toe	die	gesiggie. 

Hy	hou	my	dop. 

“Haai,”	sê	ek.	“Dis	lekker	om	vir	jou	te	kan	sien.” 

Die	swart	oë	knip	net. 

Ek	kyk	in	die	rondte.	“Ek	hou	van	jou	kamer.” 

Ek	het	nooit	my	eie	kamer	gehad	nie.	Moes	altyd	deel	met	my	broer.	Dit	was

nie	 regtig	 ’n	 krapplek	 nie,	 baie	 kinders	 in	 Mitchell’s	 Plain	 het	 dit	 baie	 erger, veral	as	jou	dobbelsteen	sleg	val	en	jy	word	oos	van	die	spoor	gebore. 

Die	seuntjie	kruip	stadig	uit,	stukkie	vir	stukkie,	soos	’n	verkleurmannetjie,	sy

oë	heeltyd	op	my. 

Ek	 bly	 sit,	 my	 bene	 opgetrek,	 hande	 op	 my	 dye.	 Ek	 beweeg	 nie,	 haal	 skaars asem. 

Hy	sit	op	sy	knieë,	rug	teen	die	bed,	en	hou	my	dop.	Hy	steek	sy	hand	uit	en

vat	 die	 houer.	 Kyk	 eers	 weer	 na	 my	 voor	 hy	 ’n	 stukkie	 hoender	 vat	 en	 in	 sy mond	druk.	Ná	die	derde	stukkie	eet	hy	gulsig	en	ek	glimlag. 

Hy	hou	op	kou,	kyk	in	die	houer,	kyk	na	my.	Hou	dit	na	my	toe	uit. 

Ek	 skuif	 nader	 op	 my	 boude	 en	 vat	 ’n	 stukkie	 hoender,	 sit	 dit	 in	 my	 mond. 

“H’m,	dit	was	’n	goeie	keuse.	Lekkerder	as	’n	burger.” 

Ons	 deel	 die	 res,	 maar	 ek	 sorg	 dat	 ek	 stadiger	 as	 hy	 eet.	 Ek	 haal	 die melkskommel	uit	die	sak	en	gee	dit	vir	hom. 

Hy	vat	’n	sluk,	kyk	op	na	my.	Die	swart	oë	is	nat.	Dit	loop	oor. 

“My	daddy	is	dood.” 

Hy	praat	nie	weer	nie. 

Nie	 ’n	 woord	 nie.	 Maar	 ek	 vind	 heelwat	 uit	 omtrent	 die	 seuntjie	 met	 die	 swart oë,	 die	 puntneusie,	 skerp	 ken	 en	 bakore.	 Sy	 naam	 is	 Keenon	 Solomons	 en	 hy word	oor	drie	maande	ses.	Hy	en	sy	pa	het	alleen	in	die	huis	gebly,	want	sy	ma	is

’n	 jaar	 ná	 sy	 geboorte	 in	 ’n	 taxi-ongeluk	 dood.	 Sy	 was	 ’n	 verpleegster	 by Mediclinic	 Constantiaberg.	 Sy	 pa,	 Clayton,	 was	 ’n	 onderwyser	 by	 Mondale

Hoër. 

Clayton	 Solomons	 het	 op	 die	 leefkamer	 se	 vloer	 gelê	 toe	 ek	 en	 Losper	 daar aankom.	 Die	 uniforms	 het	 rondgestaan	 asof	 hulle	 padwerkers	 was.	 Maar	 hulle het	nie	die	plek	vertrap	nie,	so	ek	wil	ook	nie	kla	nie. 

Clayton	Solomons	was	so	half	op	sy	maag,	half	op	sy	sy.	Daar	was	baie	bloed

rondom	sy	kop,	dik	en	stroperig	in	die	mat	se	vesels.	Dit	het	uit	die	beserings	aan sy	kop	gekom,	’n	stervormige	wond	met	vyf	skeure	wat	uit	die	middelpunt	loop

en	 ’n	 halfmaanvormige	 een.	 Tydens	 die	 outopsie	 het	 die	 patoloog	 nog	 vier soortgelyke	wonde	verder	agtertoe	gekry	nadat	hulle	sy	hare	afgeskeer	het.	Toe

hulle	 die	 kopvel	 lossny	 en	 terugtrek,	 was	 daar	 ronde	 frakture	 in	 die	 skedel.	 ’n Hamer	se	werk,	het	die	patoloog	gesê.	Die	stervormige	wonde	is	waar	hy	mooi

getref	 het,	 die	 halfmaanvormiges	 was	 skuins.	 Clayton	 Solomons	 het	 nie	 juis terugbaklei	 nie;	 daar	 is	 nie	 vreeslike	 tekens	 van	 ’n	 struweling	 in	 die	 leefkamer nie	 en	 ook	 nie	 aan	 sy	 klere	 of	 onder	 sy	 naels	 nie.	 Dit	 het	 vinnig	 begin	 en	 was vinnig	verby. 

Die	voordeur	gee	direk	toegang	tot	die	leefkamer	en	het	halfpad	oop	gestaan

toe	die	uniforms	daar	aankom.	Daar	was	geen	tekens	dat	dit	oop	gedwing	is	nie

en	 al	 die	 vensters	 was	 toe.	 Dit	 het	 gelyk	 of	 die	 moordenaar	 by	 die	 voordeur ingekom	het.	Was	dit	ongesluit	of	dalk	selfs	oop?	Of	het	Clayton	Solomons	dit

oopgemaak?	Omdat	die	klokkie	gelui	het	of	omdat	hy	sy	moordenaar	geken	het? 

Die	tweemanspannetjie	van	die	Plaaslike	Kriminele	Rekordsentrum	het	die	deur

gepoeier	vir	vingerafdrukke. 

Die	hamer	was	nie	op	die	toneel	nie.	Of	buite	die	huis	nie.	Ons	weet	nie	of	dit

dalk	Clayton	Solomons	se	hamer	was	nie.	Maar	daar	het	geen	ander	gereedskap

in	die	leefkamer	rondgelê	nie,	wat	dit	eerder	laat	lyk	het	asof	die	moordenaar	dit soontoe	saamgebring	het.	Was	dit	’n	voorafbeplande	moord? 

Clayton	 Solomons	 se	 beursie	 was	 in	 sy	 sak,	 met	 sy	 kaarte	 en	 R168,30	 nog daarbinne.	Die	TV	en	dekodeerder	was	op	die	rak.	Die	motief	was	nie	roof	nie. 

Buite	 het	 ons	 spore	 in	 die	 grond	 gekry.	 PKRS	 het	 foto’s	 geneem	 en	 ’n gipsmodel	gemaak.	Ons	weet	dis	van	’n	nommer-nege-voet.	Clayton	Solomons

het	 nommer	 tiens	 gedra	 en	 die	 patroon	 op	 die	 sool	 stem	 ook	 nie	 ooreen	 met enige	van	sy	skoene	nie. 

En	dan	was	daar	die	Spur-lekkergoedpapiertjie	wat	naby	die	deur	gelê	het. 

Maar	 hierdie	 is	 nie	  CSI	 Mitchell’s	 Plain	 nie.	 Vingerafdrukke	 is	 wonderlik, maar	 dit	 help	 slegs	 as	 dit	 op	 ons	 databasis	 is.	 Want	 die	 polisie	 mag	 mos	 nie Binnelandse	Sake	se	vingerafdrukke	deursoek	nie.	Ons	het	nie	’n	databasis	met

skoensole	 nie.	 En	 almal	 gaan	 Spur	 toe.	 Hel,	 die	 aand	 voor	 Clayton	 Solomons vermoor	is,	was	dit	twee	burgers	vir	die	prys	van	een. 

Ons	het	met	die	bure	gepraat.	Dit	was	nie	besonder	produktief	nie. 

Fiona	 Kammies,	 een	 van	 Clayton	 Solomons	 se	 leerders,	 het	 op	 die	 toneel afgekom	toe	sy	haar	herskrewe	opstel	bring.	Hy	was	’n	toegewyde	onderwyser, 

geïnteresseerd	 in	 sy	 leerders,	 ingestel	 om	 hulle	 sukses	 te	 sien	 bereik.	 ’n	 Skaars spesie	 so	 ver	 ek	 weet,	 maar	 ek	 was	 self	 nie	 die	 toonbeeld	 van	 pligsgetrouheid nie.	Fiona	het	niemand	in	die	omgewing	gesien	nie.	Die	voordeur	was	omtrent	’n

handbreedte	 oop	 toe	 sy	 daar	 kom.	 En	 dit	 was	 nie	 haar	 Spur-papiertjie	 of	 spore nie. 

Dit	laat	ons	met	een	persoon	wat	moontlik	weet	wat	gebeur	het. 

Maar	Keenon	Solomons	het	wat	hy	ook	al	weet	binne-in	hom	toegemaak. 

In	die	nag	sien	ek	daardie	twee	blink	kolletjies	wat	verdwyn	en	weer	verskyn. 

Ek	kan	hom	nie	uit	my	kop	kry	nie. 

’n	 Brand	 het	 in	 die	 vroeë	 oggendure	 deur	 Khayelitsha	 gehardloop	 en	 die	 rook hang	dynserig	oor	Mitchell’s	Plain	toe	ek	aan	Keenon	se	ouma	se	voordeur	klop. 

Dis	sy	ma	se	ma.	Sara	Wentzel	het	slegs	goeie	dinge	oor	haar	skoonseun	te	sê. 

Sy	is	so	hartseer,	dit	kon	netsowel	haar	eie	seun	gewees	het. 

“Niks	 snaaks	 gebeur	 nie?”	 vra	 ek	 sag.	 “Niemand	 vreemd	 wat	 hierso

verbygeloop	of	-gery	het	of	niks	nie?” 

“Nee.” 

Ek	 is	 bekommerd	 oor	 Keenon	 se	 veiligheid.	 Ek	 weet	 nie	 of	 die	 moordenaar weet	Clayton	Solomons	se	seuntjie	was	daar	nie	–	en	wat	hy	sal	doen	as	hy	dink

die	kind	weet	iets	nie.	Uniforms	ry	gereeld	in	die	straat	verby,	maar	…

Keenon	se	mondhoeke	trek	effens	op	toe	hy	my	sien.	Dit	gee	my	so	’n	warm

warreling	in	my	bors. 

“Hei,	Kei.	Is	jy	reg	om	te	gaan?” 

Hy	kom	nader.	Hy	lyk	nie	teësinnig	nie,	maar	sy	skouers	hel	vorentoe. 

Ek	 sak	 op	 my	 een	 knie,	 vroetel	 in	 my	 sak	 en	 haal	 ’n	 Bar-One	 uit.	 Ek	 het eintlik	 die	 suigstokkies	 gesoek	 wat	 my	 pa	 partykeer	 vir	 ons	 gebring	 het,	 die toffie	met	die	sjokolade	in	die	middel,	maar	klaarblyklik	het	dit	van	die	mark	af verdwyn.	Só	is	nog	’n	stukkie	van	hom	weg	uit	die	wêreld. 

Keenon	se	regtermondhoek	trek	op	en	hy	vat	die	Bar-One,	skeur	die	papiertjie

oop.	Hy	kyk	na	my	voor	hy	’n	hap	vat,	’n	stil	dankie. 

Ek	 glimlag	 en	 vryf	 oor	 sy	 kop,	 staan	 op	 en	 stuur	 hom	 liggies	 met	 my	 hand teen	sy	agterkop	deur	toe. 

In	die	paadjie	na	die	hekkie	toe,	glip	die	handjie	in	myne. 

Dis	 die	 tweede	 keer	 dat	 ek	 Keenon	 na	 die	 Eenheid	 teen	 Gesinsgeweld, 

Kindermishandeling	 en	 Seksuele	 Misdrywe	 toe	 neem.	 Die	 saak	 het	 niks	 met hulle	te	doen	nie,	maar	hulle	het	’n	speelkamer	en	dis	hier	in	Mitchell’s	Plain.	En ek	ken	’n	sersant	daar	nogal	goed.	Sy	het	voorstelle	gemaak	oor	hoe	ek	te	werk

moet	gaan	om	Keenon	se	kettings	te	probeer	loswikkel.	Die	wagwoord	is	geduld. 

Nou	 nie	 juis	 ’n	 eienskap	 waaroor	 die	 mense	 bokant	 my	 beskik	 nie.	 Hulle	 soek net	resultate. 

Die	speelkamer	is	nogal	groot,	met	bokse	speelgoed	en	kindergrootte	meubels. 

Keenon	loop	reguit	na	die	reuse	groen	padda	met	die	massiewe	oë.	Hulle	het	laas

keer	maats	gemaak	en	Keenon	slaan	sy	arms	om	die	speelding	asof	hulle	mekaar

al	 jare	 ken.	 Die	 padda	 verloor	 so	 ’n	 bietjie	 van	 sy	 stopsel	 by	 die	 een	 naat.	 Die muur	 oorkant	 die	 deur	 bestaan	 omtrent	 slegs	 uit	 vensters	 en	 die	 lig	 glip	 helder tussen	die	tralies	deur	en	krap	die	donker	uit	elke	hoekie. 

Ek	laat	Keenon	en	die	padda	begaan.	Later	begin	hy	loer	wat	in	die	bokse	is. 

“Ken	jy	vingerbord?” 

Hy	draai	en	kyk	na	my. 

Ek	haal	die	bord	agter	een	van	die	bokse	uit	en	sit	dit	op	die	mat.	Dit	het	my	al met	 die	 vorige	 sessie	 uitgelok.	 Daar	 is	 ’n	 boksie	 met	 plastiekskywe	 –	 hopelik almal,	ek	kan	nie	onthou	hoeveel	daar	veronderstel	is	om	te	wees	nie.	Ek	pak	die

skyfies	in	’n	groen	en	blou	sirkel	en	wys	vir	Keenon	hoe	om	te	speel.	Hy	snap

nogal	 vinnig	 en	 toe	 hy	 sy	 eerste	 skyfie	 sink,	 sien	 ek	 hom	 vir	 die	 eerste	 keer regtig	glimlag.	Dit	suig	kuiltjies	in	sy	wange. 

Ek	klap	hande.	“Well	done!	Ek	kan	sien	jy	gaan	vir	my	nail	in	hierdie	game.” 

Hy	kyk	op	na	my,	die	kuiltjies	diep	en	die	ogies	blink. 

Ons	speel	’n	paar	keer. 

“Ek	het	vir	jou	iets	gebring,	Kei.”	Ek	haal	die	tekenblok	en	boksie	vetkryt	uit

my	drasak.	“Hou	jy	van	teken?	Ek	sal	graag	wil	sien	hoe	jy	teken.” 

Hy	gaan	sit	by	die	tafeltjie.	Later	kom	wys	hy	vir	my.	Dis	ons	wat	vingerbord

speel. 

“Dis	stunning,	Kei!”	Ek	sê	dit	nie	sommer	nie.	Dis	nie	’n	vinnige	gekrap	om

my	tevrede	te	stel	nie.	My	hemp	en	broek	is	selfs	die	regte	kleure.	“Kan	ek	dit

maar	kry?	Ek	wil	dit	by	my	huis	teen	die	muur	gaan	sit.” 

Ek	 kry	 ’n	 skaam	 glimlaggie	 voor	 hy	 omdraai	 en	 verder	 gaan	 teken.	 Hy	 kom wys	my	die	tweede	prent	ook,	maar	daarna	raak	hy	weg	in	sy	eie	kreatiwiteit. 

Ek	 hou	 hom	 dop,	 die	 voete	 onder	 die	 stoeltjie	 ingevou	 en	 by	 die	 enkels gekruis,	sy	bolyf	vooroor	gebuig,	die	ruggie	’n	sekel.	Ek	sal	jok	as	ek	sê	daar	is nie	 tye	 wanneer	 ek	 wonder	 wat	 nou	 eintlik	 die	 doel	 van	 alles	 is	 nie.	 Wat	 het hierdie	kind	gesondig	dat	hy	lankal	sy	ma	en	voor	sy	sesde	verjaardag	ook	sy	pa

moes	 verloor?	 Asof	 dit	 nie	 vir	 ’n	 seun	 moeilik	 genoeg	 is	 om	 jou	 pad	 deur	 die Plain	te	maak	sonder	om	met	die	bendes	deurmekaar	te	raak	nie.	Ek	het	genoeg

oor	 Clayton	 Solomons	 agtergekom	 om	 te	 weet	 hy	 sou	 alles	 gedoen	 het	 om	 sy seun	uit	hulle	kloue	te	hou.	Ek	weet	hoe	belangrik	dit	is. 

Die	 voetjies	 wikkel	 onder	 die	 stoel,	 die	 skouertjies	 is	 op	 ’n	 knop	 getrek,	 die handjie	met	die	vetkryt	beweeg	verwoed	heen	en	weer. 

Ek	weet	nie	of	ek	moet	ingryp	of	hom	moet	los	om	dit	uit	te	kry	nie. 

Die	 handjie	 word	 stil.	 Hy	 sit	 die	 kryt	 neer	 en	 vou	 die	 boek	 toe.	 ’n	 Oomblik later	staan	hy	op	en	gaan	sit	teen	die	groot	groen	padda. 

Ek	los	hom	’n	rukkie	voor	ek	my	sleutels	nader	trek.	“Kom,	mister	Kei,	ons

hou	by	McDonald’s	stil	vir	’n	McFlurry	en	dan	vat	ek	vir	jou	na	jou	ouma	toe.” 

Ek	kry	weer	die	skewe	halfglimlag	toe	ek	“McFlurry”	sê. 

Ek	 bly	 staar	 na	 die	 laaste	 prentjie	 wat	 Keenon	 geteken	 het.	 ’n	 Bruin	 gesig	 met tande,	 donker	 oë	 en	 ’n	 woeste	 rooi	 gekrap	 rondom.	 Eers	 het	 ek	 gedink	 dis	 die bloed	om	sy	pa	se	kop,	dat	hy	sy	pa	ná	die	moord	gesien	het,	maar	die	gesig	is

kwaad.	Dis	die	moordenaar.	Keenon	het	hom	gesien. 

Losper	is	op	die	foon.	Dit	klink	nie	vir	my	soos	polisiewerk	nie.	Ek	probeer	nog

die	tydlyn	van	Clayton	Solomons	se	laaste	dae	aanmekaarlas	en	werk	nou	deur

al	die	betaalstrokies	wat	ons	kon	opspoor.	Daar	is	nie	min	van	die	goed	nie,	want die	man	het	nogal	opgegaar	as	mens	eers	begin	laaie	en	kasdeure	oopmaak. 

Ek	 kry	 ’n	 strokie	 van	 American	 Swiss	 vir	 Vrydag	 die	 21ste,	 ’n	 halwe	 week voor	 hy	 vermoor	 is.	 Daar	 is	 net	 een	 item,	 aangeteken	 as	 ’n	 elf-syfer-kode	 met

SYMBOLS	COLLECTION	 daaronder,	 teen	 R499.	 Al	 wat	 Clayton	 Solomons	 aan	 hom gehad	het,	was	’n	horlosie	wat	beslis	nie	die	vorige	Vrydag	gekoop	is	nie.	Was

dit	tog	’n	roof?	Miskien	moet	ek	begin	deur	uit	te	vind	wat	hy	gekoop	het. 

Daar	is	twee	American	Swiss-winkels	in	Mitchell’s	Plain.	Hierdie	strokie	is	by

die	een	in	die	Westgate	Mall	gedruk.	Ek	stap	oor	die	swart	teer	en	by	die	sentrum in.	Dis	besig	en	toe	ek	deur	die	lywe	tot	in	die	winkel	kom,	moet	ek	wag	dat	die

meisie	met	’n	paartjie	klaarmaak	wat	sukkel	om	die	regte	verloofring	te	kry.	Een

wat	beide	haar	vinger	en	sy	sak	pas,	vermoed	ek.	Ek	kla	nie,	want	die	meisie	wat

hulle	help,	is	mooi.	Haar	vel	is	die	kleur	waarvoor	ek	altyd	met	my	koffie	mik	en ek	haak	lank	by	haar	nek	vas.	Die	paartjie	kan	maar	nog	’n	ruk	lank	sukkel.	Ek

hou	van	hoe	haar	hande	beweeg	terwyl	sy	vir	hulle	verskillende	opsies	wys. 

Die	 verliefdes	 gaan	 uit,	 sonder	 ’n	 ring,	 maar	 dit	 lyk	 of	 hulle	 ’n	 bottel bruistablette	gesluk	het. 

“Kan	ek	jou	help?” 

Ek	kyk	in	haar	oë,	die	bruin	so	donker	dat	ek	net-net	haar	pupille	kan	uitmaak. 

“Ja,	 ek	 is	 van	 die	 polisie,	 sersant	 Asim	 Hendricks.”	 Ek	 wys	 vir	 haar	 my identifikasiekaart.	“Ek	ondersoek	’n	moord.	Kan	jy	dalk	vir	my	help	met	hierdie

strokie,	asseblief?	Ek	wil	graag	weet	wat	dit	is.” 

Sy	 vat	 die	 strokie	 en	 kyk	 daarna,	 gaan	 na	 die	 rekenaar	 toe	 en	 druk	 ’n	 paar knoppies.	“Dis	’n	necklace.	Kom	kyk	hier.” 

Sy	 wys	 vir	 my	 ’n	 silwerhangertjie	 met	 ’n	 plat	 ring	 aan	 die	 onderkant, uitgevoer	 met	 skitterblink	 steentjies.	 R499.	 “Dit	 lyk	 soos	 iets	 wat	 mens	 vir	 ’n girl	sal	gee.”	Ek	kyk	na	haar.	“Iemand	special.” 

Sy	glimlag	en	kyk	na	my	onderdeur	haar	wimpers.	“Ek	dink	so.” 

“Was	 jy	 hier	 daai	 dag?	 Kan	 jy	 onthou	 of	 die	 man	 wat	 dit	 gekoop	 het	 alleen was?” 

“Ek	kan	nie	onthou	nie.” 

Ek	haal	’n	foto	van	Clayton	Solomons	uit.	“Dit	was	hierdie	man.” 

“Ek	is	jammer,	ek	kan	nie	onthou	nie.” 

Sy	gee	die	strokie	terug	en	haar	vingers	raak	aan	myne. 

Clayton	 Solomons	 het	 vir	 sy	 kinders	 geleef,	 vir	 Keenon	 en	 die	 leerders	 wat	 by hom	 klas	 gehad	 het.	 Ná	 sy	 vrou	 se	 dood	 het	 hy	 hom	 heeltemal	 in	 daardie	 deel van	sy	lewe	toegemaak	en	stelselmatig	sy	buiteskoolse	vriendskappe	laat	afsterf. 

Dus	gaan	ek	terug	Mondale	Hoër	toe. 

Maar	 ek	 kry	 niks	 uitgerig	 nie.	 En	 dit	 laat	 my	 wonder	 of	 Clayton	 Solomons dalk	nog	dinge	weggesteek	het. 

Nog	 ’n	 onderwyseres	 kom	 in.	 Haar	 naam	 is	 Beverly	 Williams	 en	 sy	 gee

wiskunde.	Ek	het	nogal	van	wiskunde	gehou	op	skool,	om	vir	 x	te	kry.	Ek	hou

daarvan	om	die	onbekende	uit	te	pluis. 

Ek	 vra	 juffrou	 Williams	 dieselfde	 vrae	 en	 sy	 gee	 min	 of	 meer	 dieselfde antwoorde.	 Ek	 vra	 nie	 spesifiek	 oor	 die	 hangertjie	 nie,	 bloot	 of	 Clayton Solomons	iemand	gesien	het,	en	weer	wat	ek	en	Losper	almal	laas	gevra	het:	of

iemand	kwaad	was	vir	hom,	hom	gedreig	het,	al	daardie	dinge. 

Toe	sy	opstaan,	buk	sy	vorentoe	om	haar	handsak	van	die	vloer	af	op	te	tel	en

iets	silwers	glip	by	haar	hemp	se	kraag	uit.	Die	ring	flonker	in	die	lig. 

Ek	maak	my	mond	oop,	maar	maak	dit	weer	toe	en	kyk	hoe	sy	die	hangertjie

terug	onder	haar	hemp	druk,	opstaan	en	loop. 

Ek	 vind	 uit	 dat	 Beverly	 Williams	 ’n	 wit	 Mazda	 2	 ry.	 Ek	 kry	 haar

registrasienommer.	En	ek	wag. 

Ek	 volg	 haar	 huis	 toe,	 hou	 my	 afstand.	 Sy	 draai	 by	 ’n	 singel	 in,	 skakelhuise rondom	’n	parkie	met	twee	klimrame	en	’n	klompie	bome	wat	probeer	wegkom

van	 iets	 aan	 die	 linkerkant.	 Beverly	 Williams	 hou	 voor	 die	 hek	 by	 een	 van	 die ongepleisterde	baksteenhuisies	aan	die	oorkant	stil.	Ek	wag	vir	eers	by	die	hoek, haal	my	foon	uit	en	hou	dit	voor	my. 

Sy	 klim	 uit.	 ’n	 Man	 met	 ’n	 swart	 sweetpakbostuk	 met	 rooi	 moue	 en	 ’n	 rooi kappie	druk	hom	weg	van	een	van	die	bome	af	en	stap	in	haar	rigting.	Sy	gewaar

hom	 toe	 sy	 terugdraai	 na	 haar	 kar	 toe.	 Sy	 lyk	 nie	 bly	 om	 hom	 te	 sien	 nie.	 Ek wens	ek	kon	hoor	wat	hulle	sê,	maar	dis	duidelik	’n	argument.	Sy	klim	in	die	kar. 

Hy	keer	dat	sy	die	deur	toemaak.	Uiteindelik	klap	hy	dit	hardhandig	toe	en	draai

om,	sny	deur	die	parkie. 

Ek	leun	oor	die	passasiersitplek	en	vryf	die	plastiek	waar	die	ruit	inskuif	met

my	mou	skoon.	Ek	rol	die	ruit	af	en	ry	stadig	tot	langs	die	man	by	die	volgende

hoek	en	leun	weer	’n	entjie	oor. 

“Sorry,	man,	bietjie	assistance	hierso,	please?” 

Hy	loer	by	die	venster	in.	Die	kappie	is	rooi	rondom	sy	kop	en	ek	sien	Keenon

se	tekening,	die	gekrapte	rooi	rondom	die	donker	gesig. 

“Hierso	is	mos	’n	pharmacy	hier	iewers.	Ek	dink	ek	het	nou	’n	verkeerde	pad

gevat.” 

Hy	 verduidelik,	 maar	 sy	 woorde	 spoel	 oor	 my.	 Ek	 sien	 Keenon	 by	 die	 klein tafeltjie	sit,	elke	spier	op	’n	knop	getrek,	sy	handjie	wat	verwoed	krap. 

“Dis	darem	nou	luck	dat	jy	oor	my	pad	gekom	het.”	Ek	steek	my	hand	uit. 

Hy	 kyk	 daarna,	 aarsel,	 maar	 vat	 dit	 dan	 tog.	 Omdat	 hy	 effens	 moet	 binnetoe leun,	stut	hy	hom	met	sy	linkerhand	op	die	kardeur. 

Ek	was	drie	jaar	by	PKRS	voor	ek	besluit	het	om	die	speurkursus	te	doen.	Ek	lig

die	vingerafdrukke	op	die	kar	se	deur;	hy	het	mooi	gevat.	By	PKRS	praat	ek	’n

vriend	om	dat	hy	my	toelaat	om	die	vingerafdruk	op	die	Spur-papiertjie	sommer

self	met	die	hand	te	vergelyk,	want	dit	sal	tot	môre	vat	om	’n	antwoord	uit	die Automated	 Fingerprint	 Identification	 System	 te	 kry.	 Dis	 slegs	 ’n	 gedeeltelike afdruk,	 maar	 ek	 kry	 genoeg	 ooreenkomste	 met	 Rooikappie	 se	 linkerduim	 om tevrede	te	voel. 

“En?	Match	dit?” 

Ek	 skud	 my	 kop	 so	 half,	 kyk	 nie	 na	 hom	 nie.	 “Was	 maar	 ’n	 long	 shot anyway.” 

Keenon	trek	my	aan	die	hand	reguit	na	die	vingerbord	toe.	Ons	speel	vyf	rondes. 

Hy	laat	my	die	vierde	een	wen. 

Daarna	teken	hy. 

Sara	Wentzel	sê	haar	kleinseun	gaan	net	by	die	huis	uit	wanneer	ek	hom	kom

haal.	Hy	kyk	gereeld	of	die	voordeur	toe	is	en	draai	die	sleutel	om	seker	te	maak dis	gesluit.	Al	wanneer	hy	praat,	is	in	sy	slaap,	woorde	wat	deur	angs	verwurg

word. 

Hy	teken	weer	die	man	met	die	rooi	om	sy	kop,	minder	krapperig	hierdie	keer, 

sy	lyf	ook,	die	hand	met	die	hamer.	Hy	teken	dit	voor	my,	want	ek	sit	langs	hom. 

Hy	staan	op,	loop	’n	entjie	weg	en	staan	met	sy	rug	na	my	toe.	Die	lyfie	ruk. 

Ek	gaan	kniel	agter	hom.	“Ek	is	jammer	oor	jou	daddy,	Kei.” 

Hy	draai	om	en	sit	sy	arms	om	my	nek. 

Ek	vou	hom	teen	my	toe. 

Rooikappie	 se	 naam	 is	 Jerome	 Williams	 en	 hy	 en	 Beverly	 Williams	 is	 nog getroud.	Sy	het	twee	weke	terug	’n	interdik	teen	hom	gekry.	Hy	het	’n	rekord	vir

aanranding	met	die	bedoeling	om	ernstig	te	beseer. 

En	 ek	 staan	 laat	 op	 ’n	 donker,	 reënerige	 nag	 voor	 sy	 deur	 met	 ’n	 Norinco nege-millimeter	wat	ek	by	een	van	my	informante	gekry	het.	Want	ek	weet	wat

die	aangewese	roete	vir	Keenon	sal	beteken.	Hy	sal	moet	getuig,	en	selfs	dan	is

’n	skuldigbevinding	nie	’n	waarborg	nie.	Daarsonder?	Nee,	wat.	En	ek	voel	klaar

bekommerd	 oor	 Keenon	 se	 veiligheid.	 Sara	 Wentzel	 het	 iemand	 gesien	 wat	 na haar	huis	staan	en	kyk. 

Maar	ek	weet	nie	of	ek	dit	kan	doen	nie.	My	hart	hamer	teen	my	ribbes	en	my

bene	rittel.	Die	donker	kappie	suig	nat	teen	my	kop	vas,	maar	ek	voel	sweet	in

die	middel	van	my	bors	afkriewel.	Die	poeier	binne-in	die	latekshandskoene	is	al

klaar	koekerig	teen	my	vel. 

Jerome	 Williams	 bly	 in	 ’n	 houthuisie	 wat	 by	 ’n	 ander	 huis	 aangebou	 is.	 Die huise	is	maar	klein	hier,	en	opmekaar,	die	strate	nou.	Die	sterre	is	versteek	en	die straatligte	hoort	in	’n	spookfliek.	’n	Entjie	verder	is	daar	’n	parkie,	meer	sand	as gras,	heelwat	groter	as	die	een	waar	Beverly	Williams	bly.	Deur	die	parkie,	regs

in	die	straat,	en	dan	net	loop,	rustig,	twee	blokke	aan	en	weer	regs	tot	waar	my

kar	 in	 ’n	 parkeerarea	 staan.	 Dis	 nie	 iets	 vreemds	 om	 iemand	 soos	 Jerome Williams	met	’n	koeël	in	sy	kop	aan	te	tref	nie. 

My	hand	is	’n	klou	om	die	pistool	waar	dit	langs	my	bobeen	hang.	Ek	moenie

omkyk	 nie,	 ek	 moet	 doen	 waarvoor	 ek	 gekom	 het.	 Die	 reën	 en	 die	 donker	 hou mense	binne,	maar	ek	moenie	so	lank	hier	staan	nie. 

Ek	 weet	 as	 ek	 hierdie	 tree	 gee,	 trap	 ek	 oor	 ’n	 lyn	 en	 ek	 kan	 nooit	 terug	 trap nie. 

Ek	sien	daardie	twee	blink	kolletjies	wat	verdwyn	en	weer	verskyn. 

Die	deur	gaan	oop	en	daar	staan	hy. 

My	arm	lig	outomaties,	rig	die	pistool	op	hom. 

Die	 straatlig	 agter	 my	 is	 net	 helder	 genoeg	 om	 op	 die	 wit	 van	 sy	 oë	 te reflekteer. 

“Jy	 het	 vir	 Clayton	 Solomons	 met	 ’n	 hamer	 doodgeslaan.”	 Selfs	 in	 hierdie onwerklike	oomblik	voel	ek	ek	moet	vir	hom	sê	hoekom	dit	gebeur. 

Ons	kyk	mekaar	vol	in	die	oë. 

Ek	kan	dit	nie	doen	nie. 

Ek	 voel	 die	 handjie	 in	 myne	 glip.	 Ek	 voel	 die	 armpies	 om	 my	 nek	 vou,	 die trane	teen	my	vel.	Ek	sien	die	groot	swart	ogies. 

Ek	trek	die	sneller. 

Hy	sak	inmekaar	en	ek	sien	die	figuurtjie	in	die	deur	na	die	volgende	vertrek. 

“Daddy?” 



Hond	se	gedagte

RUDIE	VAN	RENSBURG

Debra	Dicks	is	vermoor. 

Die	nuus	versprei	soos	’n	wegholveldbrand	deur	die	land.	Haar	lyk	is	skaars

koud	 of	 die	 sosiale	 media	 gons	 daaroor.	 Dis	 hoofnuus	 op	 elke	 plaaslike radionuusbulletin	en	elektroniese	nuusplatform. 

Op	 42-jarige	 ouderdom	 is	 dié	 liefling	 van	 die	 Suid-Afrikaanse	 silwerdoek wreed	in	die	middernagtelike	ure	verwurg. 

Die	 huishoudster	 het	 vroeg	 vanoggend	 in	 Debra	 se	 Toskaanse	 villa	 in	 ’n Pretoriase	 spogbuurt	 op	 haar	 lyk	 afgekom.	 Die	 aktrise	 was	 in	 haar	 slaapkamer soos	 ’n	 lappop	 oor	 die	 bed	 gedrapeer,	 haar	 een	 arm	 teen	 ’n	 onnatuurlike	 hoek onder	haar	rug	ingevou,	met	haar	regterbeen	wat	slap	langs	die	bed	afhang.	Die

huishoudster	het	dadelik	die	donker	kneusplekke	op	haar	bleek	nekvel	gesien. 

Debra	 (doopnaam:	 Deborah	 Johanna	 Dercksen)	 was	 Suid-Afrika	 se	 Marilyn

Monroe	–	die	 ooreenkoms	is	al	 vroeg	in	haar	 loopbaan	deur	rolprentresensente

en	 skinderskrywers	 getrek.	 Peroxide-blond	 en	 wellustig	 soos	 dié	 Hollywood-ikoon,	 het	 Debra	 ook	 brandarm	 grootgeword	 en	 volgens	 gerugte	 haar	 pad	 na roem	oopgeslaap. 

En	 soos	 Marilyn,	 het	 Debra	 mans	 voor	 brekfis	 verorber.	 ’n	 Bejaarde

filmvervaardiger,	 ’n	 Springbok-rugbyspeler,	 ’n	 popsanger,	 ’n	 vername	 skrywer en	 ’n	 skatryk	 sakeman	 was	 almal	 in	 ’n	 stadium	 aan	 haar	 sy	 voor	 die	 kansel	 én natuurlik	 die	 alomteenwoordige	 flitsende	 kameraligte.	 Maar	 die	 vyf	 huwelike was	 voor	 haar	 dertigste	 verjaardag	 iets	 van	 die	 verlede.	 Toe	 ’n	 bekende rubriekskrywer	die	flieknaam	“Dicks”	in	verband	bring	met	haar	sekskaperjolle, 

het	sy	hom	voor	die	hof	gedaag,	net	om	kort	daarna	’n	stormagtige	verhouding

met	hom	aan	te	knoop. 

Dis	 maar	 net	 een	 voorbeeld	 van	 hoe	 sy	 die	 kuns	 vervolmaak	 het	 om

voortdurend	 in	 die	 mediakollig	 te	 bly.	 Geen	 ander	 Suid-Afrikaanse	 aktrise	 was immers	68	keer	 Huisgenoot	se	voorbladgesig	nie. 

En	nou’s	haar	naam	meer	as	ooit	op	almal	se	lippe. 

Én	het	sy	my	onder	daai	skerp	kollig	ingesleep. 

Asof	ek	enige	publisiteit	wil	hê! 

Want	my	loopbaan	is	amper	vroeg	gekelder	toe	ek	16	jaar	gelede	op	onbillike

wyse	 in	 die	 opspraakwekkende	 Flip	 Benadie-moordsaak	 gebrandmerk	 is.	 In	 ’n desperate	 poging	 om	 sy	 eie	 aansien	 te	 red,	 het	 die	 hoofondersoekbeampte	 my (toe	 nog	 ’n	 onervare	 speurkonstabel)	 die	 skuld	 gegee	 vir	 die	 vernietiging	 van

deurslaggewende	forensiese	bewyse	op	die	moordtoneel. 

Met	 ’n	 seldsame	 naam	 soos	 Fanus	 Fokker	 (’n	 ewige	 kruis	 waarmee	 my

Nederlandse	 voorvaders	 my	 opgesaal	 het),	 het	 die	 media	 ’n	 geil	 tyd	 gehad.	 Ek dink	nog	baie	 terug	aan	’n	 sensasiekoerant	se	plakkaatopskrif	 teen	’n	 lamppaal oorkant	 ons	 polisiestasie:	  Benadie-moord:	 SAPD	 fokker	 saak	 op.	 My speurderkollegas	 se	 onderlinge	 gegiggel	 het	 my	 reeds	 brose	 selfbeeld	 verder geknou. 

En	 toe	 dit	 nou	 bekend	 word	 ek	 is	 die	 hoofondersoekbeampte	 in	 die	 Debra Dicks-moordsaak,	 het	 ’n	 joernalis	 by	 daai	 einste	 sensasiekoerant	 binne	 enkele minute	 die	 Benadie-storie	 uit	 die	 argief	 opgediep.	 Hy’t	 sy	 berig	 op	 hulle aanlynblad	ingelui	met:	 Is	dit	dan	nie	dieselfde	Fokker	wat	so	’n	gemors	van	’n vorige	hoëprofiel-moordsaak	gemaak	het	nie? 

Dat	 ek	 dus	 onder	 helse	 druk	 verkeer	 om	 dié	 saak	 vinnig	 op	 te	 los,	 is	 die understatement	van	die	eeu.	En	ondanks	my	bevelvoerder	se	versekering	op	die

oggendnuuskonferensie	 dat	 “kaptein	 Fokker	 die	 mees	 geskikte	 speurder	 is	 om die	 saak	 te	 hanteer”,	 weet	 ek	 die	 Benadie-skandvlek	 gaan	 my	 bloots	 ry.	 Die mediakollig	gaan	helder,	aanhoudend	en	onverbiddelik	op	my	skyn. 

DONDERDAG:

Ek	spring	met	ongewone	vasberadenheid	weg,	om	vir	al	die	siniese	joernaliste	te

wys	 ek	 kán	 ’n	 moordsaak	 vinnig	 oplos.	 Onder	 my	 wakende	 oog	 fynkam	 die forensiese	 span	 elke	 hoekie	 van	 die	 Toskaanse	 villa.	 Die	 patoloog	 sê	 Debra	 is beslis	 verwurg.	 Daar	 is	 geen	 teken	 van	 seksuele	 aanranding	 nie.	 Die

verfrommelde	 lakens	 op	 haar	 bed	 dui	 wel	 op	 ’n	 worsteling,	 maar	 sonder	 groot forensiese	 deurbrake	 –	 geen	 vreemde	 menshaar,	 skilfer,	 vel,	 bloedspatsel	 of uiteraard	semenvlek	nie. 

Trouens,	 die	 oes	 is	 bitter	 skraal:	 ’n	 paar	 van	 Debra	 se	 blonde	 hare	 op	 haar kopkussing	en	een	lang,	swart	haar	van	vermoedelik	’n	hond	op	die	laken.	Niks

is	uit	die	huis	gesteel	nie. 

Die	huishoudster,	Felicity	Goosen,	’n	vrou	van	enorme	proporsies	met	’n	klein

hartjie,	vertel	stotterend	en	hakkelend	tussen	die	snot	en	trane	deur	die	huishulp het	 Debra	 se	 bed	 gisteroggend	 met	 vars	 beddegoed	 oorgetrek.	 Goosen	 kan	 die teenwoordigheid	 van	 die	 hondehaar	 nie	 verklaar	 nie.	 Debra	 het	 troeteldiere verafsku	 en	 in	 haar	 13	 jaar	 as	 huishoudster	 is	 daar	 nooit	 ’n	 viervoetige	 op	 die villawerf	geduld	nie.	En	sy	en	die	huishulp	hou	nie	honde	by	hulle	huise	aan	nie. 

Daar’s	 nie	 ingebreek	 nie	 en	 die	 alarmstelsel	 was	 af.	 Die	 enigste	 plek	 waar iemand	 kon	 inkom,	 was	 by	 die	 voordeur,	 wat	 Goosen	 gesluit	 het	 toe	 sy	 agtuur gisteraand	huis	toe	is.	Vanoggend	was	sy	verbaas	om	die	voordeur	oopgesluit	te

vind,	want	Debra	was	’n	laatslaper.	Daarom	het	sy	in	die	slaapkamer	gaan	kyk

en	toe	op	die	lyk	afgekom. 

Dis	goeie	nuus.	Debra	moes	die	voordeur	vir	’n	bekende	oopsluit,	want	daar’s

’n	loergaatjie	in	die	deur.	En	bekendes	is	maklik	om	op	te	spoor. 

Dadelik	 is	 Debra	 se	 vorige	 huweliksmaats	 in	 my	 visier,	 maar	 Goosen	 sê	 die filmvervaardiger	 en	 skrywer	 is	 in	 hulle	 grafte,	 die	 sakeman	 in	 ’n	 rolstoel,	 die rugbyspeler	’n	klubafrigter	in	Japan	en	die	popsanger	iewers	in	Europa. 

Maar	sy	praat	tussen	die	snikke	deur	van	“die	twee	mans	in	Debra	se	lewe”. 

’n	Politikus	en	’n	prokureur. 

As	Debra	nie	op	’n	filmstel	was	nie,	was	dit	die	enigste	mans	wat	gereeld	by

haar	huis	oornag. 

Die	 politikus	 het	 haar	 op	 Maandae	 en	 Dinsdae	 besoek,	 die	 prokureur	 op

Donderdae	 en	 Vrydae.	 Woensdag	 was	 haar	 “afdag”	 –	 dis	 dié	 aand	 waarop	 sy vermoor	is.	En	naweke	het	sy	alleen	in	die	villa	deurgebring	om	haar	plakboeke

by	te	hou	en	aan	haar	memoires	te	skryf. 

Goosen	 is	 nie	 seker	 of	 dié	 twee	 van	 mekaar	 weet	 nie.	 Volgens	 haar	 is	 albei geskei.	Debra	het	één	goue	reël	gehad:	sy’t	nooit	met	geringdes	gelol	nie. 

“Sy	sou	ook	…	ook	die	deur	…	o-o-oopsluit	vir	enige	van	haar	ander	stringe

g-g-gewese	kêrels,”	sê	Goosen. 

Maar	my	voorgevoel	is	ek	hoef	nie	verder	as	haar	twee	huidige	mansvriende

te	soek	nie.	Hulle	móét	van	mekaar	weet,	en	jaloesie	is	’n	motief	vir	moord. 

Die	 prokureur,	 Arnoldus	 Bekker,	 ken	 ek	 –	 nie	 goed	 nie,	 maar	 ons	 groet mekaar	 op	 die	 naam.	 Hy’t	 baie	 in	 die	 landdroshof	 swernote	 verdedig	 in	 sake waarin	ek	moes	getuig. 

Buiten	dat	hy	’n	luidrugtige	windgat	is,	som	ek	hom	ook	op	as	’n	groot	suiper

oor	 sy	 beetgevreet.	 Maar	 hy’t	 nogal	 ’n	 sekere	 sjarme	 aan	 hom.	 Boonop	 is	 hy breed	en	gespierd	met	’n	bos	blonde	krulhare,	wat	hom	soos	’n	beroepstoeier	laat

lyk.	En	dalk	’n	jaar	of	twee	jonger	as	Debra. 

Ek	 gaan	 klop	 laatmiddag	 by	 hom	 aan.	 Toe	 hy	 die	 deur	 van	 sy	 dakwoonstel oopmaak,	gee	hy	voor	hy’s	verras.	“Fokker,	waaraan	het	ek	dié	eer	te	danke?” 

“Jy	behoort	te	weet.” 

Hy	knik	bedeesd.	Ons	gaan	sit	in	sy	deurmekaar	sitkamer.	Ek	tel	38	leë	bottels

bier	en	vier	asbakke	vol	stompies. 

“Dis	 erg	 van	 Debs,”	 sê	 hy.	 “Dit	 het	 my	 nou	 eers	 regtig	 getref.”	 Hy	 hou	 sy hande	omhoog.	“Kyk	hoe	bewe	ek	nog	van	die	aftershock.” 

Dalk	eerder	van	die	drank,	dink	ek. 

“Seker	daai	vet	huishoudster	wat	jou	van	my	vertel	het.	Sy	hou	nie	van	my	nie

en	ek	nog	minder	van	haar.	Hoop	nie	sy’t	stories	oor	my	verkoop	nie,	want	ek	en

Debs	het	’n	nice	understanding	gehad.” 

“Understanding?” 

“Daar	was	no	strings	attached.	Die	afgelope	twee	jaar	was	sy	my	bed	partner op	 Donderdae	 en	 Vrydae.	 Ek’t	 my	 fair	 share	 van	 seks	 ingekry.	 Geen	 behoefte aan	ander	girlfriends	nie.	Ons	was	albei	happy	met	daai	reëling.” 

“Weet	jy	van	die	ander	man	wat	by	haar	oorgeslaap	het?” 

“Ja,	 daai	 blink	 Stefaans.	 Dit	 het	 my	 nie	 gepla	 nie.	 Sy’t	 hom	 in	 any	 case	 nie met	my	bespreek	nie.	Wat	hulle	doen,	was	hulle	saak.” 

“Waar	was	jy	gisteraand?” 

Hy	lag.	“Fok,	Fokker,	jy	dink	tog	nie	ek’t	iets	met	haar	moord	te	doen	nie!” 

“Antwoord	my	net.” 

“Ek	 was	 hier	 in	 my	 flat	 saam	 met	 my	 drie	 beste	 pelle.	 Vir	 die	 afgelope	 vier jaar	speel	ons	op	Woensdagaande	brug.” 

Hy	wys	met	’n	swaaiende	hand	na	die	bierbottels.	“En	gisteraand	het	ons	weer

beheer	verloor	en	deurnag	gespeel.	Die	laaste	ou	is	vanoggend	eers	ná	ses	hier

uit.	En	jy	kan	dit	maar	by	hulle	uitcheck.” 

Op	pad	uit	sit	hy	sy	hand	vaderlik	op	my	skouer.	“As	ek	jy	is,	krap	ek	dieper

in	 haar	 verlede.	 Van	 haar	 vorige	 boyfriends	 het	 nie	 op	 goeie	 voet	 van	 Debs afskeid	geneem	nie.” 

Ek	vervies	my.	Omdat	hy	’n	prokureur	is,	verbeel	hy	hom	hy	weet	als.	“Die

voor	die	hand	liggende	is	nou	my	enigste	fokus,”	sê	ek	vasberade. 

By	die	deur	vra	ek	hom	of	hy	honde	het. 

“Wat	ek	waar	sal	aanhou?”	vra	hy	fronsend. 

VRYDAG:

Vroegoggend	bel	ek	die	vrou	van	een	van	Bekker	se	brugpelle.	Sy	bevestig	dat

die	brugaande	’n	instelling	is	en	dat	haar	man	eers	halfsewe	Donderdagoggend

by	die	huis	ingestrompel	het. 

Arnoldus	Bekker	se	alibi	is	waterdig. 

Kort	daarna	kry	ek	’n	oproep	van	die	huishoudster. 

“Ek	 was	 gister	 so	 …	 g-g-geskok	 toe	 ons	 gepraat	 het	 dat	 ek	 nie	 helder	 …

helder	kon	dink	nie,	maar	het	vanoggend	besef	dis	d-d-dalk	belangrike	inligting. 

Dinsdagaand	 is	 ek	 eers	 laat	 by	 Debra	 se	 h-h-huis	 weg.	 Ek	 moes	 vir	 haar	 en Verwey,	 die	 p-p-politikus,	 kos	 maak	 en	 ek	 was	 ná	 ete	 besig	 …	 besig	 om	 op	 te was	 toe	 ek	 die	 geskree	 hoor.	 Debra	 het	 Verwey	 iets	 t-t-toegesnou,	 toe	 op	 hom geskree.” 

“Kon	jy	hoor	wat	sy	sê?” 

“Nee,	haar	slaapkamer	is	te	ver	van	die	kombuis	af,	maar	dit	het	soos	’n	helse

argument	geklink.” 

Goosen	 se	 oproep	 maak	 my	 dag.	 Dennis	 Verwey	 is	 nou	 my	 hoofverdagte. 

Dinsdagaand	’n	argument	en	Woensdagnag	is	Debra	vermoor.	En	hy	sou	geweet

het	sy	is	daardie	aand	alleen. 

Hierdie	Fokker	is	nóú	op	die	oorlogspad.	Die	legkaartstukke	pas	perfek.	Die

motief	ontbreek	net. 

’n	Uur	later	is	ek	by	Verwey	in	sy	ruim	kantoor	met	’n	duisternis	foto’s	van

hom	saam	met	bekende	staatsmanne	en	politici	teen	die	muur	–	’n	gesiene	man

in	sy	partyhiërargie. 

Hy’s	’n	lang,	seningrige	kêrel	in	sy	vroeë	veertigs,	met	blink	gejelde	hare	wat

agteroor	gekam	is	en	sy	breë	voorkop	beklemtoon.	’n	Effens	gekromde	neus	en

vierkantige	ken	sal	hom	as	aantreklik	laat	deurgaan. 

Ondanks	sy	gladde	voorkoms,	kom	hy	senuweeagtig	voor.	Dis	asof	hy	direkte

oogkontak	 vermy	 en	 hy	 vroetel	 met	 sy	 hande	 –	 as	 hy	 nie	 ’n	 verstelling	 aan	 sy flambojante	pers	das	maak	nie,	tokkel	hy	met	sy	vingertoppe	op	die	lessenaar. 

Hy’t	 van	 die	 prokureur	 geweet,	 maar	 dit	 het	 hom	 glo	 nie	 gepla	 nie.	 “Debra was	’n	unieke	mens.	Ek	het	haar	eiesoortigheid	gerespekteer	en	ons	verhouding

het	veel	dieper	as	net	seks	gestrek.	Ons	was	ook	geesgenote,	wat	ure	aaneen	oor

die	lewe	kon	filosofeer.” 

Dit	klink	soos	’n	goed	voorbereide	politieke	toespraak.	Om	sy	geoliede	ritme

te	versteur,	loop	ek	hom	trompop	met	die	vraag	oor	hulle	argument. 

“Argument?”	vra	hy	verbaas,	verbleek	effens	en	skud	sy	kop	heftig.	“Ons	het

geen	argument	gehad	nie!	Waar	kom	jy	daaraan?” 

“Die	huishoudster	het	gehoor	hoe	Debra	op	jou	skree.” 

“Daardie	stotterende	siel	moet	haar	verbeel	het.	Debra	het	nooit	haar	stem	vir

my	verhef	nie!” 

Die	vent	lieg	soos	’n	ketter,	glo	ek,	maar	ek	is	reg	met	my	uitklophou.	“Waar

was	jy	Woensdagaand?” 

“Alleen	in	my	meenthuis.	Ek’t	vroeg	gaan	slaap.” 

Sy	meenthuis	is	in	’n	veiligheidskompleks	aan	die	ander	kant	van	die	stad	as

Debra	se	villa. 

Ek	weet	wat	my	volgende	stap	is,	maar	swyg	daaroor. 

“Jy	sal	weer	van	my	hoor.” 

“Ek’s	tog	seker	nie	’n	verdagte	nie?” 

Ek	 gluur	 hom	 stilswyend	 aan,	 wat	 skuldiges	 gewoonlik	 ongemaklik	 laat

rondtrap. 

Maar	 hy	 druk	 sy	 vierkantige	 ken	 uitdagend	 uit.	 “Volgende	 keer	 praat	 ek	 nie met	jou	as	my	prokureur	nie	by	is	nie.” 

Die	sweet	blink	op	sy	bolip. 

“Ek	sou	ook	’n	prokureur	kry	as	ek	in	jou	skoene	was,”	groet	ek. 

By	die	stasie	gee	ek	een	van	die	uniforms	opdrag	om	die	nodige	by	Verwey	se

meenthuiskompleks	 te	 gaan	 haal,	 en	 bel	 my	 kontakman	 by	 die

verkeersdepartement	om	sy	motorbesonderhede	te	kry. 

Die	uniform	lewer	die	kasset	van	die	CCTV-opname	vroegmiddag	af.	Volgens

hom	 is	 ek	 gelukkig.	 Die	 kamera	 wat	 die	 hoofhek	 monitor,	 is	 teen	 so	 ’n	 hoek gestel	dat	Verwey	se	meenthuis	duidelik	sigbaar	is. 

“Die	mense	mag	nie	honde	en	katte	in	die	kompleks	aanhou	nie,”	sê	hy. 

Wat	 nie	 regtig	 is	 wat	 ek	 wil	 hoor	 nie,	 maar	 ek’s	 seker	 daar	 sal	 later	 ’n verklaring	vir	die	hondehaar	kom. 

Net	 toe	 ek	 die	 kasset	 by	 die	 videomasjien	 wil	 indruk,	 bel	 Verwey.	 “Moenie met	my	speletjies	 speel	nie,	Fokker,”	 begin	hy	dreigend.	 “Ek’t	Felicity	Goosen gebel	en	sy	ontken	dat	sy	enigiets	van	’n	argument	gesê	het.	Ek	sal	jou	waaragtig gaan	 aankla	 van	 manipulasie	 en	 misleiding	 en	 …	 en	 ek’t	 goeie	 vriende	 in	 hoë polisiekringe.” 

Hy	druk	die	foon	dood. 

Ek	 bel	 Goosen	 dadelik.	 Sy’t	 ’n	 ander	 weergawe.	 “Hy’t	 op	 m-m-my	 geskree, gesê	ek	…	ek	maak	stories	op.	En	as	ek	daarmee	v-v-volhou,	sal	ek	met	hom	te

doen	kry.	Ek	was	bang	en	het	hom	probeer	k-k-kalmeer	deur	te	sê	kaptein	moes

my	…	mis-misverstaan	het.” 

Toe	ek	aflui,	kan	ek	nie	anders	as	om	te	glimlag	nie.	Die	vent	speel	so	reg	in

my	hande.	Daardie	oproep	gaan	wonderlike	staatsgetuienis	in	die	hof	wees. 

“Nou	vir	die	laaste	spyker	in	jou	doodskissie,”	prewel	ek	toe	ek	die	kasset	in

die	videomasjien	druk. 

Verwey	het	Woensdagmiddag	om	17:06	by	die	kompleks	se	hek	ingery.	Toe	sy

wit	 Pajero	 nie	 in	 die	 motorhuis	 getrek	 nie,	 maar	 voor	 die	 meenthuis	 stilgehou. 

Wou	natuurlik	later	die	nag	weer	ry,	dink	ek. 

Die	ligte	in	die	meenthuis	word	om	22:14	uitgedoof.	Ek	fast	forward,	rewind

en	swets,	maar	die	Pajero	bly	die	hele	nag	daar	staan. 

Hy’t	om	07:43	eers	weer	sy	verskyning	op	die	meenthuis	se	voorstoeptrappies

gemaak,	in	die	Pajero	geklim	en	gery. 

Sy	alibi	is	net	so	waterdig	soos	Bekker	s’n. 

Ek	 gee	 die	 forensiese	 span	 opdrag	 om	 vingerafdrukke	 van	 Verwey,	 Bekker, Goosen	en	die	huishulp	te	neem	sodat	dit	met	dié	in	die	huis	vergelyk	kan	word. 

Ek	 hoop	 op	 ’n	 wonderwerk.	 Dalk	 was	 daar	 ’n	 stel	 vreemde	 afdrukke	 in	 die slaapkamer	wat	aan	’n	vorige	mansvriend	van	Debra	gekoppel	kan	word. 

My	volgende	stap	is	om	’n	afskrif	van	Debra	se	testament	by	haar	prokureur	te

kry.	Darem	nie	beetgevreet-Bekker	nie,	maar	’n	bejaarde	omie	wat	twee	dekades

lank	al	na	haar	regsake	omsien. 

Hy	 vertel	 kopskuddend	 dat	 Debra	 gereeld	 haar	 testament	 verander	 het	 “na gelang	van	haar	mansvriende	en	haar	buie”. 

Debra	 was	 verbasend	 welaf	 met	 ’n	 belegging	 van	 ’n	 rapsie	 meer	 as

sewemiljoen	 rand.	 Die	 villa	 se	 waarde	 word	 op	 minstens	 twaalfmiljoen	 geskat. 

Verwey	en	Bekker	erf	elk	50	persent. 

Soveel	geld	is	genoeg	rede	vir	een	van	hulle	om	moord	te	oorweeg. 

Maar	hulle	het	alibi’s. 

Dalk	was	albei	nie	eens	van	die	testament	bewus	nie? 

Of	dalk	was	hulle? 

Daarom	verskyn	’n	huurmoordenaar	ook	nou	op	my	lys	van	verdagtes.	Tog	is

dit	hoogs	onwaarskynlik	 dat	Debra	die	 voordeur	in	die	 middernagtelike	ure	vir

’n	vreemdeling	sou	oopmaak. 

SATERDAG:

Ek	lees	deur	Debra	se	memoires	wat	ek	in	haar	studeerkamer	gekry	het.	Sy’t	nog

net	 oor	 haar	 vyf	 huwelike	 geskryf	 en	 nie	 by	 haar	 ander	 mansvriende	 uitgekom nie.	Daarin	belaster	sy	haar	ekse	erg,	maar	dit	bring	geen	nuwe	insigte	nie. 

SONDAG:

Die	 mediakollig	 verskroei	 my.	 Die	 Sondagkoerante	 vra	 indringende	 vrae.	 Tot Carte	 Blanche	 het	 ’n	 insetsel.	 “Soos	 gewoonlik	 het	 die	 SAPD	 geen moordverdagte	nie.	Kan	die	polisie	regtig	bekostig	om	só	’n	veelbesproke	saak

oor	 te	 laat	 aan	 iemand	 wat	 in	 die	 verlede	 ’n	 spoor	 van	 onbeholpenheid	 en onbekwaamheid	agtergelaat	het?” 

MAANDAG:

My	 bevelvoerder	 verlig	 nie	 die	 druk	 nie.	 “Ek	 gee	 jou	 nog	 net	 ’n	 paar	 dae, Fokker,	anders	vat	ek	die	saak	by	jou	weg.” 

Die	 uitslae	 van	 die	 vingerafdrukke	 lewer	 boonop	 geen	 vreemde	 afdrukke	 op nie,	 wat	 nie	 regtig	 ’n	 verrassing	 is	 nie.	 Iemand	 wat	 wou	 moor,	 sou	 seker handskoene	dra.	Ook	oor	die	vreemde	haar	in	die	bed	is	daar	nog	nie	uitsluitsel

nie.	Daar	is	bevestig	dat	die	wydte	van	die	sentrale	haarkern	op	’n	dier	s’n	dui, 

“vermoedelik	dié	van	’n	hond”. 

DINSDAG:

Vanoggend	 sit	 ek	 mismoedig	 by	 die	 stasie	 agter	 my	 lessenaar.	 Die	 stapel oggendkoerante	 beur	 my	 nie	 op	 nie.	 Ná	 gister	 se	 nuuskonferensie	 eis	 almal	 ’n nuwe	ondersoekbeampte. 

Uit	radeloosheid	besluit	ek	om	weer	na	die	villa	te	ry	in	die	vae	hoop	dat	ek	dalk iets	belangriks	oorgeslaan	het. 

Ek	keer	die	huis	om,	fynkam	Debra	se	slaapkamer,	die	vier	spaarkamers,	twee

sitkamers,	krap	tot	in	die	kombuislaaie	vir	’n	moontlike	leidraad.	Niks. 

Maar	versteek	onder	stowwerige	koerante	in	’n	studeerkamerkas,	kom	ek	op

’n	fotoalbum	af. 

Dis	 pornografiese	 foto’s:	 kaal	 mans	 in	 verskillende	 suggestiewe	 posisies, onvleiende	naakfoto’s	van	Debra.	Verwey	en	Bekker	vertoon	teen	die	einde	van

die	album	ook	hulle	gelaaide	wapentuig. 

Dis	 hier	 waar	 my	 antwoord	 lê,	 besluit	 ek.	 Een	 van	 hierdie	 kaal	 wetters	 uit Debra	se	verlede	het	haar	vermoor. 

Ek	neem	die	album	en	stap	na	my	kar,	swets	toe	ek	voel	my	selfoon	is	nie	in

my	sak	nie.	Op	my	lessenaar	in	die	stasie	vergeet	–	’n	ou	Fokker-gewoonte. 

Terug	in	die	huis	raadpleeg	ek	Debra	se	adresboekie	en	kry	die	huishoudster

se	woonadres,	maar	die	telefoonnommer	is	met	’n	swart	viltpen	doodgekrap.	Ek

kan	maar	net	vertrou	Goosen	is	nou	daar.	Sy	sal	die	mans	in	die	album	ken,	en

dalk	ook	weet	waar	hulle	bly.	Dan	kan	ek	begin	om	hulle	een	vir	een	te	ondervra. 

My	tyd	is	min. 

Ek	 ry	 volgens	 die	 aanwysings	 van	 die	 vrouestem	 op	 my	 GPS	 na	 haar

woonplek. 

Dis	 ’n	 nederige	 omgewing	 met	 verwaarloosde	 rooibaksteenhuisies.	 Ek	 stop

voor	 haar	 huis	 op	 ’n	 vaal	 erfie	 met	 ’n	 paar	 verskrompelde	 roosbome	 tussen kakiebos.	 Langs	 die	 gebarste	 sementvoetpaadjie	 na	 die	 voordeur	 is	 ’n	 visdam waarin	slierte	slyk	op	groen	water	dryf. 

Ek	klop,	maar	sy’s	nie	daar	nie. 

Moerig	loop	ek	terug	na	my	motor. 

Omdat	ek	niks	anders	het	om	te	doen	nie,	besluit	ek	om	’n	rukkie	te	wag	en

trek	die	fotoalbum	nader.	Ek	blaai	stadig	daardeur	en	tel	nege	verskillende	mans. 

Hoe	 Goosen	 dit	 gaan	 hanteer	 om	 die	 spul	 vieslike	 foto’s	 saam	 met	 my	 deur	 te gaan,	 weet	 ek	 nie.	 Maar	 my	 dringendheid	 om	 die	 saak	 op	 te	 los,	 weeg	 nou swaarder	as	haar	sensitiwiteit	vir	pornografie. 

Ek	 kyk	 op	 toe	 die	 rammelende	 dreuning	 van	 ’n	 kar	 met	 ’n	 ernstige

uitlaatpypprobleem	aankom.	Dis	Goosen	agter	die	stuurwiel. 

Sy	ry	by	die	erf	in	en	hou	langs	die	huis	stil. 

Ek	stap	haar	tegemoet,	maar	sy’t	my	nog	nie	gesien	nie. 

Sy	klim	uit	met	’n	Checkers-sak	in	haar	hand. 

En	net	dáár	kry	ek	hond	se	gedagte,	want	sy’t	vir	my	gelieg. 

’n	Pavement	special	met	’n	pikswart	pels	van	lang,	sysagte	hare	spring	uit	die

kar. 

Haar	reaksie	verklap	alles	toe	sy	my	sien. 

Sy	laat	val	die	sak,	oë	wyd	geskrik,	gesig	wat	wit	raak,	mond	gapend	oop	asof

sy	iets	wil	sê,	maar	nie	die	woorde	kan	uitkry	nie. 

“Jou	 hond?”	 vra	 ek	 terwyl	 ek	 oor	 die	 stertswaaiende	 dier	 se	 pels	 vryf	 en	 ’n paar	los	hare	in	my	sakdoek	toevou. 

Sy	knik. 

“Jy’t	gesê	jy	het	nié	’n	hond	nie.” 

Sy	 staan	 kop	 onderstebo	 soos	 ’n	 stout	 kind	 terwyl	 haar	 logge	 liggaam

onbedaarlik	bewe.	Nie	die	reaksie	van	’n	onskuldige	nie. 

“Jy	sal	saam	met	my	moet	kom.” 

Sy	volg	my	sonder	om	teë	te	stribbel. 

Ons	 ry	 in	 stilte	 stasie	 toe.	 Ek	 kan	 nie	 glo	 dié	 vrou	 wat	 so	 hartverskeurend weemoedig	oor	Debra	se	dood	was,	is	dalk	haar	moordenaar	nie. 

By	die	stasie	lei	ek	haar	na	die	ondervragingskamer. 

“Ek’s	nou-nou	terug,”	sê	ek	en	trek	die	deur	agter	my	toe. 

In	 die	 aangrensende	 kamertjie	 hou	 ek	 haar	 deur	 die	 eenrigtingruit	 dop.	 Sy staar	voor	haar	uit.	Haar	wasbleek	gelaat	blink	onder	die	skerp	daklig. 

Ek	 laat	 haar	 vir	 twintig	 minute	 sweet	 voor	 ek	 ingaan	 –	 als	 deel	 van	 die sagmaakproses	van	’n	verdagte. 

Ek	lees	haar	regte	vir	haar.	Sy	dring	nie	aan	op	’n	regsverteenwoordiger	nie, 

wat	my	uitstekend	pas. 

Die	stemopnemer	maak	’n	sagte	ruising	toe	ek	dit	aanskakel. 

“Ek	het	jou	hond	se	hare	vir	ons	forensiese	ouens	gegee.	Hulle	sal	gou	vasstel

of	dit	ooreenstem	met	die	haar	in	Debra	se	bed,”	lieg	ek. 

“Dit	sal	my	h-h-hond	se	haar	wees,”	sê	sy	in	’n	skor	stem.	“Maar	ek	het	nie

die	 moord	 …	 g-g-gepleeg	 nie.	 Dit	 was	 die	 politikus	 …	 Verwey	 wat	 Debra	 …

ver-verwurg	het.” 

My	moed	sak	in	my	skoene.	Sy	speel	die	blame	game. 

“Dit	 kan	 nie	 hy	 wees	 nie.	 Ek	 het	 ’n	 CCTV-opname	 wat	 wys	 hy’t

Woensdagaand	in	sy	meenthuis	oornag.” 

Sy	knik.	“Hy’t	geweet	j-j-julle	sal	na	die	CCTV-opname	k-k-kyk.” 

“Nou	…	hoe	…” 

“Die	 kompleks	 se	 elektriese	 h-h-heining	 is	 al	 maande	 lank	 s-s-stukkend.	 Hy kon	sonder	’n	groot	…	ef-effort	daaroor	kom.	Soos	’n	donker	skim	ge-gelyk	in

sy	swart	s-s-sweetpak,	handskoene	en	masker.	Ek	het	hom	net	voor	t-t-twaalf	in

die	straat	agter	die	kompleks	met	my	kar	…	op-opgelaai.	By	Debra	se	huis	het

ek	die	voordeur	o-o-oopgesluit	en	buite	gewag.	Hy	was	v-v-vinnig	terug	en	ek’t

hom	toe	weer	agter	die	kompleks	gaan	aflaai.” 

“En	van	jou	hond	se	hare	op	die	passasiersitplek	moes	aan	sy	sweetpakbroek

gekleef	het	en	só	het	een	op	die	bed	beland,”	sê	ek	meer	vir	myself	as	vir	haar. 

Tog	maak	iets	nie	sin	nie.	“As	julle	saamgewerk	het,	verstaan	ek	nie	hoekom

jy	Verwey	verdag	gemaak	het	met	jou	storie	oor	sy	argument	met	Debra	nie.” 

Sy	kyk	met	afgewende	oë	na	haar	hande. 

“Bekker	het	gesê	ek	…	ek	moet	dit	doen.” 

“Bekker?!” 

“Hy	was	die	meesterbrein	a-a-agter	die	moord.” 

Dít	haal	die	wind	uit	my	seile. 

“Dalk	moet	jy	by	die	begin	begin.” 

Sy	 sluk	 voor	 sy	 praat.	 “Ek’s	 …	 bang	 vir	 Bekker	 …	 hy	 sal	 iets	 aan	 my	 d-d-doen.” 

“Ons	 beskerm	 ons	 staatsgetuies	 goed	 en	 ek	 glo	 jy	 sal	 bereid	 wees	 om	 teen hulle	te	getuig.	Daardeur	sal	jou	straf	ook	aansienlik	ligter	as	hulle	s’n	wees.” 

Daar’s	’n	sweem	van	genoegdoening	op	haar	gesig. 

“Is	dit	oukei	as	ek	eers	b-b-bietjie	agtergrond	oor	myself	g-g-gee?”	vra	sy,	nou

baie	kalm. 

Ek	knik. 

“Glo	dit	as	jy	w-w-wil,	maar	ek	was	op	my	dae	’n	j-j-joolkoningin-finalis	by

Tukkies.	 Toe	 trou	 ek	 met	 die	 verkeerde	 m-m-man.	 Hy’t	 my	 mishandel	 toe	 ek begin	 v-v-vet	 word.	 Toe	 ons	 skei,	 was	 ek	 werkloos,	 h-h-hopeloos	 oorgewig	 en sonder	enige	s-s-selfvertroue.	Ek’t	by	Debra	as	huishoudster	op-opgeëindig.	Sy’t

my	 ’n	 hongerloon	 betaal	 en	 my	 soos	 ’n	 b-b-blerrie	 vloerlap	 behandel,	 op	 my geskree	en	gevloek	oor	die	k-k-kleinste	foutjies.	Dit	was	asof	ek	my	man	se	m-m-mishandeling	van	voor	af	beleef.	Ek	het	haar	gehaat,	maar	nie	kans	gesien	vir

die	…	t-trauma	om	weer	werk	te	soek	nie.” 

Sy	huiwer.	“Met	’n	v-v-voorkoms	soos	myne,	kry	jy	moeilik	werk.” 

Daar	wel	trane	in	haar	oë	op,	wat	sy	met	haar	voorarm	afvee. 

“Bekker	het	gereeld	met	my	…	my	gesels.	Hy	moes	vermoed	het	ek	h-h-haat

Debra.	Hy’t	my	ook	uitgevra	oor	haar	v-v-verhouding	met	V-Verwey.	Uit	Debra

se	 praatjies	 kon	 ek	 weer	 a-a-aflei	 Bekker	 het	 geldprobleme.	 Sy’t	 gekla	 hy	 wil groot	 b-b-bedrae	 leen,	 maar	 sy	 weier	 om	 sy	 ‘spandabelrige	 leefstyl	 te	 f-f-finansier’.” 

Sy	tuur	na	die	plafon.	“Toe	…	seker	so	’n	maand	g-g-gelede	…	kom	Bekker

na	my	met	’n	afskrif	van	Debra	se	testament.	Hy’t	gesê	as	ek	hom	h-h-help	om

van	Debra	ontslae	te	raak,	sal	hy	’n	mil-miljoen	rand	van	sy	erfgeld	vir	my	g-g-

gee.	 Al	 het	 ek	 haar	 gehaat,	 wou	 ek	 nie	 m-m-moor	 nie	 en	 ook	 nie	 deel	 van	 sy onderduimse	p-p-plan	wees	nie.	Maar	hy’t	gesê	nie	een	van	ons	twee	gaan	haar

d-d-doodmaak	nie.	Verwey	gaan	dit	vír	ons	doen.	Hy	s-s-soek	net	iets	waarmee

hy	hom	kan	afpers.	Bekker	het	my	gevra	om	a-a-afskrifte	van	haar	memoires	vir

hom	te	maak.	Ek’t	geweet	waar	sy	dit	weg-wegsteek	en	dit	maar	gedoen,	want

ek	was	s-s-skrikkerig	vir	hom.” 

Sy	trek	haar	gesig.	“In	die	memoires	vertel	sy	van	Verwey	se	afstootlike	v-v-

versoeke.	 Hy’s	 ’n	 weirdo.	 Debra	 moes	 op	 sy	 g-g-gesig	 pie	 …	 op	 sy	 borskas ontlas	 …	 sulke	 vieslike	 goeters	 wat	 hom	 ’n	 k-k-kick	 gee.	 Bekker	 was	 in	 die wolke	daaroor,	want	hy’t	geglo	dit	s-s-sal	Verwey	se	politieke	loopbaan	kelder.” 

Sy	 staar	 peinsend	 na	 haar	 hande.	 “Toe	 bel	 Bekker	 my	 twee	 weke	 g-g-gelede en	 vra	 ek	 moet	 na	 sy	 woonstel	 kom,	 omdat	 ek	 v-v-volgens	 hom	 ‘nou	 deel	 van alles	is	en	nie	meer	kan	k-k-kop	uittrek	nie’.	Verwey	was	ook	daar.	Bekker	het

die	 memoires	 vir	 hom	 g-g-gewys,	 ook	 vir	 hom	 gesê	 Debra	 het	 aan	 hom	 erken sy’s	m-m-moeg	vir	sy	vieslike	seksversoeke	en	dat	sy	ontslae	gaan	r-r-raak	van

hom.	Sy	was	ook	van	plan	om	haar	memoires	b-b-binnekort	te	publiseer.	Verwey

het	hom	h-h-half	simpel	geskrik.	Bekker	het	ook	die	afskrif	van	die	testament	vir hom	gewys.	‘Dis	nou	jou	kans	om	daarop	in	te	c-c-cash	voordat	sy	jou	groet,’	het

hy	gesê.” 

Sy	skud	haar	kop	afkeurend.	“Bekker	het	Verwey	gedreig	dat	hy	die	memoires

aan	die	m-m-media	sal	lek	as	hy	nie	die	m-m-moord	pleeg	nie.” 

“Daar	was	nooit	memoires	oor	haar	ander	mansvriende	in	die	huis	nie.	Net	oor

haar	ekse,”	sê	ek. 

“Ek	 moes	 dit	 vir	 Bekker	 gee.	 Volgens	 hom	 was	 die	 memoires	 nie	 in-

incriminating	 genoeg	 om	 hulle	 verdagtes	 te	 maak	 nie,	 maar	 hy’t	 gesê	 die	 g-g-gedeelte	oor	haar	vorige	huwelike	moet	in	die	h-h-huis	agterbly.	Te	veel	mense

weet	 sy	 s-s-skryf	 aan	 haar	 memoires.	 As	 daar	 niks	 was	 nie,	 sou	 die	 po-polisie snuf	in	die	neus	kry.” 

“Hoekom	 het	 jy	 aanvanklik	 nie	 net	 Verwey	 en	 Bekker	 se	 verhouding	 met

Debra	teenoor	my	verswyg	nie?” 

“Bekker	het	gesê	ek	moet	so	na	as	m-m-moontlik	aan	die	waarheid	bly.	Hy’t

geredeneer	die	po-polisie	sou	gou	van	hulle	twee	se	verhoudings	met	Debra	by

iemand	 a-a-anders	 uitvind.	 En	 die	 testament	 sou	 hulle	 name	 tog	 o-o-onthul. 

Maar	hy	was	nie	daaroor	bekommerd	nie,	omdat	hy	en	Verwey	elkeen	’n	alibi	s-

s-sou	hê.” 

“Hoekom	dan	Verwey	verdag	maak	met	die	argument-storie?” 

“Bekker	 het	 my	 gebel	 toe	 jy	 by	 sy	 w-w-woonstel	 weg	 is.	 Hy’t	 gesê	 hy’s bekommerd,	want	dit	lyk	of	jy	hom	w-w-wantrou.	Toe	het	hy	my	aangesê	om	die

argument-storie	 te	 s-s-spin	 sodat	 Verwey	 onder	 verdenking	 kom.	 Hy	 was	 ook van	plan	om	die	stukkende	elektriese	h-h-heining	op	’n	manier	onder	die	polisie

se	aandag	te	bring.	En	die	memoires	was	ook	d-d-deel	van	sy	planne.” 

Ek	kan	my	ore	beswaarlik	glo.	“Dis	maar	’n	dom	redenasie	vir	’n	prokureur! 

Dink	 hy	 regtig	 Verwey	 sou	 stilbly	 oor	 julle	 aandeel	 as	 hy	 eendag	 alleen	 op	 ’n aanklag	van	moord	in	die	hof	staan?” 

Haar	oë	vermy	myne.	“Verwey	sou	nie	in	die	h-h-hof	verskyn	nie.” 

“Hoe	so?” 

Sy	 aarsel	 voor	 sy	 praat.	 “Een	 van	 Bekker	 se	 k-k-kriminele	 kontakte	 is

geskeduleer	om	Verwey	môreaand	in	sy	m-m-meenthuis	te	vermoor.	Die	opdrag

is	dat	hy	dit	soos	selfmoord	moet	laat	lyk.	Die	memoires	moet	langs	sy	b-b-bed

gelos	word.	Bekker	glo	dit	sal	die	polisie	oortuig	Verwey	het	Debra	vermoor	en dat	a-a-alles	net	te	veel	vir	hom	g-g-geraak	het.” 

Iets	 pla	 my.	 “Die	 feit	 dat	 Bekker	 jou	 vertrou	 met	 al	 die	 inligting	 oor	 die beplande	moord	op	Verwey,	laat	my	dink	julle	twee	was	dalk	kop	in	een	mus.” 

Haar	oë	ontwyk	my	blik	weer,	nét	te	vinnig	om	nie	verdag	te	lyk	nie. 

“Dit	kan	teen	jou	tel	as	jy	nie	die	volle	waarheid	praat	nie.” 

Sy	tuur	voor	haar	uit,	sug	dan.	“Julle	sou	dit	t-t-tog	eendag	uitvind.” 

Dan	stut	sy	haar	kop	in	haar	hande,	lek	oor	haar	droë	lippe.	“Arnoldus	Bekker

is	m-m-my	eksman.” 

Haar	liggaam	bewe	liggies.	“Op	sy	v-v-versoek	moes	ek	al	jare	gelede	my	n-

n-nooiensvan	terugvat.	Hy’t	met	Debra	’n	verhouding	aangeknoop	net	omdat	ek

h-h-haar	huishoudster	was.	Van	die	eerste	dag	af	was	dit	sy	plan	om	sy	pote	op

h-h-haar	geld	te	kry.	En	soos	in	ons	getroude	dae	het	hy	my	m-m-misbruik	om

dit	vir	hom	maklik	te	maak.” 

Sy	glimlag	wrang.	“Hy’t	my	met	alles	v-v-vertrou,	want	hy’t	geglo	my	vrees

vir	hom	sal	my	mond	gesnoer	hou.	Toe	jy	my	vandag	met	die	h-h-hond	betrap, 

het	 ek	 besef	 ek	 moet	 nou	 aan	 myself	 d-d-dink.	 Ek’s	 nie	 bereid	 om	 vir	 sy	 shit opgesluit	te	word	nie.” 

Haar	oë	verhard	en	haar	stem	styg.	“Dis	tyd	dat	die	bliksem	boet	vir	wat	hy

aan	my	gedoen	het.” 

Dit	val	my	op	dat	sy	nie	oor	haar	woorde	struikel	as	sy	driftig	is	nie. 

WOENSDAG:

Vanoggend	 ry	 ek	 met	 ’n	 glimlag	 polisiestasie	 toe.	 Ek’t	 gistermiddag	 groot genoegdoening	daaruit	geput	om	Verwey	en	veral	Bekker	in	boeie	te	slaan.	Die

twee	 het	 heftig	 ontken	 dat	 hulle	 skuldig	 is,	 maar	 dit	 kan	 hulle	 aan	 die	 regter probeer	verkoop. 

Met	 Felicity	 Goosen	 het	 ek	 simpatie.	 Sy’s	 deur	 haar	 eksman	 gemanipuleer, wat	 darem	 in	 haar	 guns	 sal	 tel	 in	 die	 hof.	 Haar	 onseker	 gestotter	 gaan	 ook welwillendheid	by	die	regter	wek,	weet	ek	uit	ondervinding. 

My	 gedagtes	 keer	 terug	 na	 gisteraand	 se	 nuuskonferensie.	 Die	 bevelvoerder was	daarop	uit	om	die	media	se	neuse	in	die	grond	te	vryf.	Ondanks	die	feit	dat

my	 deurbraak	 meer	 geluk	 as	 wysheid	 behels,	 het	 hy	 omtrent	 die	 heuningkwas ingelê	 toe	 hy	 my	 “uitsonderlike	 speurvernuf”	 met	 dié	 van	 Piet	 Byleveld

vergelyk. 

Ek	 parkeer	 by	 die	 stasie	 en	 klim	 uit,	 sien	 die	 koerantplakkaat	 teen	 die lamppaal	dadelik	raak. 

 Kaptein	Fokker,	jou	uitgeslape	ou	bokker! 

AGT	MAANDE	LATER:

Netwerk24:	 Felicity	Goosen	bieg:	‘Ek’t	Debra	vermoor’

Beeld:	 Wraak	op	haar	eksman	was	dryfveer

Die	Burger:	 Sy	het	self	hondehaar	in	moordbed	gesit

Volksblad:	 Goosen	plant	memoires	in	Bekker	se	woonstel	vir	polisie	om	te	kry

etv-nuus:	 Sy’t	jaar	lank	aan	moord	beplan;	weet	tyd	is	reg	toe	sy	hoor	Verwey kla	by	Debra	oor	stukkende	heining

Rapport:	 Regter	sê	hy’t	nog	nooit	met	so	’n	geslepe	moordenaar	soos	Goosen

 te	doen	gekry	nie

Huisgenoot:	  Eksklusief:	 ‘Ons	 agt	 maande	 van	 hel	 in	 die	 beskuldigdebank’	 –

 Debra	se	twee	onskuldige	kêrels	praat

Sarie:	 Felicity	was	baie	beter	aktrise	as	Debra,	sê	vriendin

Son:	 Kaptein	Fok(ker)of	by	polisie;	verkoop	nou	tweedehandse	karre



Die	vlieg	in	die	salf

HENRY	JACK	CLOETE

Bzzt.	Toets,	altyd	eers	toets.	Bzzt. 

Voertsek,	hartklop.	Stadiger,	sy	gaan	jou	hoor.	Selfs	bo	die	sarsies	skote	uit	die getroue,	akkurate	tatoeëergeweer.	“Dankie,	Freddie,”	sê	sy,	met	net	’n	skimp	van

’n	 glimlag.	 “Min	 ouens	 sal	 tot	 ná	 toemaaktyd	 wag	 vir	 ’n	 loskop	 wat	 altyd	 laat is.” 

Daai	stem	…	Wat	maak	’n	man	met	só	’n	soet	stem?	Of	eerder,	wat	maak	’n

man	om	die	aanhoor	van	só	’n	stem	te	verdien? 

Ek	dink	nie	so	’n	daad	bestaan	nie.	Al	wat	jy	kan	doen,	is	hoop,	of	jou	kanse

verbeter.	 Byvoorbeeld,	 deur	 ’n	 winkel	 oop	 te	 maak	 en	 aan	 te	 hou	 glo	 een,	 of twee,	 of	 meer	 van	 dié	 stemme	 sal	 soms	 inloer,	 influister,	 om	 die	 lewe	 meer draaglik	 te	 maak.	 En	 wanneer	 dit	 gebeur,	 beter	 jy	 seker	 maak	 jy	 beloon	 haar. 

Doen	 waarvoor	 sy	 jou	 betaal,	 en	 doen	 dit	 goed,	 maar	 bied	 iets	 ekstra	 wat	 op soortgelyke	wyse	haar	bestaan	opkikker,	inkleur	en	herdefinieer. 

Kies	waarmee	jy	goed	is	…	In	my	geval	is	dit	kuns	en	menseliefde.	Dus	is	my

winkel	’n	tatoe-ateljee. 

Bestaan	daar	’n	meer	intieme	vorm	van	berading	as	die	ontvanger-toediener-

verhouding	 waarin	 ’n	 tatoe	 gebore	 word?	 Beslis	 nie	 by	 sielkundiges	 nie.	 Hulle knik	 bloot	 terwyl	 pasiënte	 kwetter	 oor	 eertydse	 wondjies,	 in	 die	 hoop	 dat genesing	iewers	deur	’n	kraak	sal	pars. 

Maar	in	die	tatoeëerproses	ís	die	wond	die	genesing.	Ja,	’n	tatoe	is	in	essensie

’n	wond.	’n	Lieflike	wond,	verwelkom	deur	die	gewonde	persoon,	en	ek	–	ék	–

het	die	voorreg	om	die	besering	te	skets	en	te	skep.	“Geen	probleem.”	Ek	hoop

sy	 kan	 my	 sagte	 glimlag	 sien	 deur	 my	 harde	 baard.	 “Jy’s	 eintlik	 vroeg,	 op	 ’n manier.	Meeste	kliënte	kry	nie	sommer	twee	tatoes	binne	een	maand	nie.” 

“Ek’s	nie	’n	gewone	kliënt	nie,”	sê	sy. 

Ek	 kyk	 so	 vinnig	 moontlik	 op	 –	 haar	 oë	 wag	 sekerlik	 om	 myne	 te	 ontmoet. 

Maar	nee,	haar	blik	is	net-net	elders;	sy	lyk	onseker,	selfs	skuldig.	“Jy	onthou	die vorige	tattoo	wat	ek	gekry	het.”	Daar	is	’n	besliste	bewing	in	haar	stem. 

“Natuurlik.	Die	liriek	van	…	Kelly	Clarkson.	‘I	can	breathe	for	the	first	time

…’” 

“‘I’m	 so	 moving	 on.’	 Ja.	 Dis	 beautiful,	 dankie.	 En	 dis	 presies	 wat	 ek	 nodig gehad	het	ná	my	break-up	…” 

“Met	Thomas.	Ek	onthou.	Die	een	wat	jou	so	vreeslik	…” 

Ek	hou	daar	op	–	g’n	rede	om	ou	koeie	uit	die	sloot	te	pluk	nie. 

Sy	knik	bloot.	“Wel	…	Hy’s	nou	missing.	Eintlik	dood,	ons	almal	het	nou	al so	aanvaar.	En	…	ek	mis	hom.	Erg.” 

Dis	te	moeilik.	Ek	kyk	dus	ook	weg. 

Thomas	het	haar	byna	vernietig;	of	so	het	sy	die	verhouding	laas	keer	beskryf. 

Nou	laat	blyk	sy	iets	anders.	Vreemd. 

Die	 stensil	 wat	 ek	 volgens	 haar	 versoek	 opgetrek	 het,	 is	 gereed.	 In	 ’n	 mooi sierskrif	wat	ek	self	ontwerp	het,	is	die	letters	uitgelê:	 MCMLXXXIV. 

Sy	 verduidelik:	 “Sy	 geboortejaar.”	 Dan	 kyk	 sy	 na	 haar	 horlosie	 –	 ’n

eenvoudige	 dog	 karaktervolle	 tydhouer,	 met	 die	 arms	 van	 Tintin	 wat	 die

sekondes	 koebaai	 wuif.	 “Ek	 moet	 netnou	 op	 die	 lughawe	 wees.	 Gaan	 vir	 ’n rukkie	deur	Indië	toer	…	maar	ek	wil	dit	met	hom	doen	…	enigiets	van	hom.	Al

is	dit	net	dié	tattoo.” 

Ek	 forseer	 ’n	 glimlag,	 lig	 die	 stensil	 versigtig	 en	 plaas	 dit	 teen	 haar	 sagte binne-arm,	op	die	plek	wat	sy	gewys	het.	Ek	laat	dit	rus	en	wonder	hoe	lank	dit

sal	vat	voor	sy	weer	van	sentiment	verander. 

As	sy	verkeerd	is,	is	dit	verby. 

Sandy	Appelgryn	draai	die	karvenster	oop.	Met	afgeskeerde	hare	is	highway-

wind	altyd	jou	vriend.	Sy	sê	vir	mense	dis	hoekom	sy	haar	kop	laat	skeer	het	–

sodat	sy	nie	moeilike	keuses	in	die	kar	hoef	te	maak	nie.	Óf	ry	met	slierte	wat	’n driving	hazard	raak	soos	dit	in	jou	oë	in	donner,	óf	die	arme	tjor	hotbox.	En	sy	ry nie	sonder	entjies	nie.	Veral	nie	op	’n	tyd	soos	dié	nie.	’n	Crucial	tyd.	Bepalend, mos.	Vir	die	loopbaan,	vir	die	lewe. 

Die	kring	van	spotters	was	tot	nou	toe	eintlik	pretty	klein.	Dis	die	feit	dat	hulle dit	 try	 wegsteek	 wat	 so	 lame	 is.	 Swakkelinge!	 Familielede	 wat	 eers	 haar	 laat ontdekte	 (of	 eerder	 laat	 erkende)	 seksualiteit	 afgelag	 het	 en	 nou	 dieselfde	 doen met	 haar	 beroep.	 Ditto	 beterweterige	 joernaliste,	 of	 die	 ouens	 wat	 hulleself	 so graag	 as	 geharde	 polisiemanne	 wil	 beskou.	 Daar	 in	 hulle	 hoekies	 proes	 hulle agter	 hulle	 vuiste,	 tot	 hulle	 haar	 sien,	 en	 praat	 dan	 oor	 rugby.	 Flou,	 kêrels. 

Fokken	flou. 

Dit	alleen	skeel	haar	min.	In	Suid-Afrika	is	private	speurders	mos	net	comic

relief,	voor	die	mánne	toetree	–	speurders	wat	die	een	sigaret	ná	die	ander	rook, of	Valke-lede	wat	al	die	hulpbronne	in	die	wêreld	het,	en	tog	net	so	nou	en	dan

iets	raak	pik.	Dis	mos	wat	die	mense	wil	sien,	en	hoor.	Fok	ja,	intelligensie!	Ha. 

As	 jy	 ’n	 vrou	 is,	 en	 nog	 ’n	 lesbian	 daarby,	 kyk	 jy	 maar	 hoe	 vlieg	 die	 kans	 op professionele	 of	 openbare	 vertroue	 ver	 bo	 jou	 verby.	 Soos	 ’n	 fokken	 military aerie. 

Daai	spul	huigelaars	sit	in	elk	geval	een-en-’n-halfduisend	kilo’s	van	hier	af. 

In	 Pretoria.	 Nou,	 soos	 haar	 rooi	 skedonkie	 om	 Tafelberg	 swenk,	 bo	 die

middestad	verby,	voel	al	daai	gespottery	baie	ver. 

Tog,	 hierdie	 spesifieke	 saak	 was	 al	 in	 die	 koerante.	 En	 die	 laitie	 se	 ouers betaal	 haar	 goed	 –	 só	 goed	 dat	 sy	 maar	 net	 kan	 sluk	 en	 ja	 meneer,	 ja	 mevrou wanneer	hulle	dreig	om	jou	aan	die	groot	klok	op	te	hang	as	jy	nie	resultate	kry

nie. 

Sy	 het	 darem	 al	 ’n	 paar	 suksesse	 agter	 die	 blad.	 En	 ja,	 ook	 ’n	 paar mislukkings.	 Vyf	 jaar	 sedert	 sy	 atletiek-coaching	 gedrop	 en	 haarself	 ’n	 private speurder	begin	noem	het.	Tien	sake	–	min,	maar	hei,	mens	kry	mos	so	stadigaan

’n	voet	in	die	deur. 

Die	 eerste	 vyf	 was	 fokops.	 Maar	 sy’t	 beter	 geraak.	 Beter	 met	 clues	 vind	 en gadgets	 gebruik	 en	 ’n	 instink	 ontwikkel.	 Die	 laaste	 vyf	 was	 almal	 slam	 dunks. 

Helfte-helfte,	en	vandag	sal	dit	verander.	Niemand	like	’n	draadsitter	nie.	“Kap

’n	 rightie	 oor	 vyfhonderd	 meter,”	 beveel	 die	 dame	 op	 die	 Watkykjy-GPS.	 Sy smaak	dié	girl. 

Sy	kyk	na	die	skermpie:	Nelson	Mandela	Boulevard	is	waar	sy	moet	afdraai. 

Haar	oë	gly	na	die	twee	uitgedrukte	foto’s	wat	op	die	passasiersitplek	lê.	Een, 

van	 die	 vermoorde	 Thomas	 de	 Wet.	 Wel,	 tegnies	 die	 vermiste	 Thomas	 de	 Wet, maar	sy	wat	Sandy	is,	weet	van	beter. 

Vyf-en-twintig,	 nogal	 iets	 vir	 die	 oog,	 ryk.	 Sy	 ouers	 het	 haar	 gebel	 ná	 die polisie	nie	hond	haaraf	kon	maak	nie. 

Die	ander	foto	is	van	Thomas	se	meisie	–	die	een	wat	hy	nog	gesteek	het	kort

voor	sy	lepel	in	die	dak	gesteek	is.	Marguerite	Redelinghuys.	Thomas	se	ouers

vrek	oor	die	girl.	Sy’t	gehuil	by	die	bidgeleentheid	en	als.	Daar	was	meer	kerse

as	 mense,	 maar	 Sandy	 was	 teenwoordig,	 in	 ’n	 donker	 hoekie,	 en	 sy’t	 vir Marguerite	dopgehou. 

Tussen	 die	 twee	 foto’s	 lê	 Sandy	 se	 selfoon.	 Sy	 trek	 dit	 nader	 en	 kyk	 vinnig weer	op	Facebook.	Werner	Grundlingh	bestaan	nie,	maar	hy’s	’n	mooi	vent	(die

profielfoto	het	Sandy	van	’n	Russiese	dating	site	getrek)	wat	ook	rugby	en	kitaar speel,	volgens	sy	“About”-goeters.	Hy	het	net	een	Facebook-vriend:	Marguerite

Redelinghuys. 

Marguerite	 se	 timeline	 is	 vol	 interessante	 dingetjies.	 Sy’t	 nooit	 haar

vaguebooking-klagtes	oor	Thomas	uitgevee	nie.	Byvoorbeeld,	nou	die	dag	nog, 

voor	die	knapie	weggeraak	het:	 So	seer.	Op	soveel	vlakke. 	En	‘n	paar	dae	later:

 ’n	Soen	is	soet,	wraak	is	soeter. 

Ná	 Thomas	 se	 verdwyning	 het	 dit	 verander.	 Skielik	 was	 dit	 allerhande	  Eat Pray	Love-tipe	twak.  Gaan	myself	vind	in	Indië	…	Ja,	bokkie,	dis	presies	waar	jy moet	kyk.	Onder	dáái	brug,	agter	’n	klip,	in	dáái	land,	daar	lê	jy	vir	jouself	en wag.	Hallo! 

Sy	vertrek	vanaand,	as	al	daai	social	media-goed	waar	is. 

As	my	verdagte	eers	uit	die	land	is,	kan	ek	niks	doen	nie.	Het	ook	gans	te	min bewyse	om	iemand	te	laat	voorkeer	by	die	lughawe. 

En	nou,	10	minutes	ago,	post	Marguerite	die	blote	aanduiding:	 Checked	 into

 Authentic	Tattoo,	Buitenkant	Street,	Cape	Town. 	Met	18	likes	en	’n	paar	hartseer gesiggies. 

Sandy	 laat	 val	 die	 smeulende	 stompie	 in	 ’n	 leë	 Coke-bottel.	 Sy	 steek	 nog	 ’n sigaret	aan,	haar	kaak	trek	styf	met	die	intrek.	Sy	laat	die	flikkerlig	tiek-tok. 

My	naalde	plaas	pigment	in	die	vel	teen	80	tot	150	steekslae	per	sekond. 

Vir	tatoeëermerke	soos	dié,	wat	geen	inkleurdery	verg	nie	en	basies	net	lyntjies

is,	 verkies	 ek	 die	 drienaaldpunt.	 Sommige	 tatoeëerders	 dink	 dis	 beter	 om	 met nege	 te	 gaan	 en	 sodoende	 dikker	 lyne	 vinniger	 te	 trek,	 maar	 sommige

tatoeëerders	is	nie	kunstenaars	nie. 

Dit	werk	so:	die	naalde	sny	deur	die	epidermis	en	trek	die	donker	ink	deur	die

dermis.	 Dis	 die	 praktiese,	 empiriese	 waarneming.	 Die	 waarneming	 wat

meervlakkig	mooi	is,	is	dít:	Dit	wat	eens	onderliggend	was,	word	nou	eksplisiet

–	’n	tasbare	stelling,	’n	opsigtelike	skrou. 

Ek	 het	 een	 maal	 my	 werk	 afgeneem	 en	 dit	 in	 superstadige	 aksie	 laat

terugspeel.	Elke	skerp	punt	se	deurboring	van	die	dun	lagie	vel,	elke	druppel	ink wat	nommerpas	deur	die	aangewese	groewe	gesleep	word	…	Glo	my,	wanneer

daardie	 naalde	 die	 vel	 deurboor,	 verdwyn	 alle	 illusies	 dat	 hier	 “geteken”	 word. 

Nee,	dit	is	holistiese	heling	in	sy	suiwerste	vorm. 

Dit	is	wat	my	werk,	my	kuns,	so	lonend	maak.	Maar	dit	is	ook	waarom	ek	nou

stoei	met	Marguerite	se	benadering. 

Ek	 is	 egter	 al	 by	 die	 tweede	 M,	 en	 ek	 moet	 weet.	 “So	 …	 As	 jy	 ’n	 maand gelede	hier	was	om	jou	verlossing	van	die	ou	te	vier	…	hoekom	wil	jy	hom	nou

so	graag	verewig?” 

Sy	frons	’n	oomblik.	“Vir	ewig	wat	doen?” 

Dis	 oukei,	 dis	 dialoog,	 dis	 moeilik	 vir	 ingekeerde	 siele	 soos	 ons	 twee. 

“Onthou,”	sê	ek. 

Sy	 huiwer,	 dan	 kyk	 sy	 my	 uiteindelik	 in	 die	 oë.	 Reguit,	 deurdringend, 

verterend.	Onmoontlik	groen	 irisse.	Spring	in,	 en	die	slyk	 verstrengel	jou	dalk. 

“Sodat	ek	alles	onthou	wat	hy	aan	my	gedoen	het,”	sê	sy,	koud.	Dan	draai	haar

gesig	weer	ander	kant	toe.	“En	wat	ek	aan	hom	gedoen	het,”	sagter. 

Sy	kyk	nie	weer	na	my	nie.	Ek	moet	aanvaar	dis	die	einde	van	die	hoofstuk. 

Ek	 trek	 die	 dun	 papier	 met	 die	 stensil	 van	 haar	 arm	 af.	 Perfek	 lê	 my	 skrif	 op daardie	sagte,	perfekte	vel. 

Selfs	Marguerite	sukkel.	Die	mense	in	Kaapstad	waardeer	my	nie,	sien	nie	die

dieper	prent	soos	ek	nie.	Ook	maar	goed	ek	pak	op	ná	hierdie	sessie,	vir	’n	hele

maand	in	Japan.	Uithang	en	leer	by	van	die	bestes	in	die	bedryf.	Hulle	sal	sien my	oë	kyk	ver	verby	die	ink,	verby	die	vlakheid	van	blitsbehoeftes.	Miskien	sal

een	van	hulle	my	’n	permanente	pos	aanbied. 

Konnichiwa.	Bzzt. 

Buitenkantstraat	 is	 belaglik	 besig	 en	 daar’s	 nêrens	 donnerswil	 parkering	 nie. 

Hoeveel	 keer	 moet	 sy	 nóg	 om	 die	 blok	 ry?!	 Wéér	 by	 dieselfde	 polisiekantoor, NG	Kerk	en	strip	club	verbyry.	Mind	you,	hulle’s	almal	net	so	’n	halwe	klipgooi

uitmekaar.	 Sy	 like	 dít	 van	 Kaapstad,	 maar	 beslis	 nie	 die	 nou	 straatjies	 nie.	 Dis asof	hulle	dit	’n	poegie-stad	wil	maak.	Soos	Venice	met	die	bootjies. 

Sandy	hou	maar	stil	in	’n	parkeerarea	oorkant	die	een	of	ander	Portugese	joint, 

so	twee	blokke	weg	van	Buitenkant	af	en	nog	ver	onder	die	tattoo-plek. 

Haal	asem,	moenie	te	veel	aandag	trek	nie,	Sandy.	Netnou	misgis	hulle	jou	vir

’n	celeb	en	soek	’n	onsie-foto.	Ha! 

Sy	gaan	bes	moontlik	te	laat	wees,	beur	voort,	so	sterk	en	spoedig	soos	sy	kan. 

Nog	iets	om	saggies	te	vervloek:	die	swaar	ding	in	haar	hand.	Die	handsak	is	al

oud,	 maar	 ’n	 klomp	 van	 die	 elektroniese	 items	 daarin	 is	 nuut.	 ’n	 Geskenk	 aan haarself	–	nee,	nie	’n	geskenk	nie.	’n	Belegging.	Spend	money	to	make	baddies

go	tronkwaarts,	marra! 

Net	jammer	mens	weet	nooit	watter	van	die	goed	jy	wanneer	gaan	nodig	kry

nie	en	dan	moet	jy	als	saamsleep.	Swaar	en	deurmekaar. 

Sy	staan	’n	oomblik	stil,	voel-voel	in	die	handsak.	Daar’s	hy,	die	nuwe	outjie

wat	hopelik	vandag	sy	debuut	maak.	Toets	hom:	Bzzt. 

Lekker. 

Voorwaarts! 

Die	verband	is	netjies	in	plek.	Ek’s	nie	mal	oor	die	kleinpraatjies	wat	saamgaan

met	 die	 plasing	 van	 die	 sellofaan	 –	 om	 te	 beskerm	 teen	 nattigheid	 –	 oor	 die verband	nie.	Maar	dis	protokol.	My	protokol.	Ek	bestuur	hierdie	plek	alleen.	As

’n	idioot	my	dagvaar	nadat	hy	sy	verband	te	vroeg	afgehaal	en	aan	die	kunswerk

gekrap	 het,	 is	 ek	 darem	 gedek.	 Laaste	 ding	 wat	 ek	 in	 Japan	 soek,	 is	 ’n dagvaarding	uit	onkundige	Suid-Afrika.	Ek	verduidelik	mooi,	en	almal	teken	ná

die	tyd	die	vorm	om	te	bevestig	alles	is	reg	verduidelik.	“Oukei,	alles	lyk	goed

en	gesond.	Onthou	om	die	verband	vir	minstens	drie	uur	aan	te	los.	Vir	twee	tot

drie	 weke	 moet	 jy	 dit	 so	 dikwels	 moontlik	 was	 met	 antibakteriële	 seep.	 Ek	 het salf	hier	 agter	 wat	ek	 vir	 jou	kan	 gee,	 maar	 jy	kan	 dit	 maklik	by	 ’n	 apteek	 kry

…” 

Sy	onderbreek	my	met	’n	giggel.	’n	Giggel	wat	so	glad	oor	die	klippe	kabbel, 

is	skaars.	“Freddie,	ek	weet.	Onthou,	ek	was	nou	die	dag	nog	hier.” 

Natuurlik.	 Sy’s	 reg.	 Ek’s	 die	 idioot.	 Ek	 verspeel	 my	 kans.	 Ons	 sou	 mekaar

iewers	 kon	 ontmoet,	 tussen	 Japan	 en	 Indië.	 Dalk	 Taiwan	 of	 Singapoer.	 Soveel om	nog	saam	te	ontdek	…

Vinniger	as	wat	ek	gedink	het	sy	sal,	staan	sy	weer,	glip	na	my	lessenaar	en	gryp een	van	die	standaard-vrywaringsvorms.	Sy	krap	haastig	daarop	en	wys	vir	my	–

haar	 handtekening	 is	 gemaak.	 “Dankie,	 jong.	 Ek	 moet	 hardloop.	 Sien	 jou	 weer wanneer	ek	terugkom	…	ás	ek	terugkom.” 

Haar	glimlag	is	opreg,	maar	wat	beteken	dit?	Te	min	tyd	om	dit	te	ontleed	–

binne	sekondes	staan	sy	by	die	deur	en	wag	vir	my	om	haar	uit	te	laat.	Dis	oukei. 

Ek	sal	terugkom	van	my	volgende	bestemming,	en	sy	van	hare.	Ons	sal	stories

uitruil,	saam	koffie	drink,	saam	’n	nuwe	reis	onderneem. 

Ek	stap	na	die	lessenaar	en	druk	die	knoppie	vir	die	hek.	Sy’s	weg.	Vir	nou. 

Ek	loop	in	haar	spore	tot	by	die	deur.	Vergeet	die	 Open/Closed-bordjie	is	op	’n manier	van	anderkant	die	veiligheidshek	gesteel	toe	die	deur	verlede	week	op	’n

skrefie	 oopgestaan	 het.	 Dis	 oukei,	 nie	 eens	 ’n	 sug	 werd	 nie.	 Ek	 sal	 eerder	 iets moois	vir	Marguerite	voltooi.	Sy	sal	sien	wanneer	sy	terugkom. 

Ook	maar	goed	Marguerite	is	so	lekker	los	op	social	media. 

Anders	 was	 Sandy	 nie	 nou	 hier	 nie:	 op	 met	 ’n	 ongemaklike	 bult,	 in

hakskoene,	teen	hierdie	bogger	van	’n	wind.	So,	hoe	wonderlik	is	dit	alles	nou

eintlik?	Die	proof,	of	die	poef,	is	in	die	poeding. 

Daar	 is	 sy.	 Onmiskenbaar,	 twintig	 meter	 van	 haar	 af.	 Marguerite

Redelinghuys.	“Marguerite!”	skree	sy.	“Marguerite,	kan	ons	gesels?” 

Dis	hopeloos.	Die	wind	waai	nie	net	haar	stem	weg	nie,	maar	ook	’n	vis-en-

chips-houer	so	reg	in	haar	gesig	in.	Sy	gril,	klap	dit	weg.	Wanneer	sy	opkyk,	is

Marguerite	 reeds	 in	 die	 bestuurdersitplek	 van	 ’n	 duur	 karretjie,	 aan’t	 wegjaag van	’n	karwag	wat	haar	smeek	om	’n	paar	rand.	Sekerlik	op	pad	lughawe	toe. 

Sy	sug,	skud	haar	kop.	Hoe	de	hel	het	die	teef	so	maklik	parkering	gekry? 

Sy	 kyk	 op	 na	 regs,	 na	 die	 plek	 waarby	 Marguerite	 netnou	 ingecheck	 het	 op Facebook. 

Authentic	Tattoo. 

Ek	gaan	in	’n	stadium	moet	uitbrei,	met	’n	buitegeboutjie	of	so	iets,	of	die	deep-freeze	huis	toe	skuif.	Daar’s	ook	nie	veel	plek	in	die	woonstel	nie,	maar	hier	kan dit	nie	te	lank	bly	nie.	Dis	reg	langs	die	badkamer.	Ja,	die	deep-freeze	is	geslot en	gegrendel,	maar	wat	as	ons	weer	beurtkrag	kry	en	die	goed	begin	ontvries	en

stink?	Moet	buitendien	onthou	om	genoeg	krag	te	laai.	Ses	weke	is	lank. 

Later	se	bekommernisse.	Klik	–	die	slot	gaan	oop.	Lig	die	deksel,	aanskou	my

grootse	kunswerk.	Groet,	dis	die	ordentlike	ding	om	te	doen.	“Hallo,	Thomas.” 

Die	vent	se	oë	is	stokstyf	gevries	–	nes	in	die	oomblik	toe	my	kombuismes	in

sy	bors	ingesak	het.	Van	dié	wond	is	daar	egter	geen	teken	meer	nie;	die	letsel

het	 deur	 my	 hande,	 my	 naalde,	 ’n	 toring	 geword,	 die	 woord	  Vroueslaner	 krul daarom,	elke	letter	soos	’n	afstandmerker	op	’n	maatband,	die	storie	van	sy	lewe, en	dit	is	al. 

Ek	 sal	 hom	 graag	 wil	 uitstal	 …	 wanneer	 hy	 klaar	 is.	 Marguerite	 se	 jongste sessie	het	my	oortuig	hy	kort	nog	werk. 

Vee	 met	 my	 vingerpunt	 oor	 sy	 maag	 …	 Ja,	 dit	 is	 plat	 genoeg.	 Hard	 genoeg. 

Soveel	 ure	 in	 ’n	 gym	 sal	 dit	 doen.	 Die	 rigor	 mortis	 help	 natuurlik.	 So	 ook	 die koue.	Jy’s	darem	lucky,	Thomas.	Die	omstandighede	is	perfek.	Huigelaar. 

Dís	die	woord	wat	ek	op	sy	maag	sal	kerf.	Tagtig	tot	150	steekslae	per	minuut. 

Ek	is	die	vlieg	in	jou	salf,	Thomas.	Bzzt.	Voel	jy	dit?	Hoor	jy	my?	Daar	is	altyd

’n	verhouding	tussen	kunstenaar	en	onderwerp	…	In	ons	geval	is	dit	meer	soos

’n	 driepootpotjie.	 Sonder	 jou	 sou	 ek	 en	 Marguerite	 nooit	 as	 pilare	 vir	 mekaar verrys	het	nie.	Dankie. 

Dieng-dong,	by	die	voordeur.	Dis	al	ná	ses	–	mense	behoort	van	beter	te	weet. 

Tog,	die	ligte	is	nog	aan	…	Eers	weer	die	vrieskas	toemaak,	slot	en	grendel,	dan

maar	gaan	kyk. 

’n	Kankerlyer?	Nee,	net	’n	vrou	met	afgeskeerde	hare,	en	sy	lyk	in	’n	toestand

wanneer	ek	die	deur	oopmaak,	asof	sy	so	pas	slegte	nuus	gekry	of	iets	belangriks

verloor	 het.	 “Goeienaand,”	 sê	 sy	 en	 ek	 ruik	 tabak	 op	 haar	 asem.	 Ek	 hou	 nie daarvan	nie. 

Sandy	rol	solank	haar	mou	op,	sodat	die	kêrel	kan	sien.	Vyf	dun	strepies	op	haar

regter-boarm,	 net	 so	 bo	 die	 elmboog.	 ’n	 Soort	 kerfstok,	 met	 elke	 strepie ongeveer	 een	 sentimeter	 lank.	 “Ek	 kort	 nog	 so	 enetjie.	 Asseblief,	 dis	 dringend. 

En	ek	weet	dit	sal	nie	lank	vat	nie.” 

Die	veiligheidshek	staan	nog	tussen	haar	en	die	winkel. 

Die	ou	kyk	haar	op	en	af,	en	sy	like	dit	nie.	Hy	is	redelik	jonk,	iewers	in	sy

twintigs.	’n	Vol	baard	sluk	sy	mondhoeke,	wange	en	ken	in.	“Ek’s	eintlik	al	toe,” 

sê	hy. 

“Asseblief,	 dis	 regtig	 dringend.	 Ek	 sal	 jou	 ’n	 duisend	 betaal.	 Net	 vir	 die strepie.” 

Die	outjie	word	stadigaan	oortuig,	kan	sy	sien.	Hy	draai	woordeloos	om,	maar

los	 die	 deur	 oop.	 Wanneer	 hy	 ná	 ’n	 ewigheid	 by	 die	 lessenaar	 uitkom,	 buk	 hy oor.	Die	veiligheidshek	slaan	oop. 

Sy	glimlag	dankbaar	en	tree	na	binne. 

Dis	nie	eintlik	hoe	ek	besigheid	wil	doen	nie.	Vandat	sy	ingekom	het,	het	sy	nog

nie	’n	 woord	 gesê	nie	 en	 nog	nie	 een	 keer	 na	my	 gekyk	 nie.	Bloot	 op	 die	blad gaan	 lê,	 met	 haar	 arm	 gereed.	 Klinies,	 onpersoonlik	 en	 sonder	 om	 enigiets behalwe	geld	te	belê. 

Ek	kan	nie	so	werk	nie.	“So,”	probeer	ek	maar	terwyl	ek	die	naald	gereed	kry, 

“wat	beteken	die	strepies?” 

Sy	 lyk	 of	 sy	 dink	 oor	 haar	 antwoord.	 Dalk	 is	 sy	 net	 skaam.	 Dalk	 is	 ek ongeduldig.	 “Ag,	 dis	 maar	 iets	 vir	 my	 werk.	 Partykeer	 wen	 ek,	 en	 partykeer verloor	ek.” 

Ek	skep	’n	halwe	sin:	“En	die	strepies	is	vir	…” 

Die	eerste	maal	vandat	sy	ingekom	het,	kyk	sy	my	reg	in	die	oë.	“Verloor.	As

mens	 die	 nederlae	 onthou,	 werk	 jy	 harder	 vir	 die	 oorwinnings	 –	 en	 dan	 is	 die wen	soveel	soeter.” 

Nou	 praat	 jy.	 Die	 kunswerk	 self	 is	 nou	 nie	 watwonders	 nie,	 maar	 die

skilderdoek	 ís.	 “Dis	 besonderse	 toewyding	 daai,”	 sê	 ek	 –	 my	 opwinding	 seker nie	so	versluier	soos	ek	gehoop	het	nie.	“Mag	ek	vra	wat	jy	doen	vir	’n	bestaan?” 

Steeds	die	oogkontak:	“Privaatspeurder.” 

Sluk.	Praat	stadig,	gemaklik.	“O?	Hoe	werk	…” 

“Ek	moet	gou	piepie,”	sê	sy	meteens	en	staan	op,	lig	haar	handsak	beswaard, 

“voor	jy	begin.” 

“Oukei	…	Dis	daar	agter.” 

Sy	 knik	 en	 begin	 wegstap.	 Ek	 moet	 meer	 weet.	 “Wag!	 Gee	 my	 solank	 jou naam.” 

Sy	 draai,	 lig	 ’n	 wenkbrou.	 “Vir	 die	 vrywaringsvorm.”	 Mooi,	 dink	 op	 jou voete. 

“Sandy	Appelgryn,”	sonder	huiwering,	trots.	Sy	verdwyn	na	agter. 

Selfoon	uit	die	broeksak,	vind	Google.	Sandy	Appelgryn	…	Sandy	Appelgryn

…	 Verligting.	 Net	 ’n	 ou	 argiefberig	 oor	 ’n	 belowende	 atletiekkampioen	 uit Pretoria	…	en	nog	een	oor	dié	se	loopbaan	wat	kortgeknip	is	deur	’n	besering. 

Niks	 oor	 moorde	 wat	 opgelos	 is	 nie.	 Probeer	 weer.  Sandy	 Appelgryn	 Private Detective	…	 Sandy	Appelgryn	Speurder	…

Die	 foon	 val	 byna	 uit	 my	 hand	 wanneer	 ek	 die	 toilet	 onverwags	 vroeg	 hoor spoel.	Binne	sekondes	is	sy	terug.	“Ek	mors	nie	tyd	nie,”	lag	sy.	Sy	neem	weer

haar	plek	op	die	tafel	in,	rustig. 

Geen	 meer	 kleinpraatjies	 nie.	 Die	 risiko	 is	 te	 groot.	 Ek	 sal	 ná	 die	 tyd	 meer uitvind. 

Bring	die	naald	na	haar	arm	…	Bzzt. 

Dit	is	vinnig	klaar,	slegs	een	sentimeter	se	swart	ink.	Sy	ken	die	proses	–	voor

ek	nog	kan	sê	ons	is	klaar,	is	sy	regop,	by	die	lessenaar,	maak	haar	handtekening, plaas	’n	rol	note	op	die	tafel	en	stap	na	die	deur.	Onbeskof. 

“Baie	dankie,”	sê	sy	oor	haar	skouer.	Goed,	nie	te	onbeskof	nie.	Ek	is	net	weer

ongeduldig.	Onthou,	sy	het	pas	’n	nederlaag	beleef.	Wat	dit	ook	al	beteken,	dit

hou	nie	gevaar	vir	my	in	nie. 

“Jy	moet	nog	salf	…” 

“Ek	weet,	ek	weet,”	sê	sy.	“Moenie	oor	my	worry	nie.” 

Ek	glimlag	bemoedigend,	druk	die	knoppie	by	die	lessenaar.	Die	hek	is	oop	en

sy	is	weg. 

As	 iemand	 my	 duisend	 rand	 wil	 betaal	 vir	 ’n	 flippen	 strepie,	 moet	 ek	 seker maak	dit	word	opgevolg	–	geregverdig	–	deur	’n	uitstekende	kunswerk,	al	is	dit

elders.	 Al	 weer	 lucky,	 Thomas.	 Ek	 skakel	 die	 ligte	 af	 om	 enige	 ander

laatkommers	af	te	weer,	en	beweeg	na	agter. 

Slot	en	grendel	oop.	Daar	lê	Thomas	nog,	netjies	en	gehoorsaam	in	dieselfde

posisie.	Lig	hom	so	effens	–	sjoe,	maar	die	niksnut	is	swaar	–	en	bring	sy	gesig

nader	aan	myne. 

“Ek	hoop	jy’s	dankbaar,”	fluister	ek.	Dalk	sal	dit	vir	’n	buitestander	romanties

klink.	Dit	is	nie.	Dis	bloot	respek	vir	my	werk	–	ek	verwag	dit	ook	van	ander. 

Bzzt	–	iets	in	die	kamer.	’n	Vlieg	of	’n	ding.	Versigtig,	laat	Thomas	weer	lê	in

sy	tydelike	rusplek.	Soek,	sien	niks	nie. 

Bzzt,	maak	die	ding	weer.	Dit	is	steurend.	Waar’s	dit? 

Een	tree	na	links,	en	dit	maak	weer	bzzt,	asof	dit	opstyg.	Een	tree	na	regs,	en

dit	doen	dieselfde. 

Spits	jou	ore.	Volg	die	klank. 

Tree	nader	aan	die	rak,	daar	waar	die	salfbottels	gepak	staan.	Tree	rond	–	ja, 

die	geluid	is	harder.	Is	dit	’n	vlieg?	Dalk	’n	brommer	wat	seergekry	het. 

Ignoreer	die	ding.	Daar’s	kuns	om	te	pleeg. 

Om	die	hoek	van	Authentic	Tattoo,	op	die	sypaadjie,	hurk	Sandy	met	haar	tablet

onder	’n	bordjie	wat	lui	 Stash	it,	don’t	flash	it.	Fok	daai.	Sy’s	besig. 

Eintlik	kan	hulle	maar	dink	wat	hulle	wil.	Sy	glimlag	met	haar	stuk	goud,	die

tablet	wat	die	beelde	gulsig	opslurp	–	elke	beweging	wat	deur	die	kameratjie	in

tattoo-man	se	agterkamer	gestuur	word.	Als	word	sommer	gesave	en	outomaties

opgelaai	na	die	een	of	ander	bymekaarkomplek	op	die	internet.	Al	wat	sy	moet

doen,	is	om	vir	Thomas	se	ouers	’n	invite	te	stuur,	en	hulle	kan	die	polisie	tune. 

Maar	 hierdie	 oulike	 stukkie	 tegnologie	 doen	 ook	 nie	 als	 nie.	 Sý	 moes	 die kameratjie	op	’n	tiekie	plaas.	Háár	afwagting,	háár	instink.	En	dankie	daarvoor, 

liewe	 ek,	 want	 elke	 uitdrukking	 en	 beweging	 is	 duidelik	 soos	 daglig	 op	 die skerm.	Ook	toe	die	tattoo-man	lyk	of	hy	die	kameratjie	hoor,	maar	dan	terugkeer

na	die	lyk	in	die	vrieskas. 

Lekker.	 Net	 so	 duidelik	 soos	 die	 looping-video’tjie	 wat	 Marguerite	 op	 haar Facebook	profile	gelaai	het.	In	daai	video	word	’n	pop	tune	se	woorde	op	haar

lyf	 geskryf.	 In	 hierdie	 einste	 Authentic	 Tattoo.	 Marguerite	 het	 onnutsig	 maar onskuldig	gelyk. 

Die	tattoo	artist,	egter,	het	dáái	kyk	in	sy	oë	gehad.	Sy	ken	het	gewikkel	terwyl die	 wenkbroue	 effens	 geknoop	 het,	 die	 saamtrek	 van	 die	 lippe	 net-net

waarneembaar	onder	die	baardhare.	Die	oë	was	nie	op	sy	werk	nie,	maar	op	haar, 

met	’n	besluit	wat	hy	daar	en	dan	geneem	het. 

Nog	 ’n	 rede	 hoekom	 Sandy	 Appelgryn	 so	 ’n	 lae	 profiel	 moontlik	 hou.	 Dié internet	darem. 

Maar	kyk,	van	mense	en	mans	weet	sy	genoeg	om	’n	sekere	soort	kyk	te	ID, 

en	 te	 sidestep.	 Bad	 luck	 vir	 jou,	 mister.	 Daai	 kykies	 van	 jou	 en	 wat	 hulle beteken,	is	in	my	brein	ingeëts.	Soos	’n	tattoo. 

O,	en	nog	meer	bad	luck	dat	Marguerite	enige	friend	request	aanvaar,	en	veral

nie	 mooi	 gaan	 kyk	 het	 wie	 Werner	 Grundlingh	 is	 en	 of	 hy	 even	 bestaan	 nie. 

Shame. 

Sandy	 rol	 haar	 regtermou	 versigtig	 op.	 Sy	 bekyk	 die	 sesde	 strepie	 asof	 sy skaars	 kan	 glo	 dit	 lê	 regtig	 daar.	 “Ses	 wenne,”	 lag	 sy.	 Dieselfde	 hand	 wat	 die tablet	 terug	 in	 haar	 handsak	 druk,	 bring	 haar	 pakkie	 Lexingtons	 te	 voorskyn. 

“Ek’s	op	’n	streak!” 

Sy	steek	een	aan,	suiker	stadigaan	in	geen	spesifieke	rigting	nie	–	mens	moet

hier	iewers	’n	vieringsdop	kan	wegslaan. 

In	 die	 verte	 sien	 sy	 die	 Kimberley	 Hotel	 se	 bekende	 struktuur.	 Sy	 sit	 af soontoe,	 en	 sing	 vals	 en	 luid	 saam	 met	 die	 skielike	 oorwurm:	 “Since	 you	 been gone!	I	can	breathe	for	the	first	time!	Since	you	been	gone!	I’m	so	moving	on! 

Yeah,	yeah!	Thanks	to	you,	now	I	get	what	I	want!” 



Vryheid

FREDERICK	J	BOTHA

“Would	you	like	to	order	anything	to	eat?”	Die	kelnerin	sit	die	cappuccino	voor

haar	neer	en	haal	’n	notaboekie	en	pen	uit	haar	voorskoot. 

“I’m	fine,	thanks,”	glimlag	Kaye	en	kyk	hoe	die	kelnerin	die	volgende	tafel	se

bestelling	gaan	neem. 

Met	 Kersfees	 om	 die	 draai	 is	 die	 Brooklyn	 Mall	 ’n	 miernes.	 Gelukkig	 kon Kaye	by	Tribeca	’n	tafel	aan	die	buitekant	kry.	Sy	moes	uit	haar	woonstel	kom

om	haar	kop	skoon	te	kry;	om	vas	te	stel	wat	haar	volgende	skuif	gaan	wees. 

Die	 afgelope	 maand	 is	 hy	 al	 waaraan	 sy	 kan	 dink.	 Dit	 was	 sý	 gesig	 wat daardie	aand	in	haar	kop	vasgesteek	het;	die	manier	hoe	hy	na	haar	gekyk	het	…

Sy	het	geweet	dat	hy	haar	nie	sal	onthou	nie.	Hoe	kon	hy	in	elk	geval?	Maar	vir

hom	sal	sy	nooit	vergeet	nie.	Toe	sy	die	volgende	oggend	by	die	huis	kom,	het	sy

dadelik	 badwater	 begin	 intap.	 Sy	 het	 die	 vanieljegeur	 wierook	 langs	 die	 krane aangesteek,	haar	klere	van	haar	lyf	gestroop	en	ingeklim.	Sy	het	die	bad	laat	vol loop	 en	 daar	 het	 sy	 bly	 lê	 tot	 die	 water	 koud	 geword	 het.	 Met	 haar	 vingers kreukelrig	 en	 haar	 hart	 skoon	 gehuil,	 het	 sy	 geweet	 wat	 moes	 volg.	 Sy	 het	 sy naam	en	adres	gehad	–	dit	was	genoeg. 

Sy	 het	 uit	 die	 bad	 geklim	 en	 haar	 vinnig	 afgedroog.	 Sy	 het	 haar	 kimono-kamerjas	 agter	 die	 deur	 afgehaal,	 dit	 aangetrek	 en	 op	 haar	 tweedehandse sitkamerbank	 met	 haar	 laptop	 gaan	 sit.	 Op	 Facebook	 het	 sy	 “Tuksdorp”	 in	 die soekblokkie	 ingetik.	 Die	 geslote	 groep	 was	 die	 eerste	 resultaat	 wat	 Facebook haar	 gegee	 het.	 Sy	 het	 daarop	 gekliek.	 Op	 die	 groep	 se	 bladsy,	 reg	 onder	 die

“Join	Group”-opsie,	is	aangedui	daar	is	653	lede.	Sy	het	op	die	“See	All”-opsie

gekliek	en	sy	naam	gesoek.	Die	eerste	Brendon	op	wie	sy	afgekom	het,	was	nie

die	regte	een	nie.	Verder	af	het	sy	hom	wel	gevind:	 Brendon	Grobler.	University of	Pretoria.	Joined	about	a	year	ago. 

Sonder	om	twee	keer	te	dink,	het	sy	op	“Add	Friend”	gekliek.	Dis	beslis	die

veiligste	opsie,	het	sy	gemeen:	sy	mag	hom	nie	afskrik	nie.	Laat	die	aand	het	sy

’n	kennisgewing	gekry	dat	hy	haar	friend	request	aanvaar	het. 

Kaye	skeur	twee	pakkies	bruinsuiker	oop	en	gooi	dit	in	haar	cappuccino. 

Met	oor	die	700	vriende	op	Facebook,	het	hy	so	ver	nog	geen	belangstelling	in

haar	 profile	 getoon	 nie.	 Hoekom	 sou	 hy?	 Sy	 post	 of	 share	 selde	 iets	 op	 sosiale media.	 Maar	 nie	 Brendon	 nie.	 Sy	 post	 wat	 die	 afgelope	 maand	 die	 meeste aandag	geniet	het,	was	oor	hoe	’n	by	hom	gesteek	het.	Sy	selfie,	geneem	in	die

ongevalle-afdeling	met	geswelde	oë	en	bolip,	was	vergesel	van	’n	hele	opstel	oor

sy	allergie	vir	bysteke.	Hy	het	nie	die	by	op	sy	Fanta	Orange-blikkie	sien	sit	toe hy	 daaruit	 wou	 drink	 nie,	 en	 toe	 sy	 keel	 ná	 die	 steek	 begin	 toetrek,	 moes	 sy vriende	met	hom	hospitaal	toe	jaag,	waar	die	dokters	net	betyds	die	teenmiddel

kon	inspuit:	 #blessed	#godisgood	#stiffupperlip	#yolo. 

Kaye	roer	haar	cappuccino,	sit	die	teelepel	in	die	piering	neer	en	vat	’n	sluk. 

Op	 haar	 foon	 kliek	 sy	 op	 die	 Facebook-ikoon	 en	 scroll	 in	 haar	 news	 feed	 af. 

Tussen	al	die	skaamtelose	selfies,	foto’s	van	vriende	wat	reeds	met	vakansie	is, 

check-ins	 by	 restaurante,	 aanlyn-koerantartikels	 en	 komiese	 YouTube-video’s wat	 gedeel	 word,	 sien	 sy	 ’n	 nuwe	 post	 van	 Brendon	 –	 twee	 uur	 gelede	 in	 die groep	“Lifts	between	PTA	and	Bloem”:

 Ek	 ry	 more	 3	 des	 van	 pretoria	 na	 bloem	 en	 dan	 die	 4de	 van	 bloem	 na hartenbos.	As	jy	’n	lift	soek	en	goeie	geselsskap	is	en	belowe	om	uit	te	help	met petrol	geld	en	net	een	tas	sal	saam	bring	message	my.	Plek	vir	een. 

Kaye	 vat	 nog	 ’n	 sluk	 van	 haar	 cappuccino	 en	 sit	 tevrede	 terug	 in	 haar	 stoel. 

Dit	is	presies	die	soort	geleentheid	waarvoor	sy	gewag	het.	Met	haar	manuskrip

en	mini-verhandeling	reeds	ingehandig	vir	finale	eksaminering,	is	daar	ook	niks

meer	wat	haar	hier	in	Pretoria	hou	nie. 

Sy	 haal	 diep	 asem	 en	 kliek	 op	 Brendon	 se	 foto’tjie;	 hy	 het	 ’n	 digte	 bruin baard.	Sy	profile	maak	dadelik	oop	en	sy	kliek	op	die	boodskapsikoon. 

 Hei!	 Ek’s	 Kaye.	 Ons	 is	 FB-vriende	 …	 Soek	 jy	 nog	 iemand	 om	 saam	  met	 jou Bloem	toe	te	ry? 	tik	sy.	Die	blou	status	bar	wys	dat	hy	aanlyn	is. 

Baie	 vinnig	 kom	 sy	 antwoord	 op	 Messenger:	  Yes!	 R250.	 Dit	 fine	 met	 jou? 

Daar	kom	nog:	 Brendon	aan	genaam! 

Sy	spelling	laat	Kaye	sug,	maar	sy	gaan	verby	dit	móét	kyk. 

 Ja,	dis	reg	met	my,	tik	sy.  Waar	kry	ek	jou	en	hoe	laat? 

 Ek	wil	12:00	ry.	Sal	jy	tot	by	tuksdorp	kan	kom? 

 Perfek.	Ek	sal,	ja. 

 Cool.	By	the	way	hoe	ken	ons	mekaar? 	vra	Brendon. 

Kaye	vat	nog	’n	sluk.	Kophou	–	moenie	fokus	verloor	nie. 

 Ek	dink	ons	het	mekaar	een	naweek	in	Aandklas	raakgekuier. 

 OK.	Check	jou	dan	more! 

 Tot	 môre.	 En	 dankie! 	 stuur	 Kaye	 terug.	 Sy	 sug	 van	 verligting.	 Dit	 was makliker	as	wat	sy	gedink	het	dit	sou	wees. 

Sy	 kyk	 na	 die	 laatmiddag-winkelbesoekers	 wat	 die	 winkelsentrum

binnestroom	en	dink	daaraan	dat	sy	binnekort	terug	woonstel	toe	moet	gaan	om

te	pak.	Sy	weet	nie	hoe	lank	sy	gaan	weg	wees	nie,	maar	sal	seker	maak	dat	sy

genoeg	klere	saamvat.	En	wat	sy	beslis	nie	mag	vergeet	om	in	te	pak	nie,	is	die

…

“Everything	still	okay?”	onderbreek	die	kelnerin	haar	gedagtes. 

“Yes.	You	can	bring	the	bill.” 

Sy	 loer	 verder	 op	 Facebook.	 Haar	 news	 feed	 is	 intussen	 geïnfiltreer	 met	 ’n klomp	memes	wat	haar	Facebook-vriende	se	dankbaarheid	illustreer	oor	die	feit

dat	dit	Vrydag	is.	Soos	sy	deur	alles	scroll,	kom	sy	weer	op	Brendon	se	post	af. 

Behalwe	die	17	likes	wat	dit	gekry	het,	is	daar	een	kommentaar	by.	Kaye	kliek

daarop. 

 Bru	het	jy	nog	plek	vir	my? 	het	’n	Martin	Jacobs	gevra. 

Kaye	kliek	op	die	reaksie	daaronder. 

 Sorry	my	ou	klaar	gevat, 	het	Brendon	twee	minute	gelede	geantwoord. 

Weer	Martin:	 No	worries.	Geniet	die	kamp.	En	onthou	hierdie	keer	die	penne

 en	toue	vir	die	tent!!	Hahaha! 

Brendon	het	dit	gelike	en	bygevoeg:	 Die	keer	vat	ek	ekstra	saam! 

Toe	 die	 kelnerin	 die	 rekening	 voor	 haar	 neersit,	 haal	 Kaye	 ’n	 R20-	 en	 R10-noot	 uit	 haar	 beursie.	 “Keep	 the	 change.”	 Sy	 staan	 tevrede	 op.	 Kaye	 Arendse gaan	Brendon	Grobler	uiteindelik	net	vir	haarself	hê. 

Die	 taxi	 hou	 stil	 by	 die	 hoek	 van	 Grosvenor-	 en	 Suidstraat.	 Kaye	 betaal	 die bestuurder	 en	 skuif	 verby	 die	 ander	 passasiers	 om	 uit	 te	 klim.	 Sy	 sit	 haar	 leer-buissak	op	die	sypaadjie	neer	en	grawe	in	haar	skouersak	vir	haar	selfoon.	Die

skerm	wys	dis	11:50. 

 Ek’s	hier	op	die	h/v	van	Suid	en	Grosvenor,	stuur	sy	vir	Brendon	op	Messenger. 

 Cool	sien	jou	nou. 

Kophou,	Kaye,	staal	sy	haarself.	Wees	net	rustig	wanneer	jy	hom	sien.	Moenie

als	gaan	staan	en	bederf	nie. 

Haar	handpalms	begin	sweet.	Die	afgelope	paar	weke	was	hierdie	oomblik	so

’n	 obsessie	 by	 haar,	 tog	 het	 sy	 nie	 alles	 deurdink	 nie.	 Wat	 presies	 gaan	 sy	 vir hom	 sê?	 Hoe	 moet	 sy	 dit	 aanroer?	 En	 hoe	 gaan	 hy	 daarop	 reageer	 wanneer	 hy besef	 wat	 aan	 die	 gang	 is?	 Sy	 vat	 ’n	 sluk	 uit	 haar	 Bonaqua-bottel	 en	 haal	 dan diep	asem.	Sy	kán	dit	doen.	Sy	móét. 

’n	 Vuil	 swart	 Ford	 Fiesta	 hou	 langs	 haar	 stil.	 Brendon	 leun	 oor	 en	 steek	 sy hand	uit. 

“Kaye	…	Goeie	timing.	Ek’s	beïndruk.” 

Sy	voel	haar	hart	vinniger	klop.	Hier	is	jou	kans,	Kaye	Arendse.	Vat	dit! 

Sy	 glimlag	 en	 skud	 Brendon	 se	 hand	 deur	 die	 oop	 venster.	 “Ek	 wil	 nie	 ’n slegte	tweede	indruk	skep	nie.” 

Hy	lag.	“Hoor	hier,	jy	moet	maar	verskoon,	maar	ek	kan	regtig	nie	onthou	toe

ons	in	Aandklas	ontmoet	het	nie.” 

“Shame,	moenie	vir	my	sê	jy	was	geroofie	nie?”	knipoog	Kaye. 

“	’n	Meisie	met	’n	sin	vir	humor.	Nice!	Luister,	sit	sommer	jou	sak	hier	op	die

agterseat.	 Die	 boot	 is	 klaar	 vol.”	 Brendon	 leun	 agtertoe	 en	 probeer	 plek	 maak tussen	’n	duvet	en	kussings	op	’n	sponsmatras.	’n	Tentsak	lê	op	die	vloer.	“Sorry oor	al	die	stuff.” 

“Geen	probleem	nie.”	Kaye	kry	haar	buissak	neergesit	en	klim	voor	in. 

“Sal	ons	ry?	Of	wil	jy	hê	ek	moet	eers	stop	dat	jy	iets	vir	die	pad	kan	koop?” 

“Ek	 is	 reg,	 dankie.”	 Versigtig	 maak	 Kaye	 haar	 skouersak	 oop,	 haal	 haar beursie	uit	en	oorhandig	die	beloofde	geld.	“Dankie	dat	ek	kan	saamry.” 

“No	worries.”	Hy	druk	die	note	in	die	cupholder	langs	sy	aansteker	en	pakkie

Lucky	Strikes.	“Ek	moet	vir	jou	dankie	sê.	Dis	kak	om	die	hele	pad	so	alleen	te

ry.” 

’n	Boodskap	kom	deur	op	sy	foon.	“Sorry,	moet	net	gou	hier	check.”	Brendon

swipe	 dit	 aan.	 Geen	 password	 wat	 hy	 intik	 nie,	 dink	 Kaye	 terwyl	 hy	 die WhatsApp	lees:	’n	location	wat	aan	hom	gestuur	is. 

“Ek	 hoop	 nie	 jy’s	 lactose	 intolerant	 nie?	 Daar	 is	 ’n	 paar	 Steri	 Stumpies	 hier agter	as	ons	dors	raak.” 

“Ek	 hoop	 een	 van	 hulle	 is	 strawberry,”	 glimlag	 Kaye	 en	 maak	 haar

sitplekgordel	vas.	Sy	sit	die	skouersak	by	haar	voete	neer. 

“Daar’s	twee.”	Brendon	sit	sy	foon	in	die	ander	cupholder.	Hy	skakel	die	enjin

aan	en	Spoegwolf	begin	oor	die	luidsprekers	speel.	Kaye	tel	die	CD-boksie	van

 Somer	 op	 wat	 langs	 haar	 voete	 op	 die	 vloer	 lê.	 Sy	 haal	 die	 boekie	 uit	 en	 blaai daardeur. 

“As	 jy	 iets	 anders	 wil	 luister,	 kan	 jy	 maar	 in	 die	 cubby-hole	 krap.”	 Brendon draai	links	in	Jan	Shobastraat. 

“Nee,	 ek	 love	 Spoegwolf.	 Het	 hulle	 een	 keer	 live	 in	 Arcade	 Empire	 gesien. 

Hulle	is	awesome.” 

“Great.	Lyk	my	ons	gaan	goed	oor	die	weg	kom.” 

Kaye	begin	ontspan.	Sy	vaar	goed.	Báie	goed. 

“So,	swot	jy?”	Brendon	tel	die	pakkie	Lucky	Strikes	op.	“Ek	hoop	nie	jy	gee

om	nie?”	vra	hy	met	die	sigaret	klaar	tussen	sy	lippe,	besig	om	dit	aan	te	steek. 

“Glad	nie.	Mag	ek?”	beduie	sy. 

“Sure.	Help	jouself.” 

Kaye	 steek	 ’n	 sigaret	 aan	 en	 vat	 ’n	 trek.	 Sy	 begin	 hoes	 en	 laat	 die	 venster afrol.	“Skuus.	It’s	been	a	while.”	Al	brand	die	volgende	trek	steeds	haar	bors	en keel,	blaas	sy	die	rook	met	meer	selfbeheersing	uit. 

“Ek	het	hierdie	jaar	klaargemaak	met	my	meesters,”	sê	sy. 

“No	ways!	Ek	ook.	Waarin?” 

“Kreatiewe	skryfkuns.	En	jy?” 

“MCom	in	finansiële	bestuurswetenskappe.” 

“Waaroor	het	jou	verhandeling	gegaan?” 

Brendon	lag	en	blaas	rook	deur	sy	neus	uit.	“Nee,	fok,	sulke	heavy	navorsing is	 nie	 vir	 my	 nie.	 Myne	 was	 gedoseer.	 Die	 mini-verhandeling	 wat	 ek	 moes inhandig,	was	hectic	genoeg.” 

Soos	hy	die	linkerkantse	afrit	vat	om	op	die	Ben	Schoeman-hoofweg	te	klim, 

voel	Kaye	hoe	sy	oë	op	haar	regterskouer	rus. 

“Awesome	tattoos	wat	jy	het.” 

“Dankie.	Ek	wou	nog	altyd	’n	half-sleeve	gehad	het.”	Sy	trek	haar	toppie	se

mou	op	sodat	hy	die	ontwerp	beter	kan	sien. 

“Het	jy	dit	self	design?” 

“Ja.”	 Sy	 vat	 nog	 ’n	 trek	 van	 die	 sigaret.	 “Ek	 was	 nog	 altyd	 gefassineer	 deur uile,	en	die	rose	is	’n	soort	eerbewys	aan	my	ma,	die	sterkste	vrou	wie	ek	ken. 

Haar	naam	is	Rosie.” 

“Dis	cool	dat	die	uil	in	swart	is,	maar	die	rose	in	rooi.” 

“Dankie.	Ek	dink	nie	ek	sou	’n	rooi	uil	kon	afpull	nie.” 

Brendon	lag	vir	die	grap.	Hy	vermoed	beslis	niks	nie. 

“Het	jy	nog	tattoos?” 

“Ek	 het	 ’n	 versreël	 uit	 ’n	 gedig	 van	 Antjie	 Krog	 op	 my	 linkerkantse

binnebeen,	en	’n	veerpen	hier	links	in	my	nek.”	Kaye	trek	haar	digte	bos	swart

krulhare	weg	en	draai	haar	nek. 

“Tipies	skrywer.	Watter	Antjie	Krog-gedig?” 

“Ken	jy	haar	gedigte?”	vra	sy	verbaas. 

“Nie	regtig	nie.”	Hy	is	kennelik	effens	verleë.	“Ons	het	seker	’n	paar	op	skool

gedoen,	maar	ek	kan	dit	nie	onthou	nie.” 

“Ek	is,	die	Here	hoor	my,	’n	vry	fokken	vrou.” 

Brendon	lyk	verbaas.	“Is	dit	die	reël	wat	jy	vir	jou	tattoo	gebruik	het?” 

“Stem	jy	nie	saam	met	so	’n	stelling	nie?”	vra	sy	gemaak	aspris. 

“Nee,	ek	dink	dis	great,”	skerm	hy.	“Dis	net	…	dis	nogal	out	there.	Jy’t	balls. 

Duidelik	nie	iemand	om	mee	kak	te	soek	nie.” 

“Ek	 het	 dit	 by	 my	 ma	 geleer.”	 Kaye	 gooi	 haar	 sigaretstompie	 by	 die	 venster uit. 

Hy	 doen	 dieselfde.	 Versigtig	 nou,	 berispe	 sy	 haarself.	 Moet	 hom	 nie	 afskrik nie.	Nie	nou	al	nie. 

“Het	jý	enige	tattoos?”	probeer	sy	die	skielike	ongemaklikheid	breek. 

“Nee.	Ek	is	te	bang	vir	die	pyn.” 

“Dit	kan	nogal	verslawend	wees.” 

“Ek	het	’n	ander	drug	of	choice.” 

Kaye	kyk	hom	’n	vraagteken. 

“Rugby.	 Het	 tot	 in	 my	 honneurs	 vir	 Tuks	 gespeel.	 Nou’s	 dit	 net	 bietjie klubrugby.” 

“Watter	posisie?” 

“Loskopstut.” 

Kaye	knik	haar	kop	asof	sy	als	daarvan	weet.	Weer	is	daar	’n	stilte	en	Brendon

steek	nog	’n	sigaret	aan. 

“So	…	jy	gaan	kamp?” 

“Yes.	Op	Hartenbos	vir	die	vakansie	saam	met	my	twee	beste	pelle,	Hein	en

Christo.	Hulle	is	klaar	daar	saam	met	hulle	meisies,	maar	ek	het	nog	kursuswerk

vir	een	van	my	modules	gehad	wat	ek	moes	klaarmaak.” 

Kaye	voel	hoe	haar	bene	lam	raak.	Sy	draai	haar	gesig	weg. 

“So	wat	gaan	jy	in	Bloem	maak?”	vra	Brendon.	“Bly	jou	pa	en	ma	daar?” 

“Nee.	Hulle	is	op	Vryheid.” 

“Vryheid?	Dis	fokken	ver	van	Bloem	af!” 

“Ek	 het	 ’n	 vriendin	 by	 wie	 ek	 eers	 gaan	 kuier.	 My	 ouers	 sal	 my	 later	 kom haal.” 

Hy	knik	en	trek	weer	aan	sy	sigaret. 

“Gee	jy	om	as	ons	dalk	iets	anders	luister?” 

“Ja,	fok,	ons	kan	nie	die	hele	pad	Spoegwolf	luister	nie.	Kyk	maar	of	jy	iets

kry	wat	jy	like.” 

Kaye	 haal	 drie	 CD’s	 uit	 die	 paneelkissie:	 Kings	 of	 Leon	 se	  Walls,	 The Lumineers	 se	  Cleopatra	 en	 Mumford	 &	 Sons	 se	  Wilder	 Mind.	 Sy	 wag	 vir	 die vorige	CD	om	uit	te	kom	en	druk	die	nuwe	een	in	die	speler. 

“Ek	is	so	’n	groot	fan	van	The	Lumineers.	Hulle	World	Tour	show	was	van	die

beste	ure	van	my	lewe.	Was	jy	daar?” 

“Yes.	 Was	 die	 tweede	 keer	 wat	 ek	 hulle	 live	 gesien	 het.	 Het	 hulle	 die	 eerste keer	sien	perform	by	Emmarentia,	voor	hulle	so	huge	geraak	het.” 

Sy	wil	nog	sê	hoe	jaloers	sy	op	hom	is,	maar	die	eerste	note	van	“Sleep	on	the

floor”	het	opgeklink	en	Brendon	stel	die	volume	met	’n	knoppie	op	die	stuurwiel

harder.	Kaye	verloor	haarself	in	die	musiek. 

Dis	eers	vier	liedjies	later	dat	sy	onthou	waar	sy	is:	saam	met	hom,	in	sy	kar, 

sonder	dat	hulle	minute	lank	enigiets	gesê	het.	En	dan	onthou	sy	hoekom	sy	hier

is. 

Sy	kyk	hoe	Brendon	met	sy	vingers	op	maat	van	die	musiek	op	die	stuurwiel

trommel.	Wanneer	sal	die	regte	tyd	wees	om	dit	aan	te	roer?	Kan	hy	werklik	niks

onthou	nie?	Of	is	dit	dalk	deel	van	’n	soort	speletjie	wat	hy	met	haar	speel? 

“Lus	vir	’n	Steri	Stumpie?”	onderbreek	hy	haar	gedagtes. 

Sy	 grawe	 in	 die	 plastieksak	 agter	 sy	 sitplek.	 Daar	 is	 twee	 pienkes	 en	 twee bloues.	“Pienk	of	blou?” 

“Blou,	asseblief.”	Sy	trek	die	seël	vir	hom	af.	“Thanks.”	Hy	vat	’n	sluk	terwyl

sy	vir	haarself	’n	pienke	oopmaak. 

Hulle	praat	nie	verder	nie,	luister	na	The	Lumineers.	Met	die	N1	wat	hulle	al hoe	 verder	 uit	 Gauteng	 en	 al	 hoe	 nader	 aan	 die	 Vrystaatse	 vlaktes	 neem,	 begin Kaye	 haar	 volgende	 skuif	 oordink.	 Afgesien	 van	 die	 trokke,	 is	 die	 pad	 nie	 te besig	vir	’n	Saterdag	nie. 

Net	voor	die	Grassmere-tolhek	begin	die	CD	van	voor	af	en	Brendon	stel	dit

sagter.	Met	die	R50-noot	wat	Kaye	vir	hom	gegee	het,	betaal	hy	die	tolgeld.	Die

kleingeld	druk	hy	terug	in	die	cupholder. 

“Jy	nog	fine,	of	wil	jy	bene	rek?”	vra	hy	toe	hulle	deurry. 

“Ek’s	fine,	dankie.” 

“Wel,	ek	kan	nie	tot	by	die	volgende	garage	knyp	nie.”	Hy	sit	die	flikkerligte

aan	en	trek	van	die	pad	af.	“Ek’s	nou	terug.” 

Kaye	hou	hom	dop	terwyl	hy	loop	en	’n	entjie	weg	in	die	veld	gaan	staan.	’n

Trok	jaag	verby	en	laat	die	kar	ruk.	Sy	tel	vinnig	haar	skouersak	op	en	haal	die

pakkie	Rohypnol	uit	wat	sy	by	die	dealer	in	Sunnyside	gekoop	het.	Sy	gooi	een

van	die	pille	in	Brendon	se	halfgedrinkte	Steri	Stumpie,	dan	klim	sy	uit	en	loop

om	die	kar. 

“Laat	ek	jou	bietjie	aflos,”	sê	sy	vir	Brendon	wat	teruggestap	kom.	“Net	vir	’n

uur	of	so.	Jy’t	rus	nodig	as	jy	môre	alleen	van	Bloem	na	Hartenbos	wil	ry.” 

Hy	kyk	haar	skepties	aan.	“Is	jy	seker?” 

“Ontspan.	Ek	sal	ons	nie	laat	verongeluk	nie.”	Sy	klim	agter	die	stuurwiel	in. 

“So,	 hoe	 doen	 mens	 jou	 meesters	 in	 skryfkuns?”	 vra	 Brendon	 terwyl	 hy	 sy sitplekgordel	vasmaak.	“Moes	jy	soos	’n	boek	skryf,	of	wat?” 

Kaye	skakel	die	enjin	aan	en	draai	terug	op	die	N1. 

“	’n	Manuskrip,	ja.	En	ook	’n	mini-verhandeling.” 

“In	twee	jaar	se	tyd?” 

Sy	knik. 

“Hectic.”	 Brendon	 krap	 aan	 sy	 digte	 bruin	 baard.	 Kaye	 onthou	 hom	 net	 met die	 snor.	 Sy	 hare	 was	 ook	 effens	 langer	 daardie	 aand.	 “Waaroor	 gaan	 jou manuskrip?” 

Sy	klem	die	stuurwiel	stywer	vas.	Sal	sy	dit	waag?	Is	dít	haar	kans? 

“Ek	belowe	ek	sal	nie	jou	idee	steel	nie,”	knip	hy	vir	haar	oog. 

Kaye	 glimlag.	 “Dis	 ’n	 psychological	 thriller	 …	 Dit	 gaan	 basies	 oor	 hierdie meisie	wat	’n	lift	vang	van	Jo’burg	na	Kaapstad	saam	met	’n	ou	wat	sy	op	een

van	 die	 saamry-groups	 op	 Facebook	 ontmoet	 het.	 Op	 pad	 Kaap	 toe	 verkrag	 hy haar	en	los	haar	net	daar	langs	die	pad.	Maar	sy	survive.	En	dan	besluit	sy	om

wraak	te	neem.” 

Brendon	is	stil.	Hy	kyk	nie	na	haar	nie.	Haar	hart	het	in	haar	keel	kom	klop. 

“Hoe	neem	sy	wraak	op	hom?”	vra	hy	na	’n	rukkie. 

“Nie	 op	 hom	 nie.	 Op	 alle	 mans	 wat	 meisies	 op	 sulke	 saamrygeleenthede

probeer	verkrag.	Sy	sê	sy	soek	’n	lift	en	terwyl	hulle	ry,	flirt	sy	bietjie	met	hulle. 

Die	meeste	van	hulle	interpreteer	dit	verkeerd,	en	dan	probeer	hulle	hul	aan	haar opdring.	En	dan	skiet	sy	hulle.	Net	daar	langs	die	pad.” 

“Fokkit.	Arme	ouens.” 

“Ekskuus?” 

“Sý	 flirt	 dan	 met	 húlle.	 Hoekom	 hulle	 skiet	 as	 sy	 hulle	 aspris	 uitlok?”	 Kaye kan	die	senuweeagtigheid	in	sy	stem	hoor. 

“Net	omdat	’n	vrou	flirt,	beteken	dit	nie	sy	wil	seks	hê	nie.	Dis	soos	om	te	sê

meisies	wat	sexy	aantrek,	soek	vir	moeilikheid.” 

“Feminisme	101	…”	mompel	hy. 

“Of	actually	net	common	humanity.” 

Sy	kan	Brendon	se	asemhaling	hoor.	Dis	diep,	en	vinniger.	“Wel,	die	storie	is

nogal	heavy.	En	donker.” 

“Dis	die	eerste	les	wat	hulle	jou	in	skryfkuns	leer:	write	what	you	know.” 

“Het	dit	met	jou	gebeur?”	Sy	stem	bewe	effens. 

Kaye	lag	en	trek	haar	vingers	deur	haar	hare.	“Dit	gaan	nie	oor	gebeurtenisse

nie.	 Eerder	 oor	 die	 emosies	 waarmee	 jy	 as	 skrywer	 kan	 identifiseer.	 My hoofkarakter	se	vernedering.	Haar	woede.	En	haar	haat.” 

Sweet	 het	 liggies	 op	 Brendon	 se	 voorkop	 begin	 uitslaan.	 Hy	 tel	 sy	 Steri Stumpie	 op	 en	 sluk	 die	 blou	 melk	 met	 een	 sluk	 weg.	 Hy	 gooi	 die	 leë	 botteltjie agtertoe	en	haal	’n	sigaret	uit	die	pakkie.	Hy	sukkel	om	dit	aan	te	steek.	Hy	hou die	pakkie	vir	Kaye,	maar	sy	skud	haar	kop.	Sy	beter	nou	fokus. 

“Wat	is	die	titel	van	jou	manuskrip?” 

Kaye	draai	haar	gesig	na	Brendon,	kyk	hom	in	die	oë	en	dien	die	nekslag	toe:

“Miskien	kan	jy	vir	my	sê.” 

“Ekskuus?” 

“Ek	het	eintlik	gehoop	dat	jy	my	kan	help	om	die	slot	te	herskryf.” 

Sy	stem	is	benoud.	“Luister,	ek	weet	nie	watter	fucked-up	game	jy	besig	is	om

te	speel	nie,	maar	ek	wil	nie	deel	daarvan	wees	nie.” 

“Lyk	 my	 dis	 ’n	 ou	 line	 van	 jou,	 om	 so	 op	 die	 nippertjie	 nie	 meer	 te	 wil saamspeel	nie.” 

“Waarvan	fokken	praat	jy?” 

“Die	aand	in	jou	plek	by	Tuksdorp.	Einde	Oktober.” 

“Ek	weet	nie	waarvan	jy	praat	nie.”	Hy	blaas	rook	deur	sy	neus	uit. 

“Maybe	you	would	like	to	phone	a	friend?	Dalk	sal	Hein	en	Christo	jou	kan

help	onthou.” 

Hy	laat	val	sy	sigaret	by	die	venster	uit. 

Voor	in	die	pad	verskyn	die	Vaal	Plaza-tolhek.	Kaye	verminder	spoed	en	stop

langs	die	tolhokkie.	Sy	haal	een	van	die	twee	R100-note	uit	die	cupholder	en	gee

dit	 vir	 die	 vrou	 in	 die	 hokkie	 wat	 verbete	 kougom	 kou.	 Sy	 oorhandig	 die kleingeld,	die	lig	word	groen	en	die	sperboom	lig	op.	Kaye	ry	deur. 

“Luister	 …	 Ek	 dink	 daar	 is	 iewers	 ’n	 misverstand.	 Jy	 het	 die	 verkeerde persoon	beet.” 

“Miskien	moet	ek	jou	geheue	verfris.”	Kaye	skakel	The	Lumineers	af	wat	nog

steeds	 op	 repeat	 is.	 “Dit	 was	 die	 29ste	 Oktober.	 Ek	 het	 die	 vorige	 dag	 my manuskrip	en	mini-verhandeling	finaal	ingehandig.	Ek	was	saam	met	’n	paar	van

my	vriendinne	by	Aandklas	om	’n	goeie	tyd	te	hê:	die	einde	van	my	studies	te

vier.	En	toe	kom	daar	’n	ou	–	baie	charming	–	en	stel	homself	as	Hein	voor.	En

hy	flirt	met	my,	en	ons	gesels	lekker	en	hy	hou	aan	vir	my	drinks	koop.” 

Brendon	se	onderlip	begin	bewe. 

“En	later,	toe	ek	en	my	vriendinne	wil	loop,	oortuig	hy	my	om	nog	’n	rukkie

te	 bly.	 En	 ons	 kuier	 en	 ons	 dans.	 En	 dit	 raak	 laat	 en	 ek	 moet	 gaan,	 maar	 hy smeek	my	om	te	bly	en	sy	twee	vriende	te	ontmoet	wat	op	pad	is	van	’n	ander

kuier	af.	En	ek	bly	sê	dat	dit	laat	raak,	dat	ek	te	veel	gedrink	het	en	’n	Uber	terug woonstel	toe	wil	kry.	Maar	hy	wil	van	niks	weet	nie.	En	dan	daag	sy	vriend	op. 

En	hy	stel	homself	aan	my	voor	as	Christo.	En	Hein	vra	Christo	waar	Brendon

is,	en	Christo	sê	dat	Brendon	in	die	kar	wag.	Fucked-up	gesuip.” 

“Asseblief	…”	smeek	hy. 

“En	 toe	 sê	 Hein	 vir	 my	 om	 die	 Uber	 te	 los.	 Hulle	 sal	 my	 sommer	 terugvat, maar	eers	moet	hulle	gou	vir	Brendon	by	sy	plek	gaan	aflaai.	En	ek	weet	ek	is

supposed	om	van	beter	te	weet,	maar	ek	klim	steeds	saam	met	hulle	in	die	kar. 

Hulle	 lyk	 after	 all	 na	 pretty	 decent	 ouens.	 En	 op	 die	 agtersitplek,	 langs	 hulle vriend	 Brendon,	 moes	 ek	 toe	 uitgepass	 het	 van	 al	 die	 drank.	 En	 toe	 ek	 weer wakker	 word,	 toe	 lê	 ek	 op	 my	 maag.	 Kaal.	 Op	 ’n	 dubbelbed	 met	 klam	 en	 vuil beddegoed	wat	suur	ruik.	Met	Hein	agter	my	…” 

Kaye	 sien	 hoe	 Brendon	 sy	 oë	 rek	 om	 teen	 die	 lomerigheid	 te	 baklei	 van	 die Rohypnol	wat	besig	is	om	in	te	skop. 

“Dit	moet	die	pyn	gewees	het	wat	my	laat	wakker	word	het.	Die	pyn	van	Hein

wat	hom	al	hoe	harder	in	my	instamp	terwyl	hy	my	aan	my	hare	beet	het.	En	in

die	hoek	van	die	kamer,	op	die	vloer,	sien	ek	jou	lê.	In	jou	eie	kots.	En	langs	jou staan	Christo.	Net	in	sy	hemp,	met	sy	voël	in	sy	hand.	En	weet	jy	wat	sê	hy	vir

Hein?	Kan	jy	onthou	wat	hy	gesê	het,	Brendon?” 

“Dit	was	nie	ek	nie	…	Ek	belowe.”	Sy	tong	sleep. 

“‘Wys	vir	hierdie	meid	hoe	breek	ons	Boertjies	’n	wilde	merrie	in	…’	Dis	wat

hulle	gesê	het,	Brendon.	Terwyl	jy	daar	in	jou	kots	gelê	en	lag	het.” 

“Ek’s	 onskuldig	 …	 Ek	 het	 niks	 gedoen	 nie	 …”	 Hy	 laat	 rus	 sy	 kop	 teen	 die kopstut.	“Ek	voel	nie	so	lekker	nie	…” 

“En	toe	Hein	uiteindelik	klaar	is,	toe	sê	hy	dat	dit	jou	beurt	is.	En	Christo	tel

jou	op	en	help	jou	om	jou	broek	uit	te	trek,	want	jy	was	te	dronk	om	dit	self	te doen.	En	hulle	maak	jou	agter	my	staan,	en	ek	probeer	weer	wegkom,	maar	Hein

sit	 sy	 voet	 op	 my	 rug	 en	 trap	 my	 vas.	 Jy	 was	 so	 out	 of	 it	 dat	 jy	 nie	 eens	 kon regop	staan	nie,	en	toe	pass	jy	bo-op	my	uit.	En	toe	stoot	Christo	jou	van	my	af

en	sê	mens	mors	nie	so	met	kos	nie,	en	toe	vat	hy	sy	beurt.	En	jy	…	jy	lê	langs

my,	ons	gesigte	na	mekaar	gedraai.	En	jy	doen	niks	nie	…” 

“Ek	was	wasted	…” 

Kaye	kan	sien	dat	die	spiere	in	Brendon	se	bene	verslap	het,	hoe	dit	uitgestrek

voor	hom	lê	met	die	knieë	half	ingevou	na	mekaar	toe. 

“En	na	die	tyd?	Die	volgende	oggend?	Hoekom	het	jy	toe	niks	gedoen	nie?” 

“Ek	kon	dit	nie	dadelik	onthou	nie,”	sê	hy	met	baie	moeite.	“Iets	is	fout.	Ek

voel	…” 

Kaye	gee	’n	laggie.	“Toe	jou	vriend	Christo	klaar	is,	toe	sê	hulle	ek	moet	my

klere	 aantrek	 sodat	 hulle	 my	 kan	 gaan	 aflaai.	 En	 in	 jou	 dronkenskap	 het	 jy gemompel	 dat	 hulle	 jou	 plek	 moet	 sluit	 en	 die	 sleutels	 die	 volgende	 dag	 moet terugbring.	Wil	jy	regtig	jouself	so	verontskuldig?” 

“Was	 donker	 …	 Jou	 naam	 nie	 onthou	 …	 Hoe	 jy	 gelyk	 het	 …”	 Brendon	 se

hande	lê	leweloos	op	sy	skoot.	Kaye	kan	skaars	die	“Ek’s	jammer”	hoor	wat	hy

slaperig	fluister. 

Voor	in	die	pad,	op	regterhand,	sien	sy	’n	laning	sipresbome	en	’n	grondpad

wat	ver	die	veld	in	strek.	Sy	draai	van	die	N1	af	en	verminder	spoed. 

“Polisie	toe	gaan	…”	mompel	hy.	“Sal	teen	hulle	getuig	…” 

Sy	 lag	 weer.	 “Hoekom	 dink	 jy	 het	 ek	 nie	 self	 ná	 die	 tyd	 polisie	 toe	 gegaan nie?	Ek	het	geweet	ek	gaan	net	nog	’n	saaknommer	word.	Nog	’n	statistiek.	Nog

’n	maar-sy-het-vir-moeilikheid-gesoek-verdoemenis.” 

Nou	is	hy	stil	–	sy	oë	glaserig	op	Kaye	gerig. 

Tyd	om	tot	aksie	oor	te	gaan,	staal	sy	haarself.	Sy	vat	die	laaste	sluk	van	haar

Steri	Stumpie. 

Die	 N1	 lê	 nou	 ’n	 hele	 ent	 agter	 hulle	 en	 steeds	 kan	 sy	 geen	 teken	 van	 ’n plaashuis	 sien	 nie.	 ’n	 Entjie	 die	 veld	 in	 gewaar	 sy	 ’n	 boom.	 Kaye	 hou	 stil.	 Sy kyk	na	Brendon	wat	roerloos	in	sy	sitplek	lê. 

Sy	 klim	 uit.	 Vinnig	 stap	 sy	 om	 die	 kar	 en	 maak	 die	 passasiersdeur	 oop.	 Sy maak	 Brendon	 se	 sitplekgordel	 los.	 Met	 moeite	 lig	 sy	 hom	 effens	 op	 om	 haar arms	onder	syne	in	te	sit.	Sy	vou	hulle	om	sy	bors.	Sy	probeer	hom	uit	die	kar

trek,	 maar	 hy	 is	 swaarder	 as	 wat	 sy	 gedink	 het	 en	 sy	 lang	 bene	 haak	 vas.	 Met haar	een	arm	buig	Kaye	die	slap	bene	in	’n	beter	posisie.	Sy	haal	diep	asem,	tel

tot	drie,	en	span	nou	al	haar	woede	in	om	hom	uit	te	trek.	Toe	sy	dit	regkry,	laat die	skielike	gewig	haar	struikel	en	slaan	hulle	neer. 

Sy	rol	Brendon	van	haar	af	en	kom	orent.	Sy	borskas	beweeg	stadig	op	en	af

soos	 hy	 asemhaal,	 maar	 verder	 toon	 hy	 steeds	 geen	 reaksie	 nie.	 Aan	 sy	 enkels begin	sy	hom	na	die	boom	toe	sleep. 

Hy	is	nou	’n	dooie	gewig	en	dit	neem	haar	’n	hele	ruk.	By	die	boom	gaan	sit

sy	op	haar	hurke	–	uitgeput	en	uitasem.	Sweet	tap	haar	af.	Haar	skouers	en	arms

pyn	en	haar	bene	kramp.	Sy	wag	tot	die	brand	in	haar	bors	bedaar	het,	dan	stap

sy	kar	toe	om	die	toue,	tentpenne	en	hamer,	asook	die	laaste	twee	Steri	Stumpies

te	gaan	haal. 

Terug	by	die	boom	trek	sy	Brendon	kaal	uit.	Sy	vat	een	van	die	korter	toue	en

bind	sy	hande	agter	sy	rug	vas.	Sukkel-sukkel	maak	sy	hom	teen	die	boomstam

sit.	 Kaye	 vat	 nog	 ’n	 tou	 en	 bind	 hom	 aan	 die	 boom	 vas.	 Sy	 sprei	 sy	 bene	 wyd oop.	Aan	die	buitekant	van	elke	enkel	kap	sy	’n	tentpen	in	die	grond.	Met	nog

twee	stukke	tou	bind	sy	Brendon	se	enkels	aan	die	tentpenne	vas. 

Kaye	staan	’n	paar	treë	terug	en	bekyk	haar	handewerk.	Brendon	se	kop	hang

slap	teen	sy	bors.	Sy	geslag	lê	weerloos	en	komieklik	in	die	grond. 

Sy	breek	die	seël	van	die	pienk	Steri	Stumpie	en	beweeg	stadig	nader,	maak

met	die	melk	’n	spoor	op	die	grond	tot	by	sy	skrotum.	Toe	sy	kniel	en	die	res	van die	pienk	melk	oor	sy	geslagsdeel	uitgooi,	vryf	sy	die	soetigheid	deeglik	in.	Dan maak	sy	die	blou	ene	oop	en	gooi	die	inhoud	oor	Brendon	se	kop	en	bolyf	uit.	Sy

lig	sy	kop,	dwing	sy	mond	oop	en	druk	die	leë	plastiekbotteltjie	daarin	met	die

opening	na	buite.	Soos	sy	kop	weer	afsak,	drup	die	laaste	bietjie	soetigheid	uit	en begin	teen	sy	borskas	afloop. 

Kaye	bondel	die	ander	leë	botteltjie,	die	hamer	en	die	oorblywende	toue	saam

met	Brendon	se	skoene	in	sy	klere	toe,	en	merk	op	dat	’n	ry	miere	die	melkspoor

begin	volg	het.	Ook	’n	paar	bye	kom	ondersoek	instel:	hulle	sirkel	reeds	by	die

opening	van	die	botteltjie	in	Brendon	se	mond. 

Sy	 draai	 om	 en	 stap	 vinnig	 terug	 kar	 toe.	 Sy	 klim	 in	 en	 gordel	 haarself	 vas. 

Haar	asem	jaag	en	haar	hart	voel	of	dit	by	haar	borskas	gaan	uitspring. 

Kaye	steek	een	van	Brendon	se	sigarette	aan	en	trek	die	rook	diep	in.	Sy	vat

sy	foon,	swipe	dit	aan,	en	op	WhatsApp	kliek	sy	op	die	location	wat	vroeër	aan

hom	 gestuur	 is.	 Toe	 die	 blik-vrouestem	 begin	 praat,	 skakel	 sy	 die	 enjin	 aan	 en draai	terug	in	die	rigting	van	die	N1. 

Die	Vryheid	waarheen	sý	op	pad	is,	lê	meer	as	duisend	kilometer	verder. 



Braaiboet

ZIRK	VAN	DEN	BERG

Gaan	ek	dan	my	lewe	lank	met	hierdie	gifgat	opgeskeep	sit,	wonder	Dekker.	In

hulle	 skooldae	 al	 het	 Walie	 de	 Waal	 sy	 lewe	 versuur,	 en	 hier	 loop	 die	 bliksem nog	steeds	langs	hom,	15	jaar	later.	Elke	keer	as	hy	’n	nuwe	koers	kies,	kan	hy

maar	 weet	 die	 donnerse	 Wielie	 Walie	 wil	 ook	 in	 daardie	 rigting,	 kort	 op	 sy hakke,	besig	om	hom	voor	te	sê. 

Hulle	voetstappe	weerklink	in	die	sentrale	polisiestasie	se	lang,	leë	gang,	hulle bene	dwarrel	deur	die	walms	van	ou	asems.	Saterdagmiddag. 

“Vir	wat	het	jy	vir	Smit	vrygelaat?”	vra	Dekker. 

“Hy’t	soos	’n	mal	mens	tekere	gegaan	toe	hy	hoor	daar	was	nog	’n	aanval,	en

ons	saak	teen	hom	is	moer	toe.	Jy	weet	hoe	hy	is.	En	toe	dreig	hy	om	vir	óns	hof

toe	te	vat	–	veral	vir	jou,	hy	verpes	jou.	Jy	moet	eintlik	vir	my	dankie	sê.” 

Dekker	skud	sy	kop.	“Ek	kan	nie	glo	jy’t	dit	gedoen	nie.”	Maar	eintlik	kan	hy

dit	glo.	De	Waal	is	aanmekaargesit	van	leedvermaak	en	die	klas	smeersels	wat	’n

onderbroek	 bevuil.	 Tog	 dink	 die	 base	 die	 son	 kom	 op	 elke	 keer	 as	 die	 vent	 sy agterent	 van	 die	 stoel	 af	 lig	 –	 iets	 wat	 gelukkig	 net	 gebeur	 as	 dit	 werklik	 nie anders	kan	nie. 

Nou	 is	 De	 Waal	 op	 sy	 stukke,	 soos	 altyd	 as	 hy	 Dekker	 in	 die	 grond	 in	 kan boor.	As	sy	voete	nie	so	dwars	was	nie,	sy	enkels	nie	so	slap	nie,	sou	die	pokkel seker	gehuppel	het. 

“Jy’t	 die	 verkeerde	 ou	 gevang,	 ou	 boeta.”	 De	 Waal	 blaf	 ’n	 laggie	 uit. 

“Koerante	toe	gegaan,	gesê	jy’t	die	reeksmoordenaar	vasgetrek	wat	almal	op	hol

het,	Braaiboet	verskyn	Maandag	in	die	hof	…	Jou	uur	van	glorie!” 

De	 Waal	 is	 reg,	 dit	 ís	 min	 of	 meer	 soos	 hy	 dit	 gesien	 het.	 Stel	 vir	 Braaiboet aan	die	kaak	ná	18	maande	se	speurwerk	en	sleurwerk,	kry	’n	klop	op	die	skouer

by	die	base,	en	vanaand	vra	hy	vir	Karin	om	te	trou.	Dis	presies	twee	jaar	vandat hulle	begin	uitgaan	het,	en	hulle	gaan	uiteet	om	die	mylpaal	te	vier.	Hy	het	die

ring	gekoop	en	sy	woorde	geoefen,	als. 

“En	 wat	 gaan	 jy	 nou	 maak	 as	 almal	 die	 waarheid	 hoor,	 dat	 jy	 heel	 die verkeerde	 ou	 beetgehad	 het?”	 beur	 De	 Waal	 voort.	 “Die	 kêrel	 wat	 ek	 vandag ingebring	het,	hierdie	Lambrecht,	hy’s	die	eintlike	Braaiboet.	Of	het	jou	man	dit miskien	 reggekry	 om	 nog	 ’n	 meisie	 aan	 te	 val	 terwyl	 jy	 hom	 hier	 in	 die	 selle opgesluit	hou?” 

Die	gebeure	maak	vir	Dekker	geen	sin	nie,	hy	was	so	seker	van	sy	saak.	Daar

is	 nou	 wel	 nie	 klinkklare	 bewyse	 nie,	 maar	 die	 omstandigheidsgetuienis	 is

oorweldigend	–	alles	pas	so	netjies,	dit	kan	eenvoudig	nie	toeval	wees	nie.	Daar is	onteenseglik	voldoende	rede	om	vir	Coligny	Smit	aan	te	hou,	en	die	bewyse

sou	wel	volg,	daarvan	was	hy	seker. 

“Ek	sal	glo	dis	hierdie	ou	as	ek	dit	sien.” 

“Daar’s	 g’n	 twyfel	 nie.	 Ons	 het	 die	 soldeerbout	 waarmee	 hy	 die	 meisie

gebrand	 het	 in	 sy	 woonstel	 gekry,	 kompleet	 met	 flentertjies	 van	 haar	 vel daaraan.” 

“Die	 laboratorium	 sal	 nog	 moet	 bevestig	 dat	 dit	 wel	 hare	 was,”	 herinner Dekker	sy	voortvarende	kollega.	“Dalk	is	die	ou	lomp	en	het	hy	sy	eie	vingers

verbrand.”	Daar	is	min	dinge	wat	Dekker	so	ontstel	soos	’n	ploert	wat	te	seker

van	sy	saak	is.	Wat	hom	nóg	meer	ontstel,	is	die	gedagte	dat	hy	hierdie	keer	dalk self	in	daardie	kategorie	val. 

“Maar	 dit	 móét	 hare	 wees.	 Sy’t	 hom	 in	 elk	 geval	 uitgeken,”	 kap	 De	 Waal terug. 

Braaiboet,	 soos	 die	 media	 hom	 gedoop	 het,	 se	 ses	 ander	 slagoffers	 is	 almal dood.	Die	feit	dat	hierdie	een	oorleef	het,	moet	iets	beteken,	dink	Dekker.	“Hoe

weet	 jy	 dié	 ou	 is	 nie	 net	 ’n	 na-aper	 nie?	 Die	 hele	 land	 weet	 hoe	 Braaiboet	 sy slagoffers	gemartel	het,	dit	was	oral	in	die	nuus.” 

De	Waal	stoot	die	onderhoudkamer	se	deur	oop.	“Kom	kyk	self.” 

Die	 meisie	 staan,	 al	 is	 daar	 twee	 oranje	 gemakstoele	 om	 van	 te	 kies.	 Die tydskrifte	op	die	koffietafel	lê	onaangeraak.	Daar	is	nie	eens	’n	venster	om	by	uit te	kyk	nie,	slegs	lugreëling	wat	deur	’n	rooster	zoem.	Haar	blonde	hare	lyk	of	dit deur	haar	vingers	verstrengel	is	en	donker	halfmane	eggo	haar	oë. 

“Dis	Alida	Viviers,”	stel	De	Waal	hulle	voor.	“Luitenant	Andries	Dekker.”	En

grynsend	 las	 hy	 by:	 “Dubbel	 Dekker	 vir	 sy	 vriende.	 Jy	 weet,	 soos	 ’n	 bus.”	 Sy een	arm	reik	omhoog	en	kom	skaars	gelyk	met	Dekker	se	kop. 

De	 Waal	 het	 in	 matriek	 met	 die	 bynaam	 uitgekom,	 toe	 Dekker	 skielik	 aan’t groei	gaan	totdat	hy	kop	en	skouers	bokant	almal	anders	uittroon,	lank	en	maer

soos	’n	kameelperd. 

“Wys	daar	vir	ons	jou	boud,”	gelas	De	Waal. 

Die	meisie	weifel	’n	oomblik,	en	dan	gaan	sy	aan	die	grens.	Die	arme	ding	is

heel	 oorstuur	 en	 De	 Waal	 se	 manier	 is	 op	 die	 beste	 van	 tye	 ondraaglik.	 Die blikslaer	 staan	 verstar,	 en	 Dekker	 moet	 verby	 hom	 druk	 om	 vir	 die	 meisie	 sy sakdoek	 te	 gee.	 Hy	 weet	 nie	 wat	 om	 te	 sê	 nie	 en	 maak	 maar	 net	 ’n	 paar vertroostende	kloekgeluide,	terwyl	sy	hand	by	haar	skouer	huiwer.	Gegewe	haar

onlangse	wedervaringe	is	hy	onseker	of	hy	aan	haar	durf	raak. 

Met	hierdie	gemors	is	sy	bevordering	na	die	maan,	dink	Dekker	terwyl	hulle

wag	dat	Braaiboet	se	jongste	slagoffer	tot	bedaring	kom.	Die	base	gaan	hom	tien

teen	 een	 Koekenaap	 toe	 wil	 pos	 en	 vergeet	 dat	 hy	 ooit	 bestaan	 het.	 Met	 die

loopbaanvooruitsigte	 van	 ’n	 duinemol,	 hoe	 kan	 hy	 verwag	 dat	 Karin	 met	 hom moet	 trou?	 Sy	 is	 beter	 gewoond.	 Hy	 kan	 onmoontlik	 vanaand	 die	 jawoord	 vra. 

As	hy	oor	hierdie	goed	dink,	wil	hy	sommer	saam	met	juffrou	Viviers	huil. 

Toe	 hy	 die	 sakdoek	 van	 haar	 af	 terugkry,	 is	 dit	 snotnat	 en	 vol	 lipstiekmerke. 

Daaroor	sal	Karin	wel	iets	te	sê	hê. 

“Dis	belangrike	getuienis,	komaan,	wys	jou	boud	vir	luitenant	Dekker,”	hervat

De	Waal. 

Hierdie	keer	draai	die	meisie	gedwee	om	en	lig	haar	romp	op.	Atletiese	bene, 

merk	Dekker	op,	en	weet	dat	De	Waal	die	geleentheid	geniet.	Sy	haak	een	vinger

in	haar	broekie	se	rek	en	skuif	hom	in	haar	kloof	in,	sodat	haar	hele	regterboud

kaal	daar	sit,	gerond	en	glad,	buiten	die	wit	verbandpluis.	De	Waal	se	oë	glinster liederlik	 terwyl	 hy	 agter	 haar	 gaan	 hurk	 en	 die	 pleister	 se	 hoekie	 met	 sy voorvinger	begin	loskrap,	terwyl	die	ander	nege	die	wêreld	daaromheen	verken. 

Hy	is	sopnat	gesweet	en	haal	vinniger	asem	toe	hy	uiteindelik	die	wonddekking

oplig,	en	dis	nie	van	inspanning	nie. 

Dis	 opgehewe	 waar	 die	 soldeerbout	 haar	 gebrand	 het,	 met	 blase	 oral,	 maar daar	 kan	 geen	 twyfel	 wees	 oor	 wat	 daar	 geteken	 is	 nie	 –	 dis	 onteenseglik	 ’n prentjie	 van	 ’n	 vlieg.	 Die	 brandmerk	 het	 gemaak	 dat	 die	 ondersoekspan	 die moordenaar	 aanvanklik	 Gatvlieg	 gedoop	 het,	 maar	 hulle	 wou	 dié	 besonderheid dig	hou	en	was	maar	te	bly	om	by	die	media	se	minder	aanstootlike	benaming	in

te	val. 

“Ons	 het	 nog	 nooit	 vir	 enigiemand	 vertel	 hoe	 Braaiboet	 se	 brandmerk	 lyk nie,”	 herinner	 De	 Waal	 hom,	 selfvoldaan	 soos	 ’n	 kat	 wat	 ’n	 vermorselde	 muis voor	sy	baas	se	voete	neerlê.	“Hoe	verklaar	jy	dan	dié?	Nee	wat,	boeta,	erken	dit nou	maar,	jy’t	al	weer	jou	neus	gesoek	en	jou	jis	gekry.” 

Die	 krom,	 bonkige	 man	 in	 die	 onderhoudkamer	 se	 hande	 is	 geboei,	 maar	 dit verhinder	hom	nie	om	aan	die	eelte	op	sy	palms	te	sit	en	pluk	nie.	Daar	is	niks

om	in	hierdie	kamer	te	doen	nie,	buiten	om	oor	jou	sondes	te	tob.	Die	mure	en

dak	is	die	kleur	van	pepermentroomys,	die	vloer	soos	droë	bloed.	Die	stoele	en

tafel	is	van	metaal.	Die	loergaatjie	in	die	swaar	staaldeur	is	die	naaste	ding	aan uitkoms. 

Dekker	het	spesiaal	vroegaand	teruggekom	om	alleen	met	Sakkie	Lambrecht

te	praat,	sonder	die	alewige	De	Waal	in	die	omtrek.	Hy	het	nie	iets	spesifieks	om te	 vra	 nie,	 hy	 het	 klaar	 die	 transkripsies	 van	 die	 ondervragings	 gelees.	 Hy	 wil bloot	self	die	verdagte	sien,	sy	eie	mening	vorm.	Hy	kan	dit	steeds	nie	kleinkry

dat	hy	die	pot	so	misgesit	het	nie. 

Alida	 Viviers	 se	 getuienis	 was	 dat	 sy	 die	 vorige	 aand	 laat	 van	 ’n	 klub	 af gekom	het.	Iemand	het	haar	in	haar	woonstel	ingewag,	oorval,	gesig	ondertoe	op

die	 bed	 vasgemaak	 met	 haar	 haardroër	 se	 koord	 en	 ander	 drade.	 Hy	 het	 haar nagkabaai	opgefrommel	en	in	haar	mond	gestop	–	kaalhand,	onthou	sy	–	en	toe

het	hy	haar	broek	afgetrek,	op	haar	bene	gaan	sit	en	met	die	marteling	begin.	Sy

het	 probeer	 skree,	 sy	 het	 gestoei	 en	 gespartel,	 totdat	 die	 floute	 haar	 oorval	 het. 

Toe	sy	bykom,	was	hy	weg.	Sy	het	haar	een	hand	losgewikkel	gekry,	en	toe	die

ander	drade	losgetorring. 

Daar	was	geen	teken	van	inbraak	nie	en	niemand	anders	het	’n	sleutel	vir	die

woonstel	 gehad	 nie.	 Sy	 het	 juis	 daardie	 middag	 ’n	 spaarsleutel	 laat	 sny	 om	 vir haar	 ma	 te	 gee,	 dit	 het	 nog	 op	 die	 tafel	 langs	 haar	 telefoon	 gelê,	 met	 die sleutelmaker	se	kaartjie	daaraan	vas.	Sakkie	Lambrecht.	En	toe	kom	dit	by	haar

op	dat	die	aanvaller	selfs	in	die	donker	nogal	bekend	gelyk	het,	en	daardie	hande met	rubberswart	in	die	grein	van	sy	vingers	…

En	hier	sit	Lambrecht	nou. 

“Hulle	sê	kierankies	sal	braai.” 

“Nie	altyd	nie.”	Lambrecht	se	stem	is	skor,	sonder	energie. 

Dekker	kyk	weer	na	die	lêer.	Isak	Lambrecht,	dertig	jaar	oud,	ongetroud.	“Dit

sê	hier	jy	maak	skoene	reg	en	sny	sleutels.” 

“Ek	het	klaar	al	daardie	vrae	geantwoord.” 

“Doen	dit	dan	maar	weer,	asseblief.” 

Lambrecht	se	ken	bly	op	sy	bors	hang.	Sy	hare	is	die	kleur	van	bousand.	“Is	jy

nou	die	good	cop	of	die	bad	cop?” 

“Die	goeie	een,	het	ek	gedink,”	antwoord	Dekker,	al	weet	hy	dat	die	vraag	nie

oor	 sy	 speurvernuf	 gaan	 nie.	 “Nou	 weet	 ek	 nie	 meer	 nie.	 Dis	 hoekom	 ek	 jou moet	vra.” 

“Ek	het	’n	kiosk	in	Kloofstraat.” 

“Met	die	blou	naambord?” 

Lambrecht	knik. 

Dekker	ken	die	plek,	hy	het	al	daar	nuwe	sole	op	sy	skoene	laat	plak,	maar	die

eienaar	het	destyds	geen	indruk	op	hom	gemaak	nie;	bloot	nog	’n	vaal	ou	agter

’n	toonbank.	“Ek	het	vanmiddag	bietjie	opgelees	oor	jou,	jy	was	op	jou	skool	se

akademiese	ererol.	’n	Mens	sou	dink	so	iemand	het	’n	blink	toekoms,	dat	jy	’n

dokter	of	’n	ding	sou	word.” 

“Daar	was	net	genoeg	geld	om	een	van	ons	twee	te	laat	leer.” 

En	dit	was	vanselfsprekend	die	ander	een,	dink	Dekker.	Lambrecht	lyk	na	die

soort	 kêrel	 wat	 in	 die	 wieg	 gelê	 is	 om	 aan	 die	 agterspeen	 te	 suig,	 van	 nature beskimmeld.	Dekker	weet	nie	hoe	’n	reeksmoordenaar	veronderstel	is	om	te	lyk

nie,	maar	sluk	swaar	daaraan	dat	hierdie	lustelose	lummel	een	is.	Miskien	wíl	hy

dit	 maar	 nie	 glo	 nie,	 omdat	 hy	 nie	 wil	 erken	 dat	 hy	 verkeerd	 was	 nie.	 Hy	 was doodseker	 hy’t	 die	 regte	 ou	 gehad	 toe	 hy	 vir	 Coligny	 Smit	 aankeer.	 Boonop	 is

die	 swierbol	 met	 sy	 windskeef	 kuif,	 vel	 soos	 verniste	 hout	 en	 Barbie-blou	 oë presies	die	soort	windgat	wat	Dekker	se	tande	stomp	maak.	Aan	die	ander	kant, 

miskien	 haat	 hierdie	 jansalie	 met	 die	 hangskouers	 alle	 vroue.	 Hy	 sou	 rede daartoe	 kon	 hê,	 hy’s	 nou	 nie	 die	 klas	 kêrel	 waaroor	 die	 skoner	 geslag	 swymel nie. 

Tog	kan	Dekker	nie	die	gevoel	afskud	dat	iets	nie	pluis	is	nie. 

“Hoekom	 is	 hierdie	 meisie	 nog	 lewendig?	 Jy’t	 nog	 nooit	 een	 van	 hulle	 laat wegkom	nie.” 

“Dit	het	geklink	of	daar	iemand	by	die	voordeur	rond	is	wat	dalk	wil	inkom. 

Toe	glip	ek	by	die	balkondeur	uit.” 

“Wil	 jy	 vir	 my	 sê	 die	 gevreesde	 Braaiboet	 was	 skrikkerig?”	 vra	 Dekker

ongelowig.	“Nog	’n	ding	wat	ek	nie	verstaan	nie,	is	jy	was	dan	altyd	so	versigtig. 

Ek	is	al	18	maande	op	Braaiboet	se	spoor	en	nog	nooit	was	daar	enige	bewyse

nie,	die	moordtoneel	is	elke	keer	soos	Riaan	Cruywagen	se	pruik,	daar’s	nie	’n

haartjie	uit	plek	nie.	En	hierdie	keer	is	dit	tjoeftjaf,	jou	besigheidskaartjie	lê	oop en	bloot	op	haar	tafel	…” 

Dekker	wens	die	man	wil	opkyk,	dat	hy	sy	gesig	kan	sien	en	’n	beter	idee	kan

kry	van	wat	in	sy	kop	aangaan. 

“Het	jy	oornag	onverskillig	geraak?	Of	dalk	het	die	nuus	dat	ons	iemand	oor

die	Braaiboet-moorde	aangekeer	het,	jou	laat	dink	jy	kan	nou	maar	maak	soos	jy

wil?	Maar	weet	jy	wat,	Maandag	is	dit	jóú	naam	wat	hulle	op	TV	gaan	uitbasuin. 

Niemand	sal	eens	weet	ons	het	eers	’n	ander	ou	in	gedagte	gehad	nie.” 

Nou	lig	Lambrecht	sy	kop,	met	’n	kyk	soos	’n	kind	wat	slae	verwag.	“Sal	jy

vir	my	iets	doen,	sal	jy	vir	my	ma	gaan	sê?	Ek	wil	nie	hê	sy	moet	oor	die	nuus

hoor	van	my	nie.” 

Allemagtig,	 dink	 Dekker,	 dat	 ’n	 reeksmoordenaar	 nou	 so	 sensitief	 kan	 wees. 

“Jy	moes	daaraan	gedink	het	voordat	jy	al	hierdie	stront	aangejaag	het.	Dit	gaan

haar	nog	steeds	hard	slaan.” 

Lambrecht	se	skouers	rol	asof	hy	teen	knellende	bande	beur.	“Ek	weet,	maar

nie	soveel	as	…”	Hy	kry	sy	stem	onder	beheer.	“Sal	jy,	’seblief?” 

Moordenaar	 of	 nié,	 jy	 kan	 nie	 help	 om	 vir	 die	 man	 jammer	 te	 voel	 nie,	 en Dekker	knik. 

“Sommer	nou	dadelik?”	vra	Lambrecht.	Sy	geel	oë	pleit. 

Dekker	 loer	 op	 sy	 horlosie,	 hy	 sal	 moet	 wikkel	 om	 betyds	 by	 Karin	 te	 kom. 

“Dit	sal	moet	wag	tot	môre.	Waar	bly	jou	ma?” 

Die	 aftreeoord	 bestaan	 uit	 plat	 siersteenhuisies	 rondom	 ’n	 rolbalbaan	 en gemeenskapsaal.	Hier	en	daar	ontsnap	die	klanke	van	RSG	se	oggenddiens	deur

diefwering	 en	 veiligheidshekke.	 Ondanks	 die	 naam	 Bella	 Vista	 is	 daar	 van	 ’n

mooi	 uitsig	 geen	 sprake	 nie	 –	 hoë	 geboue	 keer	 dat	 ’n	 mens	 die	 berge	 sien,	 en anderkant	 toe	 lê	 slegs	 beboude	 vlaktes.	 Dekker	 vra	 by	 die	 hek	 na	 mevrou Lambrecht	 en	 korrigeer	 homself	 dan.	 Sy	 gebruik	 haar	 tweede	 man	 se	 van,	 het Lambrecht	gesê. 

Die	 hekwag	 staan	 net	 daar	 met	 sy	 knipbord	 en	 boepens	 en	 verwarde

uitdrukking.	“E42,	maar	…	sy’s	gisternag	oorlede.	Die	koppe	is	nog	daar.” 

“Polisie?” 

“Hulle	dink	dis	moord.” 

Nou	 waarvoor	 is	 jy	 dan	 hier,	 wonder	 Dekker,	 plaas	 dat	 jy	 die	 moordenaar voorgekeer	het. 

“Hoe	moeilik	is	dit	om	hier	in	te	kom?” 

“Ons	skryf	al	die	name	op.	As	’n	ou	nie	lekker	lyk	nie,	bel	ons	eers	die	mense

na	wie	toe	hy	kom.	Maar	hier	het	al	partykeer	skollies	oor	die	mure	geklim.	Ek

kan	nie	oral	wees	nie.” 

Met	daai	maag	staan	hy	twee	mense	se	plek	vol,	maar	die	wag	is	reg,	dis	’n

lang	muur	en	jy	kan	hiervandaan	slegs	’n	deel	daarvan	sien.	Dekker	groet	en	stap

met	lang	treë	na	die	aangewese	eenheid	toe,	en	by	die	oop	voordeur	in. 

Die	plek	is	oorvol	–	twee	gemakstoele	voor	die	TV,	met	gehekelde	doilies	oor

die	 rugleuning,	 daaragter	 ’n	 eetkamertafel	 wat	 uit	 ’n	 veel	 groter	 huis	 kom, vertoonkas	teen	die	muur,	potlood	en	’n	 Huisgenoot	oop	by	die	groot	blokraai	op die	koffietafel	…	Dit	kon	netsowel	sy	ma	se	plek	gewees	het,	besef	Dekker.	Hy

moet	 juis	 soontoe	 gaan	 vir	 middagete,	 ’n	 ritueel	 die	 eerste	 Sondag	 van	 elke maand.	Dis	nog	vroeg	en	hy	sal	dit	hierdie	keer	maak	as	niks	voorval	nie.	Daar

was	baie	naweke	van	werk	sedert	Braaiboet	se	skrikbewind	begin	het. 

’n	Beweging	in	die	gang	laat	hom	opkyk.	Ag	hel,	al	weer	Walie	de	Waal. 

“Sien	 ek	 Dubbel	 of	 wat?	 …	 Jy	 kan	 maar	 loop,	 boeta,	 hierdie	 tannie	 is	 nie Braaiboet	nie.	Lyk	my	jy	wil	nou	sommer	enigiemand	opsluit	wat	voorkom.” 

“Ek	kom	oor	iets	heel	anders.”	Dekker	se	oog	val	op	’n	kiekie	van	’n	ma	en

seun	op	die	vertoonkas.	Miskien	gee	dit	hom	groter	insae	in	Sakkie	Lambrecht

se	psige.	Hy	raak	bewus	van	’n	gedagte	in	sy	agterkop	wat	boontoe	wil	spartel, 

maar	…

“Jinne,	kêrel,	hoe	lyk	dit	dan	vir	my	of	jy	dink?	Ek	het	jou	nog	nooit	só	gesien

nie.” 

As	 Wielie	 Walie	 net	 wil	 sjarrap.	 “Wat	 het	 hier	 gebeur?”	 vra	 Dekker	 om	 die dooslike,	onnooslike	watsenaam	oor	iets	anders	te	laat	praat. 

“Die	tannie	is	in	haar	bed	dood,	met	’n	kussing	versmoor.” 

“Braaiboet	se	manier,”	merk	Dekker	op. 

“Lyk	my	jy	kan	rêrig	nie	meer	aan	iets	anders	dink	nie.	Hierdie	antie	is	drie

keer	so	oud	soos	enige	van	sy	slagoffers.”	Maar	die	gedagte	moes	by	De	Waal

opgekom	het,	want	hy	las	by:	“Sy’t	ook	nie	die	brandmerk	nie.” 

“Jy’t	in	haar	pêntie	geloer?” 

“Tjaa	–	wat	mens	nie	alles	vir	die	werk	doen	nie.” 

Seker	 nog	 opgewonde	 geraak	 daaroor	 ook,	 dink	 Dekker.	 “Kan	 ek	 bietjie

rondkyk?” 

“Solank	jy	versigtig	is	met	daai	groot	pote	van	jou.” 

Genadiglik	roep	iemand	vir	De	Waal	terug	na	die	slaapkamer	toe. 

Dekker	vat	sy	kans	en	gaan	bekyk	die	foto	van	naderby.	’n	Middeljarige	vrou, 

seker	die	vermoorde	in	haar	jonger	dae,	staan	saam	met	’n	sku	tienerseun	wat	dit

nie	heeltemal	regkry	om	vir	die	kamera	te	glimlag	nie.	Hy	lyk	half	bekend,	maar

dis	nie	Sakkie	Lambrecht	nie. 

“Waarna	 soek	 jy?”	 vra	 De	 Waal,	 wat	 teruggekom	 het	 en	 agterdogtig	 van	 die gang	se	kant	af	loer. 

“Lyk	hierdie	seun	nie	vir	jou	soos	Coligny	Smit	nie?” 

“Genade,	kêrel,	nou	sien	jy	spoke	oral!” 

Dekker	steur	hom	nie	aan	De	Waal	nie.	Hy	kry	dieselfde	sensasie	as	wanneer

Karin	op	’n	sekere	manier	na	hom	kyk,	’n	tinteling	teen	sy	nek	af,	die	gevoel	dat iets	 wonderbaarliks	 gaan	 gebeur.	 Hy	 glo	 nie	 in	 toeval	 nie.	 “Kyk,	 hier’s	 iets agterop	geskryf	…	 Coligny	2002.	Hoeveel	mense	ken	jy	met	daai	naam?” 

De	 Waal	 kom	 staan	 met	 sy	 skouer	 teen	 Dekker	 se	 boarm	 en	 vat	 die	 foto	 om beter	te	kyk.	“Oukei,	so	hierdie	tannie	is	blykbaar	die	ma	van	’n	ou	wat	jy	vir	’n moordenaar	 aangesien	 het,	 iemand	 wat	 intussen	 onskuldig	 bewýs	 is.	 Los	 dit nou.” 

“Nee,	huh-uh,	hier’s	iets	nie	lekker	nie.”	Dekker	tokkel	met	sy	vingers	op	sy

onderlip. 

Moet	hy	eers	vir	Lambrecht	die	slegte	nuus	oor	sy	ma	se	dood	vertel,	of	moet	hy

eers	 sy	 jongste	 teorie	 toets,	 wonder	 Dekker.	 Dit	 gaan	 erg	 genoeg	 met	 die	 man, met	’n	lewe	van	gevangenskap	wat	voorlê,	lekker	paarties	in	die	tronk	waar	’n

spul	baldadige	verkragters	hom	vir	’n	prikkelpop	of	piñata	aansien	…	Los	maar

die	nuus	vir	later. 

Hulle	 sluit	 die	 sel	 oop	 en	 hy	 koes	 binnetoe,	 onseker	 of	 daar	 genoeg	 spasie tussen	sy	hare	en	die	plafon	gaan	wees.	Ongeverfde	sementmure,	bed	langs	die

muur	 af	 regs,	 staaltoilet	 agter	 links,	 vlekvry	 maar	 nie	 smetloos	 nie.	 Lambrecht wat	 kiertsregop	 tussenin	 staan.	 Hy	 kan	 maar	 probeer,	 maar	 hy’s	 g’n	 Hannibal Lecter	nie. 

“Ek	kom	nou	net	van	Bella	Vista	af.” 

“Is	my	ma	oukei?” 

Dekker	maak	of	hy	nie	hoor	nie.	Die	sel	is	onmenslik,	en	ruik	ongemaklik	na

mens.	“Man,	ja	…	daar’t	’n	paar	dinge	opgeduik.	Ken	jy	vir	Coligny	Smit?” 

Lambrecht	knik.	“Hy’s	my	stiefbroer.” 

“Aangenome?” 

“Ék	is.” 

Dit	 verklaar	 seker	 hoekom	 Lambrecht	 se	 foto	 nie	 langs	 die	 ander	 een	 op	 die vertoonkas	pryk	nie. 

“Ek	 het	 ook	 ’n	 stiefbroer,”	 bely	 Dekker.	 Die	 gedeelde	 inligting,	 die

ooreenkoms	 tussen	 hulle	 twee,	 kan	 help	 om	 die	 verdagte	 se	 vertroue	 te	 wen, maar	vir	Dekker	gaan	dit	nie	net	oor	hierdie	professionele	oorweging	nie.	Hy	het

ook	die	behoefte	om	daaroor	te	praat,	dis	iets	wat	hom	byna	konstant	pla.	“My

pa	het	met	sy	ma	getrou	toe	ons	kinders	was.	Dis	maar	moeilik	so	met	twee	…” 

“Ten	minste	het	jy	nog	jou	eie	pa	gehad,	myne	was	nooit	op	die	toneel	nie.” 

Lambrecht	probeer	dit	wegsteek,	maar	in	sy	stem	hoor	Dekker	die	klank	van	’n

kerkklok	op	’n	Karoovlakte,	hartseer	en	verlate.	Daar	is	dinge	in	elke	mens	wat

nie	te	ontken	is	nie,	wat	wel	op	die	een	of	ander	manier	gaan	uitkom.	“Toe	my

ma	 haar	 doodsuip,	 het	 haar	 suster	 my	 ingevat.	 Ek	 was	 nog	 nie	 nege	 nie.”	 ’n Siddering	trek	deur	die	bonkige	lyf	en	die	emosie	raak	dik	in	Lambrecht	se	stem. 

“Daai	vrou	…	Ek	is	my	lewe	aan	haar	te	danke.	Sy	was	so	goed	vir	my.” 

Dekker	 hoor	 wat	 die	 man	 sê,	 en	 wat	 hy	 nie	 sê	 nie.	 “Maar	 sy	 was	 eintlik	 net lief	vir	haar	eie	seun?” 

“Dis	tog	te	verstane,	dis	haar	eie	bloed.” 

Dekker	 gaan	 staan	 onder	 die	 tralievenster	 waardeur	 ’n	 mens	 net	 lug	 sien	 –

blou	soos	’n	pakkie	Boudoir-koekies.	“Hy	was	seker	nie	te	gelukkig	toe	jy	daar

aankom	nie	…	Dit	was	’n	bedreiging	vir	hom.	Ek	bedoel	nie	fisiek	nie.	As	ek	dit

reg	het,	is	hy	so	drie	jaar	ouer,	en	dis	’n	groot	verskil	op	daardie	ouderdom.	Wat ek	 bedoel,	 is	 jy’t	 goed	 gedoen	 op	 skool,	 beter	 as	 hy.	 Uit	 sy	 oogpunt	 was	 jy kompetisie	vir	sy	ma	se	liefde.” 

Lambrecht	skud	sy	kop,	nee.	“Hy	was	altyd	haar	gunsteling.” 

Die	vermoede	wat	sedert	sy	besoek	aan	die	aftreeoord	by	Dekker	begin	vorm

aanneem	het,	kry	al	hoe	duideliker	gestalte. 

“Ek	wonder	net	oor	iets.	Sê	nou	Coligny	was	’n	misdadiger,	hoe	sou	julle	ma

die	 nuus	 gevat	 het?”	 Hy	 kyk	 stip	 na	 die	 gevangene,	 en	 vind	 in	 sy	 onderdrukte paniek	 die	 bevestiging	 waarna	 hy	 soek.	 “Ek	 dink	 dit	 sou	 haar	 vernietig,	 sy	 glo vas	haar	ou	seuntjie	kan	nie	’n	voet	verkeerd	sit	nie.” 

Lambrecht	 se	 lippe	 bly	 styf	 opmekaar	 gepers,	 maar	 sy	 adamsappel	 pomp	 op en	af. 

“Ek	dink	wat	gebeur	het,	is	dit:	Jy’t	uitgewerk	dat	Coligny	Smit	Braaiboet	is. 

Toe	 jy	 hoor	 ons	 het	 hom	 gevang	 en	 dat	 sy	 naam	 Maandag	 in	 die	 hof	 gaan uitkom,	 toe	 wou	 jy	 jou	 ma	 teen	 die	 skok	 beskerm.	 Net	 daar	 besluit	 jy	 jy	 gaan

maak	of	jy	Braaiboet	is	en	jy	gaan	val	daardie	arme	meisie	aan,	sodat	ons	jou	ma se	witbroodjie	moet	vrylaat.” 

Dekker	staan	met	sy	rug	teen	die	deur,	die	staal	koud	teen	sy	skouers.	“Jy	hoef

nie	eens	te	antwoord	nie,	ek	weet	dis	so.	Maar	hoe	kon	jy	soveel	ander	mense	se

lewens	in	gevaar	stel,	al	die	slagoffers	wat	nog	sal	kom,	en	jou	eie	lewe	hiervoor opoffer?” 

Lambrecht	se	skouerophaling	is	skaars	genoeg	om	’n	vlieg	te	verjaag. 

Dan	onthou	Dekker	iets	wat	die	kriminologielektor	by	die	polisiekollege	op	’n

dag	 gesê	 het,	 ’n	 aanhaling	 van	 die	 een	 of	 ander	 Fransman,	 dat	 hy	 glo	 in geregtigheid,	maar	dat	hy	nogtans	sy	ma	daarteen	sal	beskerm. 

Buiten	 die	 duister	 weë	 van	 die	 hart,	 is	 daar	 ’n	 ander	 liggaamsdeel	 wat	 hom pla.	 “Wat	 ek	 nie	 kan	 verstaan	 nie,	 is	 hoe’t	 jy	 geweet	 hy	 brand	 prentjies	 van	 ’n vlieg	op	sy	slagoffers	se	boude?” 

Dekker	merk	die	gevangene	se	onwillekeurige	handbeweging,	’n	vlugtige	mik

agtertoe.	 Terwyl	 hy	 die	 waarheid	 bewustelik	 wil	 wegsteek,	 is	 daar	 iets	 in	 hom wat	smag	om	alles	te	verklap.	Daardie	gebaartjie	gee	Dekker	’n	idee.	“Wys	daar

vir	my	jou	boud.” 

“Wát?” 

“Ek	wil	jou	regterboud	sien,	nóú.” 

“Watse	nonsens	…?” 

“Doen	dit	nou,	of	ek	kry	’n	klomp	konstabels	om	jou	broek	af	te	trek.” 

Lambrecht	draai	vieserig	muur	toe	en	rem	sy	broek	’n	ent	af.	Soos	wat	Dekker

vermoed	 het,	 pryk	 die	 bekende	 brandmerk	 op	 sy	 boud.	 Dit	 het	 met	 die	 jare vergroei,	 maar	 dis	 onmiskenbaar	 –	 ’n	 vlieg,	 van	 bo	 af	 gesien,	 die	 wig	 van	 die geronde	vlerke,	die	kop	en	ses	pote. 

“Ek	was	10	jaar	oud,”	sê	Braaiboet	se	eerste	slagoffer.	“Hy’t	gesê	dis	om	my

te	herinner	wat	’n	gatvlieg	ek	is.” 

“En	jy’t	nooit	vir	jou	ma	gesê	nie?” 

“Natuurlik	nie!	Sy	mag	nooit	agterkom	hoe	Coligny	regtig	is	nie	–	en	sy	sál

ook	 nie,”	 sis	 Lambrecht	 met	 evangeliese	 begeestering.	 “Soos	 jy	 self	 gesê	 het, daar’s	 ’n	 slagoffer	 wat	 my	 uitgewys	 het	 as	 Braaiboet.	 Haar	 velle	 is	 op	 die soldeerbout.	Dis	genoeg	om	’n	hof	te	oortuig	dat	ek	die	skuldige	is.” 

Dekker	het	nog	nie	so	iets	teëgekom	nie,	en	dit	ter	wille	van	’n	vrou	wat	nie

eens	regtig	sy	ma	is	nie,	wat	die	hele	tyd	sy	stiefbroer	voorgetrek	het	…	Boonop

het	dit	die	arme	vrou	niks	gehelp	nie;	haar	seun	kon	haar	nooit	daarvoor	vergewe

dat	sy	’n	indringer	in	hulle	huis	ingebring	het	nie.	Sy	slagoffers	moes	dit	namens haar	ontgeld,	tot	gisteraand.	En	deur	die	vrou	dood	te	maak	wat	hy	eintlik	haat, 

die	 een	 vir	 wie	 sy	 stiefbroer	 soveel	 omgee,	 het	 Coligny	 Smit	 sy	 eie	 doppie geklink.	Lambrecht	hoef	nou	niemand	meer	te	beskerm	nie. 

Die	 spanning	 wat	 hom	 al	 ry	 vandat	 hy	 gister	 De	 Waal	 se	 oproep	 gekry	 het, verslaan	 soos	 sherbet	 op	 Dekker	 se	 tong.	 Sy	 reputasie,	 huweliksvooruitsigte	 en die	stad	se	jong	vroue	is	eensklaps	veiliger. 

“Ek	het	nuus	vir	jou,”	sê	hy	vir	Lambrecht. 

Op	daardie	oomblik	begin	die	selfoon	in	sy	sak	bibber,	en	hy	sien	dis	Walie	de

Waal	wat	bel.	Tipies	van	die	vent	om	die	dramatiese	onthulling	te	befoeter. 

Dekker	 stoot	 sy	 vingers	 deur	 sy	 hare	 en	 skuif	 sy	 duim	 oor	 die	 skerm	 om	 te antwoord.	“Ja?” 

“Hei,	waar’s	jy?	Ons	is	al	almal	aan	tafel,	die	braaiboud	word	koud	…” 

Dekker	knyp	sy	oë	styf	toe.	Hy	kan	die	toneel	in	sy	kop	sien	en	wens	hy	kon

dit	 uitwis.	 “Ek	 gaan	 dit	 nie	 maak	 nie,	 jammer.	 Ek	 moet	 eers	 ’n	 ander	 ou	 se brouwerk	uitsorteer.”	Hy	sê	nie	dat	dit	De	Waal	s’n	is	nie.	Hulle	moet	weer	vir

Braaiboet	agter	tralies	kry. 

“Ma	gaan	nie	hiervan	hou	nie,”	sê	De	Waal,	maar	klink	self	heel	ingenome. 

“Dan	stel	ek	haar	maar	weer	eens	teleur,	niks	nuuts	daaraan	nie.” 

Dekker	laat	die	foon	terugglip	in	sy	sak	en	kyk	na	Lambrecht.	“Broers,”	sug

hy. 



Winston

NATHAN	TRANTRAAL

Damian	DeJong,	2017

Skrywer,  Butcher	Blues

It	 issie	 rêrag	 soes	 Coloured	 mense	 om	 serial	 killers	 te	 wôd	 ie.	 Definitely	 nie innie	conventional	sense	ie.	Innie	armste	plekke	was	daa	altyd	’n	uncle	of	twie

wie	 ’n	 paa	 moorde	 onnerie	 belt	 gehad	 et,	 maa	 issie	 dieselfde	 nie.	 Meeste Coloured	 moodenaars	 premeditate	 at	 least	 hulle	 eeste	 moord,	 maa	 na	 dai	 issit soes	om	velief	te	raak,	it	gebeu	wanne	it	gebeu.	Coloureds	is	ve	al	nie	hastag	om mekaa	 se	 kinnes	 dood	 te	 maakie,	 dai	 gebeu	 meestal	 omdat	 hulle	 nie	 regyt	 kan skiet	 ie.	 Is	 eintlik	 Coloured	 kinnes	 wat	 mekaa	 doodmaak,	 die	 gangstertjies	 wat hulle	soe	groot	hou. 

Dais	 hoekom	 die	 Butcher-moorde	 soe	 strange	 was.	 It	 was	 both	 ’n	 horrifying en	 novel	 experience.	 Asse	 community	 het	 Coloured	 mense	 nie	 die	 tyd	 of

experience	gehad	omme	response	te	develop	an	iemand	wie	determinedly	biesag

was	om	hulle	kinnes	te	pluk	soes	vrugte	vanne	boem	af	ie,	en	wie	agtena	hulle

bodies	 gelos	 et	 soes	 een	 wie	 presents	 los	 onnerie	 Christmas-boem,	 mette boodskappie	by	en	als	ie.	Al	die	lyke	was	dieselfde	gelos,	inne	shallow	graf,	plat oppie	 mag,	 hanne	 agte	 die	 rug	 en	 hulle	 broeke	 twisted	 rondom	 hulle	 nekke. 

Ammel	 Coloured	 boys,	 ammel	 onne	 dêtien	 jaa	 oud.	 Dai	 was	 ’94	 net	 voorie elections.	Ek	was	ag	jaa	oud.	It	was	terrifying,	ek	en	my	vriende	het	altyd	in	dai bosse	in	Mitchell’s	Plain	gespeel,	waa	hulle	die	eeste	lyke	gekry	et. 

Die	 eeste	 sign	 wat	 ek	 gesien	 et	 vanne	 breakdown	 innie	 usually	 ironclad stoicism,	 wat	 vi	 my	 die	 hallmark	 is	 van	 Coloureds,	 was	 toe	 my	 klein	 niefie eendag	 net	 vedwyn	 et.	 My	 antie	 René	 sy	 ma,	 hettie	 hys	 ees	 tienkee	 omgesput, Westridge	 se	 bosse	 ytgeskut	 en	 toe	 sy	 rêrag	 ie	 mee	 wiet	 hoe	 nie,	 toe	 staan	 sy innie	badkame,	trek	ie	toilet	se	chain	en	skrie	haa	kind	se	naam	innie	toilet	af,	in case	hy	daa	in	geval	et.	Hy	moet	sieke	sy	ma	gehoor	skrie	et	wan	’n	minuut	later

toe	kom	hy	ytgekryp	agterie	sofa,	waa	hy	gespeel	en	annie	slaap	geraak	et.	Ek

het	nog	nooit	wee	gesien	’n	vie	jaa	oud	laite	wôd	soe	geslaan	ie.	Al	het	niemand

gedink	 hy	 het	 ienagge	 iets	 vekeed	 gedoen	 ie,	 het	 oek	 niemand	 gedink	 sy	 ma doen	iets	vekeed	ie.	Ammel	het	vestaan,	as	jou	baby	wegraak	moet	iemand	see

gemaak	wôd. 

Winston	Davids,	1970

Daa	 is	 iets	 in	 Winston	 wat	 stubbornly	 insist	 et	 dat	 hy	 en	 Roland	 vriende	 was. 

Despite	 die	 mounting	 evidence	 to	 the	 contrary.	 Roland	 het	 een	 mirrag	 out	 of

nowhere	na	Winston	toe	gekom	en	vi	hom	gesê:	“Winnie	my	friend,	maak	gou jou	oë	toe	en	jou	mond	oep,	ek	het	’n	surprise	vi	jou.” 

It	might	even	gesê	wôd	dat	it	Winston	se	lack	van	distrust	was	wat	at	die	centre

gestaan	 et	 van	 al	 sy	 problems,	 wan	 hy	 het	 sy	 oë	 toegemaak	 en	 sy	 mond oepgemaak,	 sône	 question.	 Roland	 het	 al	 die	 slym	 op	 sy	 bôs	 opgetrek	 en	 in	 sy mond	gemix	mettie	snot	in	sy	nies,	die	cocktail	af	in	Winston	se	keel	gespoeg. 

Roland	 het	 weggehaloep	 met	 Winston	 agtena.	 Winston	 het	 op	 sy	 staragste

gehaloep,	 en	 toe	 hy	 anyway	 vi	 Roland	 inhal,	 gestop	 en	 pretend	 om	 te	 gag	 van naarheid.	Hy	het	gewiet	as	hy	vi	Roland	gan	vang	gannit	net	dinge	erger	maak,	it

gan	net	die	humiliation	dieper	invryf,	wan	Roland	was	vyf	jaa	ouer	as	hom,	baie

groter,	 en	 hy	 sal	 niks	 vekeed	 gesien	 et	 daamee	 om	 vi	 Winston	 te	 choke	 tot	 hy blou	 trek	 omdat	 hy	 wie	 Winston	 is	 nie	 ’n	 joke	 kan	 vat	 ie.	 Al	 riede	 hoekom Roland	gehaloep	et	was	omdat	hy	maa	net	lus	was	dat	Winston	hom	moet	jaag. 

Al	riede	hoekom	Winston	vi	Roland	gejaag	et,	was	om	te	demonstrate	dat	hy	in

principle	gekant	is	tien	die	idea	dat	mense	hulle	slyme	in	sy	keel	af	spoeg.	It	was

’n	form	van	peaceful	protest. 

Sersant	Michelle	Wakefield,	1994

“Sersant	Gerwel,	trek	gou	die	deur	aan	vir	my,	my	broertjie.	Kan	almal	wie	die

Here	liefhet	gou	bietjie	nader	staan	en	hulle	oë	sluit,	ons	gaan	gou	die	skof	open met	’n	woordjie	van	gebed.” 

Kaptein	 Monroe	 is	 soes	 een	 wie	 nie	 wiet	 waavoo	 om	 te	 bid	 ie,	 hy	 het	 begin byrie	polisiemag	en	nou	trek	hy	glad	byrie	taakmag	ennie	weermag.	Is	rêg,	julle

isse	klomp	fokken	magte,	vyl	magte,	julle	gatte	moet	ytgemantra	wôd.	Ôs	is	soe

diep	innie	kak,	maa	hy	het	nog	tyd	vi	speletjies.	Daa	isse	serial	killer	los	innie Mitchell’s	Plain.	Innie	laaste	jaa	allien	het	ôs	al	19	lyke	opgegrawe,	giste	allien het	ôs	ses	lyke	in	een	dag	gekry.	Isse	hele	fokop,	en	nie	ek	of	ienagge	detective in	ôs	kantoor,	soevê	ek	kan	ytmaak	is	slim	genoeg	of	het	genoeg	background	met

die	serial	killer-kak	om	te	wiet	waa	om	te	begin	nie.	Sy	poes,	Sondags	is	vi	kêk, Maandags	is	vi	wêk. 

“Jis,	Wakefield,	jy	moet	deurie	klagtes	gan	en	kyk	of	daa	opvolg	gedoen	moet

wôd.”	Dié	is	wêk	om	jou	biesag	te	hou	met	fokkol,	daa	is	niks	in	dai	folder	om

op	te	volg	ie.	Nette	klomp	malletjies	wie	aandag	soek. 

“Wie	het	jou	nou	met	dié	gestuu,	Gerwel?” 

Gerwel	 lag	 oepmond	 van	 lekke	 kry,	 met	 sy	 bryn,	 gevlekte	 tanne,	 ek	 bly	 vi hom	sê	hy	moet	ophou	lag	of	sy	bek	gan	skrop,	hy	lyk	asof	hy	’n	bak	kak	gevriet

et.	Dan	lag	hy	nog	meer	lekke,	asof	ek	’n	joke	maak.	Die	tatie	ding. 

Ek	 loe	 soe	 oo	 die	 eeste	 document.	 “Watte	 kak	 is	 dié?	 Dié	 is	 klagtes	 van fokken	100	jaa	trug.	Watte	genaidery	is	die?	Ek	het	regte	wêk	om	te	doen,	man.” 

“Nuu	man,	Michelle	man,	virre	vroumens	is	jy	ham	nét	te	vyl	mettie	bek.” 

“Jy,	fokof	jy	oek,	Gerwel,	jy’s	’n	anne	twiegevriet-vark.”	Gerwel	lyste	nie	ees

na	 my	 nie,	 hy	 vetel	 my	 aire	 vannie	 man	 wat	 hulle	 giste	 opgetel	 et,	 wie	 sy	 tril virre	klomp	skoolmeisies	gewys	et. 

Die	hele	straat	se	mense	het	gekom	en	die	jong	half	vrek	geslaan. 

“Sê	 jy	 vi	 my,	 Michelle,	 waa	 kry	 mens	 nog	 tyd	 vi	 sukke	 kak?	 Die	 mense	 se nerves	is	klaa	soe	op.	Hulle	moet	somme	die	ding	vrekgemaak	et.	Maa	ek	sê	vi

jou,	 Michelle,	 hulle	 het	 hom	 goed	 opgefok,	 hoo.	 Jisses,	 en	 nou	 kan	 hy	 niks onthou	nie,	hy	kan	nou	glad	ie	ees	sy	naam	onthou	nie,	hy	wiet	net	like	hy	is	die Butcher.	Die	vark	moet	Valkenberg	toe	fokof,	man,	daas	ie	nog	tyd	omme	saak	te

maak	 tien	 hommie.	 Ôs	 mense	 raak	 fed-up,	 man,	 Michelle.	 Hulle	 begin	 nou soesie	natives	maak,	street	justice.” 

“Jy	 mean	 sieke	 mob	 attacks,  Street	 Justice	 is	 dai	 movie	 wat	 jy	 giste	 aand gekyk	et.”	En	daa	lag	Gerwel	alwee	hom	kla. 

“Jy,	loep	kak,	Michelle!” 

Damian	DeJong,	2017

Ek	dink	mense	besef	ie	rêrag	hoe	traumatised	hulle	wassie,	maa	it	was	obvious, 

it	was	expressed	innie	fact	dat	mense	begin	et	ophou	hulle	kinnes	skool	toe	stuu, mense	het	vigilante	groups	begin	en	elke	twiede	dag	het	jy	gehoor	van	iemand

wie	 assualted	 was	 omdat	 hy	 inne	 pad	 afgestap	 et	 waa	 die	 neighbourhood	 se mense	nie	sy	gesig	gekennit	ie. 

Ôs	 se	 skool,	 Ridgeville	 Primary,	 was	 ookant	 die	 bosse	 waa	 hulle	 vannie	 lyke gekry	et.	Eenkee	toe	staan	daa	’n	man	reg	boe	oppe	hoë	bult	innie	bos	en	wai	vi

ôs	innie	skool-yard,	die	hele	skool	het	tot	stilstaan	gekom.	Die	teachers	het	al	die kinnes	 innie	 quad	 lat	 kom	 staan,	 en	 enclose.	 Ammel	 se	 parents	 was	 gebel	 om hulle	kinnes	te	kom	hal.	Mense	het	yt	hulle	wêk	gekom	om	hulle	kinnes	te	kom

hal.	 Dai	 silhouette	 oppie	 bult	 hettie	 ’n	 woord	 gesê	 nie,	 net	 daa	 gestaan	 en	 wai. 

My	suste	wie	’n	paa	stanneds	onne	my	was,	moes	doctor	toe	gevat	wôd	vi	shock, 

haa	beste	tjommie	hette	fit	gekry	en	vegiet	wie	sy	was. 

Rêrag,	ek	voel	it	nou	nog,	somtyds	lê	ek	innie	kooi,	dan	trek	my	bôs	toe	en	ek

kannie	 asem	 hal	 ie,	 wan	 ek	 kannie	 gloe	 ôs	 het	 in	 dai	 bosse	 gespeel	 en	 niks oogekom	ie. 

Al	mens	wie	ek	an	kan	dink	wie	unfazed	was	deurie	Butcher,	wassie	vrou	wie

langs	ôs	geblyrit.	Sy	was	al	een	innie	straat	wie	nie	klein	kinnes	gehad	et	ie.	Soe sy	was	al	een	wie	die	humour	kan	gesien	et	innie	situation.	Once	sy	gemanage	et

om	die	Butcher	se	modus	operandi	down	te	whittle	into	iets	wat	rym,	hettit	haa

endless	 pleasure	 veskaf	 om	 heeltyd	 vi	 ôs	 te	 remind:	 “Nuu	 jirre,	 bly	 maa	 weg vannie	 manne	 wat	 vi	 julle	 lekkes	 en	 goed	 wil	 gie.	 As	 hulle	 vi	 jou	 roep	 dan

haloep	julle.	Annes	as	ôs	vi	julle	wee	kom	kry,	lê	julle	oek	handjies	agte	die	rug, poephol	innie	lug.” 

Dan	lag	sy	soes	iets	watte	hybrid	is	tussen	hyena,	klein	meisie	en	iemand	wat

wiet	haa	kinnes	is	klaa	groot. 

Winston	Davids,	1970

Net	giste	het	Winston	en	sy	vriende	cowboys	en	crooks	innie	bos	gespeel.	Met

catapults	en	acorns	vi	ammo.	Toe	skiet	Roland	vi	Jason	September	innie	oeg,	toe

kry	Winston	soe	lekke	wan	Jason	was	nog	een	vannie	laities	wie	hom	gebully	et. 

Wat	it	nog	lekkeder	gemaak	et,	wassie	feit	dat	Jason	snot	en	trane	gehyl	et. 

Unfortunately,	vyf	minute	later	toe	corner	een	vannie	laities	op	Jason	se	kant	vi Winston.	Toe	staan	Winston	en	panic,	en	try	desperately	om	sy	catapult	te	reload

tewyl	 die	 laitie	 voo	 hom	 staan,	 sy	 tyd	 vat	 en	 aim	 virre	 sagte	 plek.	 Die	 pyn	 in Winston	 se	 sy	 het	 gevoel	 hoe	 hy	 imagine	 et	 it	 voel	 as	 iemand	 jou	 skiet	 met	 ’n rubber-bullet.	Hy	het	inmekaa	gesak	en	net	daa	gelê,	en	alles	ingesit	om	sy	trane trug	te	hou. 

Hy	het	lank	daa	gelê	wan	toe	hy	opgestaan	et,	toe	issie	game	veby.	Hy	het	’n

smile	op	sy	gesig	gesit	en	begin	brêk	oo	hoe	lekke	hulle	hom	nou	gekry	et,	en

hoe	it	nogalie	soe	see	wassie.	Roland,	probably	omdat	hy	vi	Jason	wil	geshame

et	 daa	 in	 om	 nie	 sy	 ma	 en	 pa	 te	 vetel	 hy	 het	 hom	 innie	 oeg	 geskiet	 ie,	 het onmiddellik	Winston	se	praises	begin	sing.	“Nai,	sien	jy	dai	is	wat	ek	hou	vannie laitie,	man,	hy	is	tai.	Hys	ie	soes	jounie,	Jason,	jy	wil	saamspeel	maa	dan	tjank	jy eeste.” 

Jason	 het	 onmiddellik	 vegiet	 van	 sy	 plan	 om	 sy	 pa	 vi	 Roland	 te	 gan	 hal	 en instead	begin	desperately	try	om	vi	ammel	daa	te	convince	van	Roland	se	flawed

logic. 

“Moenie	kak	praatie,	Roland,	ek	hettie	gehyl	ie.	Waa	het	jy	al	gehoo,	wat	soot

mens	as	iets	in	jou	oeg	gan,	gan	jou	oë	nie	traan	nie.	Nuh?” 

Toe	gan	staan	hy	voo	Roland	se	gesig	en	klap	sy	hanne,	en	sê	heeltyd:	“Sien, 

as	ek	my	hanne	klap,	dan	knip	jou	oë.	It	meanie	jy	skrik	rêrag	ie,	is	obviously

jou	reflexes	…” 

Winston	 het	 opgehou	 lyste,	 daa	 was	 niks	 bieter	 as	 wanne	 die	 bully	 jou exemplary	 behaviour	 yt	 point	 ie.	 Hy	 was	 happy	 wan	 ie	 pyn	 het	 klein	 bytjie subside,	en	nou	kan	hy	die	feit	enjoy	et	dat	hy	nie	gehyl	et	ie. 

Sy	 trane	 sal	 in	 vain	 gewies	 et	 anyway.	 Daa	 was	 niemand	 na	 wie	 toe	 hy	 kan gehaloep	et	ie.	As	hy	vi	sy	ma	gesêrit,	sal	sy	hom	mette	skoen	begin	slaan	et,	en geskrie	et	vi	hom	dat	hy	nie	by	haa	moet	kom	tjank	ie.	Hy	moet	hulle	trug	gan

moer.	 Sy	 pa	 het	 hy	 glad	 ie	 gekennie.	 Sy	 pa	 wasse	 swat	 man,	 en	 hy	 het	 trug Transkei	 toe	 gehaloep	 na	 hy	 vi	 Winston	 gemaak	 et,	 wan	 it	 wasse	 crime	 virrie

races	 om	 te	 mix.	 Hyt	 vi	 Winston	 gelos	 by	 sy	 ma	 en	 haa	 mense,	 wie	 vi	 hom gesien	et	asse	kaffe	se	kind,	en	hom	die	heeltyd	remind	et	daavan	elke	kans	wat

hulle	gekry	et. 

Sersant	Michelle	Wakefield,	1994

Die	pressure	is	massive	op	alle	detectives	regoorie	land,	maa	die	pressure	oppie

SAPS	innie	Western	Cape	is	oppe	anne	vlak.	Is	hoekom	ekkie	kan	vestaan	hoe

ammel	hie	soe	rustig	kan	wies	en	hulle	tyd	vat	ie.	Elke	dag	wat	ôs	makee,	isse

maand	langer	as	wat	ôs	het,	elke	maand	’n	jaa. 

It	voel	soesie	fokken	laaste	dae.	It	is	election-tyd	en	die	National	Party	wil	hê	die polisie	 moet	 hulle	 deel	 doen,	 om	 vi	 hulle	 die	 election	 te	 lat	 wen.	 Die	 National Party	 het	 nou	 beslyt	 hulle	 is	 al	 mense	 wattie	 Butcher	 kan	 vang,	 soe	 as	 jy	 die Butcher	gevang	wil	hê,	moet	jy	vi	hulle	vote.	Is	up	to	you. 

Die	 election	 lat	 somme	 my	 mag	 wêk,	 die	 mense	 praat	 soe	 klomp	 kak.	 Die National	Party	sweer	hoeg	en	laag	hulle	gan	die	Butcher	vang.	Dai	is	hoe	jy	wiet

hulle	 lieg	 oo	 hulle	 anne	 beloftes,	 wan	 hulle	 gannie	 ’n	 fok	 die	 Butcher	 vang	 ie, die	Butcher	gan	gevang	wôd	wanne	hy	lus	is	om	gevang	te	wôd. 

Winston	Davids,	1970

Giste	nog	het	Roland	hom	admire,	en	toe	Winston	vi	Roland	wee	vandag	sien, 

toe	 was	 hy	 nog	 caught	 innie	 glow	 van	 Roland	 se	 praise.	 Soe	 it	 was

disorientating,	confusing	en	slightly	meer	hurtful	as	gewoonlik	vi	Winston	toe	hy met	 sy	 stuk	 brood	 in	 sy	 hand	 byte	 kom	 speel	 en	 Roland	 begin	 hysterically	 lag virrie	 scrambled	 eies	 op	 sy	 brood,	 wat	 slightly	 groen	 gelyk	 et	 omdat	 daa	 baie swat	piepe	in	was. 

Winston	het	gewoonlik	sy	mond	gehou	en	smile	as	Roland	hom	name	skrie,	maa

vandag	het	hy	iets	trug	gesê,	wat	vi	Roland	aggrieved	lat	voel	et,	en	hom	sieke

lat	dink	et	hy	moet	sy	hart	uitgiet.	Roland	het	vi	Winston	heeltyd	begin	sê:	“Jy, jy’s	’n	kaffe,	man.	Gan	vriet	jou	mielies,	kaffe.” 

Winston	 se	 comeback	 dat	 Roland	 soese	 tamatie	 lyk	 as	 hy	 kwaad	 raak,	 was utterly	ineffective	tien:	“Wag,	man,	laitie,	jy’s	’n	kaffe.	Ek’s	sorry,	man,	maa	jy’s maa	nette	kaffe.” 

Winston	het	na	Roland	toe	gestap	om	sy	vinge	langs	Roland	se	kop	te	sit	om

ammel	se	aandag	te	trek	na	Roland	wat	soese	tamatie	lyk	as	hy	kwaad	raak,	maa

Roland	het	net	angegan	en	gesê:	“Wag,	ou	bra,	moenie	an	my	raak	ie,	jy	stink, 

ou	 bra.	 Nai,	 rêrag,	 ek	 issie	 snaaks	 ie,	 jy	 stink	 rêrag.	 Is	 jou	 hare,	 man,	 jyt	 stink pitte.” 

Die	 anne	 laities	 wat	 daa	 gestaan	 het,	 het	 gerol	 vannie	 lag,	 net	 Roland	 was doodernstig.	As	Roland	evil	geraak	et,	het	sy	stem	gebriek	soes	een	wat	wil	hyl, 

asof	als	wat	hy	sê	’n	massive	burden	op	hom	was,	wat	hy	vi	te	lank	al	saam	met

hom	dra.	“Nai	man,	laitie,	jy	stink,	man,	en	jou	brood	stink	en	jys	’n	kaffe.” 

It	 het	 te	 erg	 geraak	 vi	 Winston,	 hy	 het	 irrationally	 sy	 brood	 na	 Roland	 toe gegooi,	 en	 luckily	 vi	 Roland	 gemis.	 Hy	 het	 hyl-hyl	 hys	 toe	 gestap.	 Al	 wat Roland	gesêrit,	was:	“Daa	is	stink	brood	vi	jou,	Jason.” 

Jason	het	hom	klaa	gelag	en	gesê:	“Is	jy	mal,	Roland?	Ek	sal	nooit	dai	iet	ie!” 

Asof	it	rêrag	’n	option	was. 

Jason	was	overjoyed	dat	die	natural	order	van	dinge	wee	restored	was.	Roland

het	 net	 daa	 gestaan	 en	 sy	 kop	 geskud	 en	 gesê:	 “Nai,	 julle	 dink	 ek	 wil	 snaaks wies,	man,	julle	dink	isse	joke,	sy	kop	stink	rêrag.	Het	julle	nie	shampoo	vi	hom ie?	 Nai,	 ek	 gan	 nou	 hys	 toe,	 ek	 gan	 nou	 my	 ma	 vra	 of	 sy	 nie	 vi	 dai	 laitie	 ’n bietjie	Colgate	shampoo	wil	gie	nie.” 

Toe	Winston	byrie	hys	inkom,	toe	wil	hy	nie	vi	sy	ma	gesêrit	wat	gebeurit	ie, 

ma	sy	het	hom	met	violence	gethreaten,	wan	sy	was	moeg	van	hom	wat	tjank-

tjank	hys	toe	kom.	Hy	het	gesê	wat	Roland	gesêrit	en	tot	Winston	se	surprise	en

sône	any	clear	reason	hoekom	sy	ma	specifically	dai	moment	beslyt	et	om	op	te

staan	vi	hom,	het	sy	kaalvoet	ytgestap,	en	virrie	laities	oppie	hoek	gesê	dat	sy	vi hulle	ammel	sal	opnai.	En	dat	hulle	’n	klomp	lelike	naies	is	wie	jaloes	is	op	haa kind. 

Hulle	het	net	gesê:	“Nuu,	antie,	it	wassie	ôs	ie,	antie,	it	was	Roland.” 

Toe	point	sy	na	een	van	hulle	en	sê:	“Jy,	naiertjie,	jy	gan	my	nou	wys	waa	bly

Roland.” 

Toe	stap	sy	na	Roland-hulle	se	hys	toe	en	maak	’n	moerse	skandaal.	Winston

het	nooit	ytgevind	wat	sy	ma	vi	Roland	se	ma	gesêrit	ie,	wan	niemand	van	dai

laities	het	na	dai	wee	met	Winston	gespeel,	gepraat	of	even	in	sy	rigting	gekyk

ie.	 En	 na	 ’n	 tyd	 het	 Winston-hulle	 ’n	 kat	 gekry,	 hy	 het	 innie	 hys	 begin	 bly	 om agte	sy	kat	te	kyk. 

It	 wassie	 unusual	 virre	 ma	 om	 op	 te	 staan	 vi	 haa	 kind	 ie,	 wat	 vi	 Winston confuse	 et	 dai	 dag,	 was	 dat	 sy	 ma	 nooit	 nog	 opgestaan	 et	 vi	 hom	 ie.	 Hy	 het eenkee	 vi	 sy	 ma	 gesê,	 sy	 uncle	 wie	 daa	 bly	 by	 hulle	 molest	 hom.	 Toe	 slaan Winston	se	ma	vi	hom	wat	Winston	is,	mettie	vys	innie	nies,	dat	sy	nies	virre	dag enne	nag	gebloeirit. 

Sersant	Michelle	Wakefield,	1994

Ek	might	as	well	net	hie	innie	office	sit	en	deu	ou	sake	gan	wat	nêrens	toe	gan

lead	ie.	Ek	gannie	ees	rêrag	naby	die	crime	scenes	ie.	Ek	moet	eenkant	staan	en

kyk	hoe	die	mense	wie	in	hoër	positions	as	my	is	die	crime	scenes	contaminate

in	elke	possible	sense,	as	jy	mooi	daa	oo	dink.	Ek	sê	niks	maa	ek	is	sieke	dat	jy nie	 journalists	 free	 access	 moet	 gie	 na	 ’n	 murder	 scene	 nie,	 al	 is	 hulle	 van America.	Maa	ek	wiet	as	ek	nou	my	bek	oepmaak,	spring	ammel	af	in	my	keel

af. 

Soe	ek	staan	maa	en	kyk	wat	angan,	al	wens	ek	daa	was	mense	wat	rêrag	gewêk

et,	mense	wie	nie	net	daa	staan	ennie	problem	dophou	nie.	Is	rêrag	’n	disgrace, 

die	domgeit	vannie	mense,	wie	daa	staan	rondom	’n	dooie	kind	se	liggaam	en	try

om	goed	te	dink	om	te	sê	soes	mense	wie	in	 Miami	Vice	is.	Hulle	wietie	wat	om te	doen	ie,	hulle	dink	isse	movie. 

Maa	die	elephant	innie	room	though,	soes	hulle	sê,	die	regte	riede	hoekom	die

SAPS	soe	kak	is	in	hulle	wêk,	is	omriede	vannie	poeste	het	mos	al	ie	jare	net	die wit	neighbourhoods	safe	gehou	en	innocent	mense	innie	swat	townships	geraid. 

Dai	 is	 al	 wat	 hulle	 ken	 van	 doen.	 Die	 issie	 selfde	 mense	 wie	 anne	 dag	 vi	 ôs hotnot	geroep	et,	nou	moet	hulle	’n	klomp	hotnotkinnes	se	killer	vang.	It	voel	vi my	soes	it	part	domgeit	is,	en	part	mense	is	wattie	rêrag	omgie	nie.	As	dié	nou

Boet	 en	 Saartjie	 was	 wat	 daa	 vrek	 gelêrit,	 et	 hulle	 gou	 ytgefigure	 wat	 om	 te doen.	Ek	haat	die	mense,	haat,	haat,	haat	die	mense,	rêrag,	ek	kan	hulle	fokken

nie	vedra	nie. 

Hulle	het	nou	’n	criminal	profiler	ingevlieg	yt	America	yt,	’n	professor	Resler. 

Hy	het	klaa	meer	ideas	oorie	Butcher	as	wat	hulle	al	na	’n	jaa	mee	kan	opgekom

et. 

Al	ie	detectives	moet	giste	deu	’n	briefing	gesit	et,	die	Resler-man	wassie	self

daa	nie,	die	kaptien	hettie	goed	vi	ôs	gelies:

“Good	morning.	We	have	just	received	the	full	preliminary	report	from	doctor

Resler,	who	is	a	criminal	profiling	expert	from	the	FBI	in	America. 

“This	is	a	truncated	version	of	the	report.	You	will	find	the	full	report	on	your desks,	which	you	must	go	through	as	soon	as	possible. 

“We	are	looking	for	someone	who	has	regular	access	to	children	or	someone

in	a	position	of	authority.	It	is	almost	certainly	someone	who	is	at	ease	with	and understands	children	well,	say	a	social	worker	or	school	teacher. 

“We	 are	 looking	 at	 someone	 who	 is	 able	 to	 exploit	 a	 very	 small	 window	 of opportunity	 to	 establish	 trust,	 which	 would	 suggest	 attractive	 and	 generally trustworthy	 features.	 I	 would	 say	 someone	 of	 average	 height,	 fair	 complexion, high	cheekbones,	high	arching	eyebrows,	someone	whose	face	conveys	a	lot	of

positive	information	very	quickly. 

“Tidy	and	well	dressed,	but	not	so	fashionably	as	to	stand	out	in	a	crowd. 

“The	 sporadic	 nature	 of	 the	 crimes	 suggests	 that	 the	 victims	 are	 chosen opportunistically,	 but	 with	 some	 preparation	 beforehand	 to	 determine	 the	 best time	 to	 act	 –	 without	 being	 noticed,	 generally	 during	 busy	 periods	 of	 the	 day. 

Many	of	the	victims	disappeared	from	train	station	platforms. 

“All	the	known	victims	are	between	the	ages	of	eight	and	13.	If	you	tie	this	to

the	 repetitive	 and	 extreme	 brutality	 involved,	 it	 might	 suggest	 that	 the

perpetrator	was	a	victim	of	abuse	himself	who	is	inverting	a	traumatic	childhood experience,	 re-imagining	 himself	 in	 a	 position	 of	 control.	 The	 victims’	 hands were	tied	employing	a	very	specific	knot,	and	the	positioning	of	the	bodies	was

face	down	on	the	floor.	This	leads	me	to	my	next	suggestion.	It	is	quite	possible and	most	likely	that	at	least	three	out	of	these	19	murders	were	not	committed	by the	same	person. 

“What	seems	cosmetically	to	all	be	the	work	of	one	killer,	is	in	actuality	two

vastly	 different	 impetuses	 at	 work.	 In	 all	 three	 instances	 I	 am	 referring	 to,	 the scene	 was	 haphazardly	 composed.	 One	 might	 even	 say	 lazily.	 Sometimes	 very little	effort	was	made	to	conceal	the	bodies	under	soil.	In	all	these	instances	the knots	used	to	tie	the	victims’	hands	mirror	the	‘standards’	of	the	rest	of	the	crime scene,	in	that	the	form	of	the	knots	are	inconsistent	from	scene	to	scene	–	always weak,	 ineffective	 knots	 which	 almost	 certainly	 were	 tied	 after	 the	 victim	 was already	 dead,	 as	 they	 would	 have	 been	 easy	 to	 loosen.	 These	 knots	 are	 not functional	 and	 the	 inconsistency	 in	 style	 suggests	 that	 the	 killer	 paid	 very	 little attention	 to	 them.	 They	 were	 tied	 quite	 indifferently.	 Close	 to	 or	 around	 all	 of these	 specific	 scenes	 were	 half-smoked	 cigarette	 butts,	 suggestive	 of	 a	 nervous smoker.	 The	 number	 of	 cigarette	 butts	 found	 and	 also	 judging	 by	 the	 obscure sites	where	the	bodies	were	found,	dismisses	the	idea	that	these	unsophisticated

knots	were	the	result	of	not	having	enough	time. 

“I	 have	 investigated	 the	 possibility	 that	 these	 less	 meticulously	 constructed murders	 might	 have	 been	 first	 attempts	 for	 the	 killer,	 but	 based	 on	 the	 lower level	of	decay	in	the	bodies	this	was	easily	dismissed,	since	police	records	and

also	the	large	number	of	victims	imply	that	the	killer	responsible	for	the	bulk	of these	murders	has	been	active	for	a	great	number	of	years. 

“It	 is	 my	 opinion	 that	 if	 an	 arrest	 is	 not	 imminent,	 it	 may	 prove	 unlikely,	 as there	is	a	great	likelihood	that	he	may	stop	just	as	suddenly	as	he	started	if	the threat	of	being	caught	outweighs	the	pleasure	he	derives	from	killing.	It	is	quite possible	 he	 has	 stopped	 already.	 Judging	 by	 the	 fact	 that	 he	 lingered	 near	 the bodies,	 smoked	 and	 paced	 around	 –	 if	 you	 look	 at	 the	 circular	 pattern	 and	 the number	of	cigarette	butts	he	left	behind	–	it	is	also	possible	that	he	experiences	a sort	of	refraction	period	after	the	killing.	That	it	might	be	more	satisfying	to	him in	 theory	 than	 it	 is	 in	 practice.	 The	 brutality	 of	 the	 murders	 excludes	 the possibility	that	the	lingering	is	due	to	feelings	of	remorse.	It	is	very	likely	that	he is	only	using	the	Butcher’s	modus	operandi	to	cloak	his	own	actions. 

“This	 suggests	 the	 second	 killer	 could	 either	 be	 a	 copycat	 killer	 or	 an accomplice.	 The	 probability	 of	 a	 copycat	 killer	 would	 have	 been	 easier	 to confirm	or	dismiss	if	the	facts	of	this	investigation	were	less	well	known	to	the general	 public.	 As	 it	 is,	 a	 copycat	 could	 without	 much	 difficulty	 recreate	 the

crime	 scenes	 with	 a	 fair	 amount	 of	 accuracy	 simply	 by	 skimming	 through	 the quite	detailed	news	reports.	If	not	for	this,	the	level	of	knowledge	of	the	crime scenes	would	suggest	that	it	is	the	same	person	or	an	accomplice.	The	disparity

between	the	crime	scenes	makes	the	idea	of	it	being	an	accomplice	or	the	same

person	highly	unlikely. 

“The	other	16	murders	were	meticulously	executed,	down	to	the	specificity	of

the	 Spanish	 bowline	 knot	 used	 and	 the	 depth	 measurements	 of	 the	 shallow graves. 

“These	 more	 meticulously	 composed	 scenes	 offered	 no	 signs	 of	 the	 killer being	a	smoker.	In	fact	there	is	not	much	in	the	way	of	evidence	at	all.	Some	of

the	 scenes	 which	 were	 mostly	 untouched	 by	 windblown	 garbage	 after	 the	 fact, appear	as	though	the	killer	took	special	precautions	to	keep	the	scene	as	clean	as possible.	 This	 person	 has	 a	 compulsive	 personality	 and	 needs	 very	 fixed elements	to	derive	the	satiation	he	seeks	from	these	murders.	For	him	the	method

of	execution	is	as	pivotal	as	the	violent	and	sexual	act	itself	…” 

Die	ding	wat	hy	gesêrit	wat	my	hare	lat	regop	staan	et,	is	dat	die	Butcher	al	vi

jare	biesag	met	sy	kak	is.	Die	riede	hoekom	it	nou	ees	vorentoe	kom,	is	omdat

die	 polisie	 nie	 notisie	 gevat	 et	 dai	 tyd	 as	 mense	 vorentoe	 gekom	 et	 om	 hulle kinnes	missing	te	veklaa	nie. 

Daa	 was	 nourie	 dag	 ’n	 vrou	 oppie	 nuus	 wat	 gesêrit	 sy	 het	 al	 in	 1989	 polisie toe	gegan,	toe	sê	hulle	vi	haa	sy	moet	hys	toe	gan,	die	kinnes	is	stout,	haa	kind sal	wee	hys	toe	kom:

“Jirre,	die	Boere	is	rêrag	’n	klomp	jintoes,	ek	kan	ampe	lag	vi	hulle.	Ek	het	’n

groot	respek	vi	meneer	Mandela,	maa	geniemand	gan	vi	my	sê	hoe	ek	moet	voel

oore	 Boer	 ie.	 Hulle	 wil	 nou	 worry	 oo	 Coloured	 kinnes,	 wan	 hulle	 soek	 ie Coloureds	se	votes.	Hulle	poes,	ek	vote	ANC	en	klaa.” 

My	 ma	 isse	 ou	 kêkvrou,	 maa	 sy	 het	 vi	 my	 gesê	 jy	 kan	 vriende	 wies	 mette Boer,	en	jy	kan	lag	en	praat	met	hulle,	moenie	innie	hart	dra	nie,	maa	onthou	een ding,	’n	vark	bly	’n	vark	enne	Boer	bly	’n	Boer. 

En	ek	onthourit,	elke	dag. 

Damian	DeJong,	2017

Ek	 kan	 ie	 dag	 onthou	 wat	 hulle	 die	 Butcher	 gevang	 et.	 Nie	 omdat	 die	 mense gecelebrate	 et	 innie	 straat	 nie,	 virrie	 opposite	 reason.	 Al	 ie	 grootmense	 het unconvinced	gelyk.	Asof	al	ding	wat	vi	hulle	tevriede	sal	gestel	et	sal	gewies	et, as	die	Here	self	yt	ie	hemel	moet	gekommit	en	gesêrit,	dié	is	definitief	die	man. 

Julle	kan	nou	maa	julle	liewens	optel	en	wee	begin. 

It	was	net	voorie	election	wat	hulle	hom	gevang	et.	It	was	soes	innie	movies	as

iemand	 arrested	 wôd	 in	 een	 scene	 ennie	 next	 scene	 sentence	 hulle	 hom.	 It	 was

soe	 vinnag.	 It	 is	 nou	 maklik	 om	 te	 sien	 dat	 it	 was	 as	 gevolg	 van	 political pressure. 

En	 later	 het	 daa	 mense	 gekom	 wie	 gesêrit	 Winston	 Davids	 issie	 die	 Butcher nie.	Die	most	vocal	van	hulle	was	detective	Michelle	Wakefield	wie	een	vannie

mense	was	wie	die	saak	investigate	et	in	1994.	Is	sy	wat	die	klomp	discrepancies

ytgewys	et.	Soes	die	feit	dat	die	semen	wat	hulle	op	Elroy,	die	Butcher	se	laaste victim,	se	klere	gekry	et	nie	’n	match	was	met	Winston	Davids	se	DNA	nie.	Daa

was	nikse	link	tussen	hom	ennie	anne	moorde	nie,	al	die	facial	composites	van

different	 witnesses	 het	 dramatically	 different	 gelyk	 van	 hom	 af.	 Ek	 kan	 haa vaguely	 onthourit	 actually,	 wan	 sy	 was	 oppie	 nuus.	 Sy	 het	 haa	 wêk	 gelos	 asse result	vannie	investigation.	Sy	het	’n	baie	unpopular	stance	gevat,	wat	backed	up was	 deu	 solid	 information,	 maa	 mense	 wassie	 interested	 daa	 in	 om	 na	 haa	 te lyste	nie. 

Ek	het	haa	ge-interview	vi	my	boek,  Butcher	Blues.	Sy	investigate	nog	altyd die	 saak	 in	 haa	 capacity	 asse	 private	 detective.	 Sy	 het	 interesting	 ideas	 gehad. 

Iets	wat	sy	vi	my	gesêrit,	it	was	swaa	vi	haa	om	te	dink	Coloured	kinnes	sal	soe

trusting	 vanne	 swat	 man	 gewies	 et	 wie	 hulle	 nie	 gekennit	 ie.	 Sy	 dink	 mense underestimate	die	divide	wat	daa	was	tussen	swat	en	Coloured,	die	amount	van

distrust	 wat	 inculcated	 was	 in	 jou	 vi	 swat	 mense,	 vanaf	 kleins	 af.	 Sy	 maak	 ’n goeie	 punt.	 As	 ek	 myself	 kan	 indink	 toe	 ek	 klein	 was,	 ek	 het	 niks	 contact	 met swat	mense	gehad	ie.	Ek	het	een	swat	laitie	op	skool	geken,	Thulani,	en	ôs	was

ammel	wary	van	hom,	ôs	het	ammel	myths	gespin	rondom	hom.	Die	anne	ding

wat	Michelle	Wakefield	ytgepoint	et	was,	wat	ammel	ignore	et	was	dat	Winston

Davids	charged	was	met	al	23	murders,	maa	tienie	tyd	wat	hy	innie	hof	veskyn

et,	het	die	staat	22	van	dai	charges	gedrop	omdat	daa	insufficient	evidence	was. 

Winston	 het	 confess	 an	 Elroy	 se	 moord,	 maa	 hy	 het	 later	 dai	 statement teruggetrek	 en	 gesê	 die	 polisie	 het	 hom	 getorture,	 dat	 die	 confession	 under duress	gegie	was.	Wat	illegal	sal	wies	assit	gebeurit. 

Ek	wiettie	of	Winston	Davids	die	Butcher	wassie,	ek	wiet	die	laities	het	begin

ophou	wegraak	na	hy	arrested	was,	ek	wiet	oek	die	National	Party	het	getry	om

die	Coloured	vote	te	kry	deu	’n	overture	te	maak	an	Coloureds	deurie	Butcher	vi

hulle	 te	 vang.	 Ek	 dink	 Coloureds	 sal	 anyway	 virrie	 National	 Party	 gevote	 et though,	hulle	hoefie	soe	baie	moeite	te	gedoen	et	ie. 

Anyway,	ek	het	gedink	oo	wat	Michelle	Wakefield	gesêrit	oo	Coloured	mense

met	swat	lineage,	hoe	swaa	it	was	daityd	om	in	te	fit.	Daa	wasse	man	wie	in	ôs

straat	geblyrit	toe	ek	klein	was,	sy	ma	wasse	swat	vrou.	Ôs	het	hom	die	Molman

geroep,	wan	hy	het	molle	ge	iet.	Hy	het	molle	in	sy	jaat	gevang,	en	dan	byt	hy

tewyl	hulle	nog	liewendag	was	hulle	koppe	af.	Hy	het	gesê	it	was	sy	Coloured

bloed	en	swat	bloed	wat	constantly	geclash	et	met	mekaa.	Jy	kan	vi	jouself	dink

watte	 portion	 vannie	 bloed	 responsibility	 moet	 gedra	 et	 vi	 sy	 primal,	 irrational behaviour.	Niemand	het	dai	man	gejudge	ie,	hy	het	ammel	se	sympathy	gehad, 

hulle	 kan	 hulleself	 ingedink	 et	 hoe	 swaa	 it	 moet	 wies	 om	 swat	 bloed	 te	 het. 

Molman	het	sy	plek	geken,	hy	het	gewiet	as	jy	elke	nou	en	dan	vi	mense	remind

jys	’n	darkie,	voel	hulle	nie	die	need	ommit	op	te	bring	die	heeltyd	ie,	en	na	’n tyd	kry	jy	’n	groove	vi	jouself	in	dai	community. 

Winston	Davids	hette	swat	pa	gehad,	maa	hy	hettie	opgeliewe	annie	myths	ie. 

Hy	wasse	smartly	dressed	man,	hy	was	intelligent,	hy	kan	sewe	tale	gepraat	et, 

two	of	which	German	en	French	was,	hy	kan	die	violin	gespeel	et,	en	as	hy	nie

in	Apartheid	grootgewôd	et	ie,	sal	hy	probably	nie	’n	teacher	gewôd	et	ie.	Daa

isse	part	van	my	wat	kan	sien	dat	Coloured	mense	nie	van	hom	sal	gehourit	ie, 

distrustful	sal	gewies	et	van	sy	weird	habits,	soesie	fact	dat	hy	lies.	Ek	kan	sien dat	hulle	might	gedink	et	hy	is	capable	van	weird	goed. 

Winston	Davids,	1980

Winston	was	net	lief	vi	twie	goed,	sy	kat	en	die	library.	Tien	ie	tyd	wat	hy	sestien was,	 het	 hy	 klaa	 alles	 gelies	 innie	 kids’	 section,	 en	 het	 hy	 begin	 sit	 innie	 adult section	ennie	boeke	daa	te	lies.	Die	librarians	het	baie	van	Winston	gehou	en	het net	een	of	twie	kee	gesê	hy	issie	supposed	om	daa	te	sittie,	hy	is	nog	te	jonk.	Na

’n	tyd	het	hy	begin	dieselfde	boeke	yt	te	vat	en	wee	te	lies,	net	om	iets	te	het	om te	doen	byrie	hys	wanne	hy	nie	biesag	is	om	te	study	nie.	Nog	later	het	hy	begin

boeke	ytvat	oo	practical	goed	wat	niemand	in	hulle	hys	willing	was	om	vi	hom

te	 lee	 nie.	 Sy	 drie	 favourites	 was	  The	 Young	 Scout’s	 Handbook,  How	 To	 Grow Plants	en	 1001	Sailor’s	Knots. 

Hy	 wil	 boyish	 goed	 geleerit	 asse	 soot	 antidote	 vi	 sy	 increasingly	 effeminate maniere	 wat	 hy	 despite	 sy	 best	 efforts	 nie	 kan	 afgeskud	 et	 ie.	 Eenkee	 toe	 kom Winston	laat	vannie	library	af,	toe	hy	byrie	hys	kom	toe	wag	sy	ma	vi	hom	in.	Sy

hettie	ees	gewag	tot	hy	innie	hys	was	voo	sy	begin	vloek	en	skel	et	met	hom	oo

sy	kame	wat	soe	na	katpis	ryk	ie.	It	was	onnorag,	wan	sy	kame	was	altyd	baie

neat	en	skoon. 

Hy	het	simply	ytgegan,	vegiet	om	sy	deu	toe	te	maak	en	toe	gannie	kat	daa	in

en	pie	op	sy	kussing.	Toe	Winston	innie	kame	kom,	toe	dink	hy	it	ryk	ie	ees	soe

bad	ie,	hy	kan	net	die	kussingsloep	afhal	en	’n	bietjie	Omo	en	wate	daa	op	sit. 

Toe	 hy	 yt	 sy	 kame	 stap,	 toe	 sê	 hy	 vi	 sy	 ma:	 “Ek	 wiettie	 hoekom	 gan	 Mammie altyd	soe	an	ie,	it	is	ignorant	om	soe	te	behave.”	Dai	wassie	sy	wêk	ie,	Winston

se	ma	hette	groot	woord	soes	ignorant	gehaat. 

Sy	het	vi	Winston	mooi	lat	vestaan	dat	sy	vi	hom	sal	ytfokof	yt	haa	hys,	en	as

hy	wee	dai	kat	innie	hys	lat	kom	dan	vesyp	sy	it.	En	hy	moetie	vi	haa	virre	poes

kom	vattie,	wan	sy	lat	ie	vi	haa	virre	poes	gevat	wôd	deu	’n	fokken	bunny	nie	…

Winston	 het	 net	 sy	 mond	 gehou,	 die	 kussingsloep	 vannie	 kooi	 afgetrek	 en	 wee ytgekom.	Hy	het	veby	sy	ma	gestap,	wie	al	hoe	hadder	begin	vloek	et. 

Winston	het	ytgestap	byrie	agtedeu,	die	deu	oepgelos	soedat	sy	ma	kan	angan

met	 haa	 skel.	 Hy	 het	 gestap	 na	 waa	 sy	 kat	 rustig	 gelêrit	 soes	 een	 wie	 nie	 nou klomp	 moeligheid	 begin	 et	 ie.	 Winston	 het	 net	 eenkee	 omgedrai	 en	 sy	 ma angekyk,	sy	kat	onnesteboe	opgetel	en	die	kussingsloep	om	sy	pote	vasgemaak

en	’n	tight	knot	gemaak.	Hy	het	gestap	na	die	muur	toe	en	sône	’n	woord	die	kat

begin	smash	tienie	muur.	Toe	sy	ma	besef	wat	hy	doen,	toe	kom	sy	ytgehaloep

mette	biesem. 

Winston	 het	 gestaan	 mettie	 kat	 in	 sy	 hand	 wie	 drip	 oppie	 vloe,	 en	 sy	 ma	 ’n look	 gegie	 wat	 sy	 onmiddellik	 vestaan	 et,	 en	 wat	 gemaak	 et	 dat	 sy	 vegiet	 et daavan	om	vi	Winston	te	slaan	en	begin	ytvie	et.	Hy	het	die	kat	nog	twie	kee	had

geslaan	 tien	 ie	 muur	 en	 nog	 een	 laaste	 kee	 wee	 sy	 ma	 angekyk,	 met	 dai expression	wat	gesêrit:	“Ek	is	meer	lief	vi	die	kat	as	ienagge	iemand	wat	ek	al

ooit	gekennit.” 



Portapool

FRANCOIS	SMITH

Die	 man	 wat	 vir	 Turkstra	 na	 ’n	 Portugees	 lyk,	 slaan	 die	 kleingeld	 met	 sy vingerpunte	 op	 die	 vuil	 toonbank	 neer,	 langs	 ’n	 groot	 glasbottel	 half	 vol Chappies.	 “There	 you	 go,”	 sê	 die	 Portugees	 en	 skiet	 die	 muntstuk	 na	 Turkstra sodat	dit	oor	die	rand	van	die	toonbank	skuif,	met	’n	hol	klaks	op	’n	plastiekteël val	en	’n	lustelose	draai	op	die	deurgetrapte	vloer	maak. 

Turkstra	kyk	die	Portugees	stil	deur	die	traliehok	om	die	kasregister	aan,	buk

dan	stadig	om	die	tweerand	op	te	tel.	Die	Portugees	tree	om	die	kasregister,	buig vooroor	en	gryp	twee	van	die	tralies	bokant	sy	kop	vas.	Hy	druk	sy	voorkop	teen

die	stawe	om	Turkstra	dop	te	hou. 

Turkstra	kom	regop,	tel	die	pakkie	Pall	Mall	van	die	toonbank	af	op	–	die	rooi

pakkie	–	en	druk	dit	in	sy	hempsak,	vat	dan	die	blikkie	Coke.	Hy	knak	dit	oop, 

kyk	hoe	die	bruinerige	skuim	deur	die	gaatjie	borrel	en	druk	dit	vinnig	teen	sy

mond	 terwyl	 sy	 kop	 na	 die	 Portugees	 draai.	 Die	 Portugees	 se	 oë	 bly	 roerloos agter	hangende	ooglede,	sy	mond	hang	vol	veragting	oop.	Turkstra	kantel	sy	kop

agteroor	 en	 drink	 die	 helfte	 van	 die	 blikkie	 leeg	 terwyl	 sy	 oë	 op	 die	 Portugees bly.	Dan	loop	hy	vanuit	die	reuk	van	seeppoeier,	ou	kookolie	en	mislukking,	van

onder	 die	 Portugees	 se	 veragtende	 blik	 uit,	 laat	 sak	 by	 die	 deur	 sy	 kop	 om	 die skerp	son	uit	sy	oë	te	weer. 

Turkstra	 dra	 die	 blikkie	 Coke	 met	 ’n	 arm	 wat	 byna	 reguit	 langs	 sy	 been	 af gestrek	is,	in	sy	linkerhand,	met	sy	regter	haal	hy	die	pakkie	sigarette	uit	sy	sak en	 byt	 die	 sellofaanomhulsel	 oop.	 Langs	 sy	 bakkie	 is	 daar	 een	 ander	 voertuig voor	 dié	 kafee	 tussen	 die	 plotte	 aan	 die	 buitewyke	 van	 die	 stad.	 Dis	 dalk	 die Portugees	 se	 kar,	 ’n	 ligblou	 Nissan	 Sentra	 met	 ’n	 groot	 roeskol	 op	 die modderskerm	bokant	die	regterkantse	agterwiel.	Turkstra	sit	die	blikkie	Coke	op

die	hoek	van	die	bak	van	sy	Isuzu	en	spoeg	stukkies	plastiek	skuinsweg	oor	die

kaal	 grond	 vol	 skarrelende	 rooimiere.	 Hy	 kap	 die	 rooi	 pakkie	 teen	 sy	 been	 en trek	 ’n	 sigaret	 met	 sy	 lippe	 uit.	 Oorkant	 die	 pad	 loop	 ’n	 stuk	 of	 twintig	 bruin perde	in	’n	kamp,	die	een	se	tril	hang	met	’n	slapperige	boog. 

Turkstra	bring	’n	lighter	uit	sy	sak	en	steek	die	sigaret	aan,	blaas	rook	skuins

by	 sy	 regterskouer	 verby	 en	 loop	 van	 sy	 bakkie	 na	 die	 enkele	 kareeboom	 voor die	kafee	om	te	gaan	pis.	Hy	pis	met	’n	sterk	skuimende	straal	in	’n	molshoop	in, merk	 hoe	 die	 rooi	 opgestote	 grond	 voor	 die	 straal	 wegkrummel	 om	 die	 gat	 te ontbloot,	lig	stomend	van	die	warm	urine.	’n	Wit	Hilux	kom	met	’n	skreeuende

enjin	 verby,	 die	 maer	 swart	 man	 wat	 agterop	 staan	 hou	 Turkstra	 dop,	 sy	 kop

draaiend	 soos	 die	 bakkie	 wegspoed,	 sy	 knooplose	 hemp	 wapperend,	 sy	 lyf glinsterend	soos	’n	bylsteel.	Turkstra	haal	die	sigaret	uit	sy	mond,	maak	sy	lippe oop	en	toe	sodat	bolle	rook	stadig	daaruit	val	na	die	donker	oog	van	die	molsgat. 

Turkstra	krap	die	molsgat	met	die	kant	van	sy	skoen	toe	en	draai	terug	na	die

bakkie.	Hy	vat	’n	diep	trek	aan	sy	skyf.	Die	Portugees	staan	op	die	drumpel	van

sy	kafee	se	deur;	die	son	strek	’n	skuins	streep	oor	sy	lyf.	Turkstra	loop	stadig terug	 na	 sy	 bakkie.	 Hy	 kyk	 nie	 na	 die	 Portugees	 nie,	 drink	 eers	 die	 Coke	 leeg, druk	sy	duim	diep	weg	in	die	blikkie	se	sagte	sy,	laat	val	dit	klaterend	in	die	bak en	 klim	 in	 sy	 bakkie.	 Hy	 maak	 die	 cubby-hole	 oop	 en	 haal	 die	 holster	 met	 die kortloop	uit,	sit	dit	op	sy	skoot	en	knip	die	borgband	los.	Hy	kyk	in	die	truspieël toe	hy	wegtrek;	die	Portugees	is	weg. 

Turkstra	 bestuur	 met	 die	 vuis	 van	 sy	 regterhand	 onder	 in	 die	 bog	 van	 die stuurwiel	 waar	 dit	 net-net	 bokant	 die	 bult	 van	 sy	 werk-jeans	 se	 zip	 draai.	 Sy linkerhand	kruip	soos	’n	knaagdier	tussen	rathefboom	en	rewolwer;	hy	druk	die

Smith	&	Wesson	effens	onder	sy	regterdy	in	sodat	die	ding	nie	afval	en	onder	sy voete	 beland	 nie,	 strek	 dan	 sy	 linkerarm	 uit	 op	 die	 borand	 van	 die

passasiersitplek.	 Sy	 het	 ’n	 fout	 gemaak,	 dink	 hy.	 Sy	 het	 ’n	 fout	 gemaak.	 Hy stamp	 die	 bakkie	 in	 derde	 rat	 en	 vee	 sy	 mond	 af	 aan	 sy	 hempskouer,	 sien	 regs van	die	pad	’n	vrou	op	die	stoep	van	’n	halfgeboude	huis.	Sy	sit	vooroor	in	’n

wit	 plastiekstoel,	 haar	 elmboë	 op	 haar	 skouers,	 haar	 borste	 uitgesak	 in	 ’n verrekte	pienk	frokkie.	Die	vrou	se	kop	volg	hom,	haar	mond	half	oop,	langerige

tande,	 hare	 soos	 ou	 olie	 wat	 oor	 haar	 een	 skouer	 afloop.	 Die	 boonste	 rand	 van die	holster	druk	pynlik	teen	Turkstra	se	regterbal,	half	teen	sy	pielkop	ook,	en	hy stoot	dit	verder	onder	sy	dy	in.	Daar	is	’n	stuk	of	vyf	brandsiek	skape	wat	om	die stoep	staan.	Net	fokken	staan.	Een	van	hulle	skyt	’n	onophoudelike	stroom	klein

swart	drolle.	Turkstra	trek	nog	’n	skyf	uit	die	rooi	pakkie	en	druk	die	bakkie	se lighter	in. 

Hulle	 soek	 hom	 seker	 by	 die	 werk,	 maar	 werk	 se	 moer.	 Dinge	 het	 te	 ver gegaan.	Hy	het	dit	uitgefigure.	En	op	’n	manier	het	dinge	by	die	werk	begin.	Op

’n	manier,	hy	moet	daardie	deel	nog	presies	uitfigure. 

Hy	moet	een	Saterdagoggend	per	maand	werk.	Seweuur	vanoggend	moes	hy

inklok	en	hy	was	seker	so	vyf	minute	vroeg,	dalk	meer.	Hy	kan	Saterdae	op	site

parkeer,	want	dan	is	daar	minder	mense	op	die	vloer.	Brenn	was	reeds	daar;	hy

het	 opgekyk,	 die	 pen	 op	 die	 logboek	 neergesit	 en	 omgedraai,	 sy	 plathand	 in	 sy gatsak	 gesteek	 asof	 hy	 ’n	 bankkaart	 of	 iets	 wou	 uithaal,	 iets	 plats	 in	 elk	 geval. 

Turkstra	het	een	van	die	technicians	gegroet	wat	’n	nuwe	Continental	205/80R16

vanuit	die	stoorkamer	laat	hop-hop	het	op	die	vloer,	een	hand	strelend	teen	die

band	se	sykant.	Hy	het	die	logboek	geteken	en	deurgeloop	na	waar	Brenn	laag	in

een	van	die	rottangstoele	in	die	wagkamer	gesit	het.	Die	watervlak	in	die	groot

kouewaterbottel	het	nog	geskommel;	Brenn	moet	’n	bekertjie	uitgetap	het. 

Brenn	 het	 nie	 gegroet	 nie,	 net	 ’n	 velletjie	 papier	 na	 Turkstra	 uitgehou. 

Turkstra	 het	 dit	 by	 hom	 gevat	 sonder	 om	 iets	 te	 sê.	 Dit	 was	 Cloe	 se	 handskrif. 

Turkstra	het	opgekyk;	Brenn	het	gesnuif	en	met	’n	hand	oor	sy	mond	gevryf,	af

oor	sy	ken,	toe	oor	sy	keel,	en	toe	het	hy	die	hand	skuins	voor	by	sy	overall	se

top	ingedruk.	“Sy	het	dit	hier	kom	los,”	het	hy	gesê. 

Die	 kouewaterbottel	 het	 ghloemp	 gemaak	 en	 ’n	 groot	 lugborrel	 het	 stadig tollend	na	bo	gedryf	en	deur	die	plastiekerige	watervlak	gedruk. 

Turkstra	 het	 na	 die	 brief	 gekyk.  Hi	 Frankie.	 Sy	 is	 seker	 die	 enigste	 een	 wat hom	nie	op	sy	van	noem	nie.	Brenn	het	teen	sy	neus	af	na	hom	gekyk,	sy	keel

gekrap. 

“Wanneer	was	sy	hier?”	Turkstra	het	Brenn	se	naels	dopgehou	wat	wit	strepe

trek	op	sy	spikkelrige	rooi	keelvel.	Toe	kyk	hy	weer	af	na	die	brief.	Sy	kon	dit	in

’n	 koevert	 gesit	 het.	 Of	 ten	 minste	 toegevou	 het.	 Onderaan	 het	 net	 haar	 naam gestaan.  Cloe. 

Brenn	het	sy	kop	vinnig	heen	en	weer	gepluk	sodat	sy	lang	hare	teen	die	kante

van	sy	gesig	gepiets	het.	“Was	jy	dan	nie	by	die	huis	nie?”	het	hy	gevra. 

Turkstra	 het	 die	 brief	 in	 sy	 overall	 se	 bosak	 gesteek.	 “Ek	 was,”	 het	 hy gemompel	en	agteroor	geleun	teen	die	ontvangstoonbank,	sy	linkerhand	daarop

uitgestrek	en	met	’n	plat	hand	daaroor	gevee.	“Ek	was,”	het	hy	gesê. 

“Nou?” 

“Nou	wat?” 

“Hoekom	kom	sy	dan	hiernatoe?	Bly	sy	dan	nie	meer	by	jou	nie?” 

Turkstra	sit	die	bakkie	stadig	in	vierde,	ingedagte.	Die	pad	lê	blou	voor	hom. 

Smal	en	blougrys.	Dis	asof	iemand	vanoggend	nog	die	pad	uit	’n	toolboks	gehaal

en	hier	kom	neersit	het	vir	hom	om	op	te	ry.	Smal	en	blougrys	soos	’n	ysterpyp. 

Hy	kan	vooroor	leun,	sy	hand	deur	die	voorruit	steek,	die	pyp	optel	en	links	en

regs	moer. 

Vanoggend	het	hy	heel	eerste	by	die	kind	se	kamerdeur	gaan	staan.	Die	kind

het	 in	 sy	 bed	 gelê	 en	 vir	 hom	 gekyk,	 sy	 nek	 geknak	 sodat	 sy	 ken	 sy	 skouer geraak	het.	Die	kind	het	sy	oë	geknip	en	sy	voete	onder	die	duvet	beweeg. 

“Honger?”	het	Turkstra	gevra. 

Toe	was	Cloe	agter	hom.	“Is	hy	wakker?”	het	sy	gevra. 

Hy	 het	 omgedraai	 na	 haar.	 Sy	 het	 haar	 kop	 laat	 sak	 en	 teen	 die	 gangmuur verby	hom	geskuur	badkamer	toe.	Hy	het	haar	gevolg,	in	die	badkamerdeur	gaan

staan	 en	 kyk	 hoe	 sy	 die	 wasbak	 se	 kraan	 oopdraai	 en	 bakhand	 water	 in	 haar gesig	spat.	Sy	het	regop	gekom,	haar	hande	styf	teen	haar	gesig	gedruk	en	stadig

afgetrek.	Die	water	het	teen	haar	ken	afgeloop,	af	met	haar	keel,	af	tot	onder	haar T-hemp	in.	Die	T-hemp	het	gehang	tot	net	onder	haar	boude,	haar	linkerbeen	se

knie	gesluit,	die	regterknie	effens	gelig. 

“Hy	 sal	 nie	 eet	 nie,”	 het	 sy	 vir	 haarself	 in	 die	 spieël	 gesê,	 die	 donkergroen handdoek	 van	 die	 reling	 gehaal	 en	 haar	 gesig	 begin	 afdroog.	 Sy	 het	 na	 hom gedraai.	“Wanneer	het	jy	aangetrek?”	het	sy	gevra. 

Agter	 die	 handdoek,	 het	 hy	 geweet,	 was	 ’n	 klomp	 grys	 blomme	 op	 haar	 T-hemp	met	daarby	geskryf	 Expect	Nothing	Less.	Agter	die	grys	blomme	was	haar borste	teen	mekaar	gebol	tussen	haar	boarms,	die	bruin	tepels	in	die	plooie	van

die	hemp. 

“Het	jy	my	nie	gehoor	nie?”	het	hy	gevra. 

“Wat?	Het	jy	iets	gesê?” 

“My	gehoor	aantrek.” 

Sy	het	die	handdoek	weer	oor	die	reling	gehang	en	gesug,	die	handdoek	styf

probeer	 trek	 oor	 die	 blink	 metaal,	 toe	 vinnig	 na	 hom	 gekyk.	 Haar	 oë	 groot	 en swart	en	met	iets	soos	’n	vraag,	iets	soos	’n	antwoord	daarin. 

Hy	het	weggekyk.	“Het	jy?”	het	hy	gevra,	meer	in	die	gang	af	as	na	haar.	“Het

jy	my	hoor	aantrek?” 

“Ek	vat	die	kind	vandag	kliniek	toe,”	het	sy	gesê,	en	toe	was	sy	by	hom,	haar

hand	gelig	asof	sy	hom	uit	die	pad	wou	stoot,	maar	sonder	om	aan	hom	te	raak. 

Hy	het	teruggestaan.	Sy	het	kop	onderstebo	verbygeloop,	haar	hare	losserig	met

’n	rekkie	agter	die	kop	vas. 

Sy	het	by	die	kamerdeur	ingegaan	en	hy	het	verbygeloop	kombuis	toe.	Hy	het

twee	snye	brood	uit	die	sakkie	gehaal	en	in	die	toaster	gedruk.	Staan	en	wag	dat

dit	spring.	Na	’n	rukkie	omgedraai	en	die	yskas	oopgemaak.	Lank	net	so	staan	en

kyk,	 die	 toaster	 hoor	 spring	 en	 die	 yskas	 weer	 toegemaak.	 Hy	 het	 kamer	 toe geloop.	Sy	het	’n	grys	hemp	oor	haar	swart	bra	afgetrek. 

“Gaan	jy	alleen?”	het	hy	gevra. 

Sy	het	die	rekkie	van	haar	poniestert	afgetrek	en	haar	hare	begin	borsel.	Kort, 

vinnige	hale.	Haar	onderlip	het	getrek	met	elke	haal.	Sy	het	hom	nie	geantwoord

nie. 

Hy	ry	verby	’n	lamppaal	met	’n	skewe	bord	daarop	wat	sê	daar	is	’n	Wimpy

een	kilometer	agter	hom	op	hierdie	pad.	Hy	het	dit	nie	gesien	nie.	Links	is	’n	ou wat	’n	blou	trekker	by	’n	smal	skuur	probeer	intrek,	of	uittrek,	dis	nie	duidelik watter	 een	 van	 die	 twee	 nie.	 Die	 man	 se	 lyf	 is	 na	 agter	 gedraai	 in	 die	 sitplek; soos	’n	vadoek	waaruit	vuil	water	gewring	word,	sit	die	man	op	die	trekker.	Hy

kyk	 stip	 af	 na	 iewers	 agter	 hom	 op	 die	 grond.	 ’n	 Klein	 swart-en-wit	 hond	 kyk klaarblyklik	na	dieselfde	kol,	wat	Turkstra	nie	kan	sien	nie. 

Wat	sou	sy	met	die	brief	bedoel	het?  Hi	Frankie.	Ek	vat	Christiaan	kliniek	toe. 

 Ek	 weet	 dis	 nie	 jy	 wat	 hom	 seergemaak	 het	 nie. 	 Alles	 het	 hy	 mos	 al	 geweet. 

Oukei,	 nie	 alles	 nie,	 maar	 sy	 kon	 die	 brief	 mos	 by	 die	 huis	 gelos	 het.	 Teen	 die

yskas	of	iets.	Dit	was	nie	nodig	dat	sy	dit	na	sy	werk	vat	nie.	So	oop	en	alles. 

Sy	 het	 al	 gelê	 toe	 hy	 die	 vorige	 aand	 ingekom	 het,	 die	 duvet	 net	 tot	 by	 haar middellyf	wat	teen	die	kussings	opgebuig	het,	haar	rug	na	die	deur.	Die	woonstel

was	stil	en	donker.	Net	die	kombuis	het	glaserig	gegloei	soos	’n	blinde	oog.	Hy

het	 sy	 sigarette	 en	 lighter	 op	 die	 stoel	 langs	 sy	 kant	 van	 die	 bed	 neergesit,	 sy wallet	 by	 sy	 onderbroeke	 in	 die	 boonste	 laai	 van	 die	 hangkas.	 Hy	 het	 versigtig op	die	bed	se	rand	gaan	sit	om	sy	skoene	uit	te	trek;	skuins	sodat	hy	haar	uit	die hoek	 van	 sy	 oog	 kon	 sien.	 Sy	 het	 haar	 kop	 gelig,	 maar	 dadelik	 weer	 op	 die kussing	laat	val.	Hy	het	vooroor	gebuk	en	sy	linkerskoen	se	veter	losgetrek. 

“Hy	het	die	hele	aand	gehuil,”	het	sy	agter	hom	gesê. 

Hy	het	regop	gekom,	na	haar	gedraai	en	sy	regterhand	plat	op	die	duvet	gesit, 


nie	teenaan	die	bult	van	haar	boude	nie,	maar	naby	genoeg.	“Wat	doen	jy	toe?” 

het	hy	gevra. 

“Doen?	 Ek	 …?”	 Sy	 het	 half	 teen	 die	 kussing	 vas	 gepraat,	 soos	 ’n	 vuis	 in	 ’n handskoen. 

“Ek	het	jou	mos	gesê.”	Hy	het	sy	hand	teruggetrek	en	sy	elmboë	op	sy	knieë

gesit;	hul	rûe	na	mekaar. 

“Jy	het	niks	gesê	nie.” 

Hy	het	niks	gesê	nie,	dit	was	waar.	Sy	het	die	oggend	van	buite	ingekom	toe

hy	 besig	 was	 om	 na	 die	 merke	 aan	 die	 kind	 se	 nek	 te	 kyk.	 Die	 seun	 het	 begin huil	en	weggetrek;	sy	hand	was	nog	om	die	seun	se	nek.	Hy	het	opgekyk	toe	die

deur	oopgaan.	Die	seun	het	gekerm	en	hy	het	laat	los. 

Die	bakkie	ratel	erger	as	ooit	en	dit	is	asof	die	lug	in	die	kajuit	Vaseline-erig geword	 het.	 Turkstra	 waai	 iets	 voor	 sy	 gesig	 weg,	 maak	 sy	 ruit	 oop.	 Daar	 is modderspore	op	die	teer	van	’n	voertuig	wat	van	die	regterkant	af	op	die	teerpad

ingedraai	het,	seker	so	10,	20	meter	lê	die	spore	en	hou	dan	op.	Soos	die	merke

aan	die	seun	se	nek. 

Waarom	het	sy	in	die	brief	geskryf	sy	vat	die	seun	kliniek	toe?	Sy	het	dit	tog

vroeër	 die	 oggend	 vir	 hom	 gesê?	 Waarom	 het	 sy	 dit	 gedoen?	 Hy	 lig	 sy

regterbeen	 ’n	 bietjie	 en	 die	 rewolwer	 en	 holster	 val	 op	 die	 matjie.	 Hy	 buk vorentoe,	skreef	sy	oë	teen	die	rook	van	die	sigaret	wat	skeef	uitsteek	tussen	sy lippe,	voel-voel	na	die	rewolwer,	versigtig	om	nie	aan	die	metaal	te	vat	nie.	Hy

trek	dit	aan	die	rand	van	die	holster	op	en	sit	dit	op	sy	skoot.	Haal	die	sigaret	uit sy	mond	en	druk	dit	in	die	asbakkie	dood. 

Daar	in	die	gang	by	die	voordeur,	met	sy	hand	wat	voel	asof	dit	aan	die	seun

vasgegom	is,	het	sy	die	Pick	n	Pay-sak	by	haar	voete	laat	val;	haar	handsak	van

haar	skouer	gehaak.	’n	Bottel	tamatiesous	het	by	die	plastieksak	uitgerol	tot	teen die	 gangmuur.	 Haar	 mond	 was	 oop,	 haar	 oë	 blink	 en	 rukkerig	 soos	 twee

koeëlpunte	 wat	 in	 ’n	 handpalm	 rondgerol	 word.	 Sy	 het	 gebuk	 en	 haar	 rok	 het

teen	haar	bobene	opgeskuif.	Daar	was	’n	rooi	streep	bokant	haar	regterknie;	nie

’n	krapmerk	nie,	eerder	asof	sy	met	iets	op	haar	skoot	gery	het,	haar	handsak	of

iets	 wat	 haar	 daar	 gedruk	 het.	 Sy	 het	 die	 kneusplekke	 aan	 die	 seun	 se	 nek	 met haar	 hande	 toegemaak	 en	 die	 kind	 se	 kop	 teen	 haar	 vasgedruk.	 Sy	 het	 na	 hom gekyk,	 en	 hy	 het	 na	 hulle	 gekyk.	 Hy	 het	 niks	 gesê	 nie.	 Sy	 het	 mos	 geweet	 die kind	was	die	oggend	by	sy	pa. 

 Hi	 Frankie.	 Ek	 vat	 Christiaan	 kliniek	 toe.	 Ek	 weet	 dis	 nie	 jy	 wat	 hom seergemaak	het	nie.	Maar	ek	kom	ook	nie	terug	flat	toe	nie,	gaan	na	Ma-hulle. 

 Dis	beter	so.	Cloe. 

Sy	 moet	 geweet	 het	 hy	 gaan	 nie	 reguit	 werk	 toe	 nie.	 Hoe	 het	 sy	 dit	 geweet? 

Oukei,	 hy	 is	 heeltemal	 te	 vroeg	 van	 die	 flat	 af	 weg	 werk	 toe.	 Sy	 weet	 die supervisor	sluit	eers	halfsewe	oop	en	sy	kon	maklik	uitfigure	dat	hy	eers	’n	ander draai	gaan	ry.	Maar	dit	was	’n	moerse	kans	wat	sy	gevat	het,	want	sê	nou	hy	het

maar	net	op	sy	gewone	plek	onder	die	bloekomboom	in	sy	bakkie	gesit	en	wag

totdat	die	hekke	oop	is?	Wat	dan?	Dan	sou	hy	haar	mos	gesien	het.	Oukei,	oukei

…	maar	wat	daarvan?	No	big	deal.	Die	vraag	is	…	Hy	verskuif	sy	hand	na	die

bokant	 van	 die	 stuurwiel;	 die	 linkerhand	 druk	 die	 Smith	 &	 Wesson	 teen	 sy knaters	 vas.	 Ja,	 wat	 is	 die	 vraag?	 ’n	 Windpomp	 sonder	 kop	 staan	 kniediep	 in kakiebos.	 Langs	 hierdie	 pad	 groei	 die	 slegtigheid	 kniehoogte,	 dink	 hy	 ’n oomblik,	 en	 dan	 weet	 hy:	 Die	 vraag	 is	 eintlik	 hoekom	 sy	 die	 brief	 so	 oop	 aan Brenn	 gegee	 het.	 Hoekom?	 Hy	 vee	 met	 sy	 ken	 aan	 sy	 regterskouer,	 half	 uit gewoonte.	 Die	 enigste	 antwoord	 wat	 hy	 kan	 uitwerk,	 is	 dat	 sy	 wou	 hê	 Brenn moet	dit	sien.	Dis	hoekom	sy	die	brief	nie	by	die	huis	gelos	het	nie.	Dis	hoekom

sy	dit	so	oop	vir	Brenn	gegee	het.	Sy	wou	hê	hy	moet	weet.	Hoekom?	Dit	moet

hy	nog	uitfigure.	Hoekom	moes	juis	Brenn	weet? 

“Waar	 was	 jy	 gisteraand?”	 het	 sy	 gevra.	 Hy	 het	 nog	 met	 sy	 elmboë	 op	 sy knieë	 gesit	 en	 in	 die	 donker	 probeer	 uitwerk	 waar	 die	 kas	 ophou	 en	 die	 muur begin. 

Hy	het	’n	rukkie	gedink.	“By	Bert,”	het	hy	toe	maar	gesê. 

Hy	 het	 haar	 agter	 hom	 hoor	 beweeg.	 ’n	 Vinnige	 beweging.	 “Bert?”	 Hy	 het geweet	sy	sit	nou	regop	en	hy	het	geweet	haar	oë	is	weer	soos	die	oggend.	Sy	het

hard	 gepraat,	 haar	 stem	 soos	 ’n	 blik	 wat	 jy	 met	 ’n	 klip	 plat	 kap	 om	 ’n	 bord	 te maak,	 of	 ’n	 soort	 lem	 waarmee	 jy	 ’n	 slot	 kan	 oopmaak.	 “Maar	 …”	 Hy	 het afgekyk	na	sy	voete,	gewag	vir	haar	woorde,	vir	haar	woede.	“Maar	wat	het	jy

daar	gaan	soek?”	Hy	het	nie	betyds	geantwoord	nie.	“Frankie,	moenie	vir	my	sê

…” 

Dit	 was	 asof	 die	 besef	 soos	 die	 woonstelkompleks	 se	 elektriese	 hek	 in	 hom oopgaan.	Sy	is	nie	al	een	wat	hom	Frankie	noem	nie.	Bert	doen	dit	ook.	Hy	het

na	 haar	 mond	 gekyk	 wat	 oop	 en	 toe	 gaan.	 “Maak	 jy	 nou	 asof	 Bert	 dit	 gedoen

het?”	 het	 haar	 mond	 geskreeu.	 “Het	 jy	 vir	 Bert	 gaan	 staan	 en	 beskuldig?	 My jirre,	Frankie,	Bert	is	Christiaan	se	pa!	Hoe	de	fok	sal	hy	…	Jy	weet	tog	hoeveel

…	Nee,	fok,	jirre	tog.” 

Hulle	was	al	voorheen	by	daardie	punt.	’n	Paar	keer.	Turkstra	het	sy	duim	en

voorvinger	teen	sy	oë	gedruk.	Op	daardie	einste	bed.	Hy	was	op	sy	knieë	tussen

haar	gespreide	bene,	het	oor	haar	gekruip,	sy	ereksie	wat	teen	sy	maag	druk.	Hy

het	 haar	 regterpols	 vasgevat	 en	 haar	 arm	 ver	 op	 die	 wit	 duvet	 uitgestrek	 en vasgedruk;	en	toe	kom	sy	vinnig	orent,	haar	wit	borsies	met	die	ingeduikte	tepels wippend,	haar	poniestert,	haar	oë,	en	haar	voorkop	tref	hom	teen	die	kant	van	sy

mond,	die	pyn	skiet	deur	sy	oogtand	na	sy	oog;	hy	hoor	haar	’n	kort,	hoë	geluid

maak,	die	geluid	van	’n	vrou,	dink	hy,	’n	volwasse	vrou,	en	hy	sien	die	vel	op

haar	voorkop	wit	skil,	dan	die	bloed;	hy	val	agteroor	en	gryp	sy	mond	vas,	proe

die	dikkerige	sout,	sien	haar	soos	’n	kat	opspring;	hy	lig	sy	arm,	sy	val	met	haar bolyf	 op	 sy	 oop	 hand,	 tussen	 haar	 borste	 wat	 twee	 perfekte	 punte	 weerskante hang,	haar	knieë	in	sy	ribbes,	haar	oë	swart	swart	swart,	haar	ander	hand	tussen

sy	bene,	gryp	sy	balle,	dan	die	onderkant	van	sy	piel,	sy	wriemel	van	sy	hand	af, val	met	haar	boude	op	sy	maag	haar	bolyf	plat	teen	syne	en	skuif	dan	haar	boude

agtertoe,	 druk	 sy	 piel	 in	 haar	 in,	 die	 bloed	 streep	 oor	 haar	 voorkop,	 oor	 haar linkeroog	 en	 drup	 op	 hom,	 hy	 draai	 sy	 kop	 weg,	 vou	 ’n	 voorarm	 oor	 sy	 gesig, vee	 sy	 mond	 skoon,	 wa-wa-wag,	 sê	 hy,	 sy	 pluk	 sy	 arm	 weg,	 druk	 albei	 polse weerskante	 van	 sy	 kop	 op	 die	 bed	 vas.	 Wag,	 sê	 hy,	 jy	 bloei,	 en	 sy	 bly	 hom	 ry, haar	oë	stil	en	swart	op	hom,	die	bloed	wat	van	haar	ken	op	sy	bors	drup,	fok,	sê hy,	wag,	ek	is	nie	fokken	Bert	nie,	en	haar	mond	gaan	oop,	jy	is	sy	broer,	sê	sy, grom	sy,	jy	is	sy	broer,	en	hy	skiet	sy	heupe	op,	skiet	haar	van	hom	af,	rol	vinnig om,	hang	met	sy	kop	oor	die	bed	se	rand,	sien	hoe	die	bloed	uit	sy	mond	op	die

mat	 drup,	 druk	 met	 sy	 hande	 op	 die	 vloer,	 voel	 hoe	 sy	 op	 hom	 kom	 lê,	 die krapperigheid	 van	 haar	 klos	 teen	 sy	 boude,	 die	 sagte	 koelheid	 van	 haar	 borste teen	sy	skouers,	haar	hare	wat	oor	sy	skouer	val,	haar	nat	tong	teen	sy	nek,	en	jy is	sy	vrou,	sê	hy,	jy	is	nog	altyd	Bert	se	vrou,	sê	hy,	jy	is	en	bly	sy	vrou,	my	fok, en	sy	druk	haar	tong	in	sy	oor,	moenie,	sê	sy,	moeniemoeniemoeniemoenie. 

Turkstra	haal	sy	vingers	weg	van	sy	oë.	’n	Ruk	lank	kan	hy	niks	sien	nie.	Dis

waar,	 dink	 hy,	 half	 verbaas.	 Dis	 fokken	 waar.	 Hy	 wás	 die	 vorige	 aand	 by	 Bert. 

Bert	 het	 dadelik	 oopgemaak.	 Sy	 broer	 het	 staan	 en	 wieg	 soos	 daardie	 tollende advertensiebord	langs	die	pad	voor	die	Portugees	se	kafee.	Seker	so	drie	tellings het	hy	só	gestaan	met	sy	lippe	styf	opmekaar.	Toe	gee	hy	’n	tree	terug	en	beduie

met	sy	hand:	kom	in.	En	hy	begin	praat.	Sonder	ophou.	Sommer	enige	kak.	Oor

die	body	corporate	van	sy	kompleks	wat	’n	klomp	dose	is,	oor	’n	ou	by	sy	werk

wat	’n	hond	aan	hom	wil	verkoop,	en	toe	so	in	die	middel	van	’n	sin	sê	hy:	“Ek

weet	wat	bring	jou	hierdie	tyd	van	die	nag	hiernatoe.” 

Dit	was	stil.	Dood-,	doodstil	daar	in	Bert	se	gang.	Net	iemand	wat	’n	kardeur in	die	straat	toeklap.	Toe	praat	Bert	verder:	“Jy	het	kak	opgetel	met	die	vrou,	dis wat.	Jy	het	nie	wat	dit	vat	om	daai	poppie	happy	te	hou	nie.	Gedink	julle	werk

my	deur	die	ore,	julle	twee,	maar	dis	nie	so	maklik	nie,	papa.	Ek	weet	dinge	wat

julle	snotkoppe	nooit	sal	weet	nie.	Jy	het	dit	net	nie.” 

Bert	het	so	met	’n	glas	voor	sy	bors	staan	en	praat.	Hy	het	gelag.	So	geruk.	En

toe	het	sy	gesig	sommer	so	suur	geword	en	dit	het	gelyk	of	’n	vishoek	sy	mond

skuins	aftrek.	Hy	het	die	glas	neergesit	op	die	tafel	langs	hom	en	’n	houtboksie

op	dieselfde	tafel	oopgemaak	en	iets	uitgehaal.	Dit	was	nie	duidelik	wat	dit	was

nie,	jy	kon	net	die	beweging	sien	en	toe	eers,	toe	hy	omdraai,	die	holster	wat	hy losgeknip	het	om	die	kortloop	uit	te	trek.	Bert	het	eers	net	so	gestaan	en	na	die rewolwer	gekyk,	dit	toe	opgebring	en	gerig.	Die	loop	se	gat	’n	swart	oog.	“Een

skoot,”	het	hy	gesê,	“en	daar	is	net	een	van	ons	oor.” 

Turkstra	 sit	 sy	 hande	 langs	 mekaar	 aan	 die	 bokant	 van	 die	 stuurwiel.	 Korrel tussen	 die	 keep	 tussen	 sy	 duime.	 Dis	 asof	 die	 teerpad	 voor	 hom	 ’n	 geweer	 se loop	is.	Die	lang,	dun	loop	van	die	.303	Lee-Enfield	in	sy	pa	se	kluis.	Sy	pa	wat die	kluis	oopsluit,	sy	vingers	wat	om	die	loop	vou.	Bert	wat	vra:	“Kan	ek	eerste, Pa?”	 Hy	 het	 daaraan	 gedink	 toe	 hy	 vanoggend	 voor	 Bert	 se	 woonstelblok

stilhou.	Pa	wat	die	Lee-Enfield	in	Bert	se	hande	sit,	soos	’n	baba. 

Bert	 se	 woonstel	 is	 op	 die	 eerste	 verdieping.	 Twaalf	 trappies.	 Turkstra	 het verwag	sy	veiligheidshek	sou	oopstaan.	Die	jail	lock	het	hy	met	’n	platgekapte

stuk	 blik	 oopgemaak	 wat	 hy	 tussen	 die	 kosyn	 en	 die	 deur	 ingedruk	 en

afgewikkel	het	om	die	knip	in	te	druk.	In	die	gang	was	die	houtboks	nog	op	die

tafel.	 Regs	 die	 sitkamer	 met	 ’n	 oop	 koerant	 en	 Bert	 se	 skoene	 en	 kouse	 op	 die vloer.	Die	reuk	van	stof	en	muwwe	mat	en	stink	voete.	Hy	het	die	rewolwer	uit

die	boks	gelig,	versigtig	dat	hy	nie	vingermerke	op	die	staal	laat	nie.	Of	vir	Bert wakker	 maak	 nie.	 Hy	 het	 omgedraai,	 maar	 by	 die	 deur	 gehuiwer.	 Toe	 het	 hy vinnig	Bert	se	skoene	gekry	en	die	deur	sag	agter	hom	toegeklik. 

Daar	was	niemand	in	die	woonstelblok	se	lang	balkongang	nie.	Hy	het	met	sy

hand	 nog	 op	 die	 handvatsel	 links	 en	 regs	 gekyk,	 en	 daar	 voor	 Bert	 se	 deur onthou	 dat	 hy	 ’n	 muskietbyt	 aan	 Cloe	 se	 kuit	 opgemerk	 het	 toe	 hy	 haar	 die oggend	 in	 die	 badkamer	 voor	 die	 spieël	 gesien	 het.	 So	 het	 sy	 eenmaal	 gestaan toe	hulle	ding	begin	het,	haar	een	been	reguit,	die	ander	gebuig,	en	haar	voet	plat teen	die	muur	agter	haar.	Dit	was	’n	ruk	ná	die	braai	by	Bert-hulle	se	huis.	Toe

Bert	 nog	 ’n	 huis	 gehad	 het,	 toe	 hy	 nog	 met	 Cloe	 getroud	 was.	 Cloe	 het	 ’n chipsbak	met	Niknaks	buitentoe	gebring,	’n	glas	wyn	in	die	ander	hand.	Bert	het

die	braaitang	op	die	tafel	neergesit	en	Cloe	aan	haar	poniestert	gegryp,	haar	kop agteroor	 na	 hom	 toe	 omgepluk	 sodat	 haar	 keel	 ’n	 gladde	 wit	 boog	 was.	 Sy	 het die	chipsbak	op	die	tafel	probeer	neersit,	die	hand	met	die	glas	wyn	hoog	in	die

lug	gehou.	Van	die	Niknaks	het	op	die	tafelblad	uitgeval.	Turkstra	het	weggekyk, en	toe	hy	weer	kyk,	het	Bert	slinger-slinger	oor	die	plaveisel	na	die	kombuisdeur geloop.	 Cloe	 het	 haar	 mond	 afgevee	 en	 die	 Niknaks	 op	 die	 tafel	 probeer bymekaarskraap.	Sy	het	vinnig	na	hom	opgekyk.	“Hei,”	het	sy	gesê.	“Hei	…?” 

Sy	het	om	die	tafel	na	hom	geloop	en	voor	hom	kom	staan,	haar	oë	soekend	in

syne.	Sy	het	haar	hand	onder	sy	hemp	ingesteek	en	haar	naels	liggies	oor	sy	sy

getrek.	“Jy	moenie	so	skrik	nie,	jong,”	het	sy	gesê. 

Twee	aande	daarna	kry	hy	’n	SMS	van	haar:	 Is	jy	OK? 	 Ek	is	in	die	 Shed.	 Wil jy	my	join	vir	’n	drink? 	Hy	het	nie	geantwoord	nie.	Tien	minute	later	kry	hy	nog ene.  Bert	het	uitgepass,	moenie	worry	nie, 	 kom	net. 

Hulle	is	daarvandaan	na	sy	plek.	Toe	hy	die	deur	toedruk,	het	sy	so	teen	die

muur	 teruggeleun,	 een	 been	 reguit,	 die	 ander	 voet	 plat	 teen	 die	 muur.	 Hy	 het voor	 haar	 gaan	 staan	 en	 sy	 het	 haar	 regterhand	 agter	 sy	 nek	 gesit	 en	 sy	 kop afgetrek,	met	haar	linkerhand	haar	bloes	oopgetrek.	Sy	tong	het	die	tepel	gekry, 

half	onder	die	rand	van	haar	bra;	aan	die	een	kant	van	sy	tong	die	droë	katoen, 

aan	die	ander	die	lewendige,	glibberige	knoppie	op	die	bollende	gladde	vel.	Sy

het	 stadig	 teen	 die	 muur	 afgesak	 en	 so	 ’n	 diep	 gromgeluid	 het	 uit	 haar	 keel gekom. 

By	 drie	 bloekoms	 langs	 die	 pad	 rem	 Turkstra,	 stuur	 die	 bakkie	 versigtig	 oor die	padskouer	en	dan	teen	die	skuinste	af	tot	agter	die	bome.	Hy	sit	die	rewolwer op	die	paneelbord	agter	die	stuurwiel,	leun	na	links	en	kry	Bert	se	skoene	voor

die	 passasiersitplek.	 Hy	 maak	 die	 deur	 oop	 en	 swaai	 sy	 bene	 uit.	 “Een	 skoot,” 

het	 Bert	 gesê,	 “en	 daar	 is	 net	 een	 van	 ons	 oor.”	 Nou	 weet	 hy	 wat	 hy	 toe	 moes gesê	het,	maar	daar	voor	die	swart	kol	van	die	loop	kon	hy	nie	daaraan	dink	nie. 

“Nee,”	 moes	 hy	 gesê	 het,	 “daar	 is	 nog	 die	 laitie.	 Daar	 is	 nog	 Christiaan,	 jou seun.”	 Turkstra	 trek	 sy	 skoene	 uit	 en	 gooi	 dit	 waar	 hy	 Bert	 s’n	 gekry	 het.	 Dan trek	 hy	 Bert	 se	 skoene	 aan.	 Hy	 staan	 op,	 stamp	 eers	 die	 linker-	 en	 dan	 die regtervoet	op	die	grond.	Die	skoene	sit	effens	knap,	maar	hy	hoef	darem	nie	te

ver	te	loop	nie.	Hy	kry	die	rewolwer	en	slaan	die	deur	toe. 

Turkstra	 druk	 die	 holster	 agter	 by	 sy	 broek	 in,	 trek	 sy	 hemp	 daaroor	 om	 die wapen	te	verberg	en	loop	al	langs	die	draadheining	deur	die	lang	gras	wat	swiep

om	 Bert	 se	 skoene.	 So	 honderd	 meter	 van	 die	 hek	 af	 gaan	 staan	 hy	 agter	 ’n bloubos.	Die	huis	is	’n	tweeverdiepingblok	van	siersteen,	met	aan	die	linkerkant

wit	aflooppype	soos	are	op	’n	pols.	Voor	is	’n	groen	lap	kikoejoe	met	’n	ligblou

opslaanswembad	daarop.	Daar	is	geen	beweging	op	die	werf	nie.	Cloe	se	silwer

Chevvie	staan	langs	haar	pa	se	groen	Land	Cruiser	onder	die	sinkafdak	aan	die

agterkant.	 Op	 die	 gras	 langs	 die	 Portapool	 lê	 ’n	 rooi	 handdoek.	 Hy	 staan	 twee minute.	Drie.	Niks.	Toe	loop	hy	na	die	hek,	maak	dit	weer	agter	hom	toe	en	loop

in	 die	 regterkantse	 wielspore	 in	 die	 rooi	 grond	 na	 die	 huis,	 swenk	 regs	 oor	 die

kikoejoe	na	die	voordeur. 

 Hi	Frankie.	Dis	beter	so.	Cloe. 

Hoekom	moes	Brenn	daarvan	weet?	Wat	moet	hy	weet?	Wat	weet	Cloe?	Wat

wéét	sy? 

Bert	 se	 skoene	 sak	 diep	 weg	 in	 die	 gras.	 Links	 van	 die	 voordeur	 is	 die	 hoë, smal	kombuisvenster,	regs	die	dieper	een	van	die	sonkamer.	Turkstra	vat	aan	die

rewolwer	 wat	 agter	 by	 sy	 belt	 ingesteek	 is.	 Hy	 loop	 ’n	 armlengte	 van	 die Portapool	verby,	na	genoeg	om	die	glinsterende,	kantelende	watervlak	so	’n	voet

onder	die	rand	te	sien,	en	te	sien	dat	daar	’n	bult	op	die	glanslaag	vorm,	dat	daar iets	 is	 wat	 van	 onder	 die	 water	 uitgroei	 soos	 ’n	 borrel	 wat	 stadig	 deur	 dik vloeistof	 beur	 om	 te	 ontplof	 in	 duisende	 blink	 skerwe	 wat	 spattend,	 sissend	 na weerskante	uitskiet,	spikkels	lig	wat	uitsaai	van	’n	kartets	wat	vanuit	die	diepte na	bo	geskiet	het.	Hy	voel	die	koue	prikkels	van	water	op	sy	hemp,	teen	sy	lyf, 

hoor	 die	 kind	 se	 luide	 wha!	 voordat	 hy	 die	 wye	 mond	 sien,	 die	 wit	 tande,	 die hele	 gesig	 in	 ’n	 glansende	 laag,	 die	 nat	 wimpers,	 die	 water	 wat	 van	 sy	 ken	 af string,	 en	 hy	 die	 kind	 herken,	 die	 kind	 die	 kind	 die	 kind,	 en	 die	 water	 stadig, geluidloos	 en	 skerf	 vir	 glinsterende	 skerf	 terugval	 op	 die	 volmaakte	 wiegende watervlak. 

Wha! 

Turkstra	 steek	 sy	 hande	 werktuiglik	 in	 die	 lug.	 Die	 kind	 lag.	 Turkstra	 kyk vinnig	na	die	huis.	By	die	kombuisvenster	is	daar	’n	roering.	Turkstra	bly	staan

met	sy	hande	in	die	lug.	Dis	Cloe	se	gesig	agter	die	ruitglas.	Die	donker	hare	styf na	agter	gebind.	Die	hoë	voorkop.	Hy	sien	haar	asof	sy	voor	hom	staan,	asof	sy

haar	kop	na	hom	lig	en	in	sy	oë	soek,	hy	sien	die	wit	litteken	aan	haar	voorkop. 

Hy	staan	tussen	Cloe	en	die	kind.	Hy	sien	haar	lippe	beweeg	en	probeer	uitmaak

wat	sy	sê,	maar	hoor	net	’n	harde	gesuis. 

Turkstra	knip	sy	oë,	vee	met	sy	hand	oor	sy	gesig.	Cloe	se	oë	is	nog	daar	by

die	 venster,	 maar	 ver,	 skaars	 waarneembaar.	 Die	 kind	 kyk	 hom	 aan,	 sy	 gesig uitdrukkingloos.	 Turkstra	 draai	 om,	 staan	 ’n	 ruk	 en	 kyk	 na	 die	 krioelende, rasende	 gras	 om	 sy	 voete	 en	 begin	 dan	 loop.	 Hy	 loop	 terug	 oor	 die	 kikoejoe, terug	deur	die	hek.	Toe	hy	die	hek	toemaak,	sien	hy	Cloe	en	die	kind	langs	die

Portapool	staan	en	hom	agternakyk.	Die	kind	hou	die	rooi	handdoek	voor	sy	bors

vas.	Turkstra	draai	links	en	loop	terug	langs	die	draad	af	na	sy	bakkie,	waar	hy

Bert	se	skoene	uittrek.	Hy	stoot	die	bakkie	terug	op	die	pad,	voel	die	rewolwer

pynlik	 in	 sy	 lae	 rug	 druk,	 maar	 hy	 verwyder	 dit	 nie.	 Hy	 ry	 terug	 op	 die	 pad waarmee	hy	gekom	het.	Die	plastiekstoel	op	die	stoep	van	die	halfgeboude	huis

is	leeg,	die	skape	nêrens	te	sien	nie.	Nou	weet	hy	wat	Cloe	vir	hom	gesê	het.	Hy

sien	weer	haar	lippe	beweeg	en	hoor	die	woorde.	“Frankie,	ek	het	geweet.”	Hy

sien	 die	 tolbord	 voor	 die	 Portugees	 se	 kafee	 woer-woer	 in	 die	 wind.	 Hy	 ry

stadiger.	“Ek	het	geweet,”	het	sy	gesê. 

Die	kafee	se	deur	is	toe,	maar	die	Sentra	staan	nog	daar.	Turkstra	draai	in	en

parkeer	 langs	 die	 ligblou	 motor	 met	 die	 roeskol	 op	 die	 modderskerm.	 Sy	 het geweet.	 Sy	 weet.	 Sy	 weet.	 Alles.	 Van	 my.	 Van	 Bert.	 Alles.	 Sy	 weet	 wat	 hom hierdie	tyd	van	die	dag	na	haar	gebring	het.	Hy	klim	uit	en	loop	tot	by	die	kafee. 

Hy	luister	met	sy	oor	teen	die	deur,	klop,	eers	liggies	en	dan	harder.	Hy	kap	met die	sykant	van	sy	regtervuis	teen	die	deur.	“Maak	oop,”	roep	hy,	met	sy	voorkop

teen	die	verf	wat	van	die	warm	metaal	skilfer.	Hy	weet	die	Portugees	is	iewers

daar	binne.	Hy	weet	daardie	oë	vol	afsku,	die	mond	vol	veragting,	wag	daar.	Hy

weet.	Maar	die	deur	bly	toe. 



Bon	voyage

TERTIUS	KAPP

“So	you	mess	your	own	country	up,	now	you	want	to	mess	ours	up	too?” 

Kaptein	Dino	de	Wet	kyk	na	die	man	oorkant	hom.	Francesco	Mulumbu,	28, 

onwettig,	gesig	in	sy	hande.	Hy	is	nie	seker	of	die	man	huil	of	nie.	En	wat	hy	sou doen	 as	 hy	 huil	 nie.	 Al	 wat	 hy	 weet,	 is	 die	 provinsiale	 minister	 het	 die provinsiale	 kommissaris	 gebel,	 en	 dis	 Novembermaand	 in	 die	 mooiste	 Kaap. 

Toeriste	 wat	 uitgemoor	 word,	 is	 nie	 goed	 vir	 besigheid	 nie.	 Kabrins,	 Dewani	 –

the	list	goes	on. 

In	 sy	 43	 jaar	 het	 hy	 al	 baie	 mense	 sien	 kom	 en	 gaan	 deur	 die	 hawestad.	 Sy skeep	hulle	in	en	uit.	Koop	teen	’n	goeie	prys,	verkoop	teen	’n	mooi	wins.	Dino

herrangskik	 sy	 seningrige	 lyf	 op	 die	 stoel,	 en	 kyk	 na	 die	 man	 se	 Kongolese paspoort. 

“When	did	you	come	here?” 

“Two	years	now,	sir.” 

Die	sweetdruppels	op	Mulumbu	se	voorkop	laat	Dino	vir	’n	oomblik	wonder

of	die	ou	dalk	onskuldig	is.	Die	silwerhorlosie	aan	sy	pols	vertel	’n	ander	storie. 

“You’re	not	doing	too	badly,	hey?” 

“I	work	hard.”	Amper	’n	pleidooi. 

Dino	weet	hoe	dit	gaan	in	die	taxibedryf.	Sy	oom	het	taxi	gery.	Party	naweke

het	sy	pa	ook	uitgehelp.	Dis	alles	ure.	Sestien,	partymaal	18	per	dag.	Dis	hoekom die	illegals	daar	werk.	Geen	familie	nie,	geen	vermaak	nie,	desperaat.	En	noudat

WhereTo	vir	Uber	aanvat,	is	die	mededinging	nog	sterker,	en	als	kom	altyd	neer

op	 die	 skiewie.	 Toe	 hulle	 Mulumbu	 se	 foon	 check,	 was	 daar	 meer	 as	 150

oproepe	die	afgelope	week.	Onmoontlik	om	al	daardie	nommers	te	ondersoek. 

Dino	voel	met	sy	tong	aan	’n	stuk	broodkors	wat	al	sedert	vanoggend	tussen

sy	tande	vassit.	Mulumbu	snik.	Dino	weet	nie	wat	om	te	doen	nie. 

“They	were	fine	when	I	left	them,	I	swear.” 

Dít	moet	hy	onthou:	twee	lyke	op	die	sypaadjie,	bloed	wat	hard	word	tussen

sigaretstompies	 en	 seevoëlstront.	 Die	 ou	 wit	 man	 in	 die	 khaki-kortbroek.	 Die jong	swart	vrou	in	’n	rooi	minirokkie.	Glad	nie	goed	vir	besigheid	nie. 

Hy	sit	sy	hand	op	Mulumbu	se	skouer. 

“Look,	my	very	good	friend.	Just	tell	me	the	truth.” 

“I	 told	 you.	 I	 was	 hijacked.	 Three	 masked	 men,	 gun	 in	 my	 face.	 They	 were waiting	for	us	at	a	stop	street.” 

“Yes,	I	know	you	said	that.	But	you	see,	if	it	was	once,	OK.	Twice,	it’s	fishy. 

Three	times,	I	know	you	are	lying	to	me.” 

Mulumbu	 se	 lêer	 sê	 hy	 werk	 al	 agtien	 maande	 vir	 WhereTo,	 ná	 ’n	 paar

maande	 as	 vragmotorbestuurder	 vir	 Checkers.	 In	 dié	 agtien	 maande:	 drie

gewapende	 rooftogte	 op	 sy	 passasiers.	 Die	 laaste	 een	 eergisternag,	 op	 die	 68-jarige	 Gerhard	 Zittlau	 en	 die	 pragtige,	 anonieme	 meisie	 in	 die	 rooi	 minirokkie. 

Geen	identifikasie	op	haar	nie,	nie	eens	’n	beursie	nie.	Wie’t	’n	beursie	nodig	as die	ou	man	euro’s	pak? 

Mulumbu	staar	hom	aan	met	leë	oë.	Dino	staan	op. 

“I’ll	give	you	some	time	to	think,”	sê	hy	voor	hy	uitstap. 

In	 die	 gang	 hoor	 hy	 sy	 naam	 in	 die	 klingelstem	 wat	 hy	 reeds	 goed	 ken.	 Hy weet	 hy	 gaan	 omkyk	 in	 die	 venynig	 soet	 glimlaggie	 van	 Minkie	 Albertyn,	 die menseregte-advokaat.	Hoekom	die	“mense”	wie	se	“regte”	sy	beskerm	altyd	die

fokken	uitvaagsels	moet	wees,	sal	hy	nie	weet	nie. 

Haar	 kort	 blonde	 hare	 laat	 haar	 verraderlik	 onskuldig	 lyk.	 Sy	 het	 al	 ’n	 paar keer	sy	sake	in	die	riool	afgespoel. 

“Verstaan	ek	reg	dat	julle	reeds	ses	uur	lank	my	kliënt	ondervra?” 

“Jóú	kliënt.” 

“Meneer	Mulumbu	is	’n	lid	van	die	Got	Ur	Back-skema.” 

Jissistog.	Nou	het	die	ouens	al	’n	skema. 

“Jou	kliënt	was	die	laaste	persoon	om	vir	Gerhard	Zittlau	lewend	te	sien.	Hy

beweer	 hy	 is	 ge-hijack	 op	 die	 hoek	 van	 Prestwich	 en	 Chiappini.	 Tien	 minute later	is	daar	twee	lyke.	Gestroop:	beursie,	paspoort,	horlosie,	selfoon,	skoene.” 

“Wie	was	die	vriendin?” 

Dino	lig	sy	skouers.	“Jy	weet	hoe	dit	gaan.” 

“Dis	omstandigheidsgetuienis.” 

“Ja,	maar	daar	is	baie	omstandighede.” 

Minkie	lyk	verward. 

“Dis	die	derde	keer.	In	’n	jaar	en	’n	half.” 

“En	motief?” 

Dino	snork.	“Dis	net	julle	human	rights-poppies	wat	dit	sal	vra.	Kyk	’n	bietjie

na	jou	kliënt	se	skoene.	Just	do	it,	baby.” 

Die	 ding	 van	 Minkie	 is,	 sy	 glo	 die	 beste	 van	 almal.	 Dat	 daar	 iewers,	 diep	 in elke	 stuk	 skom,	 ’n	 pêrel	 van	 onskuldige	 liefde	 sit.	 En	 dan	 is	 sy	 diep	 ontnugter wanneer	sy	deur	die	skom	sukkel	en	agterkom	die	pêrel	is	vervals.	Die	68-jarige

Gerhard	Zittlau	sou	homself	nie	eens	kon	teësit	nie. 

Dino	maak	vir	haar	die	deur	oop	en	sien	Mulumbu	het	aan	die	slaap	geraak, 

kop	 op	 sy	 arms.	 Nes	 hy	 verwag	 het.	 Die	 onskuldiges	 is	 nog	 in	 skok.	 Die skuldiges	 kan	 vir	 die	 eerste	 keer	 ontspan	 wanneer	 hulle	 nie	 meer	 oor	 hulle skouer	hoef	te	kyk	nie.	Sodra	hulle	gearresteer	word,	pass	hulle	uit. 

Minkie	sal	mik	vir	borgtog.	Gelukkig	weet	hy	die	magistraat	het	vanmiddag	’n doktorsafspraak,	 so	 Mulumbu	 kan	 maar	 lekker	 oornag	 sit.	 Kyk	 wat	 doen	 die tronkvoëls	 met	 ’n	 makwerekwere.	 Hy	 sien	 hoe	 Minkie	 gaan	 sit,	 haar	 lêer oopmaak,	 ’n	 geel	 Bic-pen	 uit	 haar	 sak	 haal	 en	 dan	 saggies	 aan	 Mulumbu	 se elmboog	raak.	Dino	maak	die	deur	toe	en	loop. 

In	sy	kantoor:	’n	ou	tannie	met	’n	turkoois	sjaal.	Sy	klou	aan	’n	roomkleurige

handsakkie	asof	dit	al	is	wat	sy	oor	het	in	die	wêreld.	Miskien	is	dit.	Hy	groet	en sien	die	trane	deur	die	dikraambril	met	die	toutjie	om	haar	nek. 

“I	 am	 Anja	 Zittlau,”	 sê	 sy	 bedees.	 Duits.	 Go	 figure.	 “I	 flew	 in	 this	 morning. 

Just	because	…”	Sy	laat	die	sin	in	die	lug	hang.	“I	want	to	take	the	body	home.” 

Dino	knik.	“This	must	be	very	painful	for	you.” 

Haar	stem	kom	uit	soos	’n	slinger	wat	ghries	kort:	“Why	do	they	do	this?	For

a	cellphone?	A	few	euros?” 

Hy	lig	sy	hande. 

“To	some	people	that	is	a	lot.	What	was	your	husband	doing	here?” 

Sy	 verduidelik	 dat	 haar	 man	 gereeld	 vir	 besigheid	 gereis	 het.	 Hy	 sou

kunswerke	in	derdewêreldlande	koop	en	dit	dan	oorsee	vir	tien	keer	daardie	prys

verkwansel.	 Dat	 hy	 sy	 kunstenaars	 goed	 betaal	 het,	 dat	 hy	 baie	 van	 hulle	 uit armoede	 opgehef	 het.	 En	 dat	 dit	 sy	 eerste	 keer	 in	 Suid-Afrika	 was.	 Voor	 dit Ghana,	Chili,	Viëtnam. 

Dino	wag	dat	sy	klaar	praat.	“Of	course	we’ll	need	you	to	identify	the	body,” 

sê	 hy	 stadig,	 sag.	 “At	 least	 it	 seems	 we’ve	 already	 caught	 one	 of	 the	 men responsible.” 

Mevrou	Zittlau	snik	’n	paar	keer	hard.	Sy	leun	vorentoe	en	gluur	oor	haar	bril

na	hom. 

“Don’t	lie.	You	never	find	them,	do	you?	Life	is	cheap	in	this	country.” 

Radeloos	hap	hy	na	lug.	Hy	wil	vir	haar	sê:	Kak,	man.	Ons	los	meer	moorde

op	as	die	meeste	lande,	en	dít	sonder	al	die	CSI-besigheid	wat	hulle	in	Amerika

het.	 Dis	 net	 die	 persentasies	 wat	 ons	 oorfok.	 Dis	 nie	 die	 SAPD	 se	 skuld	 dat moord	die	nasionale	sport	is	nie. 

Maar	hy	sê	dit	nie.	Hy’t	al	geleer.	Bedside	manner,	het	sy	pa	altyd	gesê,	wee

die	man	wat	nie	weet	hoe	om	met	’n	vrou	te	praat	nie. 

Hy	kyk	hoe	mevrou	Zittlau	saggies	met	’n	snesie	oor	haar	pienk	neusvleuels

vee.	Hy	ken	al	die	fases	van	rou.	Die	ongeloof,	eers.	Dat	iemand	so	naby	jou	nie

meer	daar	is	nie.	Die	woede	teen	die	hele	wêreld,	en	dan	die	maande	wat	hulle

nog	by	jou	spook.	Hy	dink	aan	mevrou	Zittlau	alleen	in	’n	donker	woonstel	voor

’n	flikkerende	TV. 

“Something	like	this	…	You	say,	oh,	old	man,	out	late	at	night,	fucking	some

Nigerian	slut	–	he	got	what	he	deserved.” 

So,	sy	weet.	Dit	was	seker	net	’n	kwessie	van	tyd.	Dis	die	ding	met	die	dood. 

Al	die	ou	geheime	val	uit	die	kas	uit.	Nie	dat	dit	sy	probleem	is	nie. 

“This	 place	 –	 Green	 Point.	 It	 is	 known	 for	 drugs,	 yes?”	 voer	 mevrou	 Zittlau haar	tirade	voort. 

“It	is,”	sê	Dino	stadig. 

“It	is	as	I	thought.” 

Daar	 is	 iets	 hartseers	 omtrent	 Zittlau	 se	 bleek,	 verrimpelde	 liggaam.	 Op	 die haarlyn	 sien	 Dino	 die	 kenmerkende	 patroon	 van	 inplantings.	 En	 op	 sy	 bors	 die amperse	 stippellyn	 van	 veelvuldige	 meswonde.	 Mevrou	 Zittlau	 knik	 vinnig	 en Dino	maak	weer	die	liggaam	toe.	Hy	reël	’n	konstabel	om	haar	hotel	toe	te	vat. 

Dino	 bly	 agter	 en	 wag	 op	 die	 patoloog.	 Dokter	 Paremoer	 is	 ’n	 bietjie	 te vriendelik	 vir	 iemand	 wat	 heeldag	 met	 lyke	 werk.	 Rond,	 bles	 en	 reg	 met geselsies	 oor	 krieket	 en	 die	 weer,	 al	 is	 dit	 nou	 oor	 ’n	 lyk.	 Die	 nadoodse ondersoek	was	eenvoudig	–	niemand	kan	stry	met	27	meswonde	nie. 

Dis	 wel	 jammer	 dat	 mevrou	 Zittlau	 haar	 man	 moes	 kom	 uitken,	 maar	 ten

minste	kon	sy	nie	weet	dat	die	jong	vrou	se	lyk	net	duskant	in	die	staalkas	lê	nie. 

Nes	 Zittlau	 is	 sy	 herhaaldelik	 met	 ’n	 mes	 gesteek.	 Dis	 na	 haar	 wat	 dokter Paremoer	nou	wil	kyk. 

Dino	skat	haar	in	haar	twintigs.	Selfs	nou	kan	mens	sien	sy	was	beeldskoon. 

“Nog	geen	idee	wie	sy	is	nie,”	sê	Paremoer.	Hy	lig	haar	hand	op	en	wys	vir

Dino	’n	silwer	nael,	afgebreek. 

“Jy	 kan	 uitkyk	 vir	 verdagtes	 met	 krapmerke,	 waarskynlik	 op	 die	 gesig. 

Hierdie	girl	het	hard	terugbaklei.” 

“Enigiets	in	hulle	bloed?” 

“Alkohol.” 

“Niks	anders	nie?”	vra	Dino	hoopvol. 

“Die	outoppie	was	op	hartmedikasie.	Sy	was	op	die	Pil.” 

Dit	 sou	 seker	 in	 elk	 geval	 tot	 niks	 gelei	 het	 nie.	 As	 daar	 ’n	 transaksie	 vir dwelms	was,	is	dit	heel	moontlik	weer	by	hulle	afgeneem.	Paremoer	reken	hulle

is	 op	 straat	 oorval.	 Die	 meswonde	 is	 in	 ’n	 staande	 posisie	 toegedien.	 Agter Zittlau	se	kop	is	’n	wond	vol	sypaadjiegruis,	en	haar	knieë	is	nerfaf. 

“Was	sy	’n	…?” 

Paremoer	 skud	 sy	 kop.	 “Ek	 dink	 nie	 so	 nie.	 Geen	 STD’s	 nie.	 Niks

paraphernalia	in	die	handsak	nie.	En	haar	grimering,	kyk	…” 

Dino	 weet	 dit	 beteken	 nie	 noodwendig	 iets	 nie.	 Die	 high-class	 prossies	 lyk mos	soos	movie	stars.	Verdien	ook	amper	soveel. 

“En	seks?” 

“Ja.	Twaalf	tot	24	uur	voor	haar	dood.” 

Dino	 knik.	 Hy	 maak	 nooit	 notas	 nie.	 Die	 feite	 van	 ’n	 saak	 steek	 vas	 in	 sy brein.	Soms	wens	hy	hy	kan	vergeet. 

“Het	jy	die	een	gehoor	van	die	antie	by	die	begrafnis?”	begin	Paremoer.	Soos

hulle	uitstap,	vertel	hy	sy	grappie.	’n	Oue,	so	Dino	weet	waar	om	te	lag. 

Buite	is	die	somerson	verblindend.	Hy	klim	in	sy	Corolla	en	hoor	die	klanke	van

metaal	 wat	 verfrommel	 word.	 Die	 lykhuis	 is	 naby	 ’n	 scrapyard	 en	 soos	 hy	 ry, sien	hy	die	groot	staalklou	deur	die	lug	swaai	met	’n	vrag	vol	chroom	en	yster. 

Victoriastraat	 sal	 hom	 agter	 die	 kasteel	 verbyvat,	 Breëstraat	 toe.	 Hy	 het grootgeword	 in	 die	 Kaap.	 Maar	 nie	 soos	 die	 ryk	 dose	 met	 hulle	 ingewikkelde haarstyle	 wat	 hy	 deesdae	 in	 Groenpunt	 lig	 vir	 hulle	 pilletjies	 nie.	 Sy	 pa	 was opsigter	 by	 die	 Tuinesentrum,	 en	 hulle	 het	 ’n	 klein	 woonstel	 op	 die	 eerste verdieping	 gehad.	 Smiddags	 het	 hy	 rondgedwaal	 deur	 die	 strate,	 af	 met	 die Tuine,	 met	 St.	 George’s	 tot	 amper	 by	 die	 hawe,	 en	 terug	 op.	 Soos	 hy	 ouer geword	het,	het	die	middae	aande	geword.	Later	nagte.	Daai	tyd	was	dit	nog	live

music,	 bands	 in	 die	 Purple	 Turtle.	 Die	 Crow	 Bar.	 Nou	 is	 dit	 net	 fokken computer-musiek. 

Sonder	 moeite	 vind	 Dino	 die	 kantore	 van	 WhereTo.	 Hy	 haal	 sy	 patchwork-

leerbaadjie	 uit	 die	 kattebak	 en	 trek	 dit	 aan,	 al	 is	 dit	 warm.	 Dit	 sal	 jongerige laities	wees	wat	hier	werk	en	hoewel	hy	nie	juis	omgee	wat	hulle	van	hom	dink

nie,	help	dit	dalk	as	hulle	kan	sien	hy	is	nie	uit	die	oude	doos	nie. 

Die	baas	is	’n	jong	outjie	genaamd	Chad.	Hy	gee	hom	’n	sagte	handdruk	en

beduie	 na	 ’n	 tafel	 in	 ’n	 hoek	 van	 die	 groot	 vertrek.	 Is	 dit	 hoe	 ’n	 besigheid	 lyk deesdae?	 Een	 vertrek	 met	 vier	 ouens	 met	 baarde	 en	 brille	 wat	 sit	 en	 smoothies drink? 

“Latté,	Flat	White,	Americano?”	vra	Chad. 

“Um,	eerder	net	’n	koffie,	dankie.” 

Vir	wat	aarsel	die	nerd	so?	Die	nervous	bliksem	wil	hom	nou	ook	nervous	laat

raak.	 Terwyl	 Chad	 knoppies	 druk	 op	 een	 van	 daai	 masjiene	 wat	 lyk	 asof	 jy	 ’n graad	 nodig	 het	 om	 hom	 te	 operate,	 verduidelik	 hy	 hoe	 hulle	 besigheid	 werk. 

“Beauty	 in	 simplicity,”	 sê	 hy	 ’n	 paar	 keer.	 ’n	 Paar	 keer	 te	 veel.	 “Jy	 maak	 jou smartphone	oop,	kyk	dat	die	GPS	aan	is,	en	bestel	’n	taxi.	Binne	’n	paar	minute

is	hy	daar.” 

Dit	klink	nie	vir	Dino	beautiful	of	simple	nie. 

“So	hoekom	is	die	ander	ouens	so	teen	julle?” 

“	’n	Besigheid	bestaan	uit	hulpbronne,	dienste	en	customers.	Die	effektiwiteit

van	 die	 besigheid	 lê	 in	 jou	 vermoë	 om	 die	 een	 in	 die	 ander	 te	 omskep.	 Dis hoekom	ons	soveel	beter	doen	as	tradisionele	taxi’s:	jou	bestuurder	se	volgende

ride	wag	reeds	by	die	huidige	bestemming.	Só	verdubbel	jy	jou	customers,	sny

jou	prys	en	elimineer	die	kompetisie.” 

’n	Liggie	begin	vir	Dino	opgaan. 

“Elimineer?” 

Chad	se	oë	word	groot.	“Dis	hoekom	ons	so	bly	is	jy’s	hier.	Ons	het	al	hoeveel

keer	gebel.” 

“Waaroor?” 

“Oor	die	dreigemente.	Maar	elke	keer	kom	daar	niks	van	nie.” 

Dino	spits	sy	ore.	Chad	kweel	voort. 

“Sien,	 omdat	 ons	 die	 new	 kids	 on	 the	 block	 is,	 wil	 almal	 ons	 uit	 die	 pad	 uit hê.” 

“Watter	soort	dreigemente?” 

“Dat	 hulle	 ons	 motors	 gaan	 saboteer,	 ons	 bestuurders	 aanval,	 ons	 customers

…” 

“Nou	onlangs?” 

“Van	dag	een	af.” 

Die	 koffie	 is	 aan	 die	 flou	 kant,	 halfpad	 milkshake.	 Maar	 Dino	 glimlag	 na	 sy eerste	slukkie.	Moet	vir	die	ouens	wys	hy	is	aan	hulle	kant. 

“Ons	het	natuurlik	vir	Francesco	gefire.” 

“Wie	het	julle	gedreig?” 

Chad	kyk	agter	hom	verby.	“Rowan,	wat	was	daai	ou	se	naam?” 

“Faried	Samuels,”	antwoord	die	ou	sonder	om	van	sy	laptop	op	te	kyk.	Sy	ore

het	sulke	groot	gate	in	en	vir	’n	oomblik	wonder	Dino	of	hy	sy	oorfone	daarin

druk.	Lyk	weird,	man. 

Hy	 ry	 Woodstock	 toe.	 Faried	 se	 besigheid,	 California	 Taxi	 Services,	 is

weggesteek	agter	geroeste	tralies	en	vuil	vensters.	Sy	vrou,	Shimmy,	sit	reg	om

drie	selfone	te	antwoord.	Die	jong	man	wat	agtertoe	sukkel	met	’n	starter	motor, 

kan	dalk	sy	seun	wees. 

“Sal	 ek	 nou	 so	 stupid	 wees?”	 lag	 Faried.	 “Vir	 die	 boytjie	 signal	 dat	 ek	 kom solat	hy	my	kan	report?	Jy	moet	mos	weet	ek	kom	van	die	streets	af,	ek	is	nie	so

dom	nie.” 

“Maar	jy	het	hom	gebel.” 

“Of	 course,	 ek	 deny	 nie	 daai	 nie.	 Maar	 jy	 het	 die	 laities	 gesien.	 Skrik	 vir	 ’n hoender.	 Ek	 wou	 hulle	 maar	 net	 bietjie	 rattle,	 jy	 sien.	 Hoop	 hulle	 besluit	 om hulle	 besigheid	 elsewhere	 te	 vat.	 Wat	 maak	 dit	 nou	 vir	 hulle	 saak?	 Hulle	 weet anyway	fokol	van	die	taxi-game	af.” 

“Wanneer	het	jy	hom	gebel?” 

Faried	se	mond	vertrek	soos	hy	dink. 

“Paar	maande	gelede.	Dit	was	soos	’n	joke,	man,	ek	en	Jason-hulle	het	beurte

gemaak	om	hulle	te	probeer	uitfreak.	En	dit	het	gewerk.” 

“Hoekom	het	hulle	dan	vir	my	jóú	naam	gegee?” 

“Want	 ek	 was	 die	 beste	 daarmee.	 Ek	 het	 selfs	 een	 keer	 die	 laitie	 laat	 tjank.” 

Hy	lag	soos	’n	straatbrak	met	’n	rookgewoonte. 

Dino	hou	boek	van	sy	instink	–	wanneer	hy	weet	iemand	is	onskuldig.	Tagtig

persent	 van	 die	 tyd	 is	 hy	 reg	 en	 hy	 kan	 aanvoel:	 Faried	 is	 onskuldig.	 Maar	 hy kan	dit	nie	bewys	nie. 

“Die	probleem	met	daai	laities	is,	hulle	employ	mos	nou	al	die	foreigners.	Die

ouens	van	DRC,	Malawi,	whatever.	Daai	ouens	stuur	geld	huis	toe.	Hulle	werk

16	uur	’n	dag,	sewe	dae	’n	week,	my	broe’.	Nou	sê	vir	my	’n	ou	wat	so	desperate

is,	is	nie	tot	enigiets	in	staat	nie.	Sien	jy?” 

Dino	kan	net	dink	hoe	Mulumbu	moes	voel	oor	die	ou	wit	man	en	sy	beursie, 

met	 die	 prinses	 in	 die	 rooi	 rokkie.	 Dit	 kan	 nie	 maklik	 wees	 om	 rond	 te	 ry	 vir kleingeld	 terwyl	 jy	 sien	 hoe	 die	 toeriste	 partytjie	 hou	 nie.	 Dino	 weet	 van	 hulle plesiertjies:	 die	 laities	 van	 die	 Vlakte	 wat	 lyf	 verkoop	 in	 die	 saunas,	 die	 coke-handelaars	in	Seepunt.	Hy	weet	ook	van	kollegas	wat	op	’n	stadige	aand	op	die

hoek	 van	 Regent	 en	 Main	 sal	 wag	 vir	 ’n	 kar	 wat	 te	 lank	 bly	 luier,	 vir	 die oombliklike	 handskud	 tussen	 die	 bestuurder	 van	 ’n	 motor	 en	 ’n	 toevallige voetganger.	Like	shooting	fish	in	a	barrel. 

By	die	stasie	trek	hy	Faried	se	rekord.	Skoon.	En	dis	ongewoon	vir	’n	ou	soos

hy,	 wat	 ’n	 klein	 empire	 van	 die	 straat	 af	 gebou	 het.	 Dit	 wil	 sê	 hy’s	 óf	 regtig skoon	óf	baie	goed.	Either	way	mors	Dino	waarskynlik	sy	tyd.	As	daar	iets	is,	lê

dit	by	die	voetsoldate,	en	daar	sal	dit	bly.	En	as	’n	mens	hulle	wil	begin	dophou, het	jy	’n	weermag	nodig. 

Hy	sit	meer	as	’n	uur	lank	by	sy	lessenaar.	Niks	daar	buite	vir	hom	nie.	Hy	sal

die	patroon	moet	vind,	die	ding	van	agter	af	uitpluis.	Maar	hy	weet	hoe	dit	werk. 

Jou	kop	 kry	 vat	aan	 ’n	 verklaring	en	 dan	 wil	 hy	nie	 laat	 los	nie.	 Hy’t	 nuwe	oë nodig,	en	’n	nuwe	stel	harsings.	Hy	het	vir	Vincent	Weyers	nodig	–	ook	deesdae

kaptein	Weyers. 

Die	tyd	stap	nou	aan,	maar	Dino	vang	Weyers	nog	besig	om	met	een	vinger	op

sy	 keyboard	 te	 tik,	 ’n	 sigaret	 agter	 sy	 oor.	 Sy	 kollega	 lyk	 soos	 iemand	 wat	 sal weet	hoe	om	’n	kar	te	hotwire.	Which	is	probably	the	case.	Agter	sy	ghrieserige

voorkoms	is	hy	ook	een	van	die	beste	breine	in	hulle	kantoor;	die	soort	wat	hom

so	goed	in	die	skom	se	skoene	kan	plaas	dat	jy	begin	wonder	oor	sy	verlede. 

Op	’n	kaart	teen	die	muur	dui	Dino	die	drie	moordtonele	met	groen	kopspelde

aan.	 Dit	 vorm	 ’n	 useless	 driehoek	 tussen	 Bloubergstrand,	 Distrik	 Ses	 en Groenpunt. 

“	’n	Rus,	’n	Chinees,	en	’n	Duitser	…” 

“Walk	into	a	bar?”	grinnik	Weyers. 

Dino	 gaan	 voort:	 “Elke	 keer	 dieselfde:	 die	 taxi	 word	 ge-hijack	 in	 ’n	 verlate deel	van	die	stad.	Die	toeriste	word	beroof	en	vermoor.” 

“Was	die	ander	alleen?” 

“Nee,	die	Rus	was	ook	saam	met	’n	meisie.” 

“Geen	rape	nie,”	merk	Weyers	op. 

“Rape	vat	tyd.	Hierdie	ouens	werk	vinnig.” 

“Jy	dink	dis	’n	sindikaat?” 

Dino	knik.	“Ek	verstaan	net	nie	hoe	die	Flat	White-mannetjies	betrokke	is	nie. 

Dis	elke	keer	hulle	taxi’s.” 

“Miskien	weet	hulle	nie	hulle	is	betrokke	nie,”	stel	Weyers	voor,	en	toe	Dino

vraend	na	hom	kyk:	“Miskien	is	hulle	gehack.” 

“Hoe	meen	jy?” 

“Gehack.	Ingebreek	by	hulle	computers.”	Weyers	sug.	“Sien,	dit	hang	af	van

hulle	 sekerheid.	 Ouens	 soos	 Amazon	 of	 jou	 high-class	 porn	 sites,	 hulle	 het	 al verskeie	attacks	oorleef.	Soos	’n	kasteel	waaraan	jy	bou	tot	hy	impenetrable	is. 

Maar	 hierdie	 ouens	 is	 nuut	 en	 klink	 my	 lekker	 nat	 agter	 die	 ore.	 Hulle	 het	 nog nie	al	die	slotte	en	mure	nie.	Daar	sal	’n	insider	moet	wees,	natuurlik.	Maar	hulle personeel	is	ook	almal	nuut.” 

“En	watse	soort	inligting	sou	jy	alles	kon	kry?” 

“Waar	’n	taxi	is,	wie	daarbinne	is	–	alles.” 

“Hulle	weet	meer	as	dit.	Hulle	weet	die	ouens	het	geld.” 

“Wys	vir	my	’n	armgat	wat	’n	taxi	vat,”	snork	Weyers. 

“En	hulle	moet	weet	hoeveel	van	hulle	daar	is.” 

“Hoekom?	Hulle	kan	mos	net	back-off	as	daar	te	veel	is.” 

Dino	staar	na	die	kaart.	Die	kaart	staar	terug.	Daar	is	nog	steeds	nie	’n	patroon nie. 

“Seker.”	Iets	pla	nog.	Dino	voel	die	wiele	in	sy	kop	draai.	Swaar	wiele,	maar

met	goeie	bearings.	As	hulle	eers	loop,	dan	kry	hulle	spoed.	Mulumbu	het	gesê

hulle	 het	 ’n	 geweer	 teen	 sy	 kop	 gedruk.	 Maar	 al	 die	 slagoffers	 is	 dood	 aan meswonde. 

Voor	 hy	 egter	 verder	 kan	 dink,	 klop	 konstabel	 Botes	 aan	 die	 deur	 –	 met	 die nuus	dat	daar	nog	’n	slagoffer	gevind	is.	Dino	gryp	sy	baadjie	en	waai. 

Seastraat	 loop	 op	 uit	 Riebeek,	 een	 van	 die	 min	 systrate	 tussen	 Loop	 en	 Lang. 

Meer	 stegie	 as	 straat,	 die	 soort	 waar	 niemand	 nodig	 het	 om	 in	 te	 ry	 nie.	 Twee blokke	 ondertoe	 is	 ’n	 klein,	 nie-amptelike	 rooiligdistrik	 waar	 die	 prossies Filippyns	praat.	Nie	te	ver	van	die	hawe	af	nie. 

’n	Donkerder	vlek	op	die	teer	wys	waar	die	bloed	al	droog	geword	het.	In	die

stad	kan	’n	mens	lank	lê	voordat	iemand	kyk	of	jy	leef. 

Dino	hurk	langs	die	bebloede	man	wat	in	sy	cream	pak	teen	die	muur	lê.	Hy

kan	sommer	sien	dis	nie	’n	Suid-Afrikaner	nie.	Die	hare	blink	en	sag,	die	byna

oorversorgde	 vel	 –	 Suid-Afrikaanse	 mans	 lyk	 nie	 so	 nie.	 Die	 cream	 baadjie	 is plek-plek	rooi	gevlek.	Meswonde. 

Konstabel	Alvin	October	kom	staan	langs	hom. 

“Kaptein.	 Drie-en-twintig	 meswonde	 in	 die	 bolyf.	 Lyk	 nie	 of	 die	 slagoffer hom	teëgesit	het	nie.” 

Dino	snuif.	Die	walms	sit	in	die	man	se	lyf.	“Nee,	hy	was	te	gesuip	om	te	weet

waar	hy	is.” 

Hy	sien	die	laitie	se	gesiggie	net	vir	’n	sekonde,	dan	verdwyn	dit	terug	in	by

’n	inham	so	15	meter	regs	van	hom.	Dino	spring	op	en	haas	hom	soontoe.	Onder

’n	 vrot	 kombersie	 word	 die	 liggaampie	 nog	 kleiner	 gemaak	 in	 die	 hoek.	 Dino hurk	naby	hom. 

“Hey,	buddy,	wat	is	jou	naam?” 

Die	hopie	beur	agteruit. 

Dino	 voel	 in	 sy	 leerbaadjie	 se	 sak.	 Hy	 haal	 ’n	 Wilson’s-toffie	 uit	 sy	 sak,	 en bied	dit	aan.	Die	handjie	gryp	dit	vinnig,	en	verdwyn	weer. 

Die	kombers	sak	stadig	en	twee	groot	oë	loer	uit	na	hom.	“Wat	is	jou	naam, 

boetie?” 

“Shorty,”	kom	die	bedeesde	stemmetjie. 

“Maar	 jy’s	 dan	 ’n	 groot	 man!”	 lag	 Dino.	 Geen	 reaksie	 nie.	 “Wat	 het	 gebeur met	die	man?”	probeer	hy	weer. 

Shorty,	al	kouende,	ontdooi	stadig	maar	seker.	Hy	vertel	hoe	hy	gelê	en	slaap

het.	Aan	die	gomreuk	wat	aan	hom	kleef,	reken	Dino	hy	was	eintlik	uitgepass, 

maar	dis	nie	nou	se	probleem	nie. 

“Ek	was	mos	so	half	slaap	en	wakker,	Meneer	weet	mos.	Toe	hoor	ek	’n	man

skree,	maar	snaaks,	iets	soos	“siewoepê”.	Next	thing	wat	ek	kyk,	is	hy	besig	om

te	val,	vier	security	guards	om	hom,	en	hulle	steek	en	steek	hom	verdala	op	die

pavement.	Drie	van	hulle	hardloop	weg,	en	een	bly	agter,	en	soek	deur	die	man

se	sakke	vir	al	sy	goeters.” 

“Security	guards?	Hoe	het	hulle	gelyk?” 

“Dit	was	wit	mense,	Meneer.	Sulke	groot	ouense.” 

Die	Flat	White-mannetjies	antwoord	nie	vanoggend	hulle	fone	nie,	no	surprises

there.	Maar	een	ding	is	seker:	Mulumbu	kon	nie	gisteraand	bestuur	het	nie.	Hy

was	 agter	 slot	 en	 grendel.	 En	 nou-nou	 stap	 hy	 uit,	 ’n	 vry	 man	 danksy	 Minkie Albertyn. 

Konstabel	Botes	bring	uiteindelik	Zittlau	se	besittings	van	die	hotel	af.	Hulle



het	 mos	 allerhande	 nonsens	 gehad	 oor	 privaatheid.	 Maar	 hy	 het	 die	 magistraat mooi	gevra.	Die	magistraat	weet	ook	hy	het	soms	’n	vriend	nodig	op	straat.	En

die	hofbevel	het	deurgekom. 

Maar	toe	hy	op	kantoor	die	tas	sit	en	deurgaan,	sê	dit	vir	hom	bykans	niks.	Net

’n	 paar	 stukke	 tipiese	 toeriste-kak:	 safaribroeke,	 sandale,	 ’n	 hoed	 wat	 lyk	 soos Out	of	Africa	of	iets.	Tipiese	toeris. 

In	die	sysak	’n	opgevoude	stuk	papier.	Dino	haal	dit	uit	en	stryk	dit	plat. 

 Sehr	geehrter	Herr	Zittlau

 Herzliche	Glückwünsche!	Wir	freuen	uns,	Ihnen	mitteilen	zu	können,	dass

 Sie	den	Hauptpreis	in	der	jährlichen	Senioren-Lotterie	gewonnen	haben. 

 Sie	und	ein	Partner	reisen,	5	Sterne,	zu	einem	von	drei	Destinationen:







• 	Kapstadt

• 	Rio	de	Janeiro

• 	Acapulco

 In	jeder	dieser	Städte	werden	unsere	Partner	kostenlosen	Transport	und

 Mahlzeiten	bereitstellen	(siehe	Liste). 

 Unsere	Agenten	werden	Sie	in	Kürze	kontaktieren,	um	alle	notwendigen

 Vorkehrungen	zu	treffen. 

 Bon	voyage! 

“Weyers!”	roep	Dino	in	die	gang	af.	Hy	het	weer	ekstra	breinselle	nodig	en	sy

kollega	is	gou	by,	fluitend	deur	sy	tande. 

“Jy’t	dan	gesê	die	ou	was	hier	vir	besigheid.” 

“Die	ou	lady	het	so	gesê.” 

“Ja,	en?” 

“Die’s	’n	kompetisie.	Exotic	holiday	kind	of	jol,	jy	verstaan.	Sy	moet	maar	bly

wees	hy’t	haar	nie	genooi	nie	–	dan	was	sy	ook	nou	dood.” 

“Maybe	 yes,	 maybe	 no,”	 sê	 Dino.	 Hy	 draai	 die	 brief	 om.	 Hulle	 sien	 dit terselfdertyd.	Dit	kan	nie	toeval	wees	nie.	Weyers	druk	’n	vuil	wysvingernael	op

die	WhereTo-logo. 

“Sê	hier	jy	kan	verniet	taxi’s	gebruik.” 

In	 een	 safaribroek	 se	 sak	 kry	 Dino	 nog	 ’n	 opgevoude	 stuk	 papier.	 Hy	 soek deur	die	Germaans	vir	iets	wat	hy	herken,	maar	niks	maak	sin	nie,	behalwe	die

deel	wat	voor	die	hand	liggend	is:

“Wat	is	‘Ver-sich-er-ung’?” 

“Insurance,”	sê	Weyers. 

Die	wiele	draai	weer	in	Dino	se	kop.	Wat	jy	ook	al	begeer,	kan	jy	mos	deesdae

op	die	internet	kry.	Hy	het	aangeneem	dat	daar	die	een	of	ander	diens	is	vir	ryk

ou	 mans	 wat	 jong	 meisies	 met	 vakansie	 wil	 vat	 –	 so	 ’n	 korttermyn-blesser-blessee-opset. 

Maar	dan	koop	hulle	nie	vir	hulle	reisversekering	nie. 

Dis	 genoeg.	 Tyd	 om	 die	 bankskroef	 in	 te	 draai.	 Hy	 pak	 Zittlau	 se	 tas	 netjies terug.	Terwyl	hy	uitstap,	haal	hy	sy	foon	uit	en	bel	navrae. 

“The	Table	Bay	Hotel,	please.” 

Hy	ry	reguit	Breëstraat	toe.	Die	Flat	White-mannetjies.	First	things	first. 

Hy	 lui	 die	 klokkie	 by	 WhereTo	 se	 kantore,	 en	 glimlag	 vir	 die

sekerheidskamera	bo	die	 hek.	Dit	duur	 ’n	halfminuut	voor	 die	elektroniese	hek

oopklik. 

Binne	tref	hy	net	vir	Chad	en	’n	jong	man	met	oorfone	aan	wat	hy	nie	herken

nie.	Chad	se	oë	is	rooi. 

“Vertel	my	alles.” 

Hulle	gaan	sit	by	die	tafel. 

“Ons	het	dit	self	eers	laas	week	begin	uitfigure.	So	rukkie	ná	ons	die	startup

begin	 het,	 het	 ek	 ’n	 meisie	 ontmoet.	 Hier	 oorkant,	 by	 die	 coffee	 shop.	 Flippen beautiful,	en	nice,	en	alles.	Ons	begin	online	flirt,	jy	weet,	stuur	foto’s,	memes, whatever.	 I	 mean,	 ek	 weet	 ek	 moes	 van	 beter	 geweet	 het,	 maar	 sy	 het	 so	 nice gelyk.	 Een	 middag	 wou	 sy	 ’n	 assignment	 hier	 klaarmaak.	 Dis	 fine,	 sy	 is	 ’n kunsstudent	 by	 Michaelis.	 Toe	 sit	 sy	 hier	 en	 werk	 vir	 ’n	 paar	 uur.	 En	 toe verdwyn	sy.	Hoor	nooit	weer	van	haar	nie.” 

Dino	verstaan	nie	waarom	hy	dit	met	hom	deel	nie.	Dit	moet	seker	belangrik

wees,	maar	hy	kan	nie	nou	met	hartjies	ook	nog	deal	nie. 

“Ek	is	jammer	om	dit	te	hoor.” 

Chad	voeg	vinnig	by:

“Ons	het	laasweek	agtergekom	ons	word	gehack.	Sy	het	die	software	op	ons

mainframe	install.	Van	toe	af	kan	hulle	kom	en	gaan	soos	hulle	wil.	En	ons	weet

nie	wanneer	hulle	daar	is	nie.” 

“Hulle?	Wie	is	hulle?” 



“Ons	is	nie	seker	nie.	Carbanak,	wie	weet.” 

“Carbanak?	Wie’s	hy?” 

Dis	’n	Russiese	hacking-sindikaat.	Daar	is	verskeie.	Hulle	hack	jou	stelsel	en

verkoop	die	inligting	aan	wieookal	betaal.” 

“Verskoon	my	as	ek	’n	bietjie	te,	um,	direk	oorkom,	maar	hoekom	de	fok	sal

hulle	omgee	oor	julle?” 

Chad	se	glimlag	is	dié	van	’n	man	wat	alle	hoop	laat	vaar	het. 

“Nie	oor	ons	nie.	Oor	ons	customers.	Verstaan	jy	nie?” 

“Klaarblyklik	nie.” 

“Hulle	weet	presies	waar	ons	taxi’s	is,	en	wie	binne-in	is.” 

“Klink	na	baie	moeite	om	iemand	te	beroof.” 

Chad	lag.	’n	Lelike,	arrogante	lag. 

“Vang	 jy	 dit	 nie?	 Dit	 gaan	 nie	 oor	 die	 geld	 nie.	 Dis	 genius,	 as	 jy	 daaraan dink.” 

Dino	staar	vir	hom. 

“As	ek	moet	raai	…	is	dit	’n	assassination	app.” 

Dino	staar	steeds.	Chad	verduidelik. 

“Op	jou	foon?	’n	App,	jy	weet	–	soos	…	soos	ons	app.	Jy	maak	dit	oop,	bestel

wat	jy	wil	hê,	sonder	dat	jy	met	enigiemand	hoef	te	praat.” 

Daar	is	meer	wat	Dino	wil	weet.	Baie	meer.	Dis	’n	nuwe	wild	west,	en	hy	is

nog	’n	ou	cowboy.	Maar	die	tyd	loop	laag.	Hy	moet	voor	elfuur	by	die	Table	Bay

Hotel	uitkom.	En	eers	moet	hy	’n	draai	by	die	Protea	maak. 

Die	 cream	 pak	 se	 ID	 het	 ingekom:	 Luc	 Chéron.	 ’n	 Frenchie.	 Hy	 was	 op	 die tiende	 verdieping	 van	 die	 Protea	 Hotel.	 Weyers	 het	 klaar	 gereël	 dat	 twee uniforms	die	kamer	skoon	hou.	Klere	op	die	vloer,	’n	halwe	glas	whiskey	op	die

bedkassie	en	’n	paar	konnies	in	die	drom.	Ja,	die	ou	het	gesmaak	van	’n	jol. 

Dino	 weet	 waarvoor	 hy	 soek.	 Die	 brief	 vind	 hy	 uiteindelik	 onder	 die	 ou	 se bed,	in	’n	vouer	met	’n	bankstaat	en	’n	paar	ander	dokumente. 

 Cher	monsieur	Chéron

 Félicitations!	Nous	sommes	heureux	de	vous	informer	que	vous	avez	gagné

 le	premier	prix	dans	la	loterie	annuel.	Vous	et	un	partenaire,	5	étoiles,	à

 l’une	des	trois	destinations	de	voyage:







• 	Le	Cap

• 	Rio	de	Janeiro

• 	Acapulco

 Dans	chacune	de	ces	villes,	un	service	gratuit	de	transport	et	de	repas	sera assuré	par	nos	partenaires	(voir	liste). 

 Nos	agents	vous	contactera	sous	peu	pour	prendre	toutes	les	dispositions

 nécessaires. 

 Bon	voyage! 

Hiervan	verstaan	hy	nou	net	mooi	fokol.	Maar	hy	hoef	ook	nie,	want	die	pennie

is	besig	om	te	drop. 

Kaapstad,	Rio,	Acapulco.	Skielik	klingel	daar	’n	hele	stroom	pennies	deur. 

En	toe	’n	vet	Krugerrand.	Daar	vat	hy	nou. 

Hy	 kyk	 op	 sy	 horlosie.	 Kwart	 oor	 tien.	 Hy	 draf	 terug	 na	 die	 Corolla,	 en	 ry Waterfront	toe. 

Halfelf	is	hy	by	die	Table	Bay	Hotel.	Een	van	daai	plekke	waar	jy	heeltyd	voel

die	 mense	 wil	 hê	 jy	 moet	 loop.	 Meanwhile	 lyk	 hulle	 slegter	 as	 jy	 met	 hulle rooigebrande	nekke	en	leerplakkies. 

Dino	sit	in	die	ontvangsarea	onder	’n	moerse	kandelaar	wat	lyk	of	dit	net	wil

afmoer. 

Mevrou	Zittlau	stap	uit	die	hysbak	uit,	met	’n	portier	agterna	wat	haar	tas	dra. 

“I	am	so	glad	you	caught	me,	captain.	Just	in	time.” 

Hy	stel	dit	nie	langer	uit	nie:	“Good	thing	I	came	early,	Mrs	Zittlau.	Because	I

need	you	to	tell	me	about	Mr	Zittlau	and	Gloria	Keshi.” 

Sy	probeer	lyk	asof	sy	nie	verstaan	nie. 

“Who?”	Hy	kan	egter	sien	sy	weet	van	wie	hy	praat. 

“I	am	sorry	to	ask,	Mrs	Zittlau,	but	it’s	really	best	if	you	are	honest	with	me.” 

Sy	skud	haar	kop.	“This	woman	he	was	with?	Really,	I	don’t	know	anything. 

And	it	is	not	easy	for	me,	please	…” 

“I	 would	 like	 to	 politely	 request	 you	 to	 delay	 your	 departure,	 Mrs	 Zittlau, while	we	continue	investigating	your	husband’s	death.	Of	course,	we	can	put	you

up	in	accommodation,	perhaps	not	as	nice	as	this	…” 

Hy	beduie	na	die	imposante,	dreigende	kandelaar. 

“On	what	grounds,	captain,	are	you	asking	me	to	stay?” 

Hy	 maak	 sy	 skouers	 reguit.	 “New	 information	 is	 coming	 in	 all	 the	 time.	 I think	you	can	help	us	catch	the	killers.” 

“I	am	afraid	I	have	to	leave	this	evening.	I	really	must	go.	My	flight	…”	en	sy

begin	by	hom	verby	te	mik. 

Dino	sit	sy	hand	op	haar	arm.	Nie	té	ferm	nie.	Maar	sy	skrik. 

“You	will	miss	your	flight.” 

Haar	mond	hang	oop. 

“And	the	next	one.	Until	we	understand	what	happened	here.” 

“What	are	you	insinuating?” 

“Isn’t	 it	 clear?	 I	 am	 in,	 er,	 sinuating	 that	 you	 were	 involved	 in	 the	 death	 of your	husband.” 

“But	that	is	ridiculous.	I	was	in	Germany	at	the	time,	while	he	was	…” 

“‘Fucking	a	Nigerian	slut’,	I	believe	you	said.” 

Haar	oë	kan	’n	bergbrand	laat	ontstaan. 

“That	is	precisely	the	problem,	Mrs	Zittlau.	You	see,	I	never	told	you	Gloria

Keshi	was	Nigerian.	We	didn’t	even	know	where	she	was	from	when	you	were

at	the	police	station.	But	you	knew,	from	the	start,	that	she	was	Nigerian.	How?” 

“Lucky	guess	…” 

“Not	so	lucky.	You	knew,	because	you	knew	Gloria.	Or	at	least	you	knew	that

she	was	your	husband’s	lover.	And	for	a	long	time,	I	think.” 

Hy	sien	hoe	haar	onderlip	onseker	bewe. 

“How	 does	 it	 work?	 You	 just	 put	 in	 his	 name,	 ID	 number,	 and	 he	 wins	 a holiday	 somewhere,	 you	 know,	 exotic?	 And	 dangerous.	 Where	 his	 death	 will disappear	among	the	others.” 

En	dan	breek	sy.	Die	trane	begin	vloei	en	haar	skouers	ruk	onder	die	turkoois

sjaal.	Hy	sit	sy	hand	op	haar	skouer. 

“Can	I	please	see	your	phone,	mrs	Zittlau?” 



Verslag	oor	’n	ring

CARIEN	SMITH

Die	 ding	 voor	 haar	 is	 gruwelik.	 ’n	 Elegante	 linkerhand	 met	 sorgvuldig

gemanikuurde	 naels	 hang	 aan	 die	 boom.	 Daar	 is	 twee	 ringe	 aan	 die	 hand.	 Een aan	 die	 middel-	 en	 die	 ander	 aan	 die	 wysvinger.	 Die	 ringvinger	 is	 kaal	 en gekneus,	met	’n	diep	rif.	Waar	’n	ring	met	moeite	afgehaal,	of	eerder,	afgepluk

is.	 Kort	 by	 die	 pols	 is	 die	 hand	 skoon	 afgekap	 met	 waarskynlik	 ’n	 byl	 of kloofbyl.	 Wit	 been	 staan	 skerp	 teen	 die	 rooi	 vlees	 en	 amper	 swart,	 dikgestolde bloed. 

Die	humiditeit	is	helshoog	en	die	reuk	van	die	vlees	wat	reeds	begin	ontbind, 

hang	in	die	lug. 

Dit	 is	 Desembervakansie	 en	 die	 kinders	 het	 in	 die	 Nahoonrivier	 geswem,	 en toe	onder	die	bome	gaan	lê	om	asem	te	skep.	Eers	was	dit	die	reuk.	Toe	die	vlieë. 

Net	die	hand	gesien,	daar	waar	dit	aan	die	boom	hang.	Toe	skop	die	kinders	’n

kabaal	op.	Sy	was	toevallig	in	die	parkeerterrein	toe	van	hulle	haar	raaksien	in

die	polisiemotor	en	roepend	aangehardloop	kom. 

Nou	sit	die	kinders	by	die	bome,	onder	hulle	handdoeke,	rooigebrand	van	die

son,	 en	 staar	 voor	 hulle	 uit.	 Op	 hulle	 eie	 manier	 slagoffers	 van	 die	 Axe	 Hand Murderer,	 soos	 die	 pers	 die	 moordenaar	 gedoop	 het.	 Strandbesoekers	 staan nuuskierig	rond. 

Niekie	se	selfoon	biep	en	sy	druk	haar	hand	in	haar	broeksak,	grawe	hom	uit. 

Dit	is	’n	WhatsApp	van	haar	kêrel,	Anton:	 Sien	ek	jou	vanaand	by	die	huis? 

Sy	 antwoord	 met	 ’n	 vinnige	  Ja,	 kan	 nie	 wag	 nie,	 bêre	 dan	 haar	 selfoon	 en skuldgevoelens	en	kyk	weer	na	die	toneel	voor	haar. 

’n	Hand.	Met	twee	ringe.	Sonder	’n	liggaam. 

 Diefstal? 

Die	gevoel	dat	iemand	haar	dophou,	op	’n	ander	manier	as	die	res,	teister	haar. 

Sy	 keer	 die	 son	 met	 haar	 hand	 uit	 haar	 oë	 en	 kyk	 na	 die	 mense	 in	 die	 omtrek. 

Volwassenes,	kinders,	tieners. 

Kaptein	Van	der	Merwe	kom	staan	naby	haar	en	sy	hoor	hoe	jaag	sy	asem.	Die

duine	se	klim	het	hom	uitgeput.	Daar	is	eiergeel	op	sy	een	mou	en	sy	knope	is

oop,	 sy	 maag	 te	 groot	 vir	 sy	 hemp.	 Met	 spoeg	 wat	 spat,	 tjlap-tjlap	 sy	 tong	 die kougom	in	sy	mond:	’n	poging	om	die	reuk	van	knoffel	of	whiskey	te	verbloem. 

Hy	 vee	 die	 sweet	 van	 sy	 voorkop	 af	 met	 ’n	 sakdoek,	 strek	 dan	 ’n	 paar handskoene	oor	sy	dik,	stomp	vingers,	loop	tot	by	die	hangende	hand	en	bekyk

dit	noukeurig. 

“Wie	 het	 jou	 gestuur,	 adjudant-offisier	 Schultz?”	 vra	 hy	 met	 ’n	 snedige	 blik oor	sy	skouer.	“Hierdie	is	mos	nie	jou	ondersoek	nie.” 

“Het	julle	dan	al	enige	vordering	gemaak?”	kap	Niekie	terug. 

Dit	is	reeds	die	vyfde	geval	in	drie	maande	en	sy	weet	dat	dit	’n	teer	saak	is. 

Hy	 begin	 stemnotas	 op	 sy	 selfoon	 maak,	 met	 die	 kouery	 tussendeur:	 “Hand hang	 aan	 boom.	 Tjlap-tjlap.	 Afgekap	 by	 die	 pols,	 voor	 die	 dood,	 die	 bloed	 het nog	geloop,	tjlap-tjlap,	nadat	dit	afgekap	is,	tjlap-tjlap	…	Aan	die	wysvinger	en middelvinger.	Dieselfde	as	die	voriges.	Een	ring	gesteel.	Verloofring,	as	dit	soos die	ander	is.	Tjlap-tjlap.” 

“Dit	kan	nie	oor	diefstal	gaan	nie,”	val	Niekie	hom	in	die	rede.	“Daardie	een

ring	 lyk	 soos	 regte	 goud.	 As	 dit	 ’n	 dief	 was,	 dan	 sou	 al	 die	 juweliersware	 mos gevat	gewees	het.” 

“Vertel	my	iets	wat	ek	nie	weet	nie,	of	loop.” 

“En	 hoekom	 die	 hand	 afkap?”	 Niekie	 is	 nou	 aspris.	 “Ek	 wonder	 waar	 is	 die lyk?”	Sy	kyk	oor	die	water	uit.	“Die	stroom	was	sterk	genoeg	gisteraand	om	’n

lyk	met	die	rivier	af	te	spoel.” 

Dan	 merk	 sy	 iemand	 op:	 oorkant	 die	 rivier,	 tussen	 die	 bome.	 Die	 persoon staan	botstil	in	die	skaduwee	en	kyk	in	hulle	rigting. 

’n	Boemelaar? 

Niekie	trek	haar	oë	op	skrefies	om	beter	te	sien.	’n	Man?	’n	Vrou?	Sy	kan	nie

sien	nie. 

“Het	jy	nie	iets	anders	om	te	doen	nie?	Wat	maak	jy	nog	hier?”	vra	Van	der

Merwe.	Hy	begin	om	teen	die	bosse	af	te	loop,	sy	blik	soekend. 

Die	 figuur	 oorkant	 die	 rivier	 verdwyn	 tussen	 die	 bosse.	 Niekie	 wonder	 of	 sy dit	wel	gesien	het	en	of	sy	haar	verbeel	het,	dat	dit	maar	net	’n	skaduwee	was. 

Twee	polisiemanne	met	polisiehonde	kom	aangestap	oor	die	sand	en	stuur	die

honde	 na	 die	 bosse	 om	 te	 soek.	 Dit	 neem	 nie	 lank	 voordat	 een	 van	 hulle	 ’n vrouelyk	 vyf	 meter	 diep	 in	 die	 bosse,	 in	 ’n	 sloot	 onder	 ’n	 klomp	 blare	 ontdek nie. 

“Kyk,”	sê	Niekie	en	wys	na	die	hand,	waar	sy	en	Van	der	Merwe	steeds	staan. 

“Wat?”	Kortaf. 

“Dit	beduie	in	die	rigting	van	die	lyk.” 

Van	der	Merwe	kyk	na	die	hand,	dan	begin	hy	loop	na	die	lyk	toe.	“Laat	ek

raai	 –	 bruinkop?	 Groen	 oë?”	 roep	 hy	 en	 die	 polisieman	 bevestig	 dit	 met	 ’n kopknik. 

Die	 forensiese	 eenheid	 se	 mense	 kom	 oor	 die	 sand	 aangestap	 met	 ’n

draagbaar.	Hulle	neem	foto’s	en	dan	stoei	hulle	om	die	lyk	uit	die	bosse	te	kry. 

Daar	is	baie	bloed.	Dit	is	’n	fyngeboude	vrou	van	ongeveer	24.	Die	bruin	hare

lyk	goed	versorg,	maar	is	vanselfsprekend	deurmekaar.	Sy	dra	’n	snyerspakkie, 

plek-plek	geskeur	en	vol	bloedkolle.	Sy	was	moontlik	op	pad	huis	toe	na	werk toe	die	moordenaar	haar	betrap	het. 

Haar	handsak	word	ook	in	die	bosse	gevind.	Haar	beursie,	selfoon	en	kontant

is	alles	nog	daarin,	asook	’n	motorlisensie	waarmee	hulle	haar	identiteit	bepaal. 

Sanet	Bruwer.	Die	lyk	en	die	hand	word	in	’n	sak	gelaai,	op	die	draagbaar	getel, 

en	dan	word	dit	na	die	parkeerterrein	gedra	en	in	die	wagtende	ambulans	gelaai. 

Niekie	 klim	 in	 die	 polisiekar	 en	 ry	 na	 die	 Beaconbaai-stasie	 toe.	 Sy	 kyk	 op haar	horlosie	en	sien	dis	13:55.	Sy	gaan	weer	laat	wees. 

By	Ou	Transkeiweg	lees	sy	een	van	die	 Daily	Sun	se	opskrifte	op	’n	lamppaal: Leave	me	alone,	I’m	dead! 

Papierwerk	 lê	 vir	 haar	 en	 wag.	 Die	 stasiebevelvoerder,	 luitenant-generaal Donna	Twani,	het	daarvan	seker	gemaak. 

“I	need	these	by	tomorrow,”	sê	sy	terwyl	sy	op	Niekie	se	lessenaar	klap	met

haar	plat	hand.	“And	what	were	you	doing	at	Nahoon	Beach?	You	are	working

in	the	office	for	now.	Stop	messing	around.” 

Niekie	 vra	 noodgedwonge	 om	 verskoning	 en	 begin	 om	 deur	 die	 magdom

papiere	 vol	 olievlekke	 van	 take-aways	 te	 werk.	 Donna	 waggel	 gangaf	 na	 haar kantoor	en	slaan	die	deur	toe.	Binne	drie	minute	hoor	Niekie	hoe	sy	kliphard	oor

die	foon	klets	en	lag. 

Niekie	kners	op	haar	tande.	Dit	was	drie	maande	gelede.	Die	aand	toe	hulle	’n

kardief	 probeer	 vastrek.	 Dit	 was	 net	 buite	 Beaconbaai,	 by	 die	 sirkel,	 op	 pad Nompumelelo	toe.	Die	dief	was	gewapen	en	het	reeds	op	hulle	gevuur.	Daar	was

kinders	 naby	 en	 sy	 kon	 nie	 in	 die	 donker	 tussen	 een	 van	 hulle	 en	 die	 dief onderskei	nie.	Sy	het	haar	pistool	op	die	kind	gerig,	toe	Van	der	Merwe	haar	net

betyds	keer.	Die	skoot	het	nog	steeds	afgegaan	en	die	kind	rakelings	gemis.	En

nou	mag	sy	net	by	’n	lessenaar	sit	tot	hulle	anders	besluit.	Demmit,	dit	kon	met

enigeen	gebeur	het. 

Niekie	stuur	vir	Anton	’n	WhatsApp:	 Ek	mag	dalk	laat	wees. 

Geen	antwoord. 

’n	Paar	uur	later	loop	Van	der	Merwe	verby	haar	lessenaar	saam	met	wat	sy

aanvaar	is	die	nuutste	slagoffer	se	ouers	asook	’n	jonger	man,	dalk	haar	broer	of verloofde,	 na	 die	 ondervragingskamer.	 Die	 ouer	 man	 is	 eerste	 aan	 die	 beurt	 en Van	der	Merwe	trek	die	deur	agter	hulle	toe. 

Niekie	probeer	op	haar	werk	te	fokus,	maar	sy	maak	’n	fout,	swets	en	begin

van	voor	af.	Sy	brand	om	te	weet	wat	in	daardie	vertrek	gesê	word.	Sy	skuif	die

papiere	rond:	links	na	regs.	In	haar	laai.	Dan	weer	uit	die	laai	en	in	die	inboks. 

Dan	 terug	 na	 die	 chaotiese	 hopie	 waarin	 dit	 oorspronklik	 was.	 Sy	 kry	 nie	 orde geskep	nie.	Nie	vandag	nie. 

Na	 ongeveer	 vyftig	 minute	 kom	 almal	 uit	 die	 ondervragingskamer,	 groet,	 en

ry.	Dit	is	duidelik	uit	Van	der	Merwe	se	houding:	daar	is	geen	nuwe	leidrade	nie. 

Kennelik	probeer	hy	wel	om	positief	te	lyk.  Seker	net	om	my	te	pes. 	 Noudat	 sy self	op	een	van	die	misdaadtonele	was,	kry	sy	die	gevoel	dat	dit	so	bedoel	was. 

Hierdie	ding	roep	haar.  En	wie	was	die	persoon	in	die	bosse? 	Die	oomblik	toe	sy daaraan	dink,	voel	dit	weer	of	iemand	haar	dophou. 

Van	 der	 Merwe	 lig	 sy	 leertas	 uit	 sy	 stoel	 en	 druk	 ’n	 klomp	 goed	 wat	 op	 sy lessenaar	lê	in	laaie.	Hy	maak	asof	hy	die	laaie	sluit,	hoewel	sy	van	beter	weet. 

Hy	 het	 sy	 sleutel	 jare	 gelede	 al	 verloor.	 Hy	 loop	 verby	 sonder	 om	 te	 groet.	 Sy hoor	 hoe	 hy	 sy	 Chev-bakkie	 se	 enjin	 aanskakel	 en	 wegry.	 Die	 kantoor	 is	 leeg. 

Daar	is	net	nagskof-manne	voor	by	ontvangs	en	by	die	aanhoudingselle. 

Vyf	minute	later	loop	sy	ongeërg	en	met	een	doel	voor	oë	na	Van	der	Merwe

se	 lessenaar.	 Die	 lêer	 is	 in	 die	 tweede	 laai,	 onder	 ’n	 oopgeskeurde	 pak gemmerkoekies.	Niekie	skraap	die	krummels	af	en	maak	vinnig	kopieë	van	die

dokumente.	 Daar	 is	 ’n	 geheuestokkie	 in	 die	 lêer	 wat	 sy	 in	 haar	 rekenaar	 druk; opnames	 van	 die	 onderhoude	 met	 slagoffers	 se	 familie	 en	 verdagtes.	 Verdere notas.	Sy	maak	kopieë	daarvan	ook	en	laai	dit	op	haar	eie	geheuestokkie. 

Dit	is	eers	na	middernag	toe	sy	klaarmaak	en	na	haar	motor	stap.	Weer	voel

dit	 of	 iemand	 haar	 dophou.	 Sy	 kyk	 rond,	 maar	 sien	 net	 ’n	 paar	 karre	 in	 die omgewing,	naby	huise.	Sy	klim	vinnig	in	haar	Toyota	en	trek	weg. 

By	die	woonstel	wag	haar	kos	in	die	oond,	maar	Anton	is	uit.  Werk?	Of	’n	bier gaan	 drink? 	 Sy	 kan	 nie	 onthou	 of	 hy	 vanaand	 werk	 nie.	 Hy	 is	 ’n	 paramediese werker	en	daarom	sien	sy	hom	soms	net	vir	’n	uur	of	twee	in	die	aand	voordat	hy

nagskof	het.	As	sy	laat	is,	dan	mis	sy	hom. 

Niekie	 gaan	 sit	 by	 die	 lessenaar	 en	 maak	 haar	 lêer	 met	 verslae	 oop.	 Haar	 oë beweeg	vinnig	oor	die	dokumente.	Die	laaste	moord	s’n	kort	nog.	Die	stemnotas

is	 nie	 duidelik	 gemerk	 nie	 en	 Van	 der	 Merwe	 se	 ongeordenheid	 frustreer	 haar. 

Terwyl	sy	lees,	sit	sy	oorfone	op	en	luister	na	een	van	die	stemnotas:

“Voorlopige	 notas	 na	 slagoffer	 4:	 Al	 die	 vrouens	 het	 bruin	 hare,	 groen	 oë. 

Atleties	gebou.	Ligte	vel.	Daar	is	’n	definitiewe	tipe.	Dit	wil	voorkom	asof	al	die slagoffers	 bedwelm	 was	 voor	 dood.	 Quetiapine	 …	 baie	 sterk	 antipsigotiese middel	vir	gebruik	van,	tjlap-tjlap,	geestesafwykings,	maar	na	verdere	ondersoek

gevind	dat	die	vrouens	nie	gediagnoseer	was	met	sielkundige	afwykings	nie,	en

daarom	 hierdie	 tipe	 medikasie	 enigsins	 gebruik	 het	 onder	 normale

omstandighede	nie.	Tjlap-tjlap.	Die	medikasie	is	duidelik	gebruik	om	…	om	die

vrouens	lam	te	lê,	en	daarna	word	hulle	ontvoer,	die	hand	word	afgekap,	en	die

vrou	is	uiteindelik	dood	as	gevolg	van	bloedverlies.	Tjlap-tjlap . 	Die	Quetiapine was	in	so	’n	sterk	dosis	…	ongeveer	vyfduisend	milligram?	…	dat	dit,	saam	met

die	alkohol,	die	vrouens	heeltemal	bewusteloos	gemaak	het.	In	sommige	gevalle

kon	 dit	 reeds	 die	 doodslag	 gewees	 het.	 Die	 bloedverlies	 …	 en	 moontlik

kombinasie	 van	 Quetiapine	 en	 alkohol	 …	 kon	 ook	 uiteindelik	 tot	 die	 dood	 lei. 

Geen	verkragting.	Die	motief	is	dus	nie	verkragting	nie,	tjlap-tjlap,	maar	het	iets te	doen	met	die	hand,	en	die,	tjlap-tjlap,	diefstal?	Dit	kan	egter	ook	nie	diefstal wees	nie	…	ander	items	…	soos	beursies,	handsakke,	ander	juweliersware	…	is

by	 die	 slagoffer	 gevind.	 Dit	 is	 elke	 keer	 net	 die	 verloofring	 wat	 weg	 is.	 Geen werklike	 verdagtes	 nie,	 tjlap-tjlap.	 Na	 die	 derde	 moord	 word	 familie	 en verloofdes	 nie	 meer	 as	 verdagtes	 gehanteer	 nie	 –	 geen	 verbintenisse	 tussen	 die families,	verloofdes,	of	die	vrouens	nie.	Nie	eens	dieselfde	werk,	kerk,	vriende, of	 enigiets	 nie.	 Slegs	 die	 fisieke	 verbintenis	 in	 voorkoms.	 Tjlap-tjlap.	 Almal word	steeds	ondervra.	Steeds	onduidelik	hoe	die	moordenaar	die	slagoffers	kies, 

behalwe	dat	dit	in	elke	geval	’n	paar	dae	na	’n	verlowing	is.	Steeds	onseker	oor

die	 geslag	 van	 die	 moordenaar,	 maar	 moontlik	 ’n	 man?	 Dit	 moet	 iemand	 met krag	wees	wat	die	lyke	kon	skuif.	Tjlap-tjlap.	Einde	van	voorlopige	verslag.” 

“Wat	 weet	 jy	 van	 date-rape	 pills?”	 vra	 Niekie	 vir	 Anton	 aan	 etenstafel	 die volgende	 aand.	 Dit	 is	 agtuur,	 en	 sy	 is	 vir	 die	 eerste	 keer	 die	 week	 betyds	 vir aandete. 

“Hoekom	vra	jy?”	Sy	stem	is	kortaf,	kil. 

“Dit	is	hierdie	saak.” 

“Moet	ons	al	weer	oor	jou	werk	praat?”	Anton	sit	agtertoe	en	vou	sy	arms	oor

sy	bors.	“Ek	het	’n	skof	oor	twee	uur.	Dan	kan	jy	mos	jou	volle	aandag	aan	jou

werk	gee.” 

“Ek	het	hulp	nodig	met	die	saak.	Vanuit	’n	mediese	perspektief.” 

“Die	vrouens	met	die	afgekapte	hande?” 

“Ja.” 

“Het	julle	al	enige	leidrade?”	Hy	klink	tog	ietwat	nuuskierig.	Hy	strek	oor	die

tafel	en	neem	haar	linkerhand	in	syne.	Sy	wysvinger	streel	liggies	oor	haar	pols. 

“Ons	sukkel.” 

“Ek	 dog	 jy	 werk	 nie	 aan	 sake	 op	 die	 oomblik	 nie.”	 Hy	 klink	 skielik	 weer kwaad	en	laat	los	haar	hand. 

“Ja,	maar	…	ek	weet	ek	moet	help	met	hierdie	saak.”	Niekie	frons.	“En	wat	is

dit	met	jou?	Gewoonlik	help	jy	en	stel	jy	belang!” 

“Troues	en	verlowings	…	dit	is	over-rated.	Dalk	verdien	hulle	dit.” 

“Ek	 weet	 ons	 het	 gesê	 ons	 sal	 nie	 trou	 nie.	 Is	 hierdie	 jou	 manier	 om	 my	 te probeer	seermaak?	Vir	wat	’n	ander	vrou	aan	jou	gedoen	het?” 

“Dit	het	niks	daarmee	te	doen	nie.” 

“Wat	het	sy	aan	jou	gedoen?” 

“Ek	het	nooit	gesê	dit	was	’n	eksmeisie	nie.” 

“Wie	was	dit	dan?” 

“Wat	is	daardie?”	Anton	beduie	na	die	papiere	op	die	koffietafel. 

“Verslae	oor	die	moorde.” 

“Wat	jy	waar	gekry	het?” 

“Moenie	die	onderwerp	verander	nie,”	antwoord	sy	kwaad. 

“Fokkit,	 Niekie!	 Wil	 jy	 jou	 werk	 verloor?	 En	 nee,	 ek	 wil	 nie	 daaroor	 praat nie.” 

Niekie	staan	op	en	loop	na	die	yskas.	Haal	’n	bier	uit. 

“Ek	dog	jy	mag	nie	drink	nie?”	wil	hy	beskuldigend	weet. 

“Ek	is	nie	gesuspend	nie.” 

“Maar	jy	drink	te	veel.	Die	sielkundige	het	so	gesê.” 

“Ek	mag	nie	in	die	veld	werk	nie	omdat	ek	’n	onskuldige	kind	amper	geskiet

het.	Dankie	dat	jy	my	daaraan	herinner.	Die	sielkundige	herinner	my	elke	fokken

keer	daaraan.	En	by	die	werk	hanteer	almal	my	soos	’n	krimineel.	Ek	is	gatvol

vir	papierwerk!	Gaan	jy	my	help	of	nie?”	Sy	kyk	hom	stip	aan. 

Anton	trek	sy	skouers	op. 

“Komaan.	Asseblief.” 

Hy	sug.	“Wat	wil	jy	weet?” 

Niekie	gaan	sit	weer	oorkant	hom. 

“Met	 die	 outopsie	 en	 die	 bloedtoetse	 vind	 hulle	 elke	 keer	 Quetiapine	 in	 die slagoffers	se	sisteem.	Maar	geeneen	van	die	slagoffers	het	sielkundige	afwykings

gehad	 nie.	 Dit	 was	 bloot	 gebruik	 om	 hulle	 lam	 te	 lê,	 sodat	 hulle	 vermoor	 kan word.	Dit,	saam	met	die	alkohol,	is	blykbaar	’n	helse	kombinasie.” 

“Quetiapine	 is	 ’n	 antipsigotiese	 middel.	 En,	 ja,	 saam	 met	 alkohol	 is	 dit	 soos gif.	Dit	is	baie	moeilik	om	in	die	hande	te	kry.	Dit	sal	egter	’n	flippen	sterk	dosis moet	wees	om	iemand	só	te	klap.	Maar	saam	met	’n	drankie	of	twee,	ja.	Soos	’n

bom.” 

“Met	 ander	 woorde	 die	 moordenaar	 moet	 ’n	 voorskrif	 hê,	 of	 dit	 by	 iemand anders	kry?” 

“Presies.” 

“Soos	iemand	wat	toegang	het	tot	die	medikasie.	’n	Dokter,	of	apteker.	Of	’n

verpleegster.	Of	’n	paramediese	werker.” 

“Is	ek	nou	’n	verdagte?”	vra	Anton. 

Niekie	weet	nie	of	hy	ernstig	is	nie.	Sy	trek	haar	skouers	op. 

“Ek	weet	nie.	Is	jy?” 

“Nice,	Niekie.”	Hy	staan	op	en	begin	om	die	tafel	af	te	dek.	Sy	wil	hand	bysit. 

“Nee,	los!”	Sy	kan	sien	hy	is	omgekrap. 

“Laat	ek	help,	toe?	Ek	het	dit	nie	so	bedoel	nie.” 

“Gaan	sit	eerder	en	hou	jou	besig	met	werk.	Of	gaan	kroeg	toe.” 

“En	waar	was	jý	gisteraand?”	vra	sy. 

“Dit	het	niks	hiermee	te	doen	nie.	En	ek	het	gewerk.” 

Niekie	weet	hy	jok.	Sy	kon	vanoggend	die	bier	op	sy	asem	ruik.	En	sweet. 

Toe	Anton	wegstap	kamer	toe,	wik	en	weeg	sy	met	die	bier	in	haar	hand.	Dan

neem	sy	’n	sluk.	Sy	sit	dit	op	die	tafel	neer	en	gaan	haal	’n	bottel	tequila	agter die	televisiekas	uit. 

Niekie	is	eers	tienuur	op.	Haar	kop	pyn	van	die	bier	en	tequila.	Haar	klere	kleef aan	haar	lyf	vas.	Dit	verg	moeite	om	regop	te	sit	op	die	bank.	Die	verslae	lê	op

die	 oorkantste	 bank,	 waar	 sy	 laaste	 gesit	 en	 werk	 het.	 Sy	 luister	 om	 te	 hoor	 of Anton	in	die	woonstel	is.	Niks	nie.	Dan	staan	sy	op	om	te	gaan	stort.	Haar	bruin

hare	 is	 gekoek,	 hang	 in	 ’n	 klos	 in	 haar	 nek.	 Vandag	 lyk	 sy	 sewe	 jaar	 ouer. 

Veertig.	Die	plooie	om	haar	groen	oë	lê	diep.	Sy	vryf	oor	haar	wange,	dan	trek

sy	haar	klere	uit	en	gaan	staan	onder	die	koue	water. 

Vyf	minute	later	pak	sy	die	lêers	en	haar	rekenaar	in	’n	sak,	klim	in	die	kar	en

ry.	Uit	Beaconbaai,	deur	Nahoon,	verby	die	skole,	na	die	Orientstrand.	Verby	die

Virgin	 Active,	 die	 akwarium,	 die	 Kennaway	 Hotel.	 Sy	 parkeer	 kort	 voor	 die Wimpy.	’n	Skip	lê	buite	die	hawe.	Die	hawemeester	se	boot	lê	teenaan	die	skip

en	die	sleepbote	is	besig	om	soontoe	te	vaar.	Vir	die	volgende	twintig	minute	of

wat	hou	sy	die	proses	dop;	hoe	die	sleepbote	die	skip	die	hawe	inlei.	Dan	kyk	sy

op	haar	horlosie:	11:27.	Haar	kop	begin	weer	helder	raak.	Sy	klim	uit	haar	kar, 

druk	die	sak	met	haar	rekenaar	en	die	verslae	styf	teen	haar	lyf	vas	en	keer	vir

die	wind. 

“Watch	it.	But	not	wash!”	roep	sy	vir	die	karwag. 

Hulle	was	die	karre	sommer	met	seewater. 

Toe	haak	sy	vas	en	draai	om.	Weer	eens	voel	sy	die	oë	op	haar.	Al	wat	sy	egter

sien,	is	’n	paar	boemelaars	wat	tussen	die	rotse	krap	en	vullis	bymekaarmaak.	Sy

stap	haastig	aan. 

“Newspaper	 please,	 and	 a	 large	 cappuccino?”	 vra	 sy	 vir	 die	 kelnerin	 by	 die Wimpy	se	ontvangs.	Sy	gaan	sit	by	haar	gunstelingplek,	reg	teen	die	venster.	Vir

die	eerste	keer	in	maande	is	die	vensters	skoon. 

Toe	die	koerant	kom,	sien	sy	die	opskrif:	 Axe	Hand	Murderer	strikes	 again	 –

 takes	 fifth	 victim’s	 engagement	 ring.	 Still	 unsolved. 	 Reaksies	 van	 die	 slagoffers se	gesinslede	en	verloofdes	begin	op	die	eerste	bladsy	en	vervolg	op	bladsy	drie. 

Daar	 is	 ook	 gepraat	 met	 paartjies	 wat	 pas	 verloof	 geraak	 het.	 Hulle	 vertel	 hoe bang	 hulle	 is.	 Anoniem,	 natuurlik.  Raak	 nou	 al	 soos	 die	 blerrie	 Huisgenoot. 

Niekie	 blaai	 na	 die	 advertensies.	 Anton	 karring	 nou	 al	 vir	 maande	 dat	 hulle	 ’n groter	woonstel	moet	vind. 

Motors.	Werkgeleenthede.	Eetgerei.	Meubels.	Juweliersware. 

Haar	 oog	 vang	 ’n	 advertensie	 vir	 Collin	 Williams-juweliers	 se

Kersuitverkoping.	Sy	kyk	na	die	ringe.	Daar	is	baie	verlowings	hierdie	tyd	van die	jaar. 

Sy	haal	die	verslae	uit.	’n	Koerantberig	van	ongeveer	negentien	jaar	gelede	is

tussen	die	notas,	oor	’n	man	wat	sy	vrou	doodgemaak	het.	Hulle	kind,	’n	seun, 

het	die	vrou	se	hand	gevind	waar	dit	aan	’n	tak	hang,	en	die	lyk	is	later	tussen

die	bome	in	die	tuin	aangetref.	Van	der	Merwe	het	’n	nota	op	die	berig	gemaak:

die	man	was	vroeër	in	die	St.	Albans-gevangenis,	maar	is	intussen	oorlede.	Hy

het	 onmiddellik	 skuld	 aanvaar	 vir	 die	 moord.	 Die	 vrou	 se	 ring	 is	 as	 vermis aangeteken.	 Daar	 is	 ’n	 foto	 van	 haar	 in	 ’n	 verpleegstersuniform:	 sy	 het	 bruin hare	en	donkergroen	oë.	’n	Kind	staan	langs	haar.	Seker	haar	seun,	en	ongeveer

vyftien	 op	 die	 foto.	 Hy	 het	 ’n	 effense	 vyandige	 houding.	 As	 Niekie	 se	 somme reg	is,	sal	die	kind	nou	omtrent	34	wees.	Kan	daar	’n	verband	wees?	Niekie	kyk

stip	 na	 die	 letters.  Iets	 kom	 kort	 …	 Daar	 word	 so	 gefokus	 op	 die	 vrouens	 wat vermoor	 is,	 dat	 Van	 der	 Merwe	 iets	 anders	 nie	 genoeg	 aandag	 gee	 nie.  Die diefstal.	 Nêrens	 is	 besonderhede	 oor	 die	 ringe	 nie:	 daar	 word	 bloot	 daarna verwys	as	gesteel,	of	gevat.	Omdat	ander	items	nie	geneem	is	nie,	aanvaar	almal

dat	 dit	 nie	 om	 diefstal	 gaan	 nie.	 Sy	 het	 self	 so	 gedink . 	 Maar	 wat	 as	 dit	 eintlik diefstal	is? 

Al	 die	 families	 en	 verloofdes	 se	 kontakbesonderhede	 is	 voor	 haar.	 Maar	 sy huiwer.	Sy	weet	sy	mag	nie	inmeng	nie. 

 Fok	dit. 

Net	daar	in	die	Wimpy	skakel	sy	’n	nommer. 

“Ja?”	kom	die	antwoord	na	vier	luie. 

“Meneer	 Dreyer?	 Dit	 is	 adjudant-offisier	 Schultz	 hier.	 Indien	 jy	 die	 tyd	 het, wil	ek	net	gou	een	of	twee	vrae	vra.” 

Daar	is	stilte	voor	hy	vra:	“Ek	het	nog	nie	met	jou	gepraat	nie?” 

“Ek	help	met	die	saak.”	Sy	hou	asem	op. 

“Wat	wil	jy	weet?” 

“Watse	ring	het	jou	verloofde	gehad?	Ek	bedoel	die	presiese	details	–	hoe	het

dit	gelyk,	die	tipe	goud,	diamante,	of	ander	stene,	nog	iets?” 

“Dit	was	’n	ronde	diamant.	Witgoud.	Vierkantige	ring.	Met	’n	klompie	kleiner

diamante	rondom	dit.	Wag,	ek	kry	gou	die	inskrywing	met	al	die	details.	Ek	het

’n	foto	wat	ek	ook	kan	stuur,	van	…	haar	met	die	ring.	Ons	het	foto’s	geneem	en

op	Facebook	gelaai,	pas	nadat	ons	verloof	geraak	het.	Drie	dae	voor	…”	Hy	raak

stil. 

“	’n	Foto	sal	baie	help,	dankie.” 

“Hier	 is	 die	 boodskap.	 Ek	 lees	 gou	 vir	 jou:	 ‘Fleur	 de	 Lis	 Collection,	 18ct witgoud,	Princess	cut	12ct’.” 

Niekie	gee	vir	hom	haar	e-posadres. 

“Stuur	asseblief	so	gou	moontlik	die	foto.” 

“Ek	maak	so.” 

“Baie	dankie,	meneer	Dreyer	…	Wag	–	ekskuus,	nog	een	ding.	Waar	het	jy	die

ring	gekoop?” 

“Ek	het	dit	privaat	gekoop.	By	iemand	wat	dit	op	een	van	die	Oos-Londense

advertensieblaaie	 op	 Facebook	 gepost	 het.	 Lindy	 Ross,	 dink	 ek.	 Dit	 is	 ’n antique.” 

Dit	 is	 nie	 vyf	 minute	 nie,	 toe	 kom	 die	 e-pos	 met	 die	 foto	 deur	 op	 Niekie	 se selfoon. 

Sy	 bel	 die	 tweede	 slagoffer	 se	 verloofde.	 Daar	 is	 geen	 antwoord	 nie,	 so	 sy probeer	die	derde	een,	Adriaan	Bester.	Die	beskrywing	van	die	ring,	ook	gekoop

by	 iemand	 op	 Facebook,	 is	 presies	 dieselfde	 as	 die	 eerste.	 Maar	 hierdie	 keer	 is die	 ring	 by	 ’n	 Tiana	 Bouwer	 gekoop.	 Die	 man	 gaan	 ’n	 foto	 van	 die	 ring	 stuur sodra	hy	dit	opspoor,	sowel	as	’n	skermgreep	van	die	gesprek	met	die	verkoper. 

Niekie	 bestel	 nog	 ’n	 koppie	 koffie.	 Haar	 regterbeen	 wip	 op	 en	 af	 onder	 die tafel	en	sy	tik	met	haar	vingerpunte	teen	die	vensterbank.	Dan	tel	sy	haar	selfoon op	en	bel	die	vierde	slagoffer	se	verloofde. 

“Mister	Johnson?	This	is	warrant	officer	Schultz	speaking.	I	have	one	or	two

questions.” 

Buite	is	daar	’n	nota	teen	haar	voorruit:	 LEAVE	IT	ALONE,	in	groot,	krapperige letters.	Niekie	draai	in	die	rondte,	kyk	of	sy	iemand	opmerk	wat	in	haar	rigting

kyk. 

“Who	put	this	on	here?”	vra	sy	vir	die	karwag. 

“I	don’t	know,	miss.” 

Sy	vervies	haar,	maar	gee	tog	vir	hom	geld. 

“You	are	supposed	to	look	out!” 

Dan	 klim	 sy	 in	 haar	 kar	 en	 ry,	 deur	 Curriestraat,	 die	 rooiligarea,	 op	 in Fleetstraat,	deur	al	die	dongas	en	padwerke.	Soms	mis	taxi’s	haar	rakelings.	Sy

hou	haar	truspieëltjie	dop	om	te	sien	of	iemand	haar	volg.	Verby	die	Lockstraat-

tronk	 wat	 nou	 ’n	 universiteitskoshuis	 is.	 Sy	 ril.	 Dit	 was	 destyds	 ’n	 tronk	 vir vrouens,	 waar	 teregstellings	 gereeld	 plaasgevind	 het.	 Sy	 stel	 haar	 voor	 hoe	 die vrouens	daar	gehang	het,	aan	hulle	nekke,	tot	hulle	dood	was. 

Sy	loer	weer	in	haar	truspieëltjie.	Niks. 

Via	 Cambridgestraat,	 Commercialweg,	 Valleyweg	 en	 uiteindelik	 die

hoofstraat,	 jaag	 sy	 na	 die	 Beaconbaai-stasie.	 Op	 die	  Daily	Sun	 se	 plakkaat	 lees sy:	 Pot	kills	chef! 

Van	der	Merwe	sit	by	sy	lessenaar	en	knibbel	aan	’n	koekie.	Ruik	na	sweet	en

gemmer. 

Sy	gaan	sit	by	haar	lessenaar	en	maak	Facebook	oop.	Hy	loer	oor	haar	skouer. 

“Het	jy	niks	beters	om	te	doen	nie?” 

“Neuk	weg.” 

“Wel,	ek	loop	nou.” 

Hy	pak	weer	goed	in	sy	leertas	en	maak	asof	hy	sy	laai	sluit.	Dan	kyk	hy	vir

haar	en	skud	sy	kop.	Kort	daarna	verdwyn	die	gedreun	van	die	Chev-bakkie	se

enjin	in	die	verte. 

Op	die	Facebook-soekenjin	tik	sy	in:

 East	London	Buy	and	Sell

 Selling	and	Buying	East	London

 Koop	en	Verkoop	Oos-Londen

 Antiques	East	London

 East	London	Jewelry

 East	London	Sell

 Oos-Londen	Verkoop

Op	 die	 bladsye	 se	 tydlyne	 gaan	 sy	 terug	 na	 die	 tydperk	 rondom	 elk	 van	 die moorde.	Op	’n	paar	van	die	bladsye	is	dit	een	en	dieselfde	ring	wat	die	slagoffers se	verloofdes	beskryf	het,	opgelaai	en	geadverteer	deur	verskeie	profiele	oor	die afgelope	drie	na	vier	maande. 

 Lindy	Ross

 Kate	Donovan

 Tiana	Bouwer

 Angelique	Jacobs

 Linda	Marshall

Sy	merk	op	dat	die	ring	nogmaals	–	vandag	–	op	’n	nuwe	bladsy	gelaai	is,	dié

keer	 deur	 ’n	 Andrea	 Price.	 Die	 foto	 is	 opgelaai,	 met	 die	 besonderhede	 van	 die ring:	Fleur	de	Lis	Collection,	18ct	witgoud,	Princess	cut	12ct.	Antique. 

Sy	 kliek	 op	 die	 boodskappe-funksie	 en	 tik:	  Hello.	 I	 am	 interested	 in	 the engagement	ring	you	have	posted.	What	is	the	price? 

Sy	sit	agteroor	en	wag.	Haar	selfoon	biep	met	’n	WhatsApp.	Dit	is	Anton:	 Ons

 moet	praat. 

Niekie	antwoord:	 Ek	weet.	Sien	ek	jou	vanaand? 

Sy	reaksie:	 8	uur.	Grazia? 

 Reg,	 laat	 weet	 sy	 en	 sit	 haar	 selfoon	 op	 die	 lessenaar	 neer.	 Dit	 is	 nie	 hulle gewone	uithangplek	nie .	Dis	tog	nie	ons	anniversary	wat	ek	vergeet	het	nie? 	Sy probeer	dink	wat	ís	die	datum	waarop	hulle	vas	begin	uitgaan	het,	maar	kan	om

die	dood	toe	nie	onthou	nie. 

Niekie	 skuif	 die	 muis	 sodat	 die	 screensaver	 verdwyn.	 Die	 boodskap	 op

Facebook	 wys	 dat	 dit	 nog	 nie	 gelees	 is	 nie.	 Haar	 gedagtes	 dwaal	 weer	 in	 die

rigting	van	die	ring. 

 Is	 dit	 een	 persoon?	 En	 ’n	 vrou? 	 Sy	 soek	 die	 profiele	 van	 die	 verkopers	 op Facebook.	 Almal	 is	 so	 te	 sê	 spookprofiele.	 Slegs	 profielfoto’s	 en	 ’n	 naam.	 Die gesigte	in	die	foto’s	lui	onmiddellik	’n	klokkie.	Almal	het	bruin	hare,	en	groen

oë.	Sy	herken	die	gesigte	meteens,	en	voel	hoe	sy	yskoud	word. 

Haar	 vingers	 bewe	 wanneer	 sy	 die	 name	 van	 die	 slagoffers	 intik	 op	 die soekenjin.	Die	profielfoto’s	by	die	spookprofiele	is	dié	van	die	slagoffers,	in	die presiese	volgorde	van	die	moorde:	die	slagoffer	se	profielfoto	word	die	volgende

spookprofiel	 se	 profielfoto.	 Dit	 is	 slegs	 die	 eerste	 spookprofiel	 wat	 ’n	 ander profielfoto	het:	’n	skoenlapper.	Op	elk	van	die	slagoffers	se	profiele	is	daar	talle boodskappe	van	meegevoel,	en	rou.	Simpatieke	woorde	van	familie	en	vriende. 

Verder	 af	 is	 die	 normale	 plasings:	 alledaagse	 kiekies,	 check-ins	 by	 restaurante, foto’s	van	honde	en	katte.	Maar	bowenal	die	aankondiging	van	die	verlowing. 

’n	E-pos	van	meneer	Adriaan	Bester,	die	derde	slagoffer	se	verloofde,	flikker

op	 Niekie	 se	 rekenaarskerm.	 ’n	 Foto	 van	 die	 ring	 is	 aangeheg,	 asook	 ’n skermgreep	van	sy	gesprek	op	Facebook	met	die	verkoper,	Tiana	Bouwer.	Dit	is

dieselfde	ring.	Niekie	lees	die	gesprek:

 I	saw	your	ad	for	the	ring.	Description	and	price? 

Fleur	de	Lis	Collection,	18ct	white	gold,	Princess	cut	12ct.	R27	000. 

 That	 is	 a	 good	 price.	 I	 have	 been	 looking	 around	 for	 a	 while.	 My	  girlfriend would	love	this. 

That	is	great.	How	long	have	you	been	together? 

 Four	years. 

Wow.	So	do	you	want	to	take	it? 

 Yes.	Give	me	the	details	for	the	sell.	I	can	look	at	it	and	decide. 

R27	 000	 cash.	 Pick	 up	 at	 The	 Hub,	 Beacon	 Bay,	 tomorrow	 afternoon?	 My

brother	will	come. 

 Great.	16:00? 

Perfect. 

Niekie	 se	 rekenaar	 biep.	 Die	 sogenaamde	 Andrea	 Price	 het	 ’n	 boodskap	 op Facebook	gestuur:	 Sold. 

Niekie	se	bloed	rys	tot	in	haar	kop.	Sy	tik	vinnig:	 Can	I	make	a	better	offer?	Is there	still	time? 

Sy	stuur	die	boodskap,	maar	die	rekening	is	reeds	gedeaktiveer. 

Niekie	voel	angstig.  Nou	weet	die	moordenaar	wie	ek	is. 	Sy	moes	eerder	nie agterpaaie	 gekies	 het	 nie	 en	 reguit	 met	 die	 inligting	 na	 Van	 der	 Merwe	 gegaan het.  Is	die	ring	werklik	verkoop?	Het	die	persoon	iets	agtergekom? 

Vinnig	druk	sy	op	haar	foon	se	speed-dial	na	Van	der	Merwe	toe	en	wag	vir

dit	om	te	lui.	Sy	foon	gaan	direk	oor	na	die	boodskapdiens.	Sy	druk	dood.	Niekie kyk	op	haar	horlosie.	Dit	is	reeds	19:40	en	as	sy	betyds	wil	wees,	sal	sy	moet	ry. 

Sy	 kan	 Anton	 nie	 weer	 teleurstel	 nie.	 Sy	 probeer	 nog	 ’n	 keer.	 Hierdie	 keer	 lui Van	 der	 Merwe	 se	 foon,	 maar	 dit	 word	 doodgedruk	 voordat	 dit	 na	 die

boodskapdiens	oorgaan.	Sy	gryp	haar	karsleutels. 

Anton	sit	reeds	by	die	tafel,	en	die	wyn	is	oop. 

“Jammer	ek	is	laat,”	sê	Niekie	en	soen	hom	op	die	wang. 

Hy	is	netjies	uitgevat.	Sy	voel	sommer	slordig	in	haar	jeans	en	los,	wit	bloes. 

En	steeds	asof	iemand	se	oë	op	haar	is. 

Sy	klink	glase	met	hom,	neem	’n	diep	sluk	wyn	en	probeer	om	te	kalmeer. 

“Is	jy	oukei?”	vra	Anton. 

“Ja.	 Ek	 is	 fine.”	 Niekie	 sug.	 “Nee.	 Jy	 was	 reg.	 Ek	 moes	 nie	 agter	 Van	 der Merwe	 se	 rug	 gaan	 rondkrap	 het	 nie.	 Ek	 het	 iets	 gevaarliks	 gedoen.	 Ek	 het betrokke	geraak	by	die	saak.	My	privaatheid	en	identiteit	in	gevaar	gestel.” 

Sy	 voel	 oombliklik	 rustiger	 noudat	 sy	 die	 woorde	 uit	 het.	 Amper	 duiselig. 

Seker	van	die	min	slaap.	En	die	alkohol. 

“Die	ring	is	weer	verkoop,”	voeg	sy	by.	“Daar	kan	enige	tyd	weer	’n	moord

plaasvind.	Nou.	Enige	tyd!” 

“Wanneer	gaan	jy	leer?”	Anton	steek	sy	hand	oor	die	tafel	en	neem	hare.	Sy

vat	nog	’n	groot	sluk	wyn.	“Jy	is	alewig	aan	die	werk.	Krap	rond	in	dinge.	Vind

moordenaars	en	ander	wrede	mense.	Hulle	gaan	jóú	nog	vind.” 

Hy	laat	los	haar	hand,	krap	in	sy	broeksak. 

“Ek	 het	 ’n	 nota	 op	 my	 voorruit	 gevind,	 vroeër	 …”	 sê	 Niekie.	 “Ek	 het	 nie regulasies	gevolg	nie.	Ek	het	nie	back-up	nie,	as	iets	nou	fout	gaan.” 

Hy	sit	’n	klein	geskenkboksie	voor	haar	op	die	tafel	neer.	Dit	is	vierkantig	en

rooi. 

“Dit	is	vir	jou,”	sê	Anton	en	maak	die	boksie	oop.	Hy	haal	die	ring	uit	en	skuif

dit	 versigtig	 aan	 haar	 linkerhand	 se	 ringvinger.	 Dan	 vryf	 hy	 liggies	 oor	 haar gewrig. 



Begrafnis	vir	’n	ongelowige

KARIN	BRYNARD

Skaars	 halfagt	 op	 ’n	 Sondagoggend	 in	 Januarie	 en	 die	 sweet	 slaan	 reeds	 op kolonel	Vuyukazi	(Vuvu)	Quebeka	se	hoë	voorkop	uit. 

Sy’s	haastig,	rem	nie	hard	genoeg	vir	die	spoedhobbel	in	die	straat	nie	en	boet

onmiddellik	 daarvoor	 toe	 haar	 kop	 hard	 knik	 soos	 die	 polisiebakkie	 se	 swaar agterstewe	opwip	en	met	’n	slag	die	teer	tref,	haar	amper	uit	haar	sitplek	skiet. 

Maar	 sy	 hóú	 haar	 voet	 op	 die	 pedaal	 en	 swets	 geïrriteerd	 toe	 sy	 oor	 die volgende	hobbel	vlieg. 

Haar	foon	lui.	Kaptein	Dirk	Williams. 

“Praat	met	my,	Dirkie.	Ek	is	byna	daar!”	Sy	staal	haar	lyf	teen	die	volgende

hobbel.	“Is	die	toneel	skoon?” 

“Dit	was	moeilik,	kolonel,	die	…” 

“Sorg	daarvoor,	kaptein	Williams.”	Sy	lui	af. 

Nog	’n	Sondag	in	sy	peetjie.	Sy	wonder	wanneer	laas	het	sy	’n	gewone,	lui, 

selfs	vervelige	Sondag	gehad.	Hel,	toe	sy	16	was	seker. 

Sy’t	haar	voorgeneem:	vandag	maak	sy	tuin.	Sy’t	nog	nooit	’n	tuin	gehad	nie, 

maar	die	nuwe	huisie	in	La	Colline	het	’n	stukkie	grond	voor.	Dis	eenvoudig,	’n

semi-detached	 aan	 die	 verkeerde	 kant	 van	 die	 dorp	 tussen	 die	 armer	 whiteys. 

Maar	 dis	 haar	 eerste.	 In	 die	 voortuin	 wil	 sy	 iets	 plant	 wat	 sal	 blom.	 Bottergeel kannas.	Dat	sy	kan	smile	teen	die	tyd	dat	sy	sawens	die	voordeur	oopsluit. 

Vir	vandag	kan	sy	egter	die	tuinmaak	op	haar	maag	skryf.	Sy	was	eers	stasie

toe	 om	 ’n	 voertuig	 te	 kry.	 En	 daar	 was	 dit	 klaar	 ’n	 malhuis.	 Vyf	 bodies	 teen sonsopkoms	gehad. 

Vorentoe	sien	sy	die	bondel	polisievoertuie	in	die	pad,	mense	wat	rondstaan	en

’n	 uniform	 wat	 die	 Sondag	 se	 verkeersvloei	 rangeer.	 Dis	 ’n	 breë	 straat	 met	 ou akkerbome	 en	 statige	 huise	 weerskante,	 omring	 van	 weelderige	 tuine, 

swembaddens,	spuitfonteintjies,	die	hele	works	van	ryk	mense. 

Kaptein	Williams	verskyn	uit	die	bondel	en	stap	haar	tegemoet. 

“Frans	Labuschagne,	48,”	val	hy	weg	sodra	sy	gestop	het,	“grootkop	by	Fed

—.”	 Hy	 tjek	 sy	 notaboek.	 “Fedco.	 Voer	 vrugte	 en	 wyn	 en	 allerhande	 sulke goeters	uit.	Of	is	dit	in?	Nee,	uit,	ja.” 

Hulle	stap	saam	na	die	opeenhoping.	“Die	huishoudster,”	gaan	hy	voort,	“het

hom	gekry	vanoggend	twintig	voor	sewe.	Sy’s	Eunice	Phillips,	54.	Sy	werk	nie

Sondae	 nie,	 maar	 vandag	 was	 ’n	 uitsondering,	 want	 dis	 Labuschagne	 se

verjaardag.	En	sy’t	’n	koek	gebring.	Hy’s	glo	mal	oor	haar	…	um	…	koek.	Dit

moes	 ’n	 surprise	 gewees	 het,	 die	 koek.	 Toe	 dag	 sy	 om	 dit	 vroeg	 te	 bring,	 voor kerk,	die	Lighuis	Kerk	in	Bellville.	Maar	toe	kry	sy	hom	in	die	tuinpaadjie.	Dit

lyk	of	hy	op	pad	was	om	te	gaan	fietsry.	Hele	outfit	met	alles	en	alles.	Maar	die helmet	was	nog	nie	op	nie.	Helaas.” 

“Koptrauma,	dus.	Van	sy	fiets	af	geval?” 

“Miskien.	Sy	fiets	lê	nét	daar.	Lyk	splinternuut,	maar	daar’s	niks	gebuckle	nie

of	niks.	Moet	’n	paar	rand	werd	wees.	Kaptein	Fortuin	sê	daai	soort	kos	ver	oor

die	R100	000.” 

“Die	fiéts?” 

Hy	 knik.	 “En	 dis	 sonder	 sy	 trimmings.	 Die	 Garmin	 op	 die	 steering	 alleen	 is agtduisend,	 dan’s	 daar	 nog	 die	 Softail	 shocks	 onder	 die	 saal,	 die	 iPhone	 mount op	die	…” 

“Ja,	toemaar.	Wat	weet	ons	nog	van	die	oorledene?” 

“Hy’s	getroud	met	Olga	Labuschagne,	45.	Geen	kinders	of	niks	nie.	Ook	nie

diere	 of	 dinge	 nie.	 Sy’s	 ’n	 kunstenaar,	 verf	 en	 maak	 goete	 van	 klei.	 Hy	 ry naweke	saam	met	’n	fietsgroep.	Dis	te	sê	wanneer	hy	hier	is	–	in	die	land.	Reis

glo	baie	oorsee,	vir	sy	werk	en	so.” 

“Daar’s	niks	weg	nie?” 

“Hek	 was	 oop,	 maar	 die	 agterdeur	 was	 gesluit	 en	 die	 sleutels	 saam	 met	 die oorledene	se	selfoon	in	sy	CamelBak.” 

“Die	wat?” 

“Daai	rugsakkie	wat	die	fietsmense	dra.	So	’n	dun,	klein	sakkietjie,	plat	vir	die wind-resistance.” 

Hulle	stap	haastig	voor	die	huis	verby	en	’n	systraat	af	na	die	agterhek. 

Die	 huis	 is	 modern,	 baie	 glas.	 En	 blokke	 rooi	 sinkplaat.	 Seker	 bedoel	 om kunstig	te	lyk,	dink	Quebeka.	Hel,	sommige	mense	baklei	hulle	vrek	om	uit	die

township-sinkies	 weg	 te	 kom.	 Maar	 die	 rykes	 dink	 die	 tiksel	 tin	 is	 cool.	 Geld waarborg	nie	breins	nie. 

“Wat	 nóg,	 Dirkie,”	 vra	 sy	 terwyl	 hy	 vir	 haar	 die	 tuinhek	 oopstoot,	 “enigeen wat	 iets	 gesien	 of	 gehoor	 het?	 Wat	 sê	 die	 huishoudster?	 En	 die	 vrou	 …	 kan	 sy praat?” 

“Ja,	 kolonel,	 e,	 hy	 sou	 sesuur	 gegaan	 het.”	 Hy	 laat	 haar	 voor	 loop.	 Die tuinpaadjie	 is	 van	 gemesselde	 leiklip	 met	 skerp	 randstene	 uit	 dieselfde	 klip, waaroor	varings	drup.	Dit	vurk	vorentoe	–	een	been	na	die	kombuis	en	’n	ander

na	’n	buitegebou	diep	in	die	groen	agtertuin. 

Net	voor	die	vurk	tref	hulle	die	patoloog	aan	–	op	sy	hurke	by	die	liggaam. 

“A,”	sê	hy	en	kyk	op	na	haar,	“fraai	begin	van	’n	Sondag	in	die	Bosch,	hè?” 

Dis	 dokter	 Arnold	 de	 Beer	 van	 die	 Wes-Kaapse	 Departement	 van	 Forensiese

Patologiedienste. 

“Môre,	Arrie,	wat	het	ons?”	Sy	tree	nader	aan	die	liggaam.	Die	man	lê	met	sy

gesig	half	in	die	varings	in	en	sy	lyf	skuins	oor	die	paadjie.	Hy’t	’n	harde	gesig, haakneus	soos	’n	roofvoël	en	diep	lyne	om	’n	mond	wat	afwaarts	trek.	Sy	oë	is

oop	en	dit	lyk	of	hy	in	argwaan	na	iets	in	die	varingbedding	staar. 

“Hy’t	nie	geval	nie,	nè,	Arrie?” 

“Kón	seker	…	e	…” 

“Maar	wat?”	Sy	buk	en	bekyk	die	maer,	benerige	liggaam.	Die	fietsrydrag	se

skel	kleure	steek	byna	verspot	af	teen	die	stil	geweld	van	die	dam	bloed	om	hom. 

De	Beer	draai	die	dooie	se	kop	versigtig.	Sy	sien	die	groot	duik,	die	skerfies

been	en	weefsel	tussen	gekoekte	klossies	swart	hare. 

“So,”	sê	die	patoloog,	“bietjie	kwaai	vir	’n	tuimel,	of	hoe?	Tensy	hy	opgestaan

het	en	homself	weer	agteroor	gegooi	het.	Drie	keer.” 

“Oukei.	Wat	was	die	moordwapen?” 

Hy	sug.	“By	eerste	aanblik	…	ek	dink	jy	soek	’n	stomp	voorwerp.	Iets	soos	’n

…	e	…	Dalk	’n	pyp	of	so.	Maar	…” 

“Ja?”	por	sy. 

Hy	wys	met	sy	behandskoende	vinger	na	’n	plek	onder	die	wond.	“Hier.	Dit

lyk	 na	 ’n	 skerper	 merk,	 dalk	 die	 randsteen	 …	 ek	 raai	 maar.	 Ek	 sal	 hom	 op	 die tafel	moet	kry	om	meer	noukeurig	…” 

“Ja-ja,	ek	weet.	Hy	kon	dus	geval	het.	Of	gestamp?” 

De	Beer	trek	sy	skouers	op. 

“Hy’s	dalk	gestamp	en	toe	met	’n	pyp	getakel?	Rower?” 

Hy	 wys	 na	 die	 slagoffer	 se	 knieë	 en	 elmboë.	 “Daar’s	 nie	 ooglopende	 tekens van	’n	struweling	nie.	Hy’t	nog	sy	horlosie	aan,	’n	Panerai.	Vreeslike	duur	ding, begin	hier	by	die	R80	000	rond.	En	al	sy	gereedskap	is	nog	hier.”	Die	inhoud	van

die	 CamelBak	 staan	 uitgepak:	 ’n	 iPhone,	 Swiss	 Army	 Knife,	 handskoene	 en sonroom.	“Ek	sien	net	nie	’n	beursie	nie.” 

“Wat	sê	jy	dus,	Arrie?	Sy	aanvaller	wou	net	die	beursie	hê?” 

“Sou	nie	kon	sê	nie.” 

Quebeka	bedank	die	dokter	en	staan	op.	“Raait,”	vra	sy	vir	Williams,	“wat	sê

die	bure?” 

Hy	skud	sy	kop.	“Niks	gesien	of	gehoor	nie,	kolonel.	Daar’s	nie	bure	na	agter

toe	nie.	Net	die	Jan	Marais-park.” 

“Ek	 wil	 alles	 gefynkam	 hê,	 beginnende	 by	 vingerafdrukke	 op	 die	 fiets,	 die hek,	alles.	En	julle	deursoek	die	hele	werf,	laat	Daniels	en	Zikale	jou	help.	Kry uniforms	wat	die	park	kan	vat.” 

“Dis	groot,	kolonel.	Meer	as	twintig	hekta—.” 

“Dit	 maak	 nie	 saak	 nie,	 man!	 Bel	 vir	 nog	 mense.	 En	 kry	 iemand	 wat	 die

private	security-outjies	kan	uitluister,	buurtwag,	alles.	En	tjop-tjop.	Ons	het	klaar te	veel	tyd	verloor.	As	dit	roof	was,	is	hy	dalk	nog	in	die	buurt!” 

Pote	Claassens	se	voet	pla	hom. 

Hy’s	 gebore	 met	 die	 voet.	 Ding	 buig	 binnetoe,	 so	 al	 of	 hy	 wil	 skaam	 kry	 en terugdraai.	 Mens	 kan	 nie	 vinnig	 loop	 sonder	 om	 soos	 ’n	 driebeendonkie	 te	 lyk nie.	Laat	staan	nog	hardloop. 

So	 hy	 loop	 sy	 normal	 cruising	 speed	 om	 nie	 onnodig	 uit	 te	 staan	 nie,	 want Pote	het	probleme. 

Grotes. 

Hy	weet	die	cops	gaan	hom	kom	soek.	Gee	net	tyd.	Oor	die	man	met	wie	se

geld	hy	in	sy	sak	loop.	Hy	hoor	al	hoeka	die	sirenes	tjank.	Kom	van	oralster	uit

die	dorp	en	sleep	hier	af	in	die	Jan	Marais-park	se	rigting. 

Only	a	matter	of	time,	weet	hy,	dan	kóm	hulle	vir	hom. 

Maar	daai’s	nie	nou	sy	biggest	worry	nie. 

Sy	immediate	probleem	is	met	die	Priester.	“Ek	is	’n	humble	servant	van	die

Alsiende,”	 is	 die	 Priester	 se	 motto.	 “Wat	 jy	 aan	 my	 doen,	 het	 jy	 ook	 aan	 Hóm gedoen.” 

En	 Pote	 sou	 nie	 droom	 daarvan	 om	 iets	 aan	 die	 Priester	 te	 wil	 doen	 nie, newwermaaind	die	Alsiende.	As	die	Priester	en	die	kerkraad	jou	kom	haal	…	jy

kan	bid	tot	jy	blou	is,	hulle	haal	vir	jou	uit.	One	time. 

Alles	 het	 begin	 met	 ’n	 effense	 miscalculation.	 Met	 een	 van	 die	 Priester	 se hoofdiakens. 

Self	nie	’n	ongevaarlike	ou	nie.	Altyd	met	die	snaakse	trek	op	sy	gevreet.	Sy

oë	 so	 bietjie	 wilderig,	 hondsdollerig.	 Sy	 bynaam	 is	 hoeka	 Hond.	 Hy’s	 die Priester	se	northern	supply	manager,	alles	bokant	Pleinstraat,	by	die	students	en die	 cheapskate	 larny-buurte.	 Sy	 main	 merchandise	 is	 maar	 jou	 basic	 greens, maar	vir	die	students	het	hy	’n	choice	menu	–	enigiets	van	partytjiepille	tot	rocks en	coke. 

Hang	af	hoeveel	sente	het	jy. 

En	Pote	het	nogal	gehad.	Nie	exactly	dik	in	die	skille	nie.	Maar	genoeg.	Hele

godsbloedige	dag	rondom	die	sportsgronde	gecarguard.	Die	ander	guards	het	al

padgegee,	 toe	 staan	 Pote	 nog,	 vang	 die	 laaste	 pappies	 wat	 die	 kinners	 by	 die sports	kom	afhaal	het. 

Toe’t	hy	vir	Hond	gaan	opsoek:	parceltjie	genuine	Transkei-groen	sou	kwaai

wees.	En	so	twee	vingertjies	tik.	Vir	hom	en	Hennetjie	vir	Sondag.	Lat	hulle	kan

relax	en	rustig	wees,	’n	tokkie	vang	in	die	park	en	vir	die	tarentale	kyk.	Vandag is	hulle	anniversary.	Tien	jaar	tesame,	hy	en	sy	Hen,	the	wind	beneath	his	wings. 

Maar	toe’s	daar	’n	neukery. 

Sy	 trap	 versigtig	 verby	 die	 koek	 wat	 verpletter	 in	 die	 tuinpaadjie	 lê.	 Dieprooi fluweelkoek.	 Met	 spierwit	 versiering,	 waarin	 ’n	 verjaardagkersie	 nog	 dapper vassteek,	ongebrand. 

Die	 huishoudster	 is	 besig	 met	 skottelgoed.	 Sy	 lig	 haar	 hande	 uit	 die

skuimende	 water,	 droog	 dit	 aan	 ’n	 teedoek	 af	 en	 steek	 ’n	 bewende	 hand	 na Quebeka	uit.	“M-mevrou	is	daar	binne,”	sê	sy	en	vee	dan	oor	haar	rooi	oë.	“Ek

maak	tee.	Sal	u	…” 

Quebeka	 skud	 haar	 kop.	 “Net	 ’n	 vraag:	 Het	 u	 of	 mevrou	 Labuschagne	 aan enigiets	gevat	buite?” 

“Nee!	Nooit.	Dit	was	so	vreeslik.	Hy’t	net	so	daar	gelê,	toe	ek	hier	aankom. 

En	 die	 bloed.	 Hemel,	 so	 baie	 bloed.	 Ek	 het	 geroep,	 maar	 mevrou	 het	 my	 nie gehoor	nie,	sy	was	onder	die	stort.	Sy’t	so	nat-nat	afgekom	…	en	toe’t	sy	…	o, 

Vader	van	Genade.	Sy	was	so	geskok.	Kon	g’n	voet	versit	nie.	Ek	moes	maar	die

ambulans	bel.	Én	die	polisie!” 

“En	niemand	het	u	verwag	nie?	Ek	bedoel	…” 

“Ek	wou	Meneer	verras.	Mevrou	kook	glad	nie,	so	…” 

“U	het	goed	klaargekom	met	hom?” 

“Wat?	E	…	ja.	Hy’s	’n	streng	man.	Stil.	Al	twee,	eintlik.	Eenkant.”	Blink	trane

staan	opnuut	op	in	haar	oë,	plons	dan	oor	haar	wange.	Sy	vee	dit	hardhandig	met

die	teedoek	weg.	“Hy’s	baie	partikelêr	met	wat	hy	eet.	Báie.	Hy	skryf	alles	op	–

soveel	proteïen,	soveel	groentes.	En	ook	nie	wátse	kos	nie,	ek	moet	alles	weeg

tot	op	die	leste	gram.	Maar	ek	dag	…	vandag	is	darem	sy	verjaardag.	Ek	maak

vir	hom	’n	laevet-koek.” 

Haar	gesig	vertrek	opnuut.	“En	…	e	…	dis	’n	swaar	tyd,	nou.	Die	ou	mevrou

lê	op	sterwe	en	als.	En	ek	dag	maar	…”	Haar	stem	draal	weg. 

“En	waar’s	mevrou	nou?” 

“K-kom,”	sê	die	vrou	en	Quebeka	volg	haar.	Sy	verkyk	haar	aan	die	kombuis. 

Dit	lyk	soos	iets	uit	’n	boek:	alles	wit,	gladde,	soomlose	oppervlakke.	Versteekte kaste,	glansend	tot	teen	die	plafon.	Jy	kan	jou	gesig	daarin	sien. 

Sy	dink	aan	haar	eie	kombuis.	Dis	’n	nes.	Maar	jy	kan	sien	waar	alles	is,	waar

om	die	messegoed	te	kry.	Die	yskas	staan	oop	en	bloot	en	brom.	Jy	kan	sien	hoe

die	wasmasjien	die	bontgoed	kou.	Hier	hoor	jy	hom	sis,	maar	jy	sien	hom	nie. 

Dit	was	al	verby	vuilskemer	toe	Pote	eers	by	die	Hond	se	place	of	business	agter

die	BP	uitkom.	Maar	die	man	was	missing	in	action,	all	in	all	’n	swak	situation. 

Want	hy	kan	mos	nou	nie	met	leë	hande	gaan	staan	en	anniversary	hou	nie.	En

not	 ’n	 dêm	 wag	 hy	 vir	 die	 Hond	 se	 nagskof.	 Dié	 begint	 eers	 middernag	 as	 die students	uit	die	clubse	kom	vir	twak	en	tackle	teen	triple	price. 

So,	 hy’t	 geloop	 soek	 en	 hom	 uiteindelik	 anderkant	 Pick	 n	 Pay	 se	 parking

gekry.	 Maar	 die	 Hond	 was	 gaar.	 Perrelêtiek.	 Die	 kyk	 was	 nóg	 wilder	 as gewoonlik,	so	al	of	hy	sy	eie	shop	gerob	het. 

Nie	’n	woord	geluister	toe	Pote	praat	nie,	net	gestaar	en	gesteun,	sy	kop	soos

’n	kurkprop	op	die	two	oceans.	En	toe	skielik,	toe	tiep	die	ou,	word	hy	slap.	Pote het	 hom	 aan	 die	 arm	 getik,	 maar	 niks.	 Die	 Hond	 was	 gone.	 Langs	 hom	 op	 die grond	het	sy	kardoes	nog	net	so	gestaan:	WP	Kelders-sak	met	die	papsak	binne-in.	Onder	lê	die	stêsj. 

So,	daai	was	nou	nie	eintlik	’n	ideal	situation	nie.	Hier	staan	hy	wat	Pote	is	for once	 met	 genoeg	 sente.	 En	 sy	 hart	 se	 punt	 sit	 en	 wag	 teen	 die	 park	 vir	 die anniversary.	En	die	Hond	is	blerrie	six-love! 

Toe	maak	Pote	die	mistyk. 

Hy	gryp	die	hele	sak	en	hy	maak	dat	hy	wegkom.	Daar	was	mos	nou	nie	tyd

vir	eerlik	shop	nie.	Die	ou	was	poerpaptes.	En	anyways,	as	Pote	hom	nie	gerol

het	nie,	sou	iemand	anders	dit	gedoen	het. 

You	can	maar	sommer	say	it	was	an	accident	waiting	to	happen. 

Except	die	joke	was	op	hom.	Want	daai	sak	het	net	mooi	blou	fokkol	in	gehad, 

besides	 ’n	 paar	 ou	 tekkies	 in	 koerantpapier.	 En	 Hennetjie	 wil	 nie	 ge-please-explain	 wees	 nie,	 sy’s	 opgeruk	 en	 sê	 haar	 been	 is	 seer.	 Sy	 gaan	 in	 die	 shelter slaap,	hy	kan	in	sy	maai	in	allenag	anniversary	hou. 

En	ve’môre	six	o’clock	kry	hy	die	tyding:	Die	Hond	is	dood.	En	die	Priester

soek	sy	bloed.	Hy	en	sy	hele	congregation! 

Olga	Labuschagne	is	op	die	foon	toe	Quebeka	in	die	sitkamer	kom.	Sy	sit	in	die

hoek	van	’n	spierwit	sitkamerbank	met	haar	voete	onder	haar	ingevou,	kruisbeen

soos	’n	Boeddha.	Sy	is	oorgewig	met	rysige	borste	en	’n	maag	wat	sy	onder	’n

oorgroot	T-hemp	probeer	wegsteek. 

Sy	kyk	op	na	Quebeka	met	droë,	gelate	oë	en	sê	met	’n	sagte	stem	in	die	foon:

“Nee,	 Ma,	 hulle	 kan	 niks	 meer	 vir	 Frans	 doen	 nie.	 Ek	 is	 seker,	 ja.	 Nee-nee,	 ek kan	nie	kom	kuier	nie.	Frans	ook	nie,	hy’s	…	ek	het	dan	nou	net	gesê	…” 

Terwyl	Quebeka	wag	dat	sy	klaarmaak,	kyk	sy	na	die	groot	skilderye	teen	die

mure	–	as	’n	mens	dit	skilderye	kan	noem.	Dis	eerder	woeste	strepe	en	blertse, 

wat	 skerp	 uitstaan	 teen	 die	 pastelkalmte	 van	 die	 res	 van	 die	 vertrek:	 spierwit meubels	 op	 mentgroen	 matte.	 Daar’s	 ’n	 groot	 kleipot	 op	 die	 koffietafel, vermoedelik	die	vrou	se	eie	maaksel. 

“Jammer,”	sê	die	weduwee	saggies	toe	sy	klaar	is	met	die	oproep.	“Sy	ma.	Sy

verstaan	nie	juis	nie.	Dis	maar	die	demensie.	Sy	vra	dieselfde	goed	oor	en	oor.” 

Quebeka	stel	haarself	voor	en	gaan	sit	versigtig	op	die	puntjie	van	’n	leunstoel

naas	die	bank.	“Sal	u	omgee	vir	’n	paar	vrae,	Mevrou?” 

“Natuurlik,”	sê	sy	en	glimlag	floutjies.	Anders	as	die	huishoudster,	lyk	dit	nie

of	 sy	 al	 gehuil	 het	 nie.	 “Jy	 wil	 seker	 weet	 wat	 gebeur	 het?	 Ek	 het	 hom	 hoor uitgaan.	Saggies.	Maar	ek	hoor	hom	natuurlik.	Die	fietsskoene	raas.” 

Sy	 sug,	 vee	 oor	 haar	 hare.	 Haar	 vingers,	 merk	 Quebeka,	 is	 kort	 en	 grof	 en daar’s	swart	verf	onder	die	naels. 

“Frans	…	Frans	verjaar	vandag,	jy	weet?” 

Quebeka	knik. 

“Na	hy	weg	is,	het	ek	chi	kung	gedoen.”	Sy	raak	stil,	staar	afgetrokke	in	die

niet.	Dan	kom	sy	weer	by:	“Dis	…	e	…	dis	soos	joga.	Net	stadig.	Baie	stadig.	’n

Soort	meditasie,	kalmerend.” 

“Was	u	dan	gespanne?” 

“Wat?” 

“Dat	u	moes	kalmeer.	Met	die	…	e	…	meditasie.” 

“Dis	oefening.	Jy	beweeg.” 

Tot	 Quebeka	 se	 verbasing	 staan	 sy	 op	 en	 druk	 haar	 hande	 voor	 haar	 bors, palms	teen	mekaar.	Dan	lig	sy	haar	een	knie	stadig	op,	die	poffervoetjie	na	onder gepunt.	 Vir	 ’n	 ruk	 staan	 sy	 so,	 haar	 oë	 toe.	 Dan	 beweeg	 sy	 die	 knie	 stadig sywaarts. 

Quebeka	skuif	ongemaklik	op	haar	stoel.	“Oukei,	Mevrou,”	sê	sy,	“ek	dink	ek

begryp.	 Maar	 miskien	 moet	 u	 liewer	 sit.	 En	 dan	 sê	 u	 hoekom	 u	 vanoggend gespanne	was.” 

Sy	gaan	sit,	oë	steeds	toe,	en	blaas	’n	lang	asem	uit	deur	getuite	lippe.	“Frans

se	ma	is	baie	angstig.	Sy	bel	en	vra	oor	en	oor	dieselfde	goed.” 

“Vanoggend	ook?” 

Die	 vrou	 knyp	 haar	 oë	 stywer	 toe	 en	 knik.	 “Frans	 het	 gaan	 ry.	 Sy	 groep	 kry mekaar	op	die	Braak,	dan	ry	hulle.	Vér	…	Wellington	toe	en	so.	En	iewers	eet

hulle	iets,	drink	koffie.” 

“Hy	sou	dus	geld	saamgevat	het?” 

Weer	 ’n	 knik.	 “Na	 die	 chi	 kung	 het	 ek	 gestort.	 Jy	 sal	 verbaas	 weer	 oor	 hoe mens	sweet,	hoor.	Dit	lyk	net	so	maklik	…” 

“Maar	u	het	niks	buite	gehoor	of	gesien	nie?”	por	Quebeka	versigtig.	Dié	vrou

is	nie	lekker	nie,	besluit	sy.	Sy’s	meer	begaan	oor	haar	los	litte	as	oor	haar	dooie man. 

“Ek	 was	 in	 die	 stort	 en	 skielik	 is	 Eunice	 daar.	 Uit	 die	 bloute.	 Ek	 was	 nogal verbaas.	Sy	behoort	te	weet	Frans	hou	nie	van	verjaardae	nie.”	Sy	fluister,	asof

sy	 ’n	 geheim	 deel.	 “Hy	 weier	 om	 dit	 te	 vier.	 Dis	 net	 ’n	 datum,	 sê	 hy.	 Kersfees ook.	‘Dis	aangeplakte	jolyt,	Mol.’	Hy	noem	my	Mol	–	afgelei	van	mollig,	sien? 

Hy	sê	dis	alles	vals	en	emosioneel.	Dieselfde	met	begrafnisse.	Frans	sê	…”	Sy

haal	weer	diep	asem,	blaas	dit	stadig	uit	en	begin	dan	liggies	wieg.	“Ons	het	nie sy	pa	begrawe	nie.	Hom	laat	…	wat	is	die	woord,	verbrand.” 

“Veras,”	help	Quebeka. 

“Daar	was	geen	seremonie	nie.	Niks.	Avbob	het	hom	net	gaan	haal.	En	daarna

val	 daar	 geen	 woord	 meer	 oor	 hom	 nie.	 Asof	 …	 asof	 hy	 nooit	 bestaan	 het	 nie. 

Net	poef,	weg.	En	nou’s	dit	Ma.	Sy’s	op	haar	laaste.	En	sy	wil	’n	begrafnis	hê	…

en	sy	vra	oor	en	oor.	En	oor.”	Sy	maak	weer	haar	oë	toe	en	begin	haar	lyf	liggies wieg. 

Quebeka	 gaan	 soek	 die	 huishoudster.	 “Ek	 dink	 mevrou	 Labuschagne	 is	 in

skok.	Wie’s	julle	huisdokter?” 

“Dokter	Steenkamp.	Ek	het	klaar	gebel.” 

“Bly	by	haar	tot	hy	kom.	Sy	moenie	nou	alleen	wees	nie,	oukei?	Ek	wil	gou

deur	die	huis	kyk	of	ek	meneer	Labuschagne	se	beursie	kan	opspoor.” 

’n	Ligblou	HiAce	draai	uit	’n	systraat	onder	in	Banghoekweg	in.	Dis	die	Priester

se	Draai-of-Braai	Wagon. 

Pote	 vries.	 Hy’s	 op	 die	 oop	 stuk	 tussen	 die	 munisipaal	 se	 gronde	 en	 die engineering-buildings	van	die	universiteit.	Daar’s	blerrie	boggerol	skuilte	tussenin. 

Hy	spring	om	en	hobbel	terug	soos	hy	gekom	het.	As	hy	nie	vlam	kry	onder

sy	 onpaar	 stelletjie	 voete	 nie,	 sien	 hy	 vandag	 sy	 gat.	 Hy	 moet	 net	 oor Cluverstraat	 kom,	 dat	 hy	 by	 die	 Spar-kompleks	 kan	 uitkom.	 Daar’s	 volk.	 Die Priester	sal	hom	nie	sommer	helder	oordag	…	Mind	you,	witnesses	ofte	not,	as

die	Priester	jou	gemerk	het,	is	jy	poer	in	jou	se	moer. 

Hy	 hoor	 amok	 agter	 hom,	 loer	 vinnig	 om.	 Die	 HiAce	 het	 in	 ’n	 bondel

fietsryers	 by	 ’n	 zebra	 crossing	 beland.	 Hy	 kan	 die	 Priester	 binne	 sien	 kook. 

Langs	hom	hang	sy	hoofdiaken,	Disney,	halfpad	by	die	venster	uit,	skree	lelike

woorde	 vir	 die	 fietsers.	 Vir	 die	 eerste	 keer	 ooit	 is	 Pote	 dankbaar	 vir	 die fietsrygespuis.	Arrogante	stronte	wat	soos	keffers	deur	die	strate	jaag,	occupy	die hele	pad	en	maak	geraas.	Einste	so	’n	hunting	pack	wat	annerdag	vir	Hennetjie

onderstebo	gery	het.	Hele	treinsmêsj	gewees.	Sy’t	sommer	lelik	seergekry,	maar

die	donner	wat	haar	omgery	het,	was	meer	geworry	oor	sy	fiets	as	oor	die	Hen

wat	daar	lê	en	bloei. 

En	onbeskóf.	“Weet	jy	wat	kós	die	flippen	fiets?”	het	hy	vir	haar	geskrou.	Hy

staan	daar	in	sy	simpel	suitjie,	die	maergat	stertjies	in	die	voëlverklikkerbroekie. 

“Julle	is	alewig	gesuip	en	slinger	voor	mens	in.	As	jy	my	fiets	gebuig	het	…” 

“Voertsek!”	het	Pote	teruggeskree	en	vir	Hennetjie	probeer	ophelp.	“Gemors! 

Ek	klap	vir	jou	in	neks	wiek	in,	jou	ma	se	moer!” 

Hulle	het	vir	hom	gelag.	Voor	sy	Hen.	En	toe	ry	hulle	weg	en	hy	staan	daar

helpless	soos	’n	newborn.	Sy’t	vir	twee	weke	mank	geloop.	In	fact,	sy’s	nou	nog

nie	reg	nie. 

En	vanoggend	…

Vanoggend,	 toe	 sien	 hy	 mos	 daai	 einste	 vullis,	 die	 ryer	 met	 sy	 kak	 maniere. 

Wéér	met	die	fiets. 

Maar	hierdie	keer	was	die	man	alleen. 

Kaptein	 Dirk	 Williams	 kom	 versigtig	 by	 die	 sitkamer	 in,	 wink	 Quebeka	 nader. 

“Hier’s	 ’n	 ou	 van	 Thorburn	 Security	 wat	 sê	 hy’t	 vroeër	 ’n	 bergie	 gewaar	 wat mank	 loop,”	 fluister	 hy.	 “Ek	 dink	 hy	 praat	 van	 Pote.	 Hy’s	 die	 ou	 met	 die clubfoot,	almal	op	die	dorp	ken	hom.” 

“Laat	weet	die	patrollies	en	sê	die	securities	moet	help	soek!	En	fynkam	die

park.	Het	julle	al	iets	op	die	werf	gekry?” 

“Nog	niks,	kolonel.	Ons	moet	nog	die	buitegeboue	doen.” 

“Nou	 toe,”	 sê	 Quebeka	 en	 draai	 terug	 na	 Olga	 Labuschagne.	 “Ek	 gaan	 net rondkyk	vir	die	beursie,	Mevrou.	Goed	so?” 

“Frans	 vergeet	 niks,”	 sê	 sy.	 “Nooit.	 Vergeet	 is	 ’n	 swakheid,	 glo	 hy.	 As	 die beursie	weg	is,	het	iemand	dit	by	hom	gevat.” 

Quebeka	 loop	 met	 ’n	 koel,	 breë	 gang	 af,	 loer	 by	 deure	 in	 tot	 sy	 die studeerkamer	vind.	Kraaknetjies.	Dit	sal	syne	wees:	Apple	Mac	op	die	lessenaar, 

fietsryfoto’s	teen	die	muur,	alfabeties	gemerkte	hanglêers	in	liasseerkabinette.	Sy vind	g’n	teken	van	’n	beursie	of	kontant	nie.	Geen	kluis	nie. 

Diep	ingedagte	loop	sy	die	trap	op.	Die	hitte	ten	spyt,	is	die	huis	koel.	Of	is	dit kil?	So	’n	netjiese	poppekas. 

Die	hoofslaapkamer	se	swaar	blindings	en	gordyne	is	toegetrek.	Sy	gaan	maak

dit	oop	en	die	uitsig	slaan	haar	asem	weg:	’n	panorama	van	die	hele	Jan	Marais-

park,	 Simonsberg,	 Botmaskop	 en	 die	 Jonkershoekvallei.	 Dit	 voel	 soos	 jou	 eie, private	wildernis	in	die	middel	van	’n	besige	dorp.	Die	uitsig	alleen	moet	seker

miljoene	werd	wees.	Vir	wat	moet	die	gordyne	dan	toe	wees,	wonder	sy. 

Sy	hoor	vir	Williams	op	die	trap. 

“Jislaaik,”	sê	hy	uitasem,	“dis	nou	wat	jy	’n	view	noem.	As	dit	myne	was,	het

ek	net	hier	bly	sit,	nie	heeldag	geloop	en	spit	en	polish	en	aan	die	kant	maak	nie. 

Onder	was	hulle	glads	al	môre	se	wasgoed.” 

“Oukei,	Dirkie.	Los	maar	die	kommentaartjies.” 

“Ja,	kolonel.	Maar	iemand	het	vir	Pote	gespot	–	dorp	se	kant	toe.	En	Forensies

sê	’n	snaakse	ding:	die	fiets	is	skoongevee.	Daar’s	niks	vingers	op	nie.” 

Quebeka	byt	haar	lip.	Hier’s	iets	nie	lekker	nie.	Sy	tuur	by	die	venster	uit	oor

die	 groot	 natuurpark.	 Sou	 daar	 ’n	 moordenaar	 iewers	 skuil?	 Of	 lê	 die	 onheil digterby?	Haar	oog	vang	die	losstaande	gebou	heel	agter	in	die	tuin.	“Was	julle

dáár	in?” 

“Dis	 die	 studio,	 ja.	 Mevrou	 Labuschagne	 is	 glo	 vreeslik	 beroemd,	 maar	 die

plek	is	…	dit	lyk	bietjie	anders	as	hiér.	Glad	nie	so	netjies	nie.	Om	die	waarheid te	sê,	dit	lyk	soos	’n	nes.” 

Quebeka	draai	om.	“Gaan	wys	my!” 

Pote	laat	nie	op	hom	wag	nie.	Hy	hoor	die	woedende	gerev	van	die	HiAce	agter

hom	en	hop	so	vinnig	as	wat	sy	omdraaivoet	hom	toelaat.	Sy	twee	arms	pomp, 

die	elmboë	lig	soos	chicken	wings. 

Maak	nie	saak	hóé	nie,	die	Priester	gaan	nie	wil	explanations	en	stories	hoor

nie.	Jy	wil	mos	honest	business	gedoen	het,	maar	toe’s	die	man	swak.	Al	het	jy

jou	 bietjie	 gevat	 en	 jou	 geld	 gelos,	 iemand	 anders	 sal	 die	 res	 gekom	 rob	 het. 

Daai’s	maar	hoe	dinge	staan. 

En	van	waar	moes	jy	nou	weet	die	man	in	question	is	hoekatie	dood?	Jy’t	mos

nou	 net	 gedagtes	 gehad	 vir	 jou	 Hennetjie.	 En	 die	 anniversary.	 En	 jy	 dink	 mos nou	 nie	 aan	 die	 Priester	 se	 promise	 nie:	 “Ek	 is	 die	 dienaar	 van	 die	 Groot Alsiende.	 Die	 een	 wat	 aan	 my	 vat,	 het	 aan	 Hom	 gevat.	 En	 jy	 soek	 nie	 ons gesamentlike	wrath	op	jou	gat	nie.	Daai’s	’n	promise,	my	broe’.” 

Pote	se	bene	maal	en	sy	arms	pomp.	Waar	sal	sy	hulp	vandaan	kom?	Almal	in

hierdie	dorp	wat	nagmaal	gebruik,	koop	dit	by	die	Priester	en	sy	diakens.	Hy’t	al die	competitions	man-man	uitgeroei.	Hy	duld	g’n	ketters	nie. 

Agter	 hom	 hoor	 hy	 die	 gesuis	 van	 wiele	 op	 die	 teer.	 Dis	 die	 fietsryers.	 Die hele	bondel	etters	kom	verbygery. 

Maar	g’n	Priester	nie.	Hy	kyk	agter	toe,	sien	die	HiAce	het	stilletjies	langs	die pad	 afgetrek.	 Die	 ou	 kerkman	 sit	 nog	 binne,	 maar	 hy	 kyk	 nie	 vir	 Pote	 nie.	 Hy kyk	vir	die	cop-kar	wat	uit	Verreweidestraat	in	Banghoek	ingedraai	kom. 

Binne	sit	twee	cops	met	gerekte	nekke	en	rondkyk.	Dan	gewaar	hulle	hom	en

pyl	met	skreeuende	bande	op	hom	af,	met	die	blou	ligte	wat	draai	en	die	sirenes

wat	mal	gaan. 

Ag	 Liewenheer,	 Pote,	 nou’s	 jy	 heeltemal	 in	 jou	 ma	 se	 maai.	 Eers	 gaan	 die cops	 hom	 braai	 en	 dan	 gaan	 die	 Priester	 se	 altaarknape	 aan	 die	 binnekant	 hom naai. 

Pote	hol. 

Die	kar	stop	hier	by	hom	en	die	cop	skrou	vir	hom	om	te	bly	staan,	maar	hy

luister	nie.	Hy	pomp	perdekrag. 

Dan	het	die	kêrel	hom	van	agter	beet.	Hy	ruk	Pote	se	arms	agter	sy	rug	in	en

gooi	hom	neer. 

“Dissie	ek	nie,	dissie	ek	nie!”	skree	Pote.	“Ek	het	niks	gedoen	nie!	Au!”	Hy

kry	’n	skop	teen	die	ribbes.	Dis	nie	seer	nie,	maar	Pote	skree	vir	dood. 

“Hou	jou	bek!” 

“Ek	het	daai	man	niks	gedoen	nie!” 

Die	cop	pluk	hom	op	en	slip	die	bangles	om	sy	polse,	vroetel	vinnig	deur	al	sy sakke. 

“Aitsa!”	roep	hy	en	hou	die	bondel	note	voor	Pote	se	neus.	“Waar	kry	jy	dit?” 

Pote	laat	sak	sy	kop.	Hy’s	so	diep	in	sy	moer	in,	hy	kan	maar	netsowel	sê. 

“Ek	het	dit	gesteel,”	bieg	hy,	“by	’n	wit	man	op	’n	fiets.” 

Die	twee	cops	kyk	vir	mekaar.	“Slaat	my	met	’n	snot-snoek,”	sê	die	een.	Hy

kou	oopmond	aan	’n	stuk	kougom	terwyl	hy	die	note	tel.	“	’n	Bergie	wat	nie	lieg

nie.”	 Dan	 raak	 hy	 ernstig.	 “Jy’t	 ’n	 man	 vermoor	 vir	 vyfhonderd	 rand,	 jou	 stuk gemors.” 

Pote	word	yskoud.	“Vermóór?	Ekke?	Ek	het	daai	geld	properlies	gesteel!	Ek

het	g’n	niemand	gevermoor	nie.	Daai	man	het	dit	practically	vir	my	gegee,	my

broe’.” 

“Hou	jou	kakstories	vir	die	judge,”	sê	die	kougom-cop	en	druk	hom	in	die	kar

in.	Die	ander	ou	het	sy	selfoon	uit.	“Ons	het	hom,	kaptein,”	sê	hy	opgewonde	in

die	foon	in,	“en	hy’t	die	geld	op	hom.	Ja,	beken	alles!” 

Iets	woes	bars	skielik	in	Pote	se	borskas	los.	Hy	ruk	aan	sy	boeie	en	skop	teen

die	sitplekke.	“Néé!	Ek	hét	nie!	Ek	hét’ie!	Luister	met	jou	ore	dan!	Ek	…” 

Die	kougomkouer	mik	’n	hou	na	hom	en	beveel	hom	om	stil	te	bly. 

Pote	begin	te	huil.	“Asseblief,”	soebat	hy,	“ek	sweer.	Voor	’ie	Here!	Ek	het	by

daai	man	se	huis	verbygeloop.	Minding	my	own	business	en	op	my	eie	mission, 

haastag.	Ek	is	’n	man	met	my	eie	probleme,	ek	wil	net	haastag-haastag	stasie	toe

gegaan	het.	En,	en	toe	ek	weer	sien,	toe	kom	hy	uit	sy	tuinhek	uit.	Net	so!	Mens

skrik	jou	vrek!	Hy	ok.	Maar	toe	sien	ek	mos	nou	wie’s	dit	–	dis	een	en	dieselle

vark	wat	my	ou	motjie	so	onderstebo	gery	het.	Anderdag.	Hennetjie	kan	nou	nog

nie	mooi	loop	nie.	En	…” 

“Sjarrap,”	sê	Kougom.	“Ry,	Zikale,	hierdie	ou	stink	ons	uit	die	blerrie	kar	uit.” 

“Asseblief!	 Ek	 praat	 die	 reine	 waarheid.”	 Pote	 vee	 sy	 wange	 aan	 sy

baadjiemou	af.	“Ek	sal	die	geld	teruggee.	Ek	lieg	nie,	ek	sweer.	Ma’	hy’t	vir	my

gelaat	 skrik.	 En	 as	 ek	 skrik,	 is	 ek	 nie	 op	 my	 beste	 nie.	 Ek	 het	 gesê	 hy	 moet apologise	…” 

“Ja,”	sê	Kougom,	“en	toe	slaan	jy	sy	kop	in!” 

“Nee!	Ons	het	mos	nou	al	twee	’n	surprise	gehet.	Ma’	toe	recover	ek	en	ek	sê

hom,	jy’s	glad	nie	so	grootmeneer	as	jy	alleen	is	nie.	Waar’s	jou	groot	bek	nou? 

En	hy’s	bang,	die	man,	sy	oeghe	soos	pierings	en	hy	begin	te	reverse.	Hy’t	geld

in	 sy	 hand	 gehad.	 ‘Wil	 jy	 met	 géld	 apologise?’	 roep	 ek	 vir	 hom.	 ‘Jy	 skiem	 jy gooi	geld	en	Hennetjie	se	been	is	reg.	Newwermaaind	haar	dignity!	Toe	trap	hy

agteruit	en	hy	trip	en	hy	gooi	die	geld.	En	…	ek	het	die	geld	gegryp	en	gemaak

dat	ek	wegkom.	Voor	hy	sy	mind	change.” 

Die	studio	lyk	of	daar	’n	verfbom	ontplof	het. 

Daar’s	 groot	 spatsels,	 kolle	 en	 strepe	 teen	 die	 mure	 en	 oor	 vier	 doeke	 wat langs	 mekaar	 op	 esels	 rus.	 Quebeka	 probeer	 haar	 voorstel	 hoe	 die	 verfproses geskied.	 Die	 vrou	 moet	 letterlik	 in	 die	 middel	 van	 die	 vertrek	 staan	 en	 kwaste vol	verf	rondswaai. 

En	mense	betáál	daarvoor? 

Sy	skud	haar	kop	en	tree	na	binne.	’n	Swaar	chemiese	reuk	tref	haar	–	verf	en

terpentyn.	Een	muur	het	oop	rakke	waarop	’n	swetterjoel	verfhouers	en	kwaste

staan,	ook	rolle	lap	en	papier. 

Chaos,	 besluit	 Quebeka.	 En	 geweld.	 Alles	 in	 hierdie	 ruimte	 voel	 soos	 ’n uitbarsting. 

Teen	 die	 agterste	 muur	 is	 ’n	 deur.	 Dit	 gee	 toegang	 tot	 ’n	 kalmer	 ruimte, kennelik	waar	die	kleigoed	gemaak	word.	Daar’s	’n	pottebakkerswiel	en	’n	lang

werktafel.	Eenkant	staan	’n	halfklaar	beeld,	’n	manlike	torso	met	’n	uitgeholde

gat	 waar	 die	 hart	 normaalweg	 sou	 wees.	 Langsaan	 is	 ’n	 groot	 houtkis	 met vakkies	 waarin	 die	 kunstenaarsgereedskap	 gehou	 word	 –	 messe,	 skêre,	 klein troffels,	 vislyn,	 breinaalde	 en	 skroewedraaiers,	 selfs	 ’n	 reusekoekroller.	 Snaaks om	 so	 ’n	 kombuislike	 ding	 in	 ’n	 studio	 aan	 te	 tref.	 Dis	 seker	 waarmee	 die	 klei uitgerol	word. 

“Kolonel!”	roep	Williams	haar	van	buite	af.	Daar’s	opwinding	in	sy	stem	en

sy	loop	haastig	uit,	bly	om	die	onstuimigheid	agter	te	laat. 

“Ons	het	hom!	Die	ou	met	die	horrelpoot,”	sê	hy	uitasem,	“en	hy	erken	alles. 

Hy’s	hier	buite	as	kolonel	gou	met	hom	wil	praat.	Zikale-hulle	het	hom	net	hier

anderkant	in	Banghoekweg	vasgetrap.” 

“En	’n	moordwapen?”	vra	Quebeka. 

“Negatief,	kolonel.” 

“Aanhou	soek,”	sê	sy. 

Die	man	agter	in	Zikale	se	kar	het	’n	wilde	baard,	min	tande	en	sy	hare	staan	in

woeste	klosse	om	sy	kop.	Daar’s	traanstrepe	oor	sy	wange. 

Sy	buk	by	die	kar	in. 

“Mevrou,”	sê	hy	en	kyk	pleitend	na	haar.	Sy	gesig	is	verinneweer	van	son	en

ontbering,	maar	hy’t	sagte	oë.	“Het	Mevrou	al	van	die	Priester	gehoor?” 

“Moenie	my	tyd	mors	nie,	man.” 

“Mevrou,	asseblief.”	Hy	praat	vinnig.	Dringend.	“Ek	kan	wragtag	self	nie	my

eie	 storie	 glo	 nie,	 maar	 ek	 vra	 nou	 opreg,	 nét	 een	 minuut.	 Luister	 my	 net	 uit. 

Daar’s	 twéé	 moorde	 hier,	 Mevrou,	 maar	 ek	 het	 nie	 eers	 een	 gepleeg	 nie. 

Wragtag,	ek	sweer.” 

Quebeka	sê	hy	moet	uitklim,	haar	rug	wil	afbreek	van	die	gebuk	by	die	deur. 

Zikale	help	hom. 

“Jy’t	dertig	sekondes.” 

“Dankie,	 dankie.	 Point	 number	 one:	 die	 Priester.	 Hy	 sê	 ek	 het	 een	 van	 sy manne	doodgemaak.	Maar	ek	hét	nie,	Mevrou.	Ek	sweer.	Point	number	two:	I’m

a	man	on	the	run.	En	ve’môre	toe	run	ek	hierlanges.	En	toe	swaai	daar	’n	deur

oop.	Dáái	deur.	Ek	…	Dis	complicated.	Maar	die	short	story	is,	ek	en	daai	man

het	history.	En	hy	het	gedink	ek	het	specially	gekom	om	vir	hom	uit	te	haal.	Oor

wat	hy	met	my	vroutjie	gedoen	het.” 

Hy	 vertel	 van	 ’n	 insident	 twee	 Sondae	 gelede.	 “Ek	 was	 só	 kwaad	 daai	 dag. 

Ek’t	 gesweer	 ek	 maak	 hom	 vrek.	 En	 toe,	 ve’môre	 …	 toe	 staan	 hy	 daar	 en	 hy’t geld	in	sy	hand	wat	hy	sieker	nog	wil	gebêre	het,	ek	weet	nie.	Ma’	toe	sien	hy

my	en	hy’t	wragtag	geskrik,	Mevrou,	en	toe	trip	hy.	Ek	het	die	geld	gegryp,	dis

waar.	Want	ek	moet	wegkom	voor	die	Priester	vir	my	kry.” 

Quebeka	sug.	“Watter	man	van	Priester	is	dood?” 

Hy	vertel	haar.	“Maar	die	Hond	het	self	loop	staan	en	dood.”	Hy	snuif	en	sy

oë	raak	nat.	“Truth,	Mevrou.	Dis	fokken	stranger	as	fiction.” 

Quebeka	beskou	die	man.	Daar’s	stokkies	in	sy	kloskop	en	’n	miljoen	plooie

in	sy	verweerde	gesig.	Maar	die	meeste	lyk	soos	lagplooie.	En	wanneer	hy	van

sy	“ou	vrouentjie”	praat,	raak	die	hele	gesig	sag. 

Sy	dink	aan	die	geweld	teen	Frans	Labuschagne	se	agterkop.	Hierdie	ou	het	al

die	 motief	 in	 die	 wêreld.	 En	 sy	 storie	 is	 só	 dik	 van	 die	 toeval.	 Tog	 …	 iets	 by hierdie	huis	krap	aan	haar.	Iets	onder	die	perfekte	oppervlak. 

Een	van	die	uniforms	trek	haar	aandag.	Daar’s	’n	kêrel	in	volle	fietsrygewaad

by	die	hek.	Met	’n	dokterstas. 

“Frans	 en	 ek	 ry	 saam	 fiets,”	 sê	 dokter	 Steenkamp	 verslae	 toe	 sy	 hom	 nader. 

“Hy	 sou	 vanoggend	 gekom	 het,	 hy’t	 vroeër	 die	 week	 spesiaal	 gemail	 om	 te	 sê die	 fiets	 behoort	 vandag	 reg	 te	 wees.	 Hy’t	 anderdag	 so	 ’n	 effense	 ongelukkie gehad,	niks	ernstigs	nie,	maar	hy’t	tóg	maar	sy	fiets	laat	diens.” 

“Die	‘ongelukkie’	…” 

“Net	 ’n	 dronk	 bergie	 wat	 voor	 hom	 ingeloop	 het.	 Frans	 was	 bietjie

bekommerd	oor	die	fiets.	Vanoggend	het	ons	bietjie	gewag	vir	hom,	maar	toe	hy

nie	uitkom	nie	het	ons	maar	gery.	Min	het	ons	geweet.”	Hy	skud	sy	kop. 

Quebeka	verskoon	haarself	’n	oomblik	en	loop	terug	kar	toe,	sê	vir	adjudant

Zikale	 om	 vir	 Pote	 in	 te	 vat	 stasie	 toe.	 “En	 gaan	 tjek	 die	 register.	 Kyk	 vir doodaanmeldings	verlede	nag,	manlik,	bendekonneksies,	waarskynlik	tronk-tats. 

Soek	hom	tot	jy	hom	kry.	Dis	een	van	Priester	se	manne.” 

Zikale	kyk	haar	ongelowig	aan. 

“Toe!”	sê	sy	en	klap	op	die	kar	se	dak. 

Dokter	 Steenkamp	 wag	 by	 die	 tuinhek	 en	 stap	 saam	 met	 haar	 huis	 toe.	 Hy

vertel	dat	hy	en	die	oorledene	saam	grootgeword	het. 

Sy	gaan	staan.	“En	…	e	…	die	huwelik?	Die	twee	lyk	nogal	uiteenlopend.” 

Hy	versit	die	tas	en	blaas	deur	sy	lippe.	Sy	ruik	cappuccino	en	sweet.	“Kyk,” 

sê	hy,	“hy	was	nie	’n	maklike	mens	nie.	Seker	een	van	die	beste	ouditeure	in	die

land,	 maar	 baie	 …	 hoe	 sal	 ek	 sê	 …	 Hy	 was	 koud.	 Hy’t	 nie	 ’n	 maklike	 lewe gehad	nie.	Sy	pa	was	…”	Hy	dink	’n	oomblik	na.	“Frans	se	pa	was	’n	alkoholis

en	…	Hy’t	op	’n	kol	weggeloop	en	saam	met	’n	klomp	…	boemelaars	iewers	…

ag,	 ek	 ken	 nie	 die	 storie	 nie.	 Frans	 het	 homself	 deur	 universiteit	 gesit,	 gesê	 sy pa’s	dood.	Die	ou	man	het	na	baie	jare	reggekom	en	Frans	se	ma	was	bereid	om

hom	terug	te	vat.	Maar	Frans	…	Jy	kan	jou	indink.	Selfs	onlangs,	toe	die	oukêrel

sterwend	was	en	om	vergifnis	gevra	het.	Frans	het	geweier,	sy	ma	belet,	almal.” 

Quebeka	 dink	 na.	 Dan	 kliek	 sy:	 die	 man	 sonder	 hart.	 En	 die	 vrou	 …	 ’n sensitiewe	kunstenaar	…	wat	in	rooi	verf	ontplof. 

“Mevrou	Labuschagne	is	daar	binne,”	sê	sy.	“Gaan	kyk	na	haar,	maar	moenie

enige	 sedasie	 gee	 nie.	 Sy	 moet	 nugter	 bly.	 Ek	 moet	 net	 gou	 iets	 tjek,	 dan	 kom ek.” 

Sy	roep	na	Dirkie,	sê	hom	aan	om	die	wasmasjien	te	gaan	stopsit. 

“Kolonél?” 

“Doen	wat	ek	sê,	Dirkie.	En	verseël	die	hoofbadkamer.	Ek	gaan	terug	studio

toe.	As	daai	outjie	van	Forensies	nog	hier	is,	stuur	hom.	En	maak	gou!” 

Hierdie	keer	huiwer	sy	nie	op	die	drumpel	van	die	woedende	verfplek	nie,	sy

loop	 direk	 na	 die	 kleikamer,	 trek	 haastig	 weer	 haar	 handskoene	 aan	 en	 tel	 die groot	koekroller	op. 

Dis	silwerskoon,	ruik	skerp	na	Handy	Andy	en	daar’s	’n	klammigheid	by	die

handvatsels. 

Haar	 bloed	 klop	 skielik	 in	 haar	 slape.	 Jes!	 Dis	 wragtag	 nié	 net	 Olga

Labuschagne	wat	vanoggend	onder	die	water	gestaan	het	nie.	Hierdie	roller	het

ook.	Én	die	klere	wat	nou	in	die	wasmasjien	staan	en	maal.	En	as	Forensies	hulle

sout	werd	is,	sal	sy	dit	kan	bewys.	Sy	moet	nog	net	die	beursie	kry. 

Haar	 oog	 val	 op	 die	 groot	 plastiekemmers	 onder	 die	 tafel.	 Hulle	 het	 stywe deksels	op.	Binne	lê	groot	hompe	klei,	verseël	in	dik	plastiek.	Dis	toe	sy	die	sak klei	in	die	tweede	emmer	oplig,	dat	sy	die	beursie	ontdek. 

Terug	 in	 die	 kombuis,	 vind	 sy	 kaptein	 Dirk	 Williams	 by	 die	 wasmasjien. 

Binne	lê	’n	paar	tekkies,	een	extra	large	T-hemp	en	’n	sweetpakbroek,	verskeie

handdoeke,	badmatte,	skropborsels. 

“Dirk,	 jou	 doring,”	 sê	 sy	 gedemp	 en	 vuistik	 hom	 teen	 die	 skouer.	 “Ons	 hét dit.” 

“Um,”	antwoord	hy	verbluf,	“ons	het?” 

“Jes!	 Die	 bewyse	 dat	 mevrou	 Labuschagne	 vanoggend	 haar	 man	 vermoor

het.” 

“Um,	kolonel?” 

“Ja.	Frans	Labuschagne	het	nie	in	begrafnisse	geglo	nie.	Vir	sy	eie	ma	wou	hy

nie	’n	begrafnis	reël	nie,	Dirkie.	Vir	sy	eie	ma	wat	op	sterwe	lê.” 

“Jis,	dis	rof.” 

“Jy	 weet	 dan.	 Vanoggend	 vroeg	 het	 hy	 dalk	 wéér	 nee	 gesê	 en	 sy	 vrou	 die harnas	ingejaag.	Maar	hy	gaan	ry	kil	en	kalmpies	fiets.	Maar	toe	sien	hy	sy	pa	se spook	–	wat	hy	óók	nie	begrawe	het	nie.	En	hy	val.	En	hy	kap	sy	kop.	En	vir	’n

rukkie	is	hy	lights	out.	En	sy	vrou	kom	uit	om	studio	toe	te	gaan.	En	daar	lê	hy

en	bloei.	Dalk	het	sy	die	hele	ding	met	die	bergie	gesien,	selfs.	En	toe	kry	sy	’n plan.” 

“Kolonel	bedoel	…” 

“Sy’s	’n	sterk	vrou,	gewoond	aan	swaar	klonte	klei	rondgooi.	En	sy	weet	hoe

om	’n	roller	te	werk.	Kom,”	sê	sy.	“Ek	dink	ons	het	’n	arrestasie	om	te	maak.” 



Die	Goudveld-mamba

JOHAN	JACK	SMITH

Vincent	 Retief	 staar	 na	 die	 spoor	 waarlangs	 die	 lokomotief	 gekom	 het,	 tot	 hy vanweë	 die	 lugspieëlings	 nie	 verder	 kan	 sien	 nie.	 Dit	 is	 warm	 –	 hy	 voel sweettraantjies	by	sy	rug	afsypel.	Die	wêreld	is	plat	en	vaal,	tot	dusver	bly	die somerreën	weg,	en	dis	al	middel-Februarie.	Dooie	gras,	mynhope	en	slikdamme

aan	die	weste-	en	oostekant,	en	ook	nie	veel	meer	aan	die	ander	kante	nie. 

Dis	1993	op	die	Goudveld.	Jagseisoen	in	leeuwêreld. 

Links	 van	 Retief,	 nie	 ver	 van	 die	 stilstaande	 lokomotief	 nie,	 braak	 ’n uniformbeampte. 

“As	jy	wil	kots,	konstabel,	loop	ten	minste	’n	ent	weg	van	die	misdaadtoneel.” 

“Jammer,	 adjudant,	 dis	 net	 …	 hier	 lê	 glad	 ’n	 poppie	 van	 die	 kind	 by	 die spoor.” 

Die	jong	konstabel	raak	stil. 

Adjudant	Dirk	Basson	steek	’n	John	Player	Special	aan	en	druk	sy	hande	in	sy

sakke.	Die	sweet	slaan	deur	sy	hemp,	en	jy	ruik	dit. 

“So	wat	maak	jy	hiervan,	Vincent?” 

Retief	skud	sy	kop,	amper	onmerkbaar. 

“Die	gemors	op	die	spoor,	of	die	ou	op	die	grond?” 

Basson	kyk	na	die	lokomotief.	Geel	polisieband	is	vir	sowat	20	meter	om	die

toneel	 gespan,	 om	 die	 lokomotief	 en	 die	 twee	 klein	 trokke	 wat	 met	 grys	 rots gelaai	is. 

“Wel,	soos	dit	vir	my	lyk	…”	Retief	sak	op	sy	hurke	’n	entjie	weg	van	die	lyk

om	nie	die	spore	te	versteur	nie.	“Lyk	dit	soos	roof.	Daarom	die	leë	beursie	wat

sersant	Gericke	verder	af	op	die	paadjie	opgetel	het.	Geen	kontant	nie,	maar	al

die	 kaarte	 steeds	 daar.	 Wat	 nie	 sin	 maak	 nie,	 is	 die	 feit	 dat	 hy	 nie	 veel	 van	 ’n fight	opgesit	het	nie.	Bliksem,	as	iemand	mý	dogtertjie	voor	’n	trein	ingooi,	sal ek	soos	’n	leeu	baklei.	Of	dis	wat	my	gut	feel	vir	my	sê.” 

“Hoe	weet	jy	dis	’n	dogtertjie?” 

Retief	kyk	effens	geïrriteerd	na	die	ander	adjudant.	“Hoeveel	seuntjies	ken	jy

wat	pienk	dra?” 

Basson	glimlag	en	kyk	terug	na	die	lyk	voor	hulle.	Die	swart	man	sit	plat	op

sy	boude,	sy	bene	voor	hom	uitgestrek,	hande	in	sy	skoot	gevou.	Sy	kop	rus	op

sy	bors.	Hy	lyk	amper	vreedsaam,	asof	hy	net	so	gesit	en	doodgaan	het.	Daar	lê

’n	rooi	kombers	langs	hom,	nuwerig. 

“Geen	 sigbare	 merke	 nie,	 nie	 eens	 bloed	 nie.	 Behalwe	 as	 hy	 ’n	 hou	 teen	 die

kop	 gekry	 het.	 Die	 patoloog	 sal	 maar	 moet	 kyk.	 Tot	 die	 treindrywer	 oor	 sy donnerse	 skok	 is,	 sal	 ons	 maar	 hoop	 hulle	 kry	 iets.	 Net	 snaaks	 dat	 hy	 kan terugradio	myn	toe,	maar	nou	het	hy	skielik	sy	fokken	tong	ingesluk.” 

Iets	vang	Retief	se	oog.	Hy	staan	op	en	stap	nader,	lig	stadig	die	slagoffer	se

grys	 linkerbroekspyp	 op	 met	 sy	 pen.	 Daar	 is	 fyn	 druppels	 bloed,	 net	 onder	 die knie. 

“Moet	 ons	 nie	 eerder	 wag	 vir	 Forensies	 nie?”	 vra	 Basson	 ongeërg	 terwyl	 hy ook	nader	staan. 

“Wat	is	dit?”	Retief	kyk	na	twee	swart	gaatjies	op	die	man	se	maermerrie.	Die

wond	 is	 geswel.	 “Kan	 dit	 wees?”	 Hy	 kom	 orent	 en	 loop	 na	 een	 van	 die konstabels	toe.	“Waar	is	die	hostelkaart	wat	jy	in	die	beursie	gekry	het?” 

Die	jongman	stap	vinnig	na	waar	die	treindrywer	kop	onderstebo	agter	in	die

geel	 vangwa	 sit.	 Hy	 keer	 terug	 met	 ’n	 plastieksakkie	 met	 die	 kaarte	 in,	 lig	 sy blou	pet	en	vee	die	sweet	van	sy	voorkop	af. 

“Jy	het	nie	dalk	daaraan	gedink	dat	hier	vingerafdrukke	op	kan	wees	nie?” 

Die	konstabel	kyk	verleë	af	na	sy	stewels,	antwoord	nie.	Retief	draai	weg	en

loop	na	die	wit	Corolla	wat	staan	en	bak	in	die	son. 

Basson	vat	nog	’n	teug	van	sy	sigaret.	“En	nou?” 

“Sê	vir	Forensies	hulle	moet	my	radio	nadat	hulle	hier	was,”	antwoord	Retief

terwyl	hy	die	deur	oopmaak.	“Ek	het	’n	hunch	oor	daai	wond	aan	sy	been.” 

“Hierdie	 is	 nie	 die	 eerste	 treintrap	 wat	 ons	 kry	 nie.	 Hoekom	 die	 skielike belangstelling?” 

Retief	skakel	die	enjin	aan,	kyk	vir	Basson	deur	die	venster.	“Want	dis	eintlik, 

jy	 weet,	 ons	 fokken	 werk.	 En	 ek	 is	 seker	 die	 ma	 van	 daai	 meisietjie	 wil	 weet hoekom	haar	kind	in	drie	stukke	op	’n	treinspoor	lê	op	pad	Saaiplaas	Drie-skag

toe.” 

Toe	hy	wegtrek,	skiet	Basson	sy	sigaretstompie	in	die	veld.	“Ook	maar	goed

ek	het	met	my	eie	kar	gery.” 

Die	 hostelle	 by	 Saaiplaas	 Drie-skag	 is	 sowat	 vier	 kilometer	 van	 die

ongelukstoneel.	 Retief	 se	 bevelvoerder	 het	 hom	 gewaarsku	 om	 maar	 lugtig	 te wees	–	die	Inkatha	Freedom	Party	en	ANC	is	steeds	haaks,	al	was	daar	minder

faksiegevegte	die	laaste	twee	weke.	Polisie	is	nie	eintlik	welkom	nie. 

Hy	dink	terug	aan	die	koerantopskrif	wat	hy	vanoggend	by	die	Spar	in	Bedelia

gesien	het:	 Gerugte	van	derde	mag	betrokke	by	geweld.	Moorde	het	weekliks	in Januarie	voorgekom,	en	die	huidige	stilte	beteken	nog	lank	nie	die	einde	is	in	sig nie.	Nie	voor	die	verkiesing	verby	is	nie. 

By	die	hostel	se	ingang	vra	hy	’n	myner	wat	so	pas	van	skof	afgekom	het	om

vir	 Themba	 Mofokeng	 te	 roep	 –	 ’n	 Zoeloe	 wat	 hy	 vertrou	 en	 respekteer	 onder

die	IFP-lede. 

Themba	is	geskok	oor	die	dood. 

“Sisa	was	’n	goeie	man.	Goeie	blaster.	Daai	kind	was	sy	dogter.	Seker	so	vyf

jaar	 oud.	 Hy	 was	 die	 naweek	 in	 Bronville	 by	 sy	 suster,	 hy	 kan	 tog	 nie	 ’n dogtertjie	hostel	toe	bring	nie.	Hy	moes	deur	die	veld	geskiet	het	om	taxi	te	vang by	Vier-skag.	Haar	ma	bly	in	Meloding.	Sy	pa	is	al	’n	madala,	hy	is	’n	cleaner	op Hennenman-treinstasie,	ek	dink	hy	het	gesê	hy	gaan	nadat	hy	by	sy	suster	was	na

hom	toe.	Hy	het	nie	vyande	gehad	nie.	Was	ook	nie	betrokke	by	die	gefight	hier

nie.	Behalwe	as	dit	een	van	die	ANC	bastards	was	wat	hom	gemoor	het.” 

Na	verdere	gesprek	skud	die	twee	hand	op	die	gebruiklike	Zoeloe-manier. 

“Ek	sal	hoor	by	my	soldiers,”	sê	Themba.	“As	dit	een	van	hulle	was,	sort	ons

dit	self	uit.” 

“Bel	my	eerder.	Hier	is	genoeg	doodslag	op	die	Goudveld.” 

Themba	 glimlag	 en	 drink	 verder	 aan	 sy	 bier.	 “Julle	 boere	 sal	 nooit	 verstaan nie.” 

By	die	staatslykshuis	in	Welkom	staan	Ben	Gouws,	die	patoloog,	die	aand	saam

met	Retief	en	Basson	by	die	staaltafel	waarop	Sisa	Cele	lê.	Gouws	trek	die	laken

af	wat	die	man	bedek	het. 

“Ek	 haat	 om	 dit	 te	 erken,	 adjudant,	 maar	 jy	 was	 blerrie	 amper	 reg	 oor	 jou hunch.	Dit	is	’n	slangbyt	op	sy	maermerrie.	Daar	was	jy	in	die	kol.	Maar	dis	toe

nie	 ’n	 geelslang	 nie.”	 Gouws	 krap	 agter	 sy	 oor.	 “Dis	 ’n	 mamba	 se	 byt.	 Dit	 het ook	

sy	

dood	

veroorsaak. 

Sy	

gif	

is	

neurotoksies, 

veroorsaak

asemhalingsprobleme.” 

“	’n	Mamba?”	vra	Basson	verbaas. 

“Dis	 onmoontlik.”	 Retief	 skud	 sy	 kop.	 “Mambas	 kom	 meestal	 voor	 in	 Natal en	in	die	Bosveld.	Dis	hoogs	onwaarskynlik	dat	jy	een	hier	gaan	kry.” 

Gouws	beduie	met	sy	vinger	na	nog	’n	gaatjie	met	swelling	by	Cele	se	heup. 

“Jy	 het	 hierdie	 een	 gemis.	 Hy	 is	 twee	 keer	 gebyt.	 En	 dis	 mos	 ’n	 mamba	 se speciality.	Pik	jou	sommer	’n	paar	keer.” 

Gouws	raak	meer	ernstig.	“Kyk,	voordat	julle	dink	ek	praat	kak,	hierdie	is	nie

my	opinie	nie.	Toe	jy	laat	weet	dat	dit	dalk	’n	geelslang	kan	wees	en	ek	sien	die wond,	toe	bel	ek	vir	Danie	Buys,	ou	maat	van	my,	nou	op	pension.	Hy	was	sy

hele	 lewe	 lank	 herpetoloog	 by	 die	 herpetologielaboratorium	 by	 Wits.	 Terug Welkom	toe	getrek	om	na	sy	pa	te	kyk,	wat	kanker	het.”	Gouws	sien	Basson	lyk

’n	bietjie	verward.	“	’n	Herpetoloog	is	iemand	wat	reptiele	ken,	adjudant.” 

“A,	ek	sien.”	Basson	se	gesig	is	rooi	van	die	oggend	in	die	veld	en	nou	ook	uit

verleentheid	oor	sy	onkunde.	Die	sweetreuk	hang	steeds	aan	hom. 

“En	toe	weet	hy	dadelik	dis	’n	mamba?”	vra	Retief. 

“Nie	 dadelik	 nie,	 hy	 het	 eers	 sy	 kit	 uitgehaal	 en	 rondom	 die	 wond rondgekarring.	En	hy	sê	saam	met	die	dubbele	pik,	kan	dit	net	’n	medium-sized

mamba	wees.” 

“Bliksem,	dis	vreemd.	Baie	vreemd.” 

“Oukei,	 laat	 ek	 dit	 reg	 verstaan.	 Hy	 en	 die	 meisietjie	 loop	 van	 Bronville	 af langs	die	spoor.	Die	slang	pik	hom.	’n	Ander	man	kom	op	hulle	af.	Hy	sien	sy

kans,	roof	vir	Cele	en	gooi	die	meisietjie	voor	die	trein?” 

Retief	 is	 steeds	 stomgeslaan	 deur	 die	 mamba-storie.	 “Dit	 verklaar	 hoekom daar	 nie	 ’n	 struweling	 was	 nie	 –	 Cele	 was	 reeds	 dood.	 Die	 meisietjie	 het	 seker probeer	weghardloop	toe	sy	die	man	sien.	Volgens	Forensies	was	daar	drie	paar

vars	spore	in	die	paadjie	langs	die	treinspoor.	Eers	’n	volwasse	man	s’n,	asook

dié	van	die	dogtertjie	wat	langs	hom	geloop	het.	Hy	het	meer	as	een	keer	gaan	sit

–	dis	seker	nadat	die	slang	hom	gepik	het.	Sy	voete	het	erg	begin	sleep	honderd

meter	 of	 so	 voor	 die	 plek	 waar	 ons	 hom	 gekry	 het.	 Dit	 wil	 voorkom	 of	 die meisietjie	hom	probeer	help	het	om	te	loop.	Volgens	die	spore	het	die	ander	man

hulle	 gevolg.	 Die	 vreemde	 ding	 is,	 dit	 wil	 voorkom	 of	 die	 meisietjie	 in	 ’n stadium	 alleen	 langs	 die	 treinspoor	 geloop	 het,	 hoewel	 haar	 spore	 baie

onduidelik	is,	daar	is	meer	gras.	Die	tweede	man	se	spore	swenk	egter	weg	van

die	paadjie	en	verdwyn	in	die	veld	in.” 

“Daar	is	natuurlik	’n	kans	dat	sy	verkrag	is	ook.” 

“Well,	good	luck	with	that	one.	Julle	het	tog	gesien	wat	die	trein	met	daai	lyfie gedoen	het.”	Gouws	trek	weer	die	laken	oor	Cele	se	liggaam. 

Retief	 draai	 na	 sy	 kollega.	 “Het	 die	 treindrywer	 al	 gepraat?	 Of	 is	 hy	 nog	 in Lala-land?” 

Basson	snork	saggies.	“Ek	gaan	môre	’n	draai	maak,	of	dalk	vir	sersant	Mbete

van	die	uniformtak	stuur.	Hy	is	in	Oppenheimer	Hospitaal	opgeneem	en	is	tans

onder	verdowing.	Dink	hy	is	ook	maar	bang	die	myn	neem	hom	kwalik	vir	die

ongeluk.	Dinge	is	sensitief	daar	met	die	gemors	by	die	hostelle.	Hy	sal	lig	kan

werp	 op	 die	 saak.	 Was	 die	 meisietjie	 alleen	 op	 die	 spoor,	 was	 daar	 iemand anders?	In	hierdie	stadium	is	dit	al	wat	ons	het.” 

“Het	jy	sy	vrou	vanmiddag	in	kennis	gestel?”	vra	Retief. 

“Jip.	Het	saam	met	Mbete	gegaan.	Sy	kon	nie	ophou	huil	nie.	Ook	gesê	dat	sy

aan	niemand	kan	dink	wat	’n	wrok	teen	Cele	gehad	het	nie.	Maar	die	dogtertjie

se	 ouma	 het	 iets	 geprewel	 van	 “He	 had	 it	 coming”.	 Verder	 wou	 sy	 niks	 sê	 nie . 

Die	ma	sê	die	ouma	is	oud	en	deurmekaar,	sy	raak	soms	vreemde	goed	kwyt.	Sy

het	 ook	 gesê	 dat	 dit	 vandag	 Tsitsi,	 dis	 die	 dogtertjie	 se	 naam,	 se	 vierde verjaardag	 was.	 As	 sy	 môre	 oor	 die	 ergste	 skok	 is,	 bring	 ek	 haar	 in	 vir ondervraging.	 Sy	 sou	 ook	 Cele	 se	 pa	 bel.	 Hy	 is	 ’n	 cleaner	 by	 Hennenman-stasie.” 

“Dis	reg,	ja.” 

“Hy	 werk	 nagskof.	 Tsitsi	 het	 gisteraand	 by	 Cele	 se	 suster	 in	 Bronville oorgeslaap.	 Hulle	 was	 vanoggend	 op	 Hennenman	 daar	 by	 die	 oupa,	 Johannes Cele.	 Ek	 het	 ook	 twee	 vans	 gestuur	 na	 die	 sjebeens	 in	 Bronville	 om	 te	 hoor	 of daar	 nie	 ’n	 dronk	 fokker	 opgedaag	 en	 sy	 bek	 verbygepraat	 het	 nie.	 Hulle	 is	 op die	uitkyk.” 

“Reg	so.”	Retief	kyk	na	die	patoloog.	“Dankie,	Ben.” 

“Dis	reg,	manne.	Moet	sê,	dis	darem	bietjie	afwisseling	van	nog	’n	gesteekte

Zoeloe	 of	 Sotho.	 Daai	 lot	 donner	 mekaar	 omtrent	 op.	 En	 as	 ek	 en	 Bertie	 weer Bloemfontein	 Zoo	 toe	 gaan,	 moet	 jy	 saamkom	 om	 ons	 meer	 te	 vertel	 van	 die slange.	Lyk	my	jy	maak	uit.	Dis	mos	deesdae	net	slange	en	haaie,	die	ander	diere

is	mos	te	girly.” 

Buite	is	dit	bedompig.	Retief	kyk	na	die	horison.	Daar	is	weer	wolke	wat	in

die	weste	opsteek,	maar	dit	gaan	soos	gewoonlik	net	weer	oorwaai.	Soos	sy	pa

altyd	gesê	het,	dis	net	donderweer	–	donder	hier	verby	en	dan	daar	verby.	Hy	mis

sy	pa	vanaand.	Die	reuk	van	die	plaashuis.	Die	koelheid	van	die	lang	stoep	na	’n

dag	 in	 die	 veld.	 Hy	 bel	 hom	 darem	 gereeld,	 elke	 Sondag.	 Dis	 by	 hom	 waar	 hy geleer	het	van	slange,	ander	diere	en	die	veld.	Hy	wonder	hoe	Cele	se	pa	moet

voel,	wat	sy	seun	verloor	het.	As	gevolg	van	’n	donnerse	slang.	Wrong	place	at

the	wrong	time. 

Basson	onderbreek	sy	gedagtegang.	“Kom	ek	stick	jou	vir	’n	Coke	by	die	147. 

Jy	sal	seker	oukei	wees	as	ek	’n	dop	maak	voor	jou?” 

Retief	huiwer.	“Ja,	wat.	Dis	nie	asof	ek	iets	beters	het	om	te	doen	nie.	Ek	sal

ook	môre	uitvind	oor	Cele	se	pa	op	Hennenman.	Dalk	weer	’n	draai	maak	by	die

misdaadtoneel,	 vir	 wat	 dit	 werd	 is.	 Daai	 konstabels	 was	 so	 uitgefreak	 oor	 die stukkende	kind	dat	hulle	dalk	iets	gemis	het.	Kom	ons	skiet.	Ek	ry	sommer	agter

jou	aan.” 

Die	147	Hotel	is	stil	vir	’n	Donderdagaand.	Maar	dis	net	na	agt,	dit	gaan	sekerlik nog	 voller	 loop.	 Hulle	 sit	 by	 die	 kroegtoonbank,	 Retief	 met	 ’n	 Diet	 Coke	 voor hom,	Basson	met	sy	Rum	&	Raspberry. 

Basson	kyk	vinnig	in	sy	rigting.	“Al	gehoor	van	Marelise?” 

Retief	 sug	 en	 vat	 nog	 ’n	 sluk.	 “Het	 Sondag	 met	 haar	 gepraat.	 Sy	 het	 werk gekry	 by	 ’n	 kleuterskool	 in	 Parys.	 Sê	 haar	 ma	 begin	 effens	 op	 haar	 senuwees werk.	Sal	die	naweek	weer	hoor	hoe	dit	gaan	met	haar.” 

“Is	dit	al?” 

“In	dié	stadium,	ja.	Ek	gee	haar	maar	nog	bietjie	tyd.”	Hy	kyk	na	drie	mans	in

die	hoek,	besig	met	potspel.	Hy	herken	die	een	–	Braam	Diedericks.	Gevrees	in

Welkom.	Al	heelwat	ouens	in	die	hospitaal	gesit.	Hy	sien	hoe	Diedericks	aanlê

vir	 die	 volgende	 skoot,	 kalm	 en	 berekend.	 Maar	 daai	 kalmte	 kan	 vinnig	 in	 iets anders	omsit	as	die	brandewyn	begin	praat.	Wat	is	dit	met	hierdie	plek? 

Hy	het	al	gedink	dis	asof	die	Here	hierdie	deel	van	die	land	elke	nou	en	dan

straf.	Eers	die	aardbewing	in	Welkom	in	1976,	toe	die	tornado	in	Riebeeckstad	in

1990.	 Netnou-netnou	 breek	 een	 van	 hierdie	 fokken	 slikdamme	 en	 versuip	 ’n klomp	myners.	Hulle	suip	te	veel.	Baklei	te	veel.	Suip,	jol,	bliksem	en	karre	rol. 

Heeltemal	 ’n	 subkultuur	 op	 sy	 eie	 –	 al	 hierdie	 myners.	 Mens	 kan	 seker	 niks anders	verwag	nie,	voeg	hy	in	sy	gedagtes	by.	As	ek	3	000	voet	onder	die	grond

gewerk	 het	 en	 gewonder	 het	 of	 ek	 weer	 daglig	 gaan	 sien,	 sou	 ek	 ook	 seker	 ’n nuwe	Opel	Monza	of	Kadett	Superboss	gekoop	het.	Ek	sou	ook	wonder	hoekom

my	 vrou	 kla	 as	 ek	 nie	 skoolskoene	 kan	 bekostig	 vir	 die	 kinders	 nie,	 maar	 geld het	vir	’n	kar.	Dan	sou	ek	ook	seker	glase	teen	mure	stukkend	gooi	en	my	kind

met	’n	tuinslang	moer.	Daar	is	’n	leegheid	agter	hierdie	mans	se	oë. 

Hoe	hy	hier	beland	het,	weet	nugter	alleen.	Hy	kon	nou	geboer	het	saam	met

sy	 pa	 op	 Colesberg,	 as	 hy	 nie	 die	 Mag	 gejoin	 het	 nie.	 En	 dit	 alles	 vir	 ’n vroumens.	Wat	vort	is	met	hulle	vierjarige	dogtertjie	omdat	hy	te	veel	gesuip	het. 

En	een	aand	op	haar	gevloek	het.	Ná	die	call-out	waar	hy	moes	gaan	kyk	hoe	’n

dronk	bliksem	sy	seuntjie	met	kookolie	gebrand	het,	omdat	hy	verf	in	die	garage

gemors	het.	Hy	wou	nie	op	Marelise	vloek	nie.	Maar	sy	was	daar. 

Dalk	 verdien	 hy	 hierdie	 plek.	 Saam	 met	 die	 dronklappe.	 En	 jagse	 recreation club-anties.	Hy	mis	sy	dogtertjie.	Die	Here	alleen	weet,	hy	mis	haar	so	baie	dat

sy	 binnegoed	 wil	 uitval.	 Maar	 Marelise	 wil	 nog	 nie	 byt	 nie.	 Een	 van	 die	 dae. 

Dalk.	Dit	was	haar	woorde.	Maar	hy	moet	homself	eers	bewys. 

“Luister,	 Vincent.”	 Basson	 maak	 keel	 skoon.	 “Ek	 is	 jammer	 oor	 daai

opmerking	vanoggend	by	die	trein.	Ek	dink	ek	raak	dalk	half	afgestomp	met	al

die	kak	die	laaste	tyd.” 

Retief	hou	steeds	die	potspel	dop.	Braam	Diedericks	poeier	sy	stok,	kyk	na	die

swart	bal	wat	aan	die	onderste	punt	van	die	tafel	voor	die	gat	lê. 

“Moenie	 worry	 nie.	 Jy	 weet,	 ek	 dink	 die	 ander	 dag	 ons	 is	 eintlik	 net buitestanders.	 Ons	 is	 puppets.	 Elke	 week	 tel	 ons	 lyke	 op	 wat	 verniel	 is	 deur pangas.	 Raid	 ons	 hostelle	 waar	 AK’s	 versteek	 is	 onder	 matrasse.	 En	 wat	 help dit?	Môre	gebeur	dit	maar	weer.	En	ek	kan	sien	iets	is	aan	die	gang.	Die	ouens

by	 die	 stasie	 keer	 ’n	 blinde	 oog	 vir	 Inkatha	 as	 hulle	 kak	 aanvang.	 En	 die	 fok weet	wat	gaan	gebeur	na	die	verkiesing.	Ons	het	hierdie	stryd	verloor.” 

Basson	skuif	ongemaklik	op	sy	stoel.	“Donner,	Vincent,	jy	raak	nou	diep.” 

“Jy	 het	 my	 gevra	 hoekom	 pla	 hierdie	 saak	 my	 so.	 Met	 baie	 van	 die

faksiegevegte	is	die	slagoffers	skaars	20	jaar	oud.	Bloedjonk.	En	êrens	is	daar	’n ma	 in	 ’n	 shack	 wat	 wonder	 wat	 van	 haar	 kind	 geword	 het.	 En	 toe	 ek	 daai dogtertjie	vandag	in	stukke	sien,	dink	ek	aan	Debbie.	Ook	vier	jaar	oud.	Hoe	sou

ek	en	haar	ma	gevoel	het	as	dit	sy	was?	En	daarom,	Dirk,	gaan	ek	hierdie	saak oplos.	Ek	skuld	die	ma	van	daai	kind.” 

Skielik	is	daar	’n	rumoer	vanuit	die	hoek.	“Nee	wag,	Braam,	dis	net	’n	game,” 

sê	die	een	man,	’n	klein	outjie,	en	sit	sy	stok	op	die	tafel	neer.	Braam	Diedericks het	’n	stoel	omgestamp	en	stap	om	die	tafel,	arms	langs	sy	sye,	sy	vuiste	gebal. 

Hy	kom	egter	tot	stilstand.	“You	can	count	your	lucky	stars	dat	die	pote	hier

is,”	sê	hy	vir	die	mannetjie	terwyl	hy	uitdagend	na	Retief	kyk	–	wat	net	so	reguit terugkyk.	“Anders	het	ek	jou	nou	neergesit.” 

Retief	kom	orent	sonder	om	oogkontak	te	verbreek.	Hy	haal	sy	Beretta	uit	die

holster	en	sit	dit	op	die	toonbank	neer,	saam	met	sy	sleutels	en	ID.	Dan	stap	hy

stadig	na	Diedericks	toe. 

Basson	vat	nog	’n	sluk	van	sy	Rum	&	Raspberry.	“Hier	kom	dit	nou,”	fluister

hy	vir	homself. 

“Van	watter	pote	praat	jy?	Ek	sien	niemand	hier	nie?”	Retief	se	arms	is	langs

sy	sye,	sy	lyf	effens	skuins	gedraai. 

Diedericks	kyk	uitdagend	na	hom.	“Wel,	in	daai	geval,	poot	…”	Hy	swaai	met

’n	vinnige	regterhaakhou,	maar	Retief	het	dit	verwag	en	glip	eenkant	toe.	Met	’n

blitsige	beweging	gryp	hy	die	arm	vas,	draai	dit	agter	die	man	se	rug	en	slaan	die brandewynglas	wat	op	die	potspeltafel	se	rand	staan	stukkend	met	sy	opponent

se	kop. 

Met	 die	 sterk	 bolyf	 oor	 die	 tafel	 gevou,	 buig	 Retief	 sy	 gewrig	 terug	 tot	 hy kermgeluidjies	maak.	Bloed	vloei	uit	die	wond	op	die	man	se	voorkop	en	meng

met	 die	 brandewyn	 en	 glasskerwe	 op	 die	 tafelblad.	 Diedericks	 kreun.	 “Wag, fokkit!	Jy	gaan	my	arm	breek!” 

Retief	leun	nader	aan	sy	oor.	“So,	waar	is	’n	poot	as	jy	een	nodig	het?”	Dan

laat	los	hy	die	arm	en	klap	Diedericks	hard	agter	sy	kop.	Hy	kyk	vir	oulaas	hoe

die	man	in	pyn	sy	gewrig	vashou,	voor	hy	terugloop	toonbank	toe. 

“Voel	jy	nou	 beter?”	vra	Basson	 glimlaggend	terwyl	Retief	 die	Beretta	 terug

in	sy	holster	sit. 

“Ek	gaan	waai.”	Retief	vat	sy	sleutels	en	ID.	“Laat	weet	my	as	jy	iets	uitvind

van	Cele	se	vrou.” 

Retief	 het	 koeler	 aangetrek	 vandag.	 Hy	 sit	 in	 sy	 kantoor	 by	 Welkom	 se polisiestasie	 met	 ’n	 telefoongids	 oop	 voor	 hom.	 Sy	 wysvinger	 gly	 oor	 die nommers	tot	hy	die	een	vind	wat	hy	soek. 

Hennenman	se	stasiemeester	tel	amper	dadelik	op. 

“Ja,	 ek	 het	 hom	 vanoggend	 afgegee	 oor	 sy	 seun	 dood	 is.	 Maar	 hy	 beter vanmiddag	kom	werk,	sy	verlof	is	amper	op.	Hy	was	vir	amper	twee	weke	by	sy

suster	in	Natal.” 

“Was	hy	laas	week	met	verlof?”	vra	Retief. 

“Laas	 week,	 ja.	 As	 hy	 nie	 vanmiddag	 kom	 werk	 nie,	 gaan	 ek	 hom	 nie	 afgee vir	die	begrafnis	nie,	ons	het	reeds	’n	tekort	aan	personeel.	Hy	is	’n	vreemde	ou man,	 praat	 nie	 veel	 nie.	 Dra	 ook	 altyd	 sulke	 vreemde	 armbande	 onder	 sy oorpak.” 

Retief	vra	die	stasiemeester	om	Johannes	Cele	se	lêer	so	gou	moontlik	deur	te

faks,	en	daarmee	groet	hulle. 

Sy	 mede-adjudant	 stap	 die	 kantoor	 binne,	 dit	 lyk	 of	 Dirk	 Basson	 dieselfde broek	 aan	 het	 as	 gister.	 Sy	 sonbrand	 lyk	 effens	 beter.	 “Mbete	 het	 gou	 Cele	 se vrou	gaan	haal.	Gaan	jy	insit	met	die	ondervraging?” 

Retief	 sluk	 ’n	 glas	 water	 af	 en	 vat	 sy	 sleutels.	 “Ek	 los	 dit	 maar	 in	 jou bekwame	hande.	Ek	gaan	gou	terug	na	die	misdaadtoneel.	Onthou	om	haar	te	vra

oor	die	ou	vrou	se	opmerking.	Ek	is	nou-nou	terug,	die	stasiemeester	faks	vir	my

Johannes	 Cele	 se	 besonderhede.	 Nog	 niks	 gehoor	 van	 die	 ou	 wat	 die	 beursie gesteel	het	nie?” 

“Nog	niks.	Maar	dis	nog	net	’n	dag.” 

Skaars	negeuur	en	dis	klaar	bloedig	warm.	Retief	moet	erken	dis	lekker	om	nie

naar	te	 voel	 nadat	hy	 ’n	 aand	in	 ’n	 hotel	 was	nie.	 ’n	 Babelas	in	 hierdie	 hitte	is dodelik. 

Hy	 parkeer	 die	 Corolla	 by	 die	 spooroorgang	 en	 klim	 uit.	 Die	 konstabels	 het weer	vergeet	om	die	geel	band	te	verwyder.	Van	die	voetspore	is	daar	niks	oor

nie	 –	 vertrap	 deur	 honderde	 myners	 wat	 vroegoggend	 op	 pad	 werk	 toe	 was. 

Retief	stap	verder	af	met	die	paadjie,	draai	dan	af	soos	gister	se	spore	geloop	het. 

Sowat	 50	 meter	 van	 die	 moordtoneel	 vang	 iets	 in	 die	 veld	 sy	 oog.	 Hy	 stap nader	 en	 die	 blou	 voorwerp	 raak	 duideliker	 tussen	 die	 geel	 gras.	 Dis	 ’n kleinerige	sportsak,	die	ritssluiter	gaap.	Hy	maak	dit	versigtig	oop.	Binne-in	is	’n leë	bierbottel	en	opgefrommelde	geskenkpapier. 

Dis	wat	onder	die	papier	lê	wat	Retief	se	aandag	trek.	Iets	wat	lyk	soos	mis. 

Slangmis. 

Nadat	hy	die	sportsak	by	Ben	Gouws	gaan	aflaai	het,	ry	hy	terug	polisiestasie

toe.	 Die	 faksbladsye	 lê	 in	 ’n	 netjiese	 hopie	 langs	 die	 masjien.	 Nadat	 hy	 dit noukeurig	deurgelees	het,	haal	hy	’n	notaboek	uit,	slaan	dit	oop	en	bel. 

Dit	 vat	 ’n	 tydjie	 om	 by	 sersant	 Louw	 Wepener	 in	 die	 Port	 Edward-tak	 uit	 te kom.	Hulle	was	destyds	saam	op	die	polisiekollege	in	Pretoria.	Retief	gee	hom

Johannes	 Cele	 se	 adres	 en	 vra	 of	 hy	 meer	 oor	 die	 man	 kan	 uitvind,	 of	 oor enigiets	wat	met	die	saak	mag	verband	hou. 

“Wanneer	bring	jy	vir	Debbie	see	toe?”	wil	Wepener	weet.	“Julle	kan	sommer

in	my	broer	se	woonstel	kom	bly.	Hy	werk	mos	nou	in	Pretoria.” 

Retief	sug.	“Een	van	die	dae.	Laat	weet	as	jy	iets	wys	word.” 

Hy	 lui	 af	 en	 besluit	 om	 vars	 lug	 te	 gaan	 skep.	 Hy	 loop	 Basson	 in	 die	 gang raak,	 dié	 is	 uitasem.	 “Hulle	 het	 hom	 gaan	 optel.	 Die	 bliksem	 wat	 die	 beursie gevat	het.” 

“Stadig	nou.” 

“Hy	 was	 laas	 nag	 by	 ’n	 prossie	 in	 Bronville.	 Seker	 gaan	 celebrate	 met	 daai geld	 wat	 hy	 gesteel	 het	 by	 Cele.	 Toe	 kom	 hy	 met	 die	 hele	 sak	 patats	 na	 vore. 

Vertel	haar	hoe	lucky	hy	was	om	’n	beursie	vol	note	by	’n	dooie	man	langs	die

treinspoor	op	te	tel.	Sy	het	vanoggend	Virginia-stasie	toe	gebel	terwyl	hy	nog	lê en	slaap	het.	Hulle	ry	hom	nou	deur	hiernatoe.” 

“En	Cele	se	vrou?	Iets	wys	geword	by	haar?” 

Basson	skud	sy	kop.	“Nie	veel	nie.	Behalwe	dat	die	ouma	vas	geglo	het	Cele

lol	met	die	dogtertjie	–	maar	Cele	se	vrou	het	dit	afgemaak	as	leuens	…	Die	ou

is	dalk	al	hier,	kom	ons	hoor	wat	sê	die	bliksem.” 

Bob	Molefe	lyk	soos	’n	gekweste	diertjie	waar	hy	op	’n	stoel	sit.	Sy	T-hemp	en

broek	 is	 vuil	 en	 hy	 ruik	 suur.	 Die	 bedompigheid	 in	 die	 ondervragingskantoor, aangehelp	deur	die	hitte	van	die	buisligte,	vererger	die	situasie.	Hy	hou	egter	by sy	storie. 

“Ek	belowe,	Meneer	…	Ek	het	die	trein	sien	stilhou,	so	skielik.	Ek	was	klaar

bietjie	gekuier	daai	oggend,	het	nie	veel	geslaap	nie.	Toe	ek	nader	loop,	toe	sien ek	die	man	langs	die	spoor.	Ek	het	eers	gedink	hy	slaap,	maar	toe	sien	ek	hy	is

dood.	Ek	vat	toe	die	beursie	in	sy	broeksak	en	die	blou	sportsak	langs	hom,	daar

was	’n	kombers	ook,	maar	ek	het	dit	gelos.	Toe	begin	ek	loop.	Net	toe	ek	wil	kyk

wat	 is	 in	 die	 sak,	 toe	 skree	 iemand	 vir	 my	 van	 die	 trein	 se	 kant	 af	 ek	 moet voertsek.	Toe	haal	ek	die	note	uit,	gooi	die	beursie	neer	en	hardloop	met	die	sak die	veld	in.	Ek	het	dit	daar	gelos,	daar	was	niks	in	nie.	Ek	sweer,	Meneer,	op	my ma	 se	 lewe,	 ek	 het	 nie	 geweet	 van	 die	 dogtertjie	 nie.	 Daai	 trein,	 hy	 het	 klaar gestaan.” 

Basson	gluur	hom	aan.	“Jy	beter	nie	kak	praat	nie.	Ek	gooi	jou	in	’n	sel	vol

Zoeloes	vandag.	Themba	Mofokeng	soek	jou	ook.” 

Molefe	 se	 oë	 word	 groot.	 “Asseblief,	 Meneer,	 ek	 sweer.	 Ek	 sal	 ’n	 kind	 niks aandoen	nie.” 

Basson	verlaat	die	 ondervragingskantoor	en	stap	 na	Retief	waar	 hy	agter	die

eenrigtingruit	staan.	Hy	steek	’n	sigaret	aan.	“Wat	dink	jy?” 

Retief	hou	steeds	vir	Molefe	dop	waar	hy	kopskuddend	na	die	tafelblad	sit	en

staar.	 “Ek	 weet	 nie.	 Kom	 ons	 hou	 hom	 nog	 ’n	 ruk.	 Is	 Mbete	 al	 terug	 van	 die hospitaal	af?” 

Die	 drie	 staan	 in	 die	 stasie	 se	 vierkant	 in	 ’n	 doringboom	 se	 skaduwee.	 Basson

teug	aan	sy	tweede	sigaret.	Sy	gesig	begin	weer	die	kleur	kry	van	gister. 

“So	 ons	 kan	 verkragting	 uitsluit,”	 doen	 Mbete	 afgemete	 verslag.	 “Die

treindrywer	sê	hy	het	iets	gesien	in	die	verte,	langs	die	spoor.	Dit	was	warm,	hy moes	mooi	kyk.	Toe	hy	nader	kom,	sien	hy	’n	man	sit	in	die	paadjie,	’n	kind	by

hom.	Die	kind	staan	toe	op	en	klim	op	die	spoor	reg	voor	die	trein.	Sy	steek	toe

haar	hande	uit,	amper	asof	sy	dit	wil	stop.	Hy	het	vir	haar	gewaai	en	gewys	om

af	te	klim,	die	toeter	geblaas.	Hy	het	gebriek,	maar	dit	was	te	laat.	Toe	die	trein uiteindelik	stop,	het	hy	sit	en	huil	van	skok,	toe	sien	hy	’n	man	by	Cele,	wat	sy klere	deursoek	en	in	sy	sakke	grou.	Hy	klim	toe	uit	en	jaag	hom	weg	–	die	man

het	die	veld	ingehardloop	met	’n	sak	in	sy	hand.	Die	drywer	radio	toe	terug	myn

toe,	en	die	volgende	ding	toe	arrive	die	vans.” 

Retief	skop	na	’n	klippie.	“So	the	rest	is	history.	Ons	fokken	moordenaar	is	’n

mamba.	In	die	Vrystaat.	Wat	het	die	kind	gedink	om	so	voor	die	donnerse	trein

in	te	loop?	Sy	ken	mos	treine,	haar	oupa	werk	dan	op	die	stasie?” 

Hy	stap	stadig	terug	kantoor	toe.	Laas	wat	hy	só	gevoel	het,	was	toe	Marelise

se	karretjie	weggetrek	het	Parys	toe.	Hy	onthou	hoe	Debbie	deur	die	agtervenster

vir	hom	gewaai	het.	Daai	drukking	op	sy	bors	is	terug. 

Retief	ry	Hennenman	met	die	R70	binne.	Die	aandlug	is	koel.	Dis	nog	nie	eens

agtuur	 nie,	 maar	 die	 strate	 is	 stil.	 ’n	 Wit	 straatbrak	 draf	 nuuskierig	 al	 langs	 die motor	voordat	hy	tou	opgooi. 

Jy	kan	amper	die	spanning	in	die	lug	voel.	Hierdie	mense	is	nie	van	die	myn

nie,	dis	eerder	’n	plaasgemeenskap	–	maar	Hennenman	is	donners	naby	genoeg

aan	die	myndorpe.	Die	geweld	spoel	oor.	Dis	tasbaar.	Net	laas	maand	moes	hulle

twee	impimpi’s	se	lyke	op	die	spoor	net	buite	die	stasie	gaan	optel.	Van	die	trein afgegooi.	Maar	eers	keelaf	gesny. 

Hy	dink	na	oor	vanmiddag	se	twee	oproepe	…

Die	stasie	lyk	net	so	stil	soos	die	ander	dorpstrate.	Hy	skakel	die	enjin	af	en

skuif	sy	pistool	reg.	Kan	nooit	te	versigtig	wees	nie. 

By	die	deur	wys	hy	vir	die	sekerheidswag	sy	ID	en	vra	waar	hy	Johannes	Cele

kan	opspoor.	Die	man	beduie	na	die	einde	van	die	boonste	platform,	daar	is	’n

kantoortjie	waar	Retief	’n	flou	liggie	sien	brand.	Hy	sê	Johannes	is	maar	hartseer vandag,	 hy	 praat	 nie	 veel	 nie.	 Dis	 seker	 net	 hulle	 twee	 wat	 aan	 diens	 is.	 Die stasie	 is	 spookagtig	 in	 die	 aand,	 dink	 Retief	 terwyl	 sy	 voetstappe	 vir	 hom onnatuurlik	hard	klink	op	die	sementteëls. 

Johannes	Cele	sit	op	’n	bankie	voor	die	kantoortjie,	sy	arms	gekruis.	Sy	blou

oorpak	het	al	beter	dae	gesien.	’n	Blink	armband	steek	onder	die	een	mou	uit.	In

die	gedempte	lig	lyk	hy	baie	moeg.	Retief	voel	amper	jammer	vir	hom. 

“Naand,	madala.” 

Die	ou	man	staar	voor	hom	uit	asof	hy	iets	anderkant	die	spoor	dophou.	Hy	lig sy	hand	stadig	op	en	begin	dan	praat,	amper	onhoorbaar.	“Die	stationmaster	wou

my	nie	eens	voldag	afgee	nie.	Toe	ek	hom	vertel	Sisa	en	Tsitsi	is	dood.” 

“Ek	 is	 jammer.	 Maar	 Johannes,	 jy	 het	 nou	 die	 kans	 om	 my	 alles	 te	 vertel.” 

Retief	 gaan	 sit	 langs	 die	 ou	 man	 op	 die	 bankie.	 Na	 ’n	 rukkie	 verbreek	 hy	 die stilte:	 “Toe	 die	 stasiemeester	 sê	 jy	 was	 laas	 week	 in	 Natal,	 het	 ek	 gewonder: Daar	 is	 mos	 baie	 mambas?	 Toe	 vind	 ek	 daaroor	 uit.	 Ek	 het	 vanmiddag

teruggehoor	van	’n	polisieman	op	Port	Edward	–	waar	jy	by	jou	suster	gebly	het. 

Jou	suster	het	vir	hom	gesê	jy	was	’n	snake	handler	by	die	krokodilplaas	by	St. 

Michaels. 

“Toe	 bel	 ’n	 ander	 man	 my,	 ook	 ’n	 polisieman,”	 gaan	 hy	 voort	 –	 en	 merk	 op Johannes	Cele	het	begin	rondskuif.	“Ek	het	die	sak	vir	hom	gevat	wat	jy	vir	Sisa

gegee	het	toe	hy	en	Tsitsi	gisteroggend	hier	by	jou	kom	kuier	het.	Die	een	met

die	toegedraaide	poppie	vir	Tsitsi	en	die	kombers.	Onder	in	die	sak	was	daar	mis. 

Slangkak.	Dié	van	’n	mamba,	vertel	hulle	my.	Jy	het	die	slang	van	Port	Edward

af	saamgebring,	al	die	pad	op	die	trein.	Jy	weet	mos	hoe	om	met	hulle	te	werk. 

Jy	 het	 geweet	 daai	 slang	 gaan	 vir	 Sisa	 pik.	 Hy	 moet	 daar	 langs	 die	 spoor	 vir Tsitsi	die	poppie	uitgehaal	het.	Die	slang	was	seker	in	die	kombers.	Toe	hy	die

geskenkpapier	terug	in	die	sak	sit,	toe	pik	die	slang	hom.” 

Johannes	 skud	 sy	 kop.	 “Sisa.	 Daai	 seun	 van	 my	 was	 useless.	 Hy	 was	 nie	 ’n man	nie.	Hy	het	gelol	met	Tsitsi.	Ek	het	hom	eendag	gevang	by	my	shack.	Hy

het	gedink	ek	sien	hom	nie.”	Sy	stem	word	sagter,	amper	’n	fluistering.	“Ek	is	’n Zoeloe.	 Sisa	 was	 ’n	 Zoeloe.	 Ons	 is	 ’n	 trotse	 nasie.	 Maar	 hy	 het	 my	 skaam gemaak.	Hy	moes	doodgaan.	Al	was	hy	my	seun.	Jy	lol	nie	met	kinders	nie.”	Die

ou	man	se	hande	is	gevou	op	sy	skoot. 

Retief	staan	op.	“Maar	jy	het	ook	Tsitsi	se	dood	veroorsaak.” 

Johannes	kyk	na	links.	Uit	die	noorde	is	’n	trein	op	pad,	die	lig	nog	nie	helder

nie.	 “Ja,	 Meneer,	 Tsitsi	 was	 my	 skuld.	 Maar	 nie	 oor	 die	 slang	 nie	 …	 Sisa	 het altyd	 hier	 met	 haar	 kom	 kuier.	 Dan	 het	 ons	 tee	 gedrink.	 Sy	 het	 gehou	 van	 die treine.	Wil	altyd	nader	gaan	om	te	kyk.	Ek	het	gespeel	met	haar.	As	hier	mense

was	 wat	 wag	 vir	 die	 trein,	 het	 ek	 vir	 Tsitsi	 aan	 die	 hand	 gevat	 en	 voor	 op	 die platform	gaan	staan,	net	daarso.” 

Retief	 draai	 onwillekeurig	 halfpad	 om	 en	 sien	 nie	 net	 die	 platform	 nie,	 maar ook	hoe	die	spore	glim	ten	spyte	van	die	min	lig. 

“As	die	trein	naby	was,	dan	klim	ek	af	en	gaan	staan	op	die	spoor.	Sonder	dat

meneer	Marais	sien,	ek	sou	my	job	verloor.	Dan	het	ek	vir	Tsitsi	oog	geknip,	so

regop	gestaan	en	my	hande	uitgesteek	na	die	trein.	Soos	magic.	Dan	het	die	trein

afgeslack	en	gestop.	Die	mense	het	gelag.	As	die	polieste	kom,	het	ek	vir	Tsitsi

aan	 die	 hand	 gevat	 en	 verdwyn	 tussen	 die	 mense	 wat	 staan	 op	 die	 perron.	 Die

mense	was	altyd	stil,	het	die	polieste	niks	vertel	nie.	Gemaak	of	hulle	van	niks weet	nie.	Dan	het	ek	vir	Tsitsi	gesê	ek	doen	magic.	Sisa	het	kwaad	geword,	want

Tsitsi	het	gedink	ek	kan	regtig	treine	stop.	Netnou-netnou	staan	sy	ook	voor	die

trein.” 

Sy	 laaste	 woorde	 het	 halfpad	 weggeraak	 in	 die	 geraas.	 Die	 trein	 het

Hennenman-stasie	bereik	en	Retief	besef	dit	gaan	nie	stop	nie.	Die	kantoortjie	se vensters	vibreer	in	hul	rame.	Hy	draai	terug	terwyl	hy	voel	na	die	boeie	agter	by sy	belt.	“Johannes,	jy	sal	saam	met	my	moet	…” 

Maar	die	ou	man	is	al	halfpad	spoor	toe.	Hy	loop	flink,	kop	onderstebo. 

“Johannes,	wag!” 

Die	trein	tref	hom	met	’n	dowwe	slag.	En	dan	is	hy	weg,	asof	hy	nooit	daar

was	nie.	Trokke	vlieg	verby	Retief	waar	hy	woordeloos	bly	staan.	Daar	is	flitse

van	gesigte	in	die	verligte	kompartemente,	mense	wat	niks	weet	van	die	toneel

wat	hier	afgespeel	het	nie. 

Adjudant	Vincent	Retief	besef	hy	het	die	boeie	laat	val,	maar	kon	dit	nie	hoor

nie.	Die	trein	begin	wegraak.	Dit	word	stil. 

Daar	 is	 ’n	 klotsgeluidjie	 op	 die	 sementteël	 langs	 hom	 en	 hy	 kyk	 op.	 Toe	 val die	volgende	druppel,	en	nog	een.	En	toe	word	die	hemel	se	sluise	oopgetrek	en

almal	–	die	myners,	Zoeloes,	Xhosas	en	’n	verlore	swart	mamba	êrens	in	’n	veld

tussen	 Virginia	 en	 Welkom	 –	 word	 vir	 die	 eerste	 keer	 gedurende	 die

somerseisoen	van	1993	deur	reën	begenadig. 



Die	nebbish

DEBORAH	STEINMAIR

“Maar	wie	het	die	foto	geneem?”	Hierdie	vraag,	geformuleer	in	’n	nadenkende

basstem,	laat	Dawie	uit	’n	diepe	slaap	regop	skrik.	Hierdie	vraag	is	die	kruks,	die sleutel,	die	kodebreker	waarna	hy	al	jare	soek.	Dis	die	verwoording	van	’n	vae

spesmaas	 waarop	 hy	 nog	 nooit	 sy	 vinger	 kon	 lê	 nie.	 En	 hier	 spoeg	 sy

onderbewuste	 dit	 goedsmoeds	 in	 ’n	 droom	 uit.	 Hy	 vroetel	 na	 die	 bedlampie	 se skakelaar.	Hy	staan	op	en	trek	sy	PT-broek	aan,	bewend.	Hy	skakel	sy	rekenaar

aan. 

Dawie	de	Bruin	is	22	en	woon	nog	by	sy	ma	en	stiefpa.	Bokant	sy	bed	hang	’n

triomfantelike	 foto	 van	 sy	 biologiese	 pa,	 Gottlieb	 van	 Greunen.	 Gottlieb	 is bloedjonk	 en	 heuningblond.	 Hy	 glimlag	 van	 oor	 tot	 oor	 en	 hou	 ’n	 blink	 trofee omhoog.	Gottie	was	’n	goue	seun,	alomgeliefd,	met	’n	sonnige	geaardheid,	die

gesig	van	’n	engel	en	die	lyf	van	’n	superheld	–	’n	sportster.	Boordensvol	belofte is	 sy	 lewe	 op	 18	 onder	 raaiselagtige	 omstandighede	 kortgeknip.	 Die	 dossier	 is gesluit,	die	oorsaak	van	dood:	verdrinking.	’n	Fratsongeluk. 

Gottlieb	is	op	18	dood,	maar	nie	sonder	nasaat	nie.	Dawie	se	ma	Cecile	was

ook	 18	 toe	 hy	 buite	 die	 eg	 verwek	 is	 (by	 ’n	 garage-paartie,	 haar	 heel	 eerste paartie.	 Daar	 was	 drank	 betrokke).	 Sy	 was	 klein,	 kleurloos	 en	 bedeesd,	 ’n akademiese	 uitblinker.	 Ongelukkig	 het	 die	 DNS-dobbelstene	 nie	 vir	 Dawie	 so lekker	 geval	 nie.	 Hy	 het	 sy	 ma	 se	 voorkoms	 en	 sy	 pa	 se	 brein	 geërf	 –	 albei doodgemiddeld.	Sy	ma	het	soos	goeie	wyn	verouder:	op	veertig	is	sy	byna-byna

’n	skoonheid,	sjiek	soos	Franse	vroue,	gevat	en	elegant.	Sy	is	kort	ná	Dawie	se

geboorte	 met	 die	 buurseun	 getroud,	 maar	 haar	 hart	 sal	 vir	 ewig	 aan	 die flambojante	Gottlieb	behoort,	so	glo	Dawie. 

Dawie	se	stiefpa,	Vonnie	de	Bruin,	en	Cecile	het	nooit	kinders	gehad	nie,	maar

hul	gesinnetjie	is	op	die	oog	af	’n	hegte	eenheid,	goeie	pasmaats;	al	drie	is	kort, skraal	en	valerig.	Onopvallende	mense.	Veral	Vonnie	is	die	soort	mens	wat	min

of	 geen	 indruk	 op	 ander	 mense	 maak	 nie;	 geduldig,	 stil,	 geroetineerd,	 gewoon. 

Hy	besit	die	dorp	se	hardewarewinkel.	Dis	al	geslagte	lank	in	sy	familie	en	laat

hom	 net-net	 kop	 bo	 water	 hou.	 Sonder	 universiteitsvrystelling	 en	 sonder	 die sporttalent	 wat	 vir	 Gottlieb	 universiteitsdeure	 sou	 oopmaak,	 was	 die

hardewarewinkel	onvermydelik	ook	Dawie	se	voorland.	Hy	bestuur	’n	afdeling

(DIY)	en	hy	weet	sy	kollegas	het	min	respek	vir	hom,	die	baas	se	seun. 

Sy	 lewe	 is	 vervelig	 en	 voorspelbaar,	 sy	 vooruitsigte	 beperk.	 Maar	 een

brandende	obsessie	hou	hom	al	vir	jare	aan	die	gang:	sy	persoonlike	ondersoek

na	sy	pa	se	moord.	Die	Moordondersoek	–	só	verwys	hy	in	sy	kop	daarna,	want hy	 is	 vas	 oortuig	 daar	 was	 vuilspel	 betrokke.	 Hoe	 verdrink	 ’n	 topfiks	 atleet deurdat	sy	onderbroek	in	doringdraad	verstrengel	raak	in	’n	dam	wat	hy	soos	die

palm	van	sy	hand	ken?	Op	skool	was	 Hamlet	die	enigste	voorgeskrewe	boek	wat sy	aandag	behou	het.	Die	depressiewe	Deen	is	ook	verteer	deur	’n	obsessie	om

sy	pa	se	moordenaar	aan	die	kaak	te	stel.	Dawie	is	weliswaar	geen	Hamlet	nie, 

sy	analitiese	vermoëns	en	intuïsie	laat	veel	te	wense	oor.	Hy	is	ook	geen	Lisbeth Salander	 nie;	 sy	 rekenaarvaardighede	 is	 gemiddeld.	 Maar	 aan	 een	 ding	 glo	 hy onwrikbaar:	 Aanhouer	 wen.	 Hy	 glo	 as	 hy	 maar	 net	 die	 regte	 vrae	 vra,	 sal	 die antwoord	vroeër	of	later	opduik.	En	Dawie	is	’n	vasbyter. 

Hy	tik	sy	wagwoord	in	(strength:	average)	en	dubbelkliek	op	die	moordlêer	op

sy	desktop.	Hy	maak	Die	Foto	oop;	die	laaste	een	wat	ooit	van	sy	pa	geneem	is. 

Hy	 weet	 dit,	 want	 die	 datum	 is	 op	 die	 foto	 gestempel,	 in	 rooi.	 Sy	 hande	 bewe liggies.	 Dis	 ’n	 dowwerige	 foto	 wat	 hom	 nie	 veel	 laat	 vergroot	 nie.	 Die oorspronklike	 wat	 Dawie	 geskandeer	 het,	 was	 piepklein,	 kleiner	 as

poskaartgrootte.	 Dis	 in	 vol	 sonlig	 geneem,	 daarom	 is	 die	 kleure	 verbleik,	 die gelaatstrekke	vaag. 

Agt	 seuns	 is	 losweg	 gegroepeer	 voor	 ’n	 houthuis.	 Glimlaggende	 lummels

sonder	hemde	met	biere	in	die	hand.	Voor	in	die	middel	(waar	anders)	staan	die

verblindend	 aantreklike	 Gottlieb	 met	 sy	 breë	 glimlag	 en	 goue	 lokke.	 Die	 ander sewe	seuns	kan	Dawie	almal	identifiseer;	nie	een	van	hulle	het	hul	heil	elders	as op	 hul	 klein	 tuisdorp	 gaan	 soek	 nie.	 Hulle	 het	 intussen	 eggenote	 en	 vaders	 en pilare	van	die	samelewing	geword;	hulle	het	weliswaar	nou	heelwat	minder	hare

en	groter	mae	as	op	die	foto’tjie.	Langs	Gottlieb	staan	sy	broer,	Ernst.	Ernst	van Greunen	is	ernstiger,	korter	en	donkerder	as	Gottlieb.	Hy	lyk	minder	sorgvry	en

selfversekerd.	Dawie	het	nog	kontak	met	sy	pa	se	familie	en	hy	het	Ernst	al	tot

vervelens	toe	gepols	oor	daardie	naweek	–	sonder	sukses. 

Die	foto	se	agtergrond	is	ook	aan	Dawie	bekend:	dit	was	die	Van	Greunens	se

naweekhuis	by	die	dam,	dit	behoort	nou	aan	sy	stiefpa	en	hy	het	baie	naweke	en

vakansies	daar	deurgebring. 

Die	plek	is	afgeleë.	Die	houthuis	op	die	dam	se	oewer	slaap	vyf	mense,	as	jy

die	 sitkamerbank	 bytel.	 Volgens	 die	 onderhoude	 in	 die	 polisieverslag	 het	 daar drie	seuns	op	die	dubbelbed,	twee	in	die	spaarkamer,	een	op	die	bank	en	twee	op

die	mat	geslaap.	Agt	seuns	op	die	naweekuitstappie,	agt	seuns	op	die	foto.	Net

sewe	het	lewend	teruggekom. 

Volgens	 die	 ander	 seuns	 moes	 Gottie	 in	 die	 nag	 uitgegaan	 het	 om	 alleen	 te gaan	 swem.	 Nie	 een	 van	 hulle	 het	 wakker	 geword	 toe	 hy	 uit	 is,	 of	 hom	 die Sondagoggend	 vermis	 nie.	 Eers	 toe	 hulle	 laterig	 op	 die	 stoep	 koffie	 drink,	 het iets	 roois	 in	 die	 water	 hul	 oog	 gevang:	 Gottie	 se	 rooi	 onderbroek,	 aan	 sy

drywende	lyf. 

“Wie	 het	 die	 foto	 geneem?”	 eggo	 die	 bulderende	 stem	 uit	 Dawie	 se	 droom weer.	 Was	 dit	 met	 ’n	 afstandbeheerknoppie?	 As	 ’n	 mens	 moet	 oordeel	 na	 die gehalte	van	die	foto,	wil	jy	tot	die	slotsom	kom	dat	die	kamera	nie	gesofistikeerd genoeg	was	om	afstandbeheer	te	hê	nie.	Dawie	se	neus	is	nou	net	’n	sentimeter

van	die	skerm	af.	Hy	bestudeer	meestal	Gottlieb	se	gesig,	asof	hy	dáár	leidrade

sal	vind.	Gottie	dra	’n	sonbril,	’n	groot	bril	met	ondeursigtige	traandruppelglase, soos	’n	loods	of	’n	ruimtevaarder,	soos	Tom	Cruise	in	 Top	Gun. 

As	 dit	 ’n	 speurverhaal	 was	 dié,	 dink	 Dawie,	 sou	 ek	 in	 daardie	 brilglase	 die fotograaf	en	waarskynlike	moordenaar	se	beeld	vaagweg	kon	uitmaak.	Maar	dis

nie	daar	nie.	Die	regte	lewe	is	vol	teleurstellings. 

Môre	 ná	 werk,	 besluit	 hy,	 sal	 hy	 sy	 oom	 Ernst	 weer	 peper	 met	 vrae,	 onder meer	die	jongste:	Wie	het	die	foto	geneem?	Ernst	is	in	hierdie	stadium	Dawie	se

nommer-een-verdagte:	hy	was	maar	altyd	die	swartskaap,	heeltemal	in	die	skadu

van	sy	broer	wat	net	nege	maande	ouer	as	hy	was	en	in	dieselfde	jaar	as	hy	skool

toe	is. 

Ernst	 is	 knaend	 ontwykend	 en	 onwillig	 om	 vrae	 oor	 daardie	 naweek	 te

beantwoord.	 As	 die	 gesprek	 in	 daardie	 rigting	 draai,	 lyk	 hy	 bot	 en	 bepaald skuldig.	 Hy	 en	 Gottlieb	 was	 nie	 na	 aan	 mekaar	 nie.	 Hulle	 het	 soos	 dag	 en	 nag verskil	en	gedurig	gewedywer,	soos	dit	maar	met	sibbe	gaan.	Maar	bespiegelings

is	nutteloos	sonder	bewyse.	Dawie	moet	bewýse	kry. 

Hy	loop	op	en	af	in	sy	solderkamer.	Dis	onmoontlik	om	verder	te	slaap	met	’n

kop	wat	gons	soos	’n	byenes.	Hy	haal	een	van	sy	“bewysstukke”	uit	die	boekrak

en	sit	dit	op	sy	bed	neer:	die	skooljaarboek	van	sy	ma	en	pa	se	matriekjaar,	1993. 

Die	 bladsye	 met	 foto’s	 van	 en	 inligting	 oor	 sy	 ouers	 het	 omgebuigde	 hoekies. 

Daar	 is	 heelwat	 van	 hulle.	 Gottlieb	 en	 Cecile	 was	 albei	 uitblinkers:	 hy	 op	 die sportveld	en	sy	in	die	klaskamer. 

Dawie	blaai	weer	deur	die	jaarboek.	Sy	oog	val	op	’n	bekende	gesig	langs	sy

ma	s’n	op	die	skaakklubfoto:	’n	veel	jonger	Vonnie,	sy	stiefpa.	Kalfslekkuif	en

bakore.	Dawie	het	wraggies	vergeet	dat	Vonnie	saam	met	hulle	in	matriek	was. 

Hy	lyk	heelwat	ouer	as	Cecile.	Daar	is	nie	veel	foto’s	van	hom	in	die	jaarboek

nie,	aangesien	hy	nóg	in	sport	nóg	in	akademie	uitgeblink	het.	Hy	het	dus	skaak

gespeel.	Dawie	kan	nie	onthou	dat	hy	hom	al	ooit	voor	’n	skaakbord	gesien	het

nie.	Sy	ma	wel;	sy	klop	vir	Dawie	lag-lag. 

Hy	 blaai	 na	 die	 klasfoto’s.	 Cecile	 en	 Gottlieb	 was	 in	 verskillende

registerklasse.	 Hy	 bestudeer	 elke	 gesig	 op	 sy	 ma	 se	 klasfoto,	 en	 siedaar.	 Reg agter	haar	staan	Vonnie.	Bleek,	bakore,	plat	kuif.	Hulle	was	bure,	weet	hy.	Was

hulle	vriende?	Dit	sal	nie	help	om	te	vra	nie	–	sy	ma	is	net	so	ontwykend	soos

Ernst. 

Net	voor	hy	omblaai,	herken	hy	nog	’n	gesig	op	’n	foto:	Ernst	op	die	verhoog. 

 Hamlet,	met	Ernst	van	Greunen	wat	skitter	in	die	titelrol,	lui	die	onderskrif.	Wil jy	 nou	 meer,	 wie	 sou	 ooit	 vermoed	 oom	 Ernst	 het	 toneel	 gespeel?	 Dis	 bykans onmoontlik	om	’n	talentvolle	seun	met	drome	agter	die	verbitterde,	geslote	man

te	sien.	Maar	voorkoms	mislei,	soos	Hamlet	van	sy	stiefpa	gesê	het. 

By	die	werk	sit	Dawie	hoog	en	droog	in	sy	glashokkie	wat	oor	die	winkelvloer

uitkyk.	 Danksy	 nepotisme	 het	 hy	 sy	 eie	 kantoortjie;	 hy	 is	 ten	 minste	 nie	 ’n gereedskapsmous	 wat	 in	 die	 gangetjies	 moet	 rondhang	 om	 kliënte	 van	 diens	 te wees	nie.	Hy	maak	’n	lysie	van	die	vrae	wat	hy	vanmiddag	vir	Ernst	wil	vra:



Die	een	wat	in	die	nag	by	hom	opgekom	het:	 Wie	was	die	fotograaf? 

 Hoekom	 Gottlieb	 en	 Cecile? 	 (Omdat	 dit	 sy	 ma	 is,	 het	 hy	 nog	 nooit	 só daaraan	gedink	nie,	maar	noudat	hy	weer	gesien	het	hoe	onopvallend	sy	op

skool	 was	 –	 bril,	 beduidenis	 van	 aknee	 –	 wonder	 hy	 waarom	 die	 goue

Gottlieb	nie	eerder	’n	blonde	trompoppie	sou	kies	nie.)

 Was	Cecile	en	Vonnie	vriende? 

 Was	Cecile	en	Ernst	vriende? 

 Was	Vonnie	en	Gottlieb	vriende? 	‘Nee’	op	die	laaste	vraag,	besluit	hy	self. 

Vonnie	 het	 nog	 nooit	 juis	 vriende	 gehad	 nie	 en	 is	 ook	 nie	 daardie

noodlottige	naweek	saamgenooi	damhuis	toe	nie.)

Sy	kop	is	by	sy	Saak,	maar	die	nuwe	knaap	wat	in	beheer	van	tuintoebehore	is, 

kom	pla	hom	oor	bestelvorms.	Baie	van	die	personeel	dring	daarop	aan	dat	elke

vorm	uitgedruk	en	gefotostateer	word,	sodat	hulle	dit	met	die	hand	kan	invul	net

om	te	faks	of	te	laat	skandeer	en	e-pos.	Dring	aan	op	harde	kopie,	velle	papier	in

’n	lêer.	Planeetvernietigers.	Die	gekerm	van	’n	saag	sing	soos	’n	swerm	muskiete

in	 sy	 kop.	 ’n	 Helper	 word	 oor	 die	 luidspreker	 na	 gangetjie	 11	 geroep.	 ’n	 Foon bly	onbeantwoord	bo	die	saag	hoorbaar. 

In	 sy	 kantoorhokkie	 blaai	 Dawie	 weer	 vinnig	 deur	 die	 jaarboek.	 Hy	 het	 dié bewysstuk	vandag	teen	sy	beterwete	saamgebring.	Hy	was	nog	altyd	baie	streng

op	homself:	Die	Moordsaak	kom	nie	saam	werk	toe	nie.	Maar	so	op	die	randjie

van	’n	groot	deurbraak	is	dit	onmoontlik	om	op	syfers	en	aankope	te	konsentreer. 

Sy	hand	kom	tot	rus	op	die	bladsy	waar	1993	se	matrieks	mekaar	beskryf.	Sy

vinger	 vind	 Vonnie	 se	 vaal	 gesiggie:	  Bynaam:	 Die	 nebbish. 	 Net	 dit.	 Gottlieb: Bynaam:	Gottie.	Most	likely	to	succeed. 	Cecile:	 Stille	waters. 	Ernst:	 Onderskat. 

 Onder	draai	die	duiwel	rond. 

Hy	google	gou	“nebbish”:

 noun

 NORTH	AMERICAN	informal

 a	person,	especially	a	man,	who	is	regarded	as	pitifully	ineffectual,	timid, 

 or	submissive.	“He’s	a	nebbish.	No	money,	no	prestige,	no	future.” 

’n	Loser,	dus.	Soos	Dawie	self.	H’m,	dit	maak	sin.	Arme	ou	Vonnie. 

Die	 foon	 het	 opgehou	 lui	 en	 die	 saag	 is	 stil.	 Dan	 gaan	 sy	 kantoordeur geruisloos	 oop	 en	 die	 einste	 nebbish	 staan	 in	 die	 opening.	 Fokken	 sluiper;	 ’n mens	hoor	hom	nóóit	aankom	op	sy	sagte	skoensole	nie.	Hy	hou	daarvan	om	sy

vinger	op	die	pols	te	hou,	rond	te	loop	en	loer	of	iemand	dalk	lood	swaai.	Dawie

sit	 vinnig	 ’n	 katalogus	 van	 elektriese	 bore	 bo-op	 die	 jaarboek	 neer	 en	 probeer ongeërg	lyk. 

Die	middag	ná	werk	sit	hy	in	die	sitkamer	van	sy	oom	Ernst	se	vervalle	herehuis, 

wat	 hy	 van	 sy	 ouers	 geërf	 het	 en	 nie	 onderhou	 nie.	 Ernst	 is	 stug	 en	 bot	 soos gewoonlik.	 Ongesellig	 en	 ongasvry.	 In	 die	 skemerige,	 muwwe	 vertrek	 hou	 hy vol	dat	hy	bitter	min	van	daardie	naweek	kan	onthou.	Hy	trek	aan	sy	sigaret	–	hy

woon	alleen	en	rook	in	die	huis,	soos	mense	in	die	vorige	eeu. 

Ja	oukei,	hy	het	taamlik	gedrink	daai	naweek.	Hy	glimlag	slinks.	“Boys	will

be	boys,	jy	weet.”	En	nee,	hy	onthou	niks	van	’n	foto,	dat	iemand	’n	foto	geneem

het	nie. 

Hy	 sit	 vorentoe	 en	 gryp	 die	 foto’tjie	 rats	 uit	 Dawie	 se	 hand.	 Is	 dit	 Dawie	 se verbeelding,	 of	 het	 Ernst	 verbleek	 onder	 die	 brandewyn-tan?	 Hy	 steek	 die	 foto blitsig	met	sy	sigaretaansteker	aan	die	brand.	Voordat	Dawie	kan	keer,	vermorsel

hy	die	verbrande	reste	onder	sy	skoensool. 

Nee,	hy	het	dit	nog	nooit	vantevore	gesien	nie.	Dit	bring	kak	memories	terug, 

reken	 hy.	 Hy	 het	 eintlik	 al	 vergeet	 dat	 Vonnie	 de	 Bruin	 van	 Hardware	 House saam	met	hulle	in	matriek	was,	hy	het	hom	sowaar	nooit	raakgesien	nie. 

Hoekom	 het	 Gottlieb	 en	 Cecile	 saam	 ’n	 kind	 verwek?	 Hel,	 al	 die	 girls	 was mos	 maar	 altyd	 agter	 Gottie	 aan.	 Cecile	 het	 hom	 met	 ’n	 slap	 riem	 gevang, behalwe,	 sy	 riem	 was	 nooit	 slap	 nie.	 (Ernst	 lag	 onbeskof	 en	 skink	 nog	 ’n brannas;	hy	lig	deesdae	al	van	vroeg	af	die	elmboog.)

Nee,	hy	wat	Ernst	is	en	Cecile	was	nie	juis	vriende	nie,	haar	neus	was	altyd	in

die	boeke,	en	anyway,	sy	was	bietjie	van	’n	“dog”.	“Shit,	jammer,	dis	jou	ma	van

wie	ons	praat,”	en	hy	laat	hom	nie	so	maklik	vang	soos	Gottie	nie.	Hy	het	geen

idee	of	Gottie	en	Vonnie	vriende	was	nie,	maar	gots,	hy	sou	nie	so	dink	nie.	Die

hele	wêreld	was	mal	oor	Gottlieb	en	Vonnie	het	net	nêrens	gefeature	nie. 

Dawie	dink	aan	nog	’n	vraag:	“Jy	en	my	pa	was	nooit	juis	close	nie,	het	jy	een

maal	gesê.	Hoekom	is	jy	die	naweek	saamgenooi	damhuis	toe?” 

“Dit	was	blerriewil	óns	huis,	ek	wag	nie	vir	’n	uitnodiging	nie,	my	maat.”	Die

Van	Greunens	het	die	eiendom	ná	die	tragedie	vir	’n	appel	en	’n	ei	aan	Vonnie	se pa	verkoop. 

Sweetdruppels	 pêrel	 op	 Ernst	 se	 rooi	 neus.	 Sy	 klein,	 donker	 ogies	 lyk	 nou bitterlik	wantrouig	en	bekommerd.	Hy	vat	’n	groot	sluk	brannas.	Burp.	“Vir	wat

kry	jy	nie	fokkenwil	end	met	dié	gevis	nie,	Dawid?	Dit	was	’n	ongeluk,	plein	en

simpel.	Grootmeneer	wou	in	die	winter	in	die	nag	gaan	swem,	in	sy	boxer	shorts

for	some	reason.	Toe	draai	hy	hom	vas	in	doringdraad	en	toe	versuip	hy	en	toe

bly	hy	vir	altyd	die	goue	seun.	En	fok	ons	hele	ou	gesinnetjie	se	lewens	netjies

op.	Veral	myne.	Dis	’n	rotten	deal	om	die	sole	surviving	child	te	wees	as	jy	in

die	 eerste	 plek	 nooit	 die	 blue-eyed	 boy	 was	 nie,	 glo	 my.	 Los	 dit	 nou	 verdomp uit.” 

Die	 ondervraery	 was	 ’n	 absolute	 mors	 van	 tyd,	 soos	 vorige	 kere.	 Is	 dit	 slegs survivor	 guilt	 wat	 Ernst	 so	 verdag	 laat	 lyk	 en	 so	 laat	 fles	 vat?	 Die	 foto	 laat vernietig	 het?	 Wel,	 Ernst	 was	 op	 die	 foto,	 dus	 was	 hy	 nie	 die	 geheimsinnige fotograaf	 nie	 –	 die	 verdagte	 na	 wie	 Dawie	 se	 onderbewuste	 al	 meer	 die	 vinger wys. 

Tuis	 skakel	 hy	 sy	 rekenaar	 aan	 en	 lees	 weer	 die	 onderhoude	 met	 die	 sewe seuns	wat	die	naweek	oorleef	het.	Die	hele	dossier	is	ingeskandeer	(Dawie	het	’n

pel	 in	 die	 polisie).	 Hulle	 is	 breedvoerig	 uitgevra	 oor	 hul	 doen	 en	 late	 die Saterdag,	 wat	 Gottlieb	 se	 laaste	 dag	 was.	 Niemand	 maak	 melding	 van	 ’n

negende	persoon	wat	daar	aangekom	of	oorgebly	het	nie. 

Dawie	is	kwalik	’n	Sherlock	Holmes,	maar	hy	lees	graag	misdaadfiksie	en	dit

val	hom	op	dat	al	die	seuns	se	stories	min	of	meer	identies	is.	Asof	afgespreek, 

asof	op	ooreengekom.	Hulle	het	net	mooi	niks	gedoen	daardie	dag	nie.	Hulle	het

nie	geswem	nie,	nie	visgevang	nie,	nie	met	die	boot	uitgevaar	nie,	nie	gaan	stap

of	êrens	heen	gery	nie.	Dawie	was	nie	so	lank	gelede	in	matriek	nie	en	sy	kop

vul	die	leë	spasies	met	gemak	in.	Het	hulle	miskien	gedrink,	dagga	gerook,	porn

gekyk?	 Wat	 hulle	 ook	 al	 gedoen	 het,	 dit	 was	 iets	 waaroor	 hulle	 wou	 swyg.	 En aanhou	swyg.	“Lieg	soos	’n	ooggetuie”	–	dis	’n	Russiese	gesegde,	het	hy	in	’n

misdaadroman	gelees. 

Sy	vingers	speel	’n	tromsolo	op	sy	lessenaar.	Hy	staan	meteens	op,	vasberade. 

Sy	ma	het	nou	lank	genoeg	geswyg	met	haar	Mona	Lisa	smile.	Hy	gaan,	vir	die

heel	eerste	keer,	haar	private	ruimte	binnedring.	Sy	is	alleen	met	vakansie,	soos dit	haar	gewoonte	is,	en	Vonnie	is	uit. 

Haar	 kamer	 (sy	 het	 haar	 eie	 slaapkamer,	 nog	 altyd)	 ruik	 na	 viooltjies	 en vanielje,	met	’n	ondertoon	van	naeltjies.	Hy	voel	opeens	tien	jaar	oud.	Dit	voel

asof	hy	sy	skoene	moet	uittrek	–	dis	so	intiem	dat	hy	amper	op	sy	hak	omdraai, 

maar	hy	beur	voort.	Hy	moet	eenvoudig	antwoorde	kry. 

Haar	bedkassielaai	is	ongesluit	–	niemand	waag	dit	ooit	in	haar	kamer	nie.	Hy

trek	dit	oop.	Dis	redelik	leeg.	’n	Blokraaiselboek,	leesbril,	potlood,	handeroom, snesies,	 kontaklenshouer.	 Heel	 agter,	 onder	 ’n	 adresboek,	 is	 ’n	 klein	 houtdosie met	perlemoenbeleg.	Sy	hart	klop	vinniger.	Hy	haal	die	dosie	uit	en	druk	dit	voor by	sy	hemp	in,	al	is	hy	alleen	by	die	huis. 

In	sy	kamer,	agter	slot	en	grendel,	maak	hy	dit	oop.	Dit	bevat	nie	veel	nie.	’n

Tydelike	 rybewys;	 Cecile	 is	 18	 en	 sowaar	 nog	 geen	 skoonheid	 nie.	 ’n	 Lokkie babahare	(syne?).	’n	Brief	in	’n	ligblou	koevert.	Dis	vreemd;	hy	ken	Cecile	nie

as	die	sentimentele	tipe	nie.	Hy	haal	die	koevert	uit,	maak	die	dosie	weer	toe	en gaan	sit	dit	terug	in	haar	laai. 

Heen	en	weer,	op	en	af	met	die	krakende	soldertrap.	Hy	sluit	weer	sy	eie	deur. 

Hy	lig	die	vel	papier,	ook	ligblou,	uit	die	koevert.	Die	brief	is	nie	baie	lank	nie. 

Soos	iemand	wat	’n	spanningsverhaal	se	einde	eerste	lees,	loer	hy	na	die	naam

onderaan:	  Ernst.	 Ernst!	 Sy	 skriffie	 is	 onverwags	 klein,	 fyn	 en	 sierlik.	 Hy	 klink heeltemal	nie	soos	’n	buffel	nie:

 Cecile

 Jy	is	’n	femme	fatale.	Jy	is	die	soort	vrou	vir	wie	daar	gemoor	word,	vir	wie daar	skepe	gekelder	word.	Jy	is	’n	godin.	Ek	skryf	in	die	bewerige	hoop	dat

 jy	nog	nie,	soos	al	die	girls	in	die	skool,	vir	my	windgat	broer	geval	het	nie. 

 Of	 vir	 daai	 arme	 Vonnie	 de	 Bruin	 wat	 oral	 soos	 ’n	 hondjie	 agter	 jou aandraf	nie.	Jy	moet	weet	wie	jy	is.	Jy	het	die	X-faktor.	Jy	maak	my	helemal

 lam.	 Ek	 het	 dit	 die	 eerste	 keer	 geweet	 toe	 jy	 my	 met	 my	 Engelse	 opstel gehelp	het.	En	toe	met	die	play.	Jy	het	my	raakgesien,	daar	was	’n	lieflike

 lig	 in	 jou	 oë,	 jy	 het	 my	 nie	 vlak	 geblaai	 soos	 die	 ander	 nie,	 jy	 het	 my	 nie gesien	as	die	loser	broer	van	die	rockster	nie.	Jy	het	van	my	woorde	gehou. 

 Ek	sal	baie	graag	saam	met	jou	wil	gaan	koffie	drink,	alleen,	en	gesels,	al

 weet	ek	nie	waaroor	nie.	Ek	het	vir	jou	’n	verrassing	in	die	hol	boom	voor

 julle	huis	weggesteek.	Dis	iets	wat	ek	self	gemaak	het,	jy	kan	jou	geheime

 daarin	bêre,	maar	dis	nie	naastenby	so	mooi	soos	jou	hart	nie.	Ek	sluit	af

 met	’n	stokou	song:	Cecilia,	I’m	down	on	my	knees,	I’m	begging	you	please

 …

 Joune	in	hoop

 Ernst	v	G

Dawie	sit	vir	’n	paar	tellings	verbluf	na	die	brief	en	staar	voordat	hy	dit	in	die koevert	terugsit.	Iets	vang	sy	oog.	Daar	is	nog	’n	flentertjie	papier	in	die	koevert. 

Dis	dun	wit	papier,	’n	handafgeskeurde	agtste	van	’n	A4,	twee	keer	gevou.	Dis

’n	 e-posboodskap,	 uitgedruk,	 die	 ink	 vervaag.	 Die	 jaar	 is	 2000,	 aan

cecilev@gmail.com	van	ernstvg@iafrica.com.	Net	drie	sinne:

 Cecile,	 ek	 het	 die	 fout	 van	 my	 lewe	 gemaak,	 ek	 het	 alles	 onherroeplik opgemors	toe	ek	jou	laat	weet	dis	te	laat.	Ek	haat	myself	oor	die	absolute

 snert	wat	ek	kwytgeraak	het	oor	gebruikte	goedere;	dat	ek	selfs	Bart	Nel	en

 dubbele	hoereerdery	bygesleep	het.	Vergewe	my. 

Dawie	 kyk	 na	 die	 koevert,	 dan	 na	 die	 datum	 op	 die	 posstempel:	 2/4/93.	 Hul matriekjaar.	Hy	is	in	Maart	1994	gebore,	dus	was	Cecile	al	swanger	toe	Ernst	(te

laat	en	sonder	om	daarvan	te	weet)	sy	gevoelens	verklap	het. 

Die	 hele	 landskap	 in	 sy	 kop	 verander	 stadig.	 Is	 dit	 miskien	 nie	 Gottlieb	 nie, maar	Ernst	aan	wie	Cecile	se	hart	vir	ewig	behoort?	Was	dit	waarom	Gottlieb	vir

Cecile	verlei	het;	omdat	sy	broer	op	haar	verlief	was?	En	waar	pas	Vonnie	in	die

prentjie? 

Hy	weet	nie	hoe	lank	hy	so	gesit	het	nie,	maar	hy	spring	vervaard	regop	en	gaan

sit	die	koevert	in	die	dosie	in	Cecile	se	laai	terug.	Nie	’n	oomblik	te	vroeg	nie. 

Die	voordeur	knars	oop	en	Vonnie	se	onmelodieuse	gefluit	klink	in	die	gang	op. 

Dawie	 gaan	 lê	 op	 sy	 bed.	 ’n	 Warboel	 vars	 vrae	 maal	 deur	 sy	 kop.	 Oom	 Ernst? 

Dan	 het	 hy	 mos	 deur	 sy	 tande	 gelieg	 vroeër.	 Hy	 het	 geweet	 van	 Vonnie,	 en	 hy het	Cecile	allermins	as	’n	“dog”	beskou.	Hy	was	tot	oor	sy	ore	verlief	op	haar. 

Later	 tref	 dit	 hom	 soos	 ’n	 voorhamerhou	 tussen	 die	 oë	 (en	 hy	 kén	 sy

gereedskap)	 –	 die	 besef	 dat	 die	 polisie	 nooit	 Die	 Foto	 onder	 oë	 gehad	 het	 nie. 

Hulle	 het	 geen	 enkele	 vraag	 daaroor	 gevra	 nie.	 Die	 groepfoto,	 die	 laaste	 een waarop	Gottlieb	verskyn,	was	ook	nooit	in	die	koerant	nie	–	Dawie	se	ouma	het

al	 die	 berigte	 oor	 Gottlieb	 se	 dood	 bewaar	 en	 by	 elkeen	 het	 dieselfde	 foto gepryk,	 die	 een	 wat	 bokant	 Dawie	 se	 bed	 hang:	 Gottie	 as	 kaptein	 van	 die Cravenweek-wenspan,	stralend	en	beswete	met	die	beker	triomfantelik	omhoog. 

Dawie	probeer	onthou	waar	hý	Die	Foto	gekry	het.	Dis	asof	dit	nog	altyd	by

hom	was.	Hy	moes	nog	klein	gewees	het	toe	dit	in	sy	besit	gekom	het.	By	Ernst? 

Dis	 hoogs	 onwaarskynlik;	 Ernst	 was	 nog	 nooit	 juis	 vrygewig	 teenoor	 hom	 nie. 

En	hy	het	net	vandag	enige	kennis	van	die	foto	ontken,	voordat	hy	dit	vernietig

het. 

Dawie	 vroetel	 met	 die	 deksel	 van	 die	 Eet-Sum-Mor-blik	 waarin	 hy	 foto’s	 en koerantberigte	van	sy	pa	soos	kleinode	bewaar.	Hy	het	dit	by	sy	pa	se	ma	gekry, 

voor	haar	dood.	Nou	het	hy	Die	Foto,	die	oorspronklike,	verloor.	Maar	waar	het

hy	destyds	daaraan	gekom?	Hy	het	sowaar	geen	idee	nie. 

Vandat	hy	met	sy	moordondersoek	begin	het,	beskou	hy	die	foto	om	die	een	of

ander	rede	as	’n	sleutelbewysstuk.	Hy	gaan	sit	voor	sy	rekenaar	en	kyk	weer	na

elk	 van	 die	 seuns	 se	 gesigte.	 Hy	 bestudeer	 hulle	 met	 groter	 aandag	 noudat	 die dagga-	of	dwelmspesmaas	hom	beetgepak	het. 

Bingo.	 Hul	 oë	 is	 rooi,	 hul	 glimlagte	 skeef	 en	 effens	 waansinnig.	 Behalwe

natuurlik	vir	Gottlieb	wat	te	cool	is	om	sy	rooi	oë	vir	die	kamera	te	wys;	syne	is versluier	 agter	 die	 ondeursigtige	 sonbril.	 Maar	 sy	 glimlag	 is	 ook	 wankelrig. 

Dawie	 kyk	 met	 nuwe	 aandag	 na	 Ernst.	 Nie	 ’n	 onaansienlike	 seun	 nie,	 op	 ’n rowwejek-manier:	 akneeletsels,	 broeiende	 intensiteit,	 hoë	 voorkop,	 donker

krulhare,	 sensitiewe	 mond.	 Beslis	 ’n	 teenwoordigheid.	 Moeilik	 te	 versoen	 met die	bitter	dronklap	wat	Ernst	geword	het. 

Die	volgende	dag	by	die	werk	laat	vaar	Dawie	sy	voorneme	om	nie	daar	aan	die

Moordondersoek	te	werk	nie	heeltemal.	Met	sy	neus	millimeters	van	die	skerm

af	bestudeer	hy	Die	Foto	vir	die	soveelste	maal	aandagtig	–	veral,	weer	eens,	die jong	Ernst	se	grimmige	gesig. 

Hy	is	so	verdiep	in	sy	speurwerk	dat	hy	glad	nie	sy	kantoordeur	hoor	oopgaan

nie,	 glad	 nie	 vir	 Vonnie-gomlastieksool	 hoor	 nader	 kom	 en	 oor	 hom	 buk	 nie. 

Ongelukkig	 het	 Dawie	 die	 goue	 reël	 van	 cowboy-wees	 verontagsaam:	 sit	 altyd met	 jou	 rug	 teen	 die	 kroegmuur	 sodat	 jy	 onmiddellik	 kan	 sien	 wie	 by	 die	 deur inkom.	Sy	stiefpa	se	snak	van	verbasing	ruk	hom	uit	sy	bepeinsing.	Hy	kyk	om

en	sien	Vonnie	de	Bruin	se	gesig:	eers	wasbleek,	dan	bloedrooi. 

“W-waar	kry	jy	dit?”	gil	Vonnie	en	in	daardie	oomblik	val	elke	legkaartstuk	in

plek	 vir	 Dawie	 se	 gemiddelde,	 rasionele	 brein:	 Die	 nebbish,	 iemand	 wat	 geen indruk	maak	nie,	wat	ongenooid	êrens	kan	opdaag,	selfs	’n	rukkie	vertoef	sonder

dat	 iemand	 later	 onthou	 dat	 hy	 daar	 was.	 Wat	 waarskynlik	 naby	 die	 huis uitgekamp	het	en	in	die	nag	…

Partykeer	sien	’n	mens	se	onderbewuste	die	voor	die	hand	liggende	raak	lank

voordat	jou	rasionele	brein	die	dotjies	verbind	het.	Soms	wag	jou	onderbewuste

tevergeefs	vir	jou	rasionele	brein	om	piekniek	toe	te	kom. 

In	 daardie	 oomblik	 onthou	 Dawie	 die	 boodskap	 wat	 sy	 onderbewuste	 in	 die nag	 vir	 hom	 uitgebulder	 het	 en	 wat	 hy	 tot	 nou	 toe	 uitgeblok	 of	 vergeet	 het:

“Hamlet!”	 Die	 prins	 wie	 se	 stiefpa	 sy	 pa	 vermoor	 het	 om	 met	 sy	 ma	 te	 trou. 

Want	daar	is	maar	net	’n	handjievol	stories	op	aarde. 

In	 daardie	 oomblik	 onthou	 hy	 die	 uitdrukking	 van	 aanbidding	 waarmee

Vonnie	na	Cecile	gekyk	het	in	die	skaakklubfoto.	(Hy	kyk	nog	steeds	só	na	haar.)

In	 daardie	 oomblik	 onthou	 hy	 eensklaps	 waar	 hy	 aan	 Die	 Foto	 gekom	 het.	 Hy was	op	laerskool	en	op	soek	na	kleingeld	om	Chappies	te	koop.	In	sy	stiefpa,	wat

by	 die	 werk	 was,	 se	 kas	 het	 hy	 elke	 baadjie-	 en	 broeksak	 omgedop.	 In	 die voering	 van	 ’n	 baadjie	 wat	 Vonnie	 nooit	 meer	 gedra	 het	 nie,	 het	 iets	 hard	 en onbuigsaam	 hom	 opgeval.	 Hy	 het	 die	 soom	 effens	 losgetorring	 en	 Die	 Foto uitgelig.	En	daarop	beslag	gelê	vir	sy	Eet-Sum-Mor-blik.	Mý	pa. 

Nog	steeds	in	daardie	oomblik	wat	’n	leeftyd	duur,	sien	Dawie	dit	op	Vonnie

se	normaalweg	apatiese	gesig:	die	wete	dat	hy	wat	Dawid	is,	wéét;	sien	hy	die

blink	 kramgeweer	 in	 Vonnie	 se	 bleek,	 bewende	 hand,	 hier	 vlak	 langs	 sy	 slaap. 

Sien	hy	niks	meer	nie.	So	vinnig	gebeur	’n	fratsongeluk	in	die	werkplek. 



Die	geval	van	die	onsigbare	moordenaar

KERNEELS	BREYTENBACH

Laat	ek	jou	vertel	hoe	dit	uitgespeel	het. 

Net	 ná	 sewe	 Vrydagaand,	 19:03	 om	 presies	 te	 wees,	 het	 Lucky	 Mitchell	 se buurman	gebel.	Lucky	het	doodgebloei	in	sy	eie	garage,	vasgepen	teen	die	muur

deur	sy	eie	bakkie. 

Ek	het	dadelik	’n	vangwa	uitgestuur,	en	’n	speurder.	Self	soontoe	gejaag,	blou

ligte	flitsend.	Mitchell	woon	so	vyf	minute	se	ry	van	die	polisiestasie. 

Die	 viertrekbakkie	 se	 deur	 het	 nog	 oopgestaan,	 die	 sleutel	 in	 die

skakelmeganisme.	Al	die	liggies	op	die	instrumentepaneel	het	gegloei,	maar	die

enjin	het	gestol. 

Die	 bufferpype	 het	 Lucky	 Mitchell	 dwarsoor	 die	 bekken	 getref.	 Geen	 twyfel so	met	die	eerste	aanblik	nie:	die	bekken	sou	verbrysel	wees,	en	iewers	was	daar

’n	wond	wat	groot	bloedverlies	veroorsaak	het.	Noodlottig. 

Ndlovo,	die	speurkaptein,	het	dadelik	na	my	gedraai. 

“Gaan	terug	stasie	toe,	kolonel.”	Hy	het	na	Mitchell	gewys.	“Jy	kan	nie	hierby

betrokke	raak	nie.” 

Ek	het	hom	in	die	oë	gekyk,	omgedraai.	Geen	manier	waarop	ek	vir	hom	kon

sê	om	in	sy	moer	te	vlieg	nie.	Ek	is	stasiebevelvoerder,	maar	hy	die	speurhoof. 

Lucky	Mitchell	is	die	minnaar	van	my	dogter,	Leandri.	Was,	tot	met	sy	dood. 

Die	ambulans	is	laat	kom,	die	lyk	na	sy	voorlaaste	tuiste	geneem.	Ek	is	na	my

dogter	 toe.	 Vredig	 tuis,	 op	 die	 rusbank	 uitgestrek	 voor	 die	 TV.	 Maestro	 Guido Fieri	agter	die	potte. 

“Leandri	…” 

Sy	het	opgekyk. 

“Lucky	is	dood.” 

Wat	nodig	is	om	te	weet:	Leandri	is	my	enigste	kind.	Haar	ma,	Barbara,	is	kort

na	haar	geboorte	weg,	die	ewige	duisternis	in.	Leandri	het	gevorder	van	my	baba

tot	 my	 liefie	 tot	 my	 hater.	 Soos	 dit	 met	 tieners	 gaan.	 Die	 haat	 kom	 en	 gaan deesdae.	Akuut	wanneer	sy	werk	het,	minder	akuut	wanneer	sy	nie	werk	nie	en

geld	nodig	het.	Ek	laat	dit	my	geval.	Morrende	Leandri	is	beter	as	geen	Leandri. 

“Moenie	grappies	maak	nie,	Pa.” 

“	’n	Ongeluk	tuis.” 

“Tuis?” 

“Deur	sy	eie	bakkie	vergruis.	In	sy	garage.” 

Haar	skouers	het	geval.	Leandri	het	’n	lang	sug	laat	gly. 

Hartseer	of	verligting? 

Ek	het	nie	gevra	nie.	Sy	het	in	die	gang	af	gevlug,	haar	kamerdeur	agter	haar

toegeslaan. 

Ndlovo	 het	 Saterdagoggend	 gebel.	 Ek	 was	 in	 die	 kombuis,	 my	 milk	 thistle gesluk	en	die	moerkoffie	besig	om	te	trek. 

“Ons	sal	met	jou	dogter	moet	praat.” 

“Ek	weet.” 

“Tuis	of	by	die	stasie,	waar	sy	ook	al	verkies.” 

Stasie,	het	Leandri	gesê. 

Op	 pad	 het	 sy	 weggekyk,	 na	 strate	 wat	 bekend	 was,	 maar	 nooit	 deur	 ons begaan	nie.	Haar	gedagtes	elders,	haar	lippe	in	’n	dun	lyn	saamgepers. 

Ek	het	haar	probeer	gerusstel.	“Antwoord	heeltemal	eerlik.	Jy	het	niks	te	vrees

nie.” 

Ek	het	die	ligte	verkeer	skaars	geregistreer.	Besorg	oor	my	dogter,	hoe	sy	sou

reageer.	Ek	is	nie	die	regisseur	van	haar	lewe	nie,	maar	’n	pa	hou	nooit	op	om	dit te	wil	wees	nie. 

“Dink	hulle	ek	…?”	Haar	aandag	was	terug	in	die	lugversorgde	motorkajuit. 

Sy	het	haar	arms	oor	haar	bors	gevou.	Hulle	het	die	letters	op	die	T-hemp	half

verberg.  How	 Lucky	 shebeen? 	 Hul	 grappie,	 en	 só	 nie	 die	 regte	 T-hemp	 vir hierdie	spesifieke	geleentheid	nie. 

Seker	 maar	 Leandri	 se	 makabere	 manier	 om	 teenoor	 die	 mensdom	 te

proklameer	dat	liefde	nooit	sterf	nie. 

“Ek	glo	nie.	Maar	hulle	weet	hy	was	…” 

“Met	die	klem	op	‘was’.” 

Net	23	en	so	wys. 

Ndlovo	 was	 formeel.	 Nie	 haar	 hand	 geskud	 nie.	 Sy	 het	 hare	 vinnig

teruggetrek. 

Hulle	is	na	sy	kantoor	–	met	Leandri	wat	voor	stap,	tuis	genoeg	in	haar	pa	se

werkplek.	En	sekerlik	onwillig	om	Ndlovo	die	leiding	te	laat	neem. 

Ek	is	na	my	kantoor,	gekyk	na	die	aand	se	insidentlys.	Die	gebruiklike	dinge:

dronkenskap,	 familietwis,	 aanranding.	 Verkragtings,	 te	 veel.	 Net	 een	 moord. 

Lucky	Mitchell. 

Die	kantoor	was	oorbekende	terrein,	maar	het	skielik	vir	my	anders	gevoel. 

Leandri	het	stroef	teruggekeer.	In	die	motor	vir	my	gaan	wag. 

Ndlovo	 was	 verskonend	 toe	 hy	 inloer.	 “Ons	 begin	 maar	 vanoggend	 eers. 

Stadigaan.	Dis	naweek	…” 

Ek	 het	 gedink	 aan	 daardie	 liedjie,	 “Kokomo”.  We’ll	 get	 there	 fast	  and	 then we’ll	take	it	slow	…	Ek	het	geweet	wat	in	Ndlovo	se	gedagtes	aangaan.	Vinnig kyk	 of	 die	 gesprek	 met	 Leandri	 enige	 leidrade	 kan	 loswikkel,	 en	 daarna	 die

naweek	gebruik	as	verskoning	vir	stadige	vordering	terwyl	hy	tuis	sit	en	teorieë ontwikkel.	Wat	hy	Maandag	eers	stilweg	op	almal	sal	toets	voordat	hy	enigiets

hardop	uitspreek. 

Sondag	 het	 ek	 vir	 Leandri	 kos	 gemaak.	 Haar	 aandag	 probeer	 aflei	 met	 ’n DVD.	Ek	het	die	kringe	onder	haar	oë	gesien,	die	melancholie	in	haar	blik.	Sy

het	 aan	 die	 slaap	 geraak	 lank	 voordat	 ons	 die	 fliek	 halfpad	 gekyk	 het.	 Die naweek	het	sy	stuiptrekkings	in	paaiemente	gekry,	en	my	dogter	was	niks	wyser

nie. 

Maandagoggend	terug	kantoor	toe	vir	meer	van	dieselfde. 

Maar	’n	verrassing	het	op	my	gewag.	Ndlovo	het	duidelik	nie	op	sy	gat	gesit

nie. 

“Wat	 het	 jou	 dogter	 in	 hom	 gesien?”	 Hy	 het	 deur	 die	 skeurvelle	 voor	 hom geblaai.	 “	 ’n	 Vroueslaner.	 Verskeie	 klagtes	 teen	 hom,	 almal	 behalwe	 een	 is teruggetrek.	Daai	een	het	nêrens	heen	gegaan	nie.	Niemand	wou	ooit	teen	hom

getuig	nie.	Die	bliksem	was	’n	gangster.” 

“Was	daar	nie	iewers	’n	restraining	order	ook	nie?	Of	twee.	Drie?” 

“Het	hy	jou	dogter	geslaan?” 

“Hoekom	vra	jy	haar	nie?” 

“Ek	het.” 

Ndlovo	het	opgestaan,	gemik	vir	die	deur. 

“Kyk	 hier,”	 het	 ek	 hom	 teruggeroep,	 “wat	 van	 sy	 shebeens?	 Sy

drankverskaffers?	Die	drug	lords?” 

Ndlovo	 het	 nie	 geantwoord	 nie.	 Niemand	 moet	 ’n	 vinger	 kan	 wys	 na	 Mr

Squeaky	Clean	nie.	Dis	hoe	ek	hom	deur	die	jare	leer	ken	het.	Goodwill	Ndlovo

sal	nie	toelaat	dat	enigiets	sy	goeie	naam	besoedel	nie.	’n	Toe	bek	is	’n	heel	bek, dis	sy	mantra. 

Hy	hoor	iets,	en	raak	stil.	Daai	tyd	toe	ons	die	Born	Frees	binnegesypel	het	–

wie	sal	ooit	vergeet	hoe	Ndlovo	skaars	geraak	het	toe	die	moeilikheid	terugbons

in	ons	stasie	in?	En	toe	die	koppe	begin	rol,	was	daar	’n	paar	van	die	getroffenes wat	 vingers	 begin	 wys	 het,	 maar	 nooit	 na	 Ndlovo	 nie.	 Maar	 hulle	 sou	 kon,	 as hulle	geweet	het	wat	ek	weet. 

Teen	middagete	was	hy	terug.	Sy	tande	het	wit	geskitter	in	die	glimlag	wat	hy

soos	’n	sinjaal	geflits	het. 

“Daar	is	een	van	die	pimps	wat	met	hom	haaks	was.” 

“Rufus?	The	Tit	Man?” 

“Hoe	weet	jy?” 

“Ek	het	nie	gekom	waar	ek	is	deur	op	my	hande	te	sit	nie.”	Dít	was	nog	altyd

my	storie.	Die	man	met	die	oor	op	die	grond.	Die	man	met	die	grootste	netwerk

van	informante	in	die	land. 

“Maar	 dit	 kom	 nie	 bymekaar	 nie.	 Rufus	 is	 in	 Durban.	 Sy	 girls	 is	 met vakansie.” 

“Wat	sê	die	Valke?” 

“Ons	wag	nog	op	’n	reaksie.” 

“Sal	interessant	wees	om	te	sien	of	hy	dalk	met	die	Chinamen	in	was.” 

Ndlovo	het	weer	begin	beweeg. 

Uit	 my	 kantoor	 uit.	 Rug	 na	 my.	 Sy	 bek	 toe,	 maar	 sy	 gedagtes	 sekerlik	 besig met	die	weeg	en	maal	van	moontlikhede.	’n	Diskrete	oproep	hier,	’n	klandestiene

ontmoeting	 daar.	 Sou	 hy	 konneksies	 onder	 die	 Chinamen	 hê?	 Kan	 dit	 nie	 dink nie.	Eerder	vriende	van	vriende	se	kennisse	in	Luthuli-huis,	mense	wie	se	palms

hy	met	silwer	kon	vul	in	ruil	vir	hoogs	betroubare	inligting	uit	die	binnekringe

van	die	stad	se	skemerlewe. 

Laatmiddag,	Maandag	was	Ndlovo	nie	by	die	wrap-up	van	die	dag	nie.	“Valke

toe,”	het	sy	adjunk	gesê. 

Dinsdag	kom	toe	die	“deurbraak”.	’n	Anonieme	informant	laat	’n	boodskap	op

ons	 dienslyn.	 Benjy	 Alexander,	 eienaar	 van	 die	 Cornucopia-boetieks	 in	 die noordelike	 voorstede,	 het	 in	 die	 openbaar	 gedreig	 dat	 hy	 Lucky	 gaan	 uitvat. 

Goed,	 hy	 was	 dronk	 en	 dit	 was	 in	 een	 van	 Lucky	 se	 shebeens,	 die	 een	 in Saxonwold,	 maar	 mens	 weet	 nooit.	 As	 Lucky	 suggestiewe	 dinge	 vir	 jou	 vrou gesê	het,	voor	hy	haar	boonop	probeer	Trump	het,	dan	kan	mense	aanneem	dat

jou	dreigemente	nie	ydel	was	nie. 

Ek	 het	 aan	 Ndlovo	 verduidelik	 dat	 ek	 dit	 al	 te	 veel	 sien	 gebeur	 het.	 Woorde wat	 in	 die	 hitte	 van	 die	 oomblik	 gesê	 is,	 het	 die	 manier	 om	 later	 te	 blyk	 opreg bedoel	te	gewees	het. 

“Nou	 maar	 toe,”	 het	 ek	 gesê.	 “Benjy	 Alexander	 is	 berug	 vir	 sy	 vinnige humeur.	Hy	slaan	eers,	dan	praat	hy.	As	ons	nie	met	hom	praat	nie	…” 

Benjy	is	’n	rare	spesie	van	die	mensdom.	Jy	haal	nie	sy	boeie	af,	hetsy	aan	sy

gewrigte	of	enkels,	as	dit	nie	absoluut	nodig	is	nie.	As	hy	rugby	gespeel	het,	had die	 Springbokke	 nooit	 probleme	 op	 vasskop	 nie.	 Maar	 hy	 speel	 nie	 rugby	 nie. 

Hy	slaan	mense	en	kry	drank	verniet,	en	altyd	in	daardie	volgorde.	Of	hy	skop

deure	plat.	Deure	en	mure.	Dis	asof	hy	dry	walls	haat. 

Hulle	het	Benjy	’n	dag	lank	laat	sweet.	Hy	sweet	wanneer	hy	dink.	Toe	nog	’n

dag	laat	wag	terwyl	hulle	sy	alibi	geverifieer	het.	Toe	maar	laat	gaan. 

Ek	 het	 Lucky	 Mitchell	 se	 legger	 geneem,	 deurgeblaai.	 Ek	 het	 hom

gegoogleloer,	en	met	’n	klomp	uitdrukke	na	Ndlovo	teruggekeer. 

“Lees	bietjie	sorgvuldig	hierso.”	Ek	het	die	versameling	artikels	uit	koerante

se	webargiewe	voor	hom	uitgesprei.	“Daar	is	een	gemene	deler.”	Ek	het	my	rooi

Bic	geneem	en	woorde	begin	onderstreep.	“Lucky	Mitchell	het	geld	gemaak	uit

die	ondersteunersklubs	van	drie	sokkerspanne:	Kaizer	Chiefs,	Orlando	Pirates	en

Mamelodi	Sundowns.” 

“Goeie	hel!”	Ndlovo	het	dadelik	gesnap	wat	die	reperkussies	vir	iemand	kon

wees	wat	tegelyk	flankeer	met	opponerende	sokkerkampe. 

Hy	is	met	’n	vaart	weg.	Sokker	is	’n	saak	van	groot	erns. 

Volgende	dag	het	hy	eers	ná	middagete	sy	verskyning	gemaak. 

“Dis	 ’n	 bliksemse	 doodloopstraat.”	 Hy	 het	 afgehaal	 agter	 sy	 lessenaar	 gaan sit.	 “Lucky	 het	 maar	 net	 gedoen	 wat	 enige	 goeie	 sakeman	 sou	 doen.	 Vir	 die sokkerondersteuners	spesiale	vergunnings	geskep	by	sy	klubs.	Wys	jou	kaartjie

en	jou	drank	kos	minder.	Daai	soort	aansporings.” 

“Moenie	nou	moed	verloor	nie,”	het	ek	gesê.	“Jy	weet	mos	hoe	dit	gaan.” 

Ja,	hy	weet,	hy	weet. 

Weet	seker	ook	dat	al	die	ou	hande	by	die	stasie	wag	om	te	sien	hoe	hy	opfok. 

Dis	 mos	 hoe	 dit	 gaan.	 Almal	 begin	 halfpad	 boontoe,	 en	 net	 ’n	 paar	 verdwyn mettertyd	 uit	 die	 oog,	 die	 werklike	 lamsakke	 wat	 nie	 eens	 deur	 politieke konneksies	 die	 trapleer	 boontoe	 kan	 klim	 nie.	 Die	 res	 sit	 rond	 en	 verswelg	 in sinisme. 

Die	sekerheidsmaatskappy	het	die	CCTV-opnames	van	die	huis	se	binnekant

gestuur.	 Ook	 dié	 van	 buite,	 maar	 Ndlovo	 hou	 nie	 daarvan	 nie.	 Te	 veel	 blinde kolle. 

Ons	het	gewag	vir	die	Valke	om	te	reageer. 

Eers	’n	dag	later.	Die	Valke	het	laat	weet	daar	is	’n	politieke	konneksie.	Maar

wou	niks	aan	Ndlovo	uitspel	nie.	Hy	het	probeer,	maar	hy	kry	net	een	antwoord. 

“Hulle	sê	ons	sal	self	uitvind.” 

Ons	het.	Die	oproep	het	Donderdagmiddag	deurgekom.	Die	minister	wil	met

my	praat,	het	een	van	haar	assistente	gesê.	Voor	ek	daarop	kon	antwoord,	het	die

minister	op	die	lyn	gekom. 

“Kolonel!”	 Ek	 moes	 die	 foon	 ’n	 ent	 weg	 van	 my	 oor	 hou.	 “Het	 jy	 al	 Lucky Mitchell	se	moordenaar	opgespoor?” 

Dit	het	geklink	of	sy	by	’n	noenfeesmaal	was. 

“Ek	verstaan	nie,	Minister.”	Hardegat,	maar	ek	moes	net.	“Hoe	skakel	Lucky

Mitchell	met	u	departement?” 

Sy	het	stilgebly,	gesug. 

“Dis	persoonlik,	kolonel.” 

Kon	nie	help	nie,	moes	glimlag. 

“U	sal	met	kaptein	Ndlovo	moet	praat,	Minister.	Ek	mag	nie	by	die	ondersoek

betrokke	wees	nie.” 

“Hoekom	nie?” 

“Mitchell	het	met	my	dogter	uitgegaan.” 

Stilte. 

En	toe:	“Jou	dogter	Leandri?” 

“Ja.” 

Stilte.	 Ek	 het	 gedink	 aan	 Leandri	 nadat	 Lucky	 haar	 gesig	 stukkend	 geslaan het.	 Die	 oggend	 toe	 ek	 vir	 haar	 koffie	 geneem	 het	 en	 ’n	 kussing	 vol	 bloed aangetref	het,	en	sy	nie	haar	oë	kon	oopmaak	nie.	Die	tande	in	die	wasbak	waar

sy	dit	uitgespoeg	het.	Die	weiering	om	te	sê	wat	gebeur	het	toe	ek	haar	hospitaal toe	neem,	en	dae	later	eers	die	antwoord:	Lucky	Mitchell,	Lucky	Mitchell	het	dit

gedoen.	Omdat	sy	nie	wou	lag	vir	een	van	sy	grappies	nie. 

Maar	nou:	Hoe	lyk	die	minister	se	gesig? 

Is	daar	wonde	wat	ook	in	die	geheim	moes	genees? 

“Sê	vir	Ndlovo	om	my	te	skakel.”	Sy	het	haar	private	nommer	gegee. 

Ndlovo	het	verstar	agter	sy	lessenaar	toe	ek	die	boodskap	oordra	en	byvoeg:

“Bel	maar	gou.	Sy	klink	nie	na	die	soort	minister	wat	kan	wag	nie.” 

Hy	het	opgespring.	“Fok	fok	fok!” 

“Wat’s	die	probleem	…?” 

“Ek	het	stories	gehoor	dat	Mitchell	voor	Leandri	met	haar	uitgegaan	het.	Haar

stukkie	skelm	was.” 

“Dis	nie	net	’n	storie	nie.” 

“Jy	daarvan	geweet?” 

“Natuurlik.	 Leandri	 het	 my	 vertel	 dat	 sy	 bang	 was	 sy	 het	 in	 die	 verkeerde soort	mens	se	slaai	gekrap.” 

“En?” 

“Hoekom	dink	jy	het	ek	jou	gesê	om	die	Valke	te	bel?” 

Ndlovo	het	heen	en	weer	op	sy	verslete	staatstapyt	gestap,	heen	en	weer.	Die

lugversorging	was	skielik	nie	opgewasse	teen	die	dik,	sweterige	lug	nie. 

“Fokkit!”	Hy	het	sy	hand	opgelig,	lank	en	geïrriteerd	in	die	waai	van	sy	nek

gekrap.	“Weet	jy	of	sy	vriende	by	die	Valke	het?” 

Wat	kan	mens	sê?	Ek	is	terug	na	my	kantoor. 

’n	Uur	later	het	Ndlovo	ingesluip,	met	’n	sug	oorkant	my	lessenaar	neergesyg. 

“Die	 minister	 is	 baie	 seker,”	 het	 hy	 stilweg	 vertel,	 “dat	 die	 Valke	 geen bevestiging	sal	kan	kry	van	die	skinderstorie	dat	sy	en	Lucky	Mitchell	minnaars

was	nie.” 

“Als	politiek,”	het	ek	gesê. 

“Jy	weet	dan.	Haar	goeie	naam	sal	nooit	deur	die	modder	gesleep	word	nie.” 

“Dink	jy	sy	was	betrokke?” 

“Hoe	sal	ek	ooit	weet?” 

“Gaan	soek	daai	antwoorde!	Is	jy	nie	’n	opgeleide	speurder	nie?” 

“Wat	beteken	so	iets	vandag?	Daar	is	altyd	iemand	hoër	op	wat	na	jou	leggers

wil	kyk.” 

“Gooi	jy	handdoek	in?” 

“Ek	 sal	 nog	 ’n	 week	 daaraan	 bestee	 …”	 Hy	 het	 sy	 skouers	 opgehaal	 en

uitgestap. 

Nog	’n	moord	wat	onopgelos	sal	bly.	Niemand	sal	ooit	kan	sê	dat	Ndlovo	nie

hard	probeer	het	nie.	Selfs	alles	probeer	het	–	en	geen	antwoord	gekry	het	nie. 

Ndlovo	die	deeglike,	Ndlovo	die	baasspeurder. 

Soos	dit	hoort. 

Wat	sê	die	feite?	Lucky	Mitchell	moes	iets	in	die	garage	gesien	het	wat	hom

laat	 uitklim	 het.	 Iets	 wat	 hom	 in	 die	 garage	 in	 laat	 stap	 het,	 en	 voor	 die	 motor laat	beland	het. 

Die	 feite:	 Daar	 was	 niemand	 in	 die	 huis	 nie.	 Die	 sekerheidsmaatskappy	 se CCTV	 van	 die	 binnekant	 bevestig	 dat	 Lucky	 self	 tien	 uur	 vantevore	 die	 laaste lewende	siel	in	die	huis	was. 

Wat	buitekant	gebeur	het,	daaroor	is	nie	uitsluitsel	nie.	Maar	geen	siel	het	voor die	kameras	beweeg	nie. 

Iemand	het	die	huis	goed	bestudeer.	Iemand	het	alles	vooraf	uitgepluis	gehad. 

Iemand	wat	in	die	blinde	kolle	van	die	CCTV	kon	beweeg	en	geweet	het	hoe	om

die	alarmstelsel	te	omseil	en	die	garage	oop	te	maak. 

Wat	’n	jas	oor	’n	stoel	kon	drapeer	en	in	die	garage	neersit.	Wat	in	die	garage

kon	 wegkruip	 die	 paar	 minute	 voor	 Lucky	 se	 tuiskoms.	 In	 die	 bakkie	 spring terwyl	Lucky	die	stoel	en	jas	eenkant	neersit,	die	bliksem	teen	die	muur	vaspen, 

en	daarna	die	stoel	verwyder	en	die	jas	aantrek. 

’n	Man	met	handskoene	en	’n	missie. 

Die	 SAPD	 sal	 Lucky	 Mitchell	 se	 moordenaar	 nooit	 opspoor	 nie.	 Dít	 kan	 ek jou	nou	vertel.	Ek	weet	dit	vir	’n	feit.	Hulle	kan	maar	alles	insit.	Ndlovo,	almal. 

Ek	weet	hoe	om	iemand	te	bêre	dat	hy	gebêre	bly.	Ek	is	eenvoudig	té	bliksems

slim	vir	hulle. 

